
PE CĂRAREA RAIULUI 


Convorbiri duhovniceşti 
cu Înaltpreasfințitul 
loan, 
Arhiepiscop al Munţilor 


Pe cărarea Raiului 


Convorbiri duhovniceşti 
cu Inalrpreasfinţitul 


IOAN, 
Arhiepiscop al Munţilor 


realizare de prof. dr. Luminiţa Cornea 


Ediţia a doua, revăzută și adăugită 


București 


Redactor: Diana-Cristina Vlad 


O Editura Sophia, pentru prezenta ediţie 


Descrierea CIP poate fi consultată la Biblioteca Naţională a României 


Întru cinstirea părinților dubounici pe care i-am 
cunoscut în țară şi la Locurile Sfinte. 


(+ loan al Munţilor) 


Să deschidem ușa sufletului nostru, 
ca să primim învățături! 


Dialogul cu un adevărat duhovnic lasă în suflet multă pace și 
lumină. Este lumina care ne călăuzește pe cărarea Raiului, dacă 
i-am pătruns înţelesul. Cu cât vom pricepe mai bine semnificația, 
lumina va pune stăpânire pe sufletul nostru, înfrumusețându-l. 

Glasul ierarhului-duhovnic reprezintă lumina care ne aco- 
peră cu harul său. Sămânţa aruncată va răsări și va supraviețui, 
dacă vom avea grijă să nu-i tăiem rădăcina — credinţa. Lumina 
străbate în întuneric. Văzând-o, ne entuziasmăm, ne înflăcă- 
răm, dar este necesar să luăm aminte asupra ei, să-i pătrundem 
înţelesul, semnificația. 

Cuvintele Înalrpreasfinției Sale loan, Arhiepiscop al 
Episcopiei Covasnei și Harghitei, sunt cuvinte pline de încăr- 
cătură duhovnicească, pe înțelesul tuturor, dar cu profun- 
de semnificaţii. Înalrpreasfinția Sa este întruchiparea ierarhu- 
lui adevărat, apropiat de popor, aflat mereu între enoriași. Are 
darul de a zidi pe fiecare om cu un cuvânt bun, conducându-l 
spre lumina cunoașterii adevărului, deoarece nu este om care 
să meargă prin întuneric și să nu dorească să-i apară în priviti 
lumina. Cum? Calea cea mai importantă este convorbirea cu 
duhovnicul. O astfel de convorbire redăm în cartea de faţă, 
prin dialogul cu Î.P.S. loan Arhiepiscopul Covasnei și Harghi- 


tei, având în vedere teme duhovnicești de larg și real interes. 

Am pornit a scrie rândurile de față de la interviurile sus- 
ținute de Î.P.S. loan în mass-media. De fiecare dată, ascul- 
când cuvintele de învățătură ale Î.P.S. Ioan, rostite cu diferite 
prilejuri, mi-au rămas în suflet explicații deosebite în legătu- 
ră cu diverse pericope din Sfintele Evanghelii ori sfaturi sau 
îndemnuri referitoare la anumite situaţii de natură duhovni- 
cească. Considerăm că și cei care cunosc multe predici și știu 
înțelesul multor pericope evanghelice află, din volumul de 
față, înțelesuri noi ale textului scripturistic, aşa cum îl vede şi 
cum îl simte Î.P.S. loan, Arhiepiscop al Episcopiei Ortodoxe a 
Covasnei și Harghitei, cunoscut și sub numele de Arhiepisco- 
pul Munţilor. 


Prof. dr. Luminita Cornea 


Oamenii cinstitori de Dumnezeu şi 
cinstitori de aproapele lor sunt oamenii 
care poartă nimbul păcii 


Făcătorii de pace adevăraţi sunt aceia care lucrează în 
spiritul și în dubul lui Hristos. 


Luminiţa Cornea: Înalrpreasfinţite Părinte, vă mulţumesc 
pentru bucuria pe care mi-aţi oferit-o de a fi acceptat să realizez 
aceste convorbiri duhovnicești cu Înaltpreasfinţia Voastră! Pri- 
ma întrebare are în vedere una dintre Fericiri, cea de-a șaptea: 
Fericiţi jăcătorii de pace, că aceia fuii lui Dumnezeu se vor chema 
(Mr. 5, 9). Cine sunt făcătorii de pace şi de ce sunt ei fericiţi? 

Î.PS. loan: Făcătorii de pace, din nefericire, sunt foarte 
puţini astăzi. În decursul istoriei, am putut vedea că mai mulți 
sunt cei care se află în categoria făcătorilor de războaie, de gâl- 
cevi, de tulburare și neliniște între popoare. Dar nu numai aceș- 
tia, ci şi făcătorii de neliniște sufletească și duhovnicească, pen- 
tru că nu putem vorbi despre pace numai în contextul în care 
două popoare se luptă unele cu altele, ci Hristos când a venit, 
când S-a arătat prima dată Apostolilor, le-a adus mai întâi acest 
mesaj de pace: Pace vouă! Iată deci că Hristos, încă după Învi- 
ere, a spus că aceasta este una dintre condiţiile cele mai impor- 
tante ca omul să poată păși pe calea mântuirii în pace. Însă, 

cum menționam, pacea este mai greu de câștigat, de menţinut 
decât un război, decât o gâlceavă, decât o neliniște pentru că, 
dacă războiul se face cu arme, pacea se obține și se întreține cu alt 
fel de arme, anume cu armele duhovnicești. Acolo unde făcătorii 
de pace, lumea diplomaților de astăzi, nu mai pot să răzbească, 
dincolo de pace apare războiul. Avem și astăzi pe planeta noas- 
cră atâtea și atâtea focare de război și iată că, după ce încep răz- 
boaiele, după ce se văd dezastrele care se produc, toată lumea 
cade în a judeca, spunând că bine era dacă nu începea Primul, 
Al Doilea Război Mondial sau alte şi alte războaie care au tre- 
cut peste omenire în decursul timpului. 

Dar aș vrea să mă refer și la faptul că nu putem vorbi despre o 
adevărată pace decât aceea în Hristos, cea care cuprinde dimensiu- 
nile hristice, pentru că au fost încheiate atâtea tratate de pace de-a 
lungul istoriei, dar s-a văzut în timp că nu au fost altceva decât 
fa]se tratate de pace. S-au încheiat tratate de pace după anumite 
războaie și au plecat oamenii din nou de la masa zisă „a păcii”. Au 
plecat fiecare către țara lor și au început să se înarmeze mai puter- 
nic, provocând un nou război. De aceea făcăzorii de pace adevă- 
rați sunt cei care lucrează în spiritul și în dubul lui FIristos. Aceştia 
luptă întâi pentru pacea lăuntrică, duhovnicească, pentru că nu 
putem vorbi despre o pace generală pe planetă, într-o comuni- 
tate sau într-o familie, dacă fiecare dintre persoane nu are înlă- 
untrul ei această pace lăuntrică, pace în Dumnezeu, împăcarea 
cu Dumnezeu, împăcarea cu semenii și împăcarea cu sine însuși. 
Acestea sunt cele trei dimensiuni ale păcii duhovnicești. 

Dacă nu ești împăcat cu Dumnezeu, dacă nu ești împăcat cu 
semenul tău și cu tine însuți, adică dacă nu ai pace, nu eşti în rela- 
iile cele mai bune de slăvire, de cinstire a lui Dumnezeu; dacă nu 
eşti în aceleași raporturi de cinstire și de respect faţă de aproapele 
tău, dacă nu te respecţi pe tine însuţi, neducându-ţi viaţa în tot 
felul de păcate, atunci nu putem vorbi de o adevărată pace lăun- 

trică şi duhovnicească a omului. Cu cât vom vedea în viața aceas- 
ta oameni care sunt mai cinstitori de Dumnezeu, mai cinstitori 
de aproapele lor, cu atât vom şti că aceştia sunt oamenii care poar- 
tă nimbul păcii. Acestora nimeni nu le acordă un Premiu Nobel 
pentru pace, pentru că a fi făcător de pace, câteodată, ești socotit 
pe o treaptă mai jos în scara valorilor de astăzi. Societatea parcă îi 
apreciază mai mult astăzi pe cei care fac tulburări, care instigă la 
violență. Aceștia ies în prim-plan și sunt atât de mult mediatizați, 
pe când cei care sunt cu miile, cu milioanele, purtători ai nimbu- 
lui păcii sunt lăsați mai în umbră, însă aceștia sunt fericiții despre 
care spune Mântuitorul nostru lisus Hristos în Fericirea pe care 
a rostit-o pe Muntele Fericirilor din "ara Sfântă. 


L.C.: Ce înseamnă, Înaltpreasfințite, partea a doua a acestei 
Fericiri, adică faii lui Dumnezeu se vor chema? 

Î.PS. loan: Am impresia că aici Fericiţi făcătorii de pace, că 
aceia fiii lui Dumnezeu se vor chema, aceşti fericiți poartă pece- 
tea unei universalități a credinței noastre creștine, care nu se 
referă doar la o confesiune, ci vrea să-i cuprindă pe toți aceia 
care trăiesc pe această minunată planetă. Deci, care dintre noi 
doreşte să devină fiu după har, acela poate să devină fiu al lui 
Dumnezeu. Eu nu ştiu prin ce am putea deveni fii ai lui Dum- 
nezeu, pentru că printre faptele noastre de zi cu zi, bune nu prea 
se adună. Dar iată că Dumnezeu ne-a mai dat o şansă: dacă vezi 
azi o familie dezbinată, mergi acolo, nu cu bani, poate nu ai, 
dar poate că ai duhul păcii lui Hristos, poate că ai primit din 
harul păcii de la Învierea Mântuitorului și tu, și atunci mergi în 
acea casă, cum spuneam, chiar fără bani, dar mergi cu acest har 
al păcii! Și dacă ai făcut pace între doi vecini, într-o familie, vei 
Îi scris în cartea „Fizlor lui Dumnezeu”. Aşa cum pomenim și 
noi pe strămoșii după trup ai Mântuitorului nostru lisus Hris- 
TOS, așa Zic eu că și cei care vor fi și sunt făcători de pace, în ziua 
cea mare a Judecăţii lui Dumnezeu, cum citim noi Sfânta Evan- 

ghelie din Duminica de dinaintea Nașterii Domnului, tot așa 
un înger al lui Dumnezeu rosti-va cartea „Fiilor lui Dumnezeu. 
Fericiţi vor fi aceia care își vor auzi numele citit de îngerii lui 
Dumnezeu din cartea fiilor Săi și vor trece pragul Raiului! 

lată deci câte posibilități, câte căi și prin câte feluri are omul 
putinţa să revină la sânul Tatălui, să revină lângă Creatorul său! 
Important este să nu ne mai depărtăm de El prin tot ceea ce 
facem rău în viața aceasta. lată o dimensiune spirituală de a deve- 
ni fiu al lui Dumnezeu, fără bani, fără alte și alte preocupări! 

Ce este mai important în viața aceasta decât să dobândim 
titlul suprem, mai mult decât un titlu de doctor în orice știință 
sau în orice domeniu, decât să devenim, să primim această înfi- 
ere harică în Hristos Domnul? 


L.C.: Înaltpreasfinţite Părinte, aţi afirmat mai sus că oame- 
nii cinstitori de Dumnezeu și de aproapele sunt oamenii care 
poartă nimbul păcii. Vă rog să ne oprim puțin la aproape/e nos- 
tru și să ne explicaţi ce înseamnă acest concept biblic. Mă gân- 
desc la pilda samarineanului milostiv, mai mult, la următoarele 
fragmente: Și iată un învățător de lege s-a ridicat, ispitindu-L 
și zicând: „Învăţătorule, ce să fac ca să moștenesc viaţa de veci?" 
Iar lisus a zis către el: „Ce este scris în Lege? Cum citeşti?" lar el, 
răspunzând, a Zis: „Să iubeşti pe Domnul Dumnezeul tău din 
toată inima ta şi din tot sufletul tău şi din toată puterea ta și din 
tot cugetul tău, iar pe aproapele tău ca pe tine însuţi.” lar EL i-a 
zis: „Drept ai răspuns; fă aceasta și vei trăi.” Dar el, voind să se 
îndrepteze pe sine, a zis către lisus: „Şi cine este aproapele meu?” 
Iar lisus, răspunzând, a zis: „Un om cobora de la Ierusalim la 
Ierihon, şi a căzut între tâlhari, care, după ce l-au dezbricat şi 
l-au rănit, au plecat, lăsându-l aproape mort. (...) lar un samari- 
nean, mergând pe cale, a venit la el şi, văzându-l, i s-a făcut milă. 
Și, apropiindu-se, i-a legat rănile, turnând peste ele untdelemn şi 
vin, și, punându-l pe dobitocul său, l-a dus la o casă de oaspeți și 

a purtat grijă de el. Iar a doua zi, scoțând doi dinari, i-a dat gaz- 
dei și i-a zis: „Ai grijă de el și, de vei mai cheltui, eu, când mă voi 
intoarce, îţi voi da” (Lc. 10, 25-30, 33-35). 

Î.PS. loan: Sfântul Evanghelist Luca, doctor fiind, a ţinut 
să consemneze această parabolă pentru că era conștient cât de 
greu și cât de grav este să fii rănit și părăsit la o margine de 
drum, mai ales în acele vremuri. 

Evanghelistul Luca a fost conștient că doctorul sufletelor şi 
al trupurilor noastre, Hristos Domnul, pune un mare accent şi 
pe vindecarea sufletească a omului. Există acest concept socio- 
logic, dar mai ales utilizat în lumea credințelor, şi anume aproa- 
pele nostru. Îl rostim mereu și ni se pare a fi foarte cunoscut, 
încât a ajuns aproape golit de sens, de substanță. 

Însă nu este foarte ușor să definești un asemenea concept. lată 
că un învățător de lege, un cunoscător al literei Legii Vechiului 
Testament, n-a ştiut, nu cunoștea sensul adânc al cuvântului, 
încât Hristos îi răspunde nu printr-un cuvânt direct, ci, ca să-l 
facă să înțeleagă, Se foloseşte de o parabolă, rostindu-i pilda 
samarineanului milostiv. 

Luăm aminte de la acest învăţător de lege că, atunci când nu 
ştim ceva, unde să ne îndreptăm? Către cine şi cui să cerem răs- 
puns marilor noastre frământări sufletești? Lui Hristos Domnul! 

V-aţi pus vreodată această întrebare: Cine este aproapele 
nostru? Probabil că nu, pentru că ni se pare o întrebare prea 
ușoară și la care se pare că avem răspuns în orice moment. Însă 
nu cred că este așa. Am fi tentaţi să spunem că aproapele nostru 
sunt cei de lângă noi, familia, rudele. Hristos însă ne spune că 
nu acesta este răspunsul pe care-l aşteaptă de la noi. Când ros- 
tim cuvântul „aproapele” suntem tentaţi a ne gândi la distan- 
ţă, la ceva de lângă noi. Dar Hristos trece peste această distan- 
ţă și vrea ca între noi și „aproapele” să nu fie nici o distanţă, ci 
„aproapele” să fie în noi, în inima noastră, să-l primim în inima 

noastră cu toate problemele, cu necazurile lui, așa cum a făcut 
samarineanul din parabola spusă de lisus Domnul învăţătoru- 
lui de lege şi nouă, celor de astăzi, în duminica rânduită a se citi 
în toate bisericile și mănăstirile noastre. 

Hristos este stăpânul spaţiului și al timpului, le transcen- 
de, și de aceea S-a jertfit pe cruce pentru noi, ca să nu fie doar 
aproape de noi, ci, prin împărtășanie, în noi, rămâne în noi. 
Hristos nu le spune Apostolilor după Înviere: „Rămân alături 
de voi, lângă voi”, ci le spune: „Rămân cu voi și în voi”, în cei ce 
Îi întrupează învățătura. 

Aţi văzut cât de aproape vin de noi cei ce sunt în necazuri, 
cei flămânzi, cei săraci, cei bolnavi? Vin atât de aproape, încât 
ar vrea să-ți intre în inimă, iar noi de multe ori, când îi vedem, 
de departe, închidem porţile inimii noastre, ca să nu intre, să 
rămână lângă poartă, căci acolo nu poate intra oricine. Acolo 
nu-i loc pentru cel rănit de patimi, pentru cel sărac. Este loc 
pentru cel îmbrăcat în porfiră şi vison. 


L.C.: Desigur, Înaltpreasfinția Voastră, din această con- 
vingere a iubirii de aproapele aţi fost, la spital, la învăţătoarea 
Cristina Anghel și ați convins-o să renunţe la greva foamei, în 
care se afla de 68 de zile. Ne-aţi dat nouă tuturor un exemplu al 
iubirii de aproapele. 

Î.PS. Ioan: Aş vrea să continui. Dacă spunem că-L lăsăm să 
intre în inimile noastre pe Hristos, apoi să-i lăsăm să intre pe 
toți fraţii lui Hristos! Cei mai mulți dintre fraţii Săi sunt cei 
săraci, cei în necazuri, cei bolnavi, cei din închisori. 

Unul dintre mesajele acestei evanghelii cu pilda samarinea- 
nului este că iubirea trece dincolo de familie şi de neam. 

Să lăsăm iubirea liberă să iasă din inima noastră, din casa 
noastră! Să umble pe ulițele satelor și orașelor noastre și să 


iubească pe toți aceia pe care îi iubeşte Hristos Domnul! Să fiți 
iubiți și binecuvântaţi! 


Nevoia rugăciunii — adânc săpată 
în inima omului 


Ferice de omul care călătoreşte în viaţa lui cu rugăciunea! 


L.C.: Dumnezeu are inima largă, mărinimoasă, generoasă, 
dornică de a asculta rugăciunile oamenilor. De multe ori, oame- 
nii se roagă lui Dumnezeu învăluiți de îndoială ori dorind ca 
ruga lor să se înfăptuiască imediat, fără a ţine seama că rugăciu- 
nea trebuie făcută cu smerenie, cu încredere, cu nădejde, după 
care urmează să mulțumim Domnului. 

Îmi amintesc modul cum scriitorul Mihail Sadoveanu a evo- 
cat anii de glorie ai voievodului Ștefan, care înaintea bătăliei de 
la Vaslui s-a rugat pentru izbândă, iar după câștigarea bătăliei, 
Ștefan cel Mare şi Sfânt a poruncit o zi de post și rugăciune, 
drept mulțumire adusă lui Dumnezeu. Câr de frumos descrie 
scriitorul Mihail Sadoveanu în romanul Frati; Jderi faptele de 
credință ale marelui și Sfântului Voievod! 

Rugăciunea întărește credința, însuflețește nădejdea, înflă- 
cărează dragostea, deprinde umilința, este arma împotriva ispi- 
telor, este scara cerului, cum spuneați Înalrpreasfinția Voastră 
într-un cuvânt duhovnicesc. Ce reprezintă rugăciunea? Cum 
trebuie făcură? 

Î.PS. Ioan: Rugăciunea este o punte între pământ și cer, poa- 
te fi făcută oricând, e bine ca omul să se roage; seara, să se retra- 

gă în cameră cu rugăciunea, așa va avea un dialog viu cu Dum- 
nezeu. Dacă dialogul e ineficient, Dumnezeu e gelos. El vrea 
să-L iubim pe El cel mai mult; măcar o fărâmișă de timp să I-o 
acordăm Lui, spre bucurie. Simţim și noi bucuria, dar mai mare 
bucurie are Dumnezeu. Rugăciunea făcută în genunchi înseamnă 
recunoaşterea micimii noastre, coborârea noastră până în țărână. 
Atunci, Dumnezeu vede că nu eşti mândru și te ascultă, vede 
că noi dorim să deschidem poarta Raiului. Cei care sunt foar- 
te bolnavi se roagă așa cum se găsesc ei, pe patul suferinței. Sau 
poate alții, grăbiţi, se roagă în timp ce fac treburi ușoare; țăranul 
se ruga dimineaţa în timp ce își pregătea animalele pentru mun- 
ca câmpului. Fiecare ne aducem aminte de mamele noastre care, 
îngenuncheate la căpătâiul copiilor, se rugau. Împreunarea mâi- 
nilor semnifică îmbrăţișarea lui Hristos pe cruce. De multe ori 
palmele noastre sunt atât de murdare, că Dumnezeu nu ne mai 
permite să atingem Sfânta Cruce. Ne putem ruga chiar dacă nu 
ţinem mâinile împreunare, de pildă în sfintele mănăstiri mona- 
hii lucrează și în același timp se roagă. 

Ferice de omul care călătorește în viața lui cu rugăciunea, că 
acela, în mod cert, călătoreşte cu Dumnezeu! Să nu uităm că 
rugăciunile nu sunt făcute pentru a rămâne pe pământ, ci pen- 
tru a merge la cer! Ele reprezintă sămânța pe care o semănăm 


în cer. Omul seamănă bobul de grâu sub brazdă, iar rugăciunea 
o seamănă în Rai, 


L.C.: Cât de importantă este căutarea Împărăției lui Dum- 
nezeu prin rugăciune? 

Î.PS. Ioan: Citatul Căutaţi mai întâi Împărăția lui Dumne- 
zeu evidenţiază sub forma numeralului comparativ mai întâi, 
faptul prin care Mântuitorul Iisus Hristos vrea să stabilească 
prioritatea absolută: „căutarea lui Dumnezeu”, apoi celelalre. 
lisus Hristos îl reașază pe om pe calea împărătească, pe calea de 

mijloc, nici pe cele dumnezeiești să nu le neglijeze, nici pe cele... 
crupești. Adică suntem creați pentru cer, pentru Împărăția lui 
Dumnezeu, însă, prin sudoare, să ne câştigăm și „pâinea cea de 
toate zilele”. Cu ochii, intrăm în contact cu frumuseţile crea- 
ţiei lui Dumnezeu, dar nu e suficient: ochii noştri trupeşti „se 
lipesc” de frumusețile nu totdeauna harice, divine; ne atrag spre 
plăceri ce nu fac cinste duhovniciei. Ochiul trupesc ne atrage 
spre împărăţia întunericului. Însăși implicarea Bisericii noastre 
în problemele sociale ne demonstrează că trebuie să avem grijă 
de cei de lângă noi, din lume, dar să avem în vedere și căutarea 
Împărăției lui Dumnezeu. Prin urmare, mare grijă: trebuie să 
avem o viață echilibrată între cele trupești şi cele duhovnicești! 


L.C.: Oamenii iau permanent ca exemplu natura care, pri- 
măvara, începe a-și lepăda haina iernii, îmbrăcând una nouă. 
Așa se cade să ne îmbrăcăm și noi sufletele, căurându-L pe 
Domnul prin rugăciune și împodobindu-ne cu frumuseţea vir- 
tuților: a dragostei, a credinței și a nădejdii, spre mărirea lui 
Dumnezeu. 

Cât este de mare puterea rugăciunii? Şi în legătură cu aceasta, 
Vă rog, Înalrpreasfințite Părinte, să detaliați afirmaţia care este, 
în același timp, un îndemn: „Rugăciunea este hrana sufletului.” 

Î. PS. loan: Aşa cum pâinea este hrană pentru trup, tot așa 
Părinţii Bisericii au spus că rugăciunea este hrană pentru suflet, 
adică prin hrana cea pământească ţinem organismul nostru, 
trupul nostru îl ţinem în legătură cu lumea materială, îl ţinem 
în legătură cu lumea care ne înconjoară, în care ne-a așezat 
Dumnezeu. Prin pâine, prin hrană, rămânem ancorați în aceas- 
că realitate de pe planeta pe care ne-a așezat Dumnezeu. Ce-ar 
însemna un om care nu-și hrăneşte trupul? În Noul Testament, 
Sfântul Apostol Pavel vorbeşte de îngrijirea trupului, căci tru- 
pul este templul Duhului Sfânt. Dacă în viața aceasta este nevo- 

ie să ne hrănim cumpătat cu pâine, tot așa și sufletul are nevoie 
de această hrană duhovnicească. Din ce? Nu din rugăciunea în 
sine, ci prin ceea ce cerem noi de la Dumnezeu, pentru că prin 
rugăciune încercăm, într-un anumit fel, într-un anumit mod, 
a face și a menţine legătura cu Dumnezeu. Deci în urma rugă- 
ciunii de laudă, de mulțumire și de cerere, harul lui Dumne- 
zeu coboară peste om și, așa cum și trupul are nevoie de hra- 
nă pământească, de pâine, cum spuneam, tot așa și sufletul are 
nevoie mereu de har, de întărire. Harul lui Dumnezeu coboa- 
ră peste om și în urma rugăciunii particulare, nu numai prin 
Sfintele Taine care se administrează omului. Este adevărat că 
numai preotul administrează harul, prin rugăciunile Bisericii, 
dar fiecare dintre noi, bărbat sau femeie, rugându-ne lui Dum- 
nezeu, avem mereu acces la izvorul harului Duhului Sfânt. 

Un trup nehrănit este un trup bolnav, un suflet fără rugă- 
ciune este slăbit şi el. O imagine cât de cât comparativă este 
aceea a unui om care nu se hrănește și este bolnav trupește: tot 
așa slăbeşte în puterile sale și sufletul omului fără rugăciune. 


L.C.: Aş vrea, în continuare, să vă rog, Înaltpreasfinţite, să 
mai accentuați legătura care există între sănătatea trupească și 
starea sufletească a credincioșilor. 


ÎPS. loan: Există această legătură între sănătatea trupească 
şi cea sufletească; mai mult, orice om de bună credinţă poate să 
observe aceasta. De exemplu, să vorbim despre cumpătare. 

Despre cumpătare se vorbește mereu în contextul nostru 
creştin ortodox: omul să fie cumpătat. Duhovnicul recoman- 
dă cumpătarea. Însă astăzi nu vorbesc numai preoţii, duhovnicii 
despre cumpătare, din fața Sfântului Altar, ci şi binecuvântatul 
de Dumnezeu medic, care îi spune bolnavului, la intrare sau la 
ieşire din spital, să fie cumpătat în toate, adică în hrană, în mun- 
ca fizică, în munca intelectuală precum cititul, învățatul și alte 

lucruri. Deci nu există vreo activitate pe care s-o desfăşoare omul 
în care să nu fie mereu nevoie de patronajul cumpătării. De aceea 
iată cât de bine se conjugă posturile rânduite de Părinţii Biseri- 
cii noastre în decursul unui an de zile cu ceea ce înseamnă partea 
aceasta de alimentaţie, recunoscută de medicină, ceea ce înseam- 
nă hrană mai mult vegetariană, decât carne și carne încontinuu. 

Noi, din punct de vedere bisericesc, nu vorbim de post doar 
ca o reţinere de la anumite alimente. Pe lângă această reţinere, 
pentru cei care sunt în putere, Biserica noastră are canonul ei 
de dezlegare pentru copiii până la 7 ani, pentru cei care sunt 
bolnavi, pentru bătrânii în suferință, pentru a se putea hrăni 
după recomandările medicului. Permanent medicul şi duhov- 
nicul trebuie să fie în consonanță, de aceea totdeauna celor 
care se spovedesc la mine, atunci când știu că sunt probleme 
de sănătate, le pun întrebarea care este poziţia medicului. Deci 
duhovnicul și medicul trebuie să conlucreze în actul de păs- 
trare, de menţinere permanentă în stare de sănătate trupeas- 
că și sufletească a persoanei umane, deoarece rugăciunea unui 
om care este stăpânit de boli foarte grele nu se mai face cu atâ- 
ta tărie. Un om bolnav poate să provoace greutăți semenilor 
lui. Sănătatea trupească şi sufletească nu se rezumă numai la el 
singur. De sănătatea noastră trupească și sufletească depinde și 
binele celor din jurul nostru, celor cu care trăim. E important 
de reținut pentru fiecare că sănăzazea sufletească primează, pen- 
tru că de la ea decurge apoi sănătatea trupească. 

Un om bine echilibrat din punct de vedere duhovnicesc va 
şti și să-și îngrijească trupul. Săvârșește un mare păcat cel ce își 
pune trupul în primejdie. Prin urmare de acest trup, așa cum ni 
l-a rânduit și creat Dumnezeu, trebuie avut grijă. De ce? Pentru 
că împreună această lucrare, acest trup care este partea văzută a 
fiinţei umane alături de suflet, în această viață pe pământ, trebu- 
ie să meargă pe aceeași cărare. lată că Domnul ridică această țărâ- 

nă din care suntem făcuți la nivelul trupului transfigurat, duhov- 
nicesc, în Împărăţia lui Dumnezeu! Gândiţi-vă cu câtă bucurie 
şi cu câtă responsabilitate trebuie să privim la această țărână în 
care sălășluieşte sufletul nostru în momentul acesta. Cu toate că 
el se seamănă, din nou, în pământul din care a fost făcut, totuși 
ţărâna aceasta pe care, aici, pe pământ, o hrănim, o îmbrăcăm, 
o îngrijim, dacă o și stropim mereu cu rugăciune, cu lacrimile 
pocăinţei și cu dor de Dumnezeu, ea se ridică Ja treapta trecerii 
în Împărăţia lui Dumnezeu, a Raiului. Pentru că omul va intra 
în Împărăția lui Dumnezeu așa cum a fost creat, trupul acesta 
nemaiavând nevoie de cele pământești de aici, de a mânca, de a 
bea, de a mai dormi. Rămâne treaz mereu în Împărăția lui Dum- 
nezeu, întru lauda Sfintei Treimi, în simfonia şi armonia sfinţi- 
lor din Rai. Iată de ce este nevoie să avem grijă și de sănătatea tru- 
pească și de cea sufletească, pentru ca acest întreg, această unita- 
te personală să se bucure, atât țărâna din care suntem făcuţi, cât 
și sufletul, să aibă această bucurie în Împărăția lui Dumnezeu! 


L.C:: Înalrpreasfințite Părinte, sunt voci care spun că este 
suficient dacă dăm un pomelnic la biserică și dacă se roagă pre- 
otul pentru noi. Aș vrea să ne spuneţi cât este de importantă 
rugăciunea individuală și ce însemnătate are rugăciunea făcută 
de un preot în biserică. 

Î.PS. loan: Pomenirile pe care după Tradiţia Bisericii noas- 
tre le face preotul la sfintele slujbe sunt foarte importante. În 
general ne trecem și pe noi acolo, pe acel pomelnic, noi care 
suntem la biserică, și este bine, pentru că, de exemplu, la Sfân- 
ca Liturghie se ia câre o părticică din prescura dusă la Sfân- 
tul Altar, și pentru cei pomeniţi, care se pune pe Sfântul Disc, 
ceea ce este un mare semn al comuniunii de rugăciune și pen- 
tru ei. Însă, în general, noi trebuie să ne gândim că cei pe care 
îi punem la pomelnic sunt cei care nu pot participa la Sfân- 

ta Liturghie din anumite motive, şi atunci tu, ca mamă, tu, ca 
părinte îți duci toată familia cu tine la biserică și îi treci și pe ei 
pe pomelnic. În acest caz te asemeni cu cei patru bărbați care 
au dus la Mântuitorul, cu patul său, pe acel bolnav din Caper- 
naum — l-au dus pentru că era paralitic, prin acoperișul casei, 
și l-au lăsat în faţa lui Hristos. L-au dus cu o rogojină, că ace- 
la era patul bietului bolnav. Asemenea și tu, astăzi, îi duci pe ai 
tăi pe o asemenea rogojină, îi pui pe un pomelnic și încerci să-i 
duci la Dumnezeu prin rugăciunile preotului și ale credincio- 
șilor, pentru că preotul la Liturghie și la alte slujbe nu se roagă 
singur. El se roagă și cere de la Dumnezeu sănătate, pace, liniș- 
te, iertare de păcate, iar Biserica, credincioșii răspund: „Doam- 
ne, miluieşte!”, adică „Doamne, fie-Ţi milă de noi, de cei care 
au fost pomeniţi!” Dar asta nu scuteşte rugăciunea particulară. 
Rugăciunea particulară este ca și cum te-ai duce tu să-ţi aduci 
apă de la izvor. Când se roagă cineva pentru tine este ca și cum 
ţi-ar aduce acel cineva apă. Ei! Îţi potolești setea și când cineva 
îți aduce un pahar cu apă. Numai că el, cel care s-a rugat pen- 
tru tine, ia plată de la Dumnezeu. Și dacă a făcut o sfântă cruce 
pentru tine primește plată de la Dumnezeu. 

Rugăciunea trebuie să o facem unii pentru alţii, numai că... 
imaginaţi-vă ce înseamnă să-ţi aducă cineva un pahar cu apă 
sau să te duci tu tocmai la izvor, să iei apa binecuvântată din 
adâncurile pământului. Asta este rugăciunea, vorbeşti tu direct 
cu Dumnezeu, te adăpi tu din izvor, din harul Duhului Sfânt. 
E lucru foarte mare! Vedeţi, Mântuitorul, când Apostolii I-au 
pus întrebarea: „Cum să ne rugăm?, a spus: „Voi așa să vă 
rugați.” Deci n-a spus: „Vă numesc pe unul dintre voi care să se 
roage pentru voi, și ceilalți vedeți-vă de treburile voastre!” Nu, 
ci: „Voi așa să vă rugați.” Deci este o poruncă, foloseşte „voi”, la 
plural, nu „tu așa să te rogi”, adică toată biserica să se roage, nu 
numai o persoană (preotul). 

Dumnezeu ne-a îngăduit ca oricare dintre noi, oriunde am 
fi, să putem grăi cu El, să avem poarta deschisă către El. Nu 
vedeți câți oameni au stat nevinovaţi în închisori și de acolo, de 
după gratii, au vorbit cu Dumnezeu? Ei nu puteau în închisoa- 
re, nu Li se dădea voie să vorbească cu soțiile lor, cu copiii lor, cu 
familiile lor, deci iată că puterea lumească i-a oprit să vorbeas- 
că cu familiile lor, dar gratiile niciodată n-au putut să opreas- 
că grăirea lor cu Dumnezeu. Nici un gardian, cât ar fi fost el de 
înarmat, nu putea să-i oprească să vorbească cu Dumnezeu. Ei! 
Şi-atunci ai primit acest dar de la Dumnezeu, pentru că acesta 
este un dar de la Dumnezeu să poţi vorbi cu EI la orice oră din 
zi și din noapte. Dumnezeu te ascultă, deoarece EI nu-Și pleacă 
niciodată pleoapele ochilor Săi. Dumnezeu este veșnic treaz și 
ascultă. Atunci tu, care astăzi ești om liber, sau noi toţi, cu atât 
mai mult, ar trebui să ne bucurăm şi să ne folosim de acest dar 
al rugăciunii dat nouă de Dumnezeu. 


L.C.: Înaltpreasfinţite Părinte, acatistele sunt rugăciuni spe- 
ciale? Câr de des ar trebui citite ele de creștini? Se învaţă pe de 
rost? Când vă întreb acestea am în vedere pe credinciosul obiș- 
nuit, nu pe monahi. 

Î.PS. Ioan: Acatistele sunt imne religioase închinate Sfin- 
tei Ireimi-Dumnezeu, Mântuitorului, Maicii Domnului, sfin- 
ţilor ş.a.m.d., sunt imne-rugăciune în același timp. Ele au un rol 
esențial în viața creştinilor, având o formă literară cu totul deo- 
sebită. Duhovnicii recomandă citirea acestor acatiste zilnic, 
atât acatistului specific fiecărei zile din săptămână, cât şi acatis- 
telor sfântului din ziua respectivă. În orice caz, cine doreşte să 
facă o experiență deosebită, dar fără ispitirea lui Dumnezeu şi 
fără ispitirea sfinților, să citească asemenea acatiste și să vadă ce 
har primește atât de la Dumnezeu, cât și prin intermediul sfin- 
ților cărora se roagă prin aceste acatiste. 

În ceea ce priveşte mențiunea dumneavoastră dacă este bine 
să fie ştiute pe de rost... Ei! Câră bucurie mi se lasă în suflet şi 
în inimă atunci când văd că anumite persoane ştiu câte un aca- 
tist pe de rost! Putem considera că ar face parte din rugăciunea 
minţii, pentru că acea persoană (îndeosebi monahii) mergând 
pe drum, lucrând, rostește mereu un asemenea imn de laudă, 
de slavă și de rugă către Dumnezeu ori închinat sfinţilor. Deci 
şi eu am persoane cărora, de exemplu, le-am dat canon să înveţe 
un psalm pe de rost, dar în același timp le-am dat canon să înve- 
ţe și câte un acatist, cât pot din el, și să-l rostească mereu, să-l 
aibă în minte și pe buzele lor. Am cunoscut părinţi în mănăstiri 
care știu pe de rost câte un acatist. Așa că fericit este acela care 
poate să înveţe integral sau parţial câte un acatist și să fie cu el 
mereu pe buzele lui, în inima lui, pe cărările vieţii sale! 


L.C.: Înaltpreasfinţite Părinte Arhiepiscop, noi, credincio- 
şii, ne rugăm pentru iertarea păcatelor. De unde vin păcatele? 
Cum de omul poate face atâtea păcate? Știm că Dumnezeu iar- 
tă atunci când ne pocăim de păcate. Mai mult, omul este che- 
mat spre îndumnezeire, spunea profesorul Dumitru Stăniloae. 
Atunci de ce omul continuă să facă atâtea păcate? 

Î PS. Ioan: Contextul în care trăim pe acest pământ, din 
nefericire, astăzi este favorabil căderii în păcat, ci nu facerii 
binelui. Gurile iadului sunt deschise la fiecare pas, călătorim 
pe o mare foarte învolburată și printre multe stânci, de aceea 
şi Mântuitorul spune că este cu neputinţă „să nu greșiţi . Deci 
oricare dintre noi care ne ridicăm din fața sfintei icoane și a 
duhovnicului de la spovedanie va greşi. Duhovnicul este con- 
vins că vei veni din nou la el, peste o vreme, mărturisindu-ți 
păcatele pe care le-ai făcut, de aceea el nu te respinge niciodată, 
nu se smintește de păcatele tale. De ce? Pentru că duhovnicul 
ştie ceea ce a spus Hristos, că este cu neputinţă „să nu greșiți . 

Însă una este să-ți pui în gând să faci răul, să păcătuiești, și 
alta este să cazi într-o ispită. Aici, Dumnezeu alfel îl va jude- 
ca pe omul care, prin slăbiciunea minții și a vieţii sale, cade, dar 
prin rugă către Dumnezeu și prin harul Său, omul se prinde de 
harul lui Dumnezeu ca de un ram al unui copac, te prinzi de 
el și te salvezi. Deci harul este un braţ al lui Dumnezeu întins 
către noi, de care te prinzi în momentele când valurile păcate- 
lor vin peste tine și te copleșesc, ajutându-te să te ridici. Dum- 
nezeu ne vede pe noi, în preștiința Sa, pe cărarea vieții aceste- 
ia, ne vede tot ridicându-ne şi căzând, ridicându-ne și căzând, 
adică tot mereu întinzându-Și mâna către noi, ca să ne ajute să 
ne ridicăm. Numai că pentru a ne ridica, chiar dacă suntem slă- 
biţi şi împovăraţi de păcate, măcar atât să facem: să privim către 
înaltul cerului și să întindem mâna. Privirea către înaltul ceru- 
lui este ruga către Dumnezeu. Pentru că rugăciunea nu este alt- 
ceva decât întoarcerea privirii tale, a ochiului inimii tale către 
Dumnezeu. Când te rogi ÎI priveşti, te întorci către Dumne- 
zeu și, măcar atât, să te vadă Dumnezeu că, în neputinţa ta, pe 
EI ÎI rogi să te ajute, nu pe altcineva, pentru că din căderea în 
păcat nu te poate ridica nimeni pe pământ, nici un medic, nici 
frate, nici soră. Singur Dumnezeu este Cel care te poate ajuta. 
Bineînţeles, și rugăciunile celor din jurul rău, care văzându-te 
în starea în care ești se roagă pentru tine, însă, din nefericire, 
lucrul acesta se întâmplă destul de rar, adică atunci când noi ne 
rugăm pentru aproapele. Foarte puţin ne rugăm pentru aproa- 
pele nostru, poate și mai puțin ne rugăm și pentru noi. 


LC Înaltpreasâinția Voastră, la ce se referă afirmaţia că 
duhovnicul nu se smintește de păcatele tale? 

ÎPS. loan: Adică duhovnicul nu se miră, nu te judecă. Nu 
vei auzi niciodată vreun duhovnic zicând: „Vai de mine, câte 
păcate a avut sora aceasta!” sau „Cât era de păcătos fratele aces- 
ta!” Niciodată nu există la duhovnic această sminteală. 

L.C.: Se poate să ne rugăm pentru dușmani? Am auzit voci 
care spun că pun pe pomelnic pur și simplu cuvântul „dușman” 
Se rugau pentru dușmani? 

Î.PS. loan: Din nefericire nu se rugau pentru dușmani. Se 
rugau nu ca Dumnezeu să-i îmblânzească, ci poate în sens de 
răzbunare. 

În viaţa aceasta, în lumea aceasta, nu există categoria „duș- 
mani'. Nu există decât „aproapele nostru”. Acesta sau acela este 
aproapele nostru. Prin urmare este doar o singură categorie de 
oameni, aproapele nostru, care poate fi mai evlavios, mai vir- 
tuos decât noi, sau mai căzut decât noi, dar numai Dumnezeu 
ştie care suntem mai căzuți. Cuvintele „dușman', „dușmănie” 
sunt discutabile și noi nu trebuie să mergem pe principiul aces- 
ta al dușmăniei. Să avem în vedere doar pe aproapele nostru 
care a căzut într-un păcat mai greu și este și împotriva noastră. 
Noi trebuie, pe cât se poate, să eliminăm din conştiinţa și din 
mintea noastră noţiunea „cutare îmi este dușman . Este aproa- 
pele meu. Dacă aruncă cu o piatră după mine, eu știu că m-a 
învăţat Hristos să dau după el cu pâine sau, dacă m-a lovit pe-o 
parte a feţei, s-o întorc și pe cealaltă. Hristos nu are dușmani, ci 
doar fraţi mai mici. 


Cuvinte despre cinstirea icoanelor 


Icoanele sunt picături de bar al lui Dumnezeu 


L.C.: Icoana reprezintă una dintre cele mai vechi și con- 
sacrate forme de expresie artistică și religioasă. Pe pământul 
românesc, de-a lungul veacurilor, religia s-a împletit rodnic cu 
literatura și pictura. Cei ce admiră de secole picturile Vorone- 
țului (ca să dăm doar un exemplu) „citesc”, de fapt, Bib/ia. Icoa- 
nele din bisericile și mănăstirile noastre ne înfățișează crâm- 
peie din vieţile sfinților, ne prezintă sfinţii, pe lângă cinstitele 
chipuri ale Mântuitorului Iisus Hristos și ale Sfintei Fecioare 
Maria. 

Fără nici o exagerare, spunem că o icoană ne determină să-L 
primim pe Hristos în inimile noastre. Înaintea sărbătorii Naş- 
terii Domnului, în multe zone româneşti, preotul merge în 
casele enoriașilor săi cu icoana Naşterii. Semnificaţia măreței 
icoane a Nașterii Mântuitorului este profundă: la intrarea în 
case, nu preotul este privit, ci icoana care aduce vestea că Hris- 
tos Se naște în peștera sărăcăcioasă a fiecărei familii. 

De asemenea ne rugăm întotdeauna îngenuncheați în faţa 
unei icoane, iar în biserică pictura ne îndeamnă la rugăciune. 
Vă rog, Înaltpreasfințite Părinte, să ne prezentați felul cum ară- 
tau primele icoane. Unde își pictau primii creștini sfinţii? 

Î.PS. loan: Primele icoane creştine datează din epoca prima- 
ră a creştinismului. Pelerinilor români care vor ajunge la Naza- 
ret le-aș recomanda să nu viziteze doar marea catedrală catolică 
închinată momentului Bunei Vestiri și ridicată pe locul primei 
biserici, din secolul al III-lea, de la Nazaret, ci i-aș îndemna să 
urce puțin într-o peșteră, în apropiere de această biserică, unde 
pe pereţi se află încrustate câteva chipuri. Cel mai proeminent 
care se poate observa acolo este cel al Sfântului loan Botezăto- 
rul, ţinând în mână o trestie. Este o încrustătură destul de sim- 
plă, dar orice creștin, cât de cât avizat în ceea ce privește ico- 
nografia creștină, își dă seama că acolo este Sfântul loan Bote- 
zătorul. l-aș îndemna pe cei care călătoresc la Roma să intre 
în catacomba Sfintei Cecilia şi să vadă acolo o icoană a Mai- 
cii Domnului cu Pruncul în braţe. Icoana este pictată pe tava- 
nul catacombei, în care Maica Domnului și Pruncul au chipul 
aureolat. lată cum se pierd, aș putea spune, în negura vremu- 
rilor reprezentările iconografice, nu chipuri ca atare! Aureola 
o găsim încă în secolele al II-lea-al III-lea, la aceste figuri de 
sfinţi, ori la Maica Domnului, ori la Mântuitorul. 


L.C.: Vă rogsă ne vorbiţi despre deosebirea dintre un tablou 
obişnuit și o icoană. Ştiu că icoanele constituie un adevărat 
izvor de învățătură. De curând am citit cartea Sfânta Mânăsti- 
re Voroneţ — Icoane (Ed. Thausib, Sibiu, 2004), în care autoarea, 
monahia Elena Simionovici, afirmă că icoanele „au răsărit spre 
slava lui Dumnezeu, aşa cum de veacuri bisericile s-au înălțat 
spre slava lui Dumnezeu și pentru mântuirea sufletelor celor 
ce cred” (pp. 6-7). Care este importanţa icoanei? Cum trebuie 
cinstită icoana? 

Î.PS. loan: Unii spun despre icoane că sunt simboluri creș- 
tine. Noi le spunem sfinte icoane. Or, între un simbol ca ata- 
re si o sfântă icoană este o mare diferenţă. Există o mare deo- 

sebire între un tablou religios de factură laică și ceea ce este o 
icoană. Pentru că Hristos nu poate fi despărțit, unde e cuvân- 
cul lui Hristos acolo este şi Hristos ca atare, deci și în icoane- 
le care Îl reprezintă pe Hristos și pe sfinți există fărâmițe, pică- 
turi de har al lui Dumnezeu. De aceea, în toată tradiția noastră 
creştină, mergem pe această credință verificată de mii și mii de 
oameni care s-au rugat în fața icoanelor. Nu s-au rugat lemnu- 
lui, nu s-au rugat pietrei, ci, efectiv, privind spre icoană, lor li se 
deschidea o fereastră către Împărăția lui Dumnezeu, către ușa 
Împărăției lui Dumnezeu, către Cer. 


L.C.: Ce părere aveţi despre existenţa icoanelor în școli și 
în locurile publice? Într-o anumită perioadă s-a vorbit mult 
despre aceasta. 

ÎPS. loan: Eu pledez pentru această chestiune, adică să 
nu-L furăm copiilor pe Dumnezeu din școli, să nu-i furăm pe 
sfinţi care le sunt modele! Elevii privesc cu speranță și credin- 
ţă la sfânta icoană de pe peretele clasei, atunci când răspund 
sau înainte de a-și scrie teza. Noi, cei care avem tâmplele nin- 
se, ne aducem aminte cum deasupra tablei, în clasă, era un șir 
lung de adepţi ai marxismului. Astfel între modelul marxismu- 
lui și modelul suprem, care este Hristos, eu zic că există o dife- 
rență infinită, și de aceea facem apel la aceia care au putere de 
a face ceva, ca să-L lăsăm pe Dumnezeu în școală, să-L lăsăm 
pe Dumnezeu în spitale, în penitenciare, așa cum s-a permis în 
România de după 1989. Profesorii, părinţii, elevii pot mărturi- 
si că icoanele au fost aduse în școală în mod firesc, după 1989, 
fără nici un ordin „de sus” ori din altă parte. La fel s-a întâm- 
plat și în alte instituții, unde se afAau oameni credincioşi. Gân- 
dindu-ne la evenimentele din 1989, ne dăm seama că icoana 
reprezintă și lumina jertfei celor care au murit la revoluție, spu- 
nând 7ază/ nostru. 

L.C.: Ce definiție dați icoanelor din școli şi din locurile 
publice? 

Î.PS. loan: Am ferma convingere că o floare mai frumoa- 
să nu poate să existe într-o clasă, într-un spaţiu public, decât o 
icoană. Apoi, s-ar putea face un sondaj de opinie, să întrebi un 
cetățean care intră în biroul unui primar și care vede că undeva 
acolo există și o icoană. Să vezi cu ce încredere și cum își descar- 
că sufletul în faţa primarului, cu necazurile pe care le are. Deci 
existența unei icoane în biroul unui primar determină o altfel 
de deschidere sufletească. Sau în spitale, când vezi că eşti pe 
cale de a fi doborât de o boală, de un necaz şi intri în cabinetul 
unui doctor, văzând o icoană, îţi dublezi speranța și credința că 
te vei face bine, deoarece îţi pui întâi nădejdea în acest medic, 
știind că este un om priceput în ale medicinei, dar știi că el lasă, 
îngăduie, conlucrează și cu harul lui Dumnezeu. Câr de fru- 
mos povestesc cei în suferință când, după o operaţie grea, după 
o intervenţie foarte grea, medicul spune: „Până aici, am făcut 
tot ce am putut eu, de acum încolo ...Dumnezeu”! 

Apoi, România este o ţară majoritar creștină, în care un număr 
foarte mic de cetățeni s-au declarat atei. De aceea eu zic că, deo- 
camdată, România este țara lui Dumnezeu, para icoanelor. . 


L.C.: Oare se va putea întâmpla, în viitor, să revenim, oare- 
cum, la epoca primară?... să ascundem icoanele? 

Î.PS. loan: "Lotul este posibil, dar dacă atunci, în epoca pri- 
mară, sub presiunea unei legi, a unei lumi care nu se dezlipise 
de păgânism, s-a putut așa ceva, iată că astăzi, într-o libertate 
ce nu este corect înțeleasă, sub o altă formă, făcându-se apel la 
libertatea de conștiință — se pomenește mereu această sintagmă 
— să nu uităm că niciodată Apostolii, Biserica nu au încreștinat 
cu sabia! Putem spune că de aceea rezultatul acestei evoluţii a 
lumii creștine s-a făcut în mod natural. Așa am ajuns în seco- 
lul al XXI-lea, când eu cred că lumea aceasta n-ar mai putea să 

existe sau n-ar mai putea fi condusă fără morala creștină. Chiar 
într-o ţară care nu e creștină există influența moralei și a cul- 
urii creştine. Sperăm să nu ajungem în situația de restricție în 
privinţa cinstirii icoanelor! Îi rugăm pe Dumnezeu și pe sfin- 
ţii pe care pictorii îi reprezintă în icoane să ne ajute, să lumine- 
ze neamul nostru românesc, ca să rămânem în tradiția noastră 
veche, așa cum îmi aduc aminte din copilăria mea. 


L.C.: Vă rog, Înaltpreasfinţite, să ne vorbii despre aceste 
amintiri! Tot ce ţine de trecut este valoros pentru dezvoltarea 
noastră personală, dar și ca neam. 

Î.PS. loan: Da, îmi amintesc cum acolo, în soba de vatră 
țărănească, exista o mică firidă, despre care noi nu știam, când 
eram copii, de ce era firida. Acolo era locul icoanei. Se mai 
găsesc astăzi, se pot vedea pe la anumite muzee, mai ales pe la 
mănăstiri. Erau acolo icoane de lemn, care n-au fost colorate. 
Era o icoană încrustată pe care putea s-o facă orice creștin, cu 
un vârf de cuţit, fără a fi colorată. Vă închipuiţi! Acolo, la vatra 
țărănească, fiecare își încrusta o icoană și o punea la locul de 
cinste în casa lui. Icoana aceea îi dădea speranță. În tot ce făcea, 
țăranul avea punct de reper această icoană, care îi dădea nădej- 
dea. Tot ce făcea începea spunând: „Doamne, ajută!” în faţa 
acestei icoane de lemn încrustate de el. 

Ce să mai spunem? Icoana, în tradiţia românească creștină, 
era nelipsită și la loc de cinste în orice casă de român ortodox, 
pe peretele dinspre răsărit, fiind împodobită cu maramă, cu 
ștergarul foarte frumos ţesut în război, gătită cu fir de busuioc. 
Aceste trei elemente n-au lipsit din casa ţăranului. Şi, în vre- 
me de bucurie sau de necaz, țăranul român privea spre cer, prin 
icoana din casa lui. Icoana reprezintă iubirea lui Dumnezeu 
arătată oamenilor, nouă tuturor. Astăzi, icoana se află în fiecare 
casă de creștin. Ușor ne putem procura o icoană, pe când, îna- 
inte vreme, pictorul de icoane era greu de găsit. 


Cinstirea Sfintei Cruci 


Bucură-te, Cinstită Cruce, păzitoare a creştinilor! 


(Acatistul Sfintei Cruci) 


L.C.: Înaltpreasfinție Părinte, ce reprezintă Sfânta Cruce? 

Î.PS. loan: Sfânta Cruce este stindardul creştinilor. Părinții 
noștri nu au pus nici un alt semn pe turla bisericii decât Sfân- 
ta Cruce. Atâta vreme cât pe biserici va dăinui stindardul lumii 
creştine, Sfânta Cruce, înseamnă că mai sunt oameni care se 
lupră sub stindard să ajungă în Împărăția lui Dumnezeu. Pe 
culmea cea mai înaltă a bisericii este pusă Sfânta Cruce; pe ea a 
pătimit Hristos, S-a jertfit pentru noi și parcă și astăzi, bătută 
de ploi și de vânturi, ne spune: „Rămâneți și voi tari în credință 
şi nu vă aplecaţi! Cum eu stau de sute de ani pe turla bisericii și 
de acolo rezist la toate vânturile și ploile, tot așa şi voi staţi tari, 
nu vă pierdeţi credința, căci într-o zi vom birui şi vom ajunge 
acasă, în Împărăția lui Dumnezeu!” Să ne ajute Dumnezeu să 
ajungem acasă, în Împărăția Sa! 

Sfânta Cruce este altarul pe care S-a jertfit Hristos. Pe toa- 
te crucile noastre este pictat, într-un fel sau altul, chipul lui 
Hristos. Crucea ne mai aduce aminte şi de felul cum ne-am 
despărțit noi, oamenii, de Hristos și ne îndeamnă la pocăință. 
După ce L-am pironit pe Cruce, L-am lăsat acolo și am mers 
mai departe pe cărările rătăcirii vieții acesteia. Așa ne-am des- 

părţit noi de Hristos: L-am pus pe Cruce. Dacă pe partea din 
faţă a crucii este pictat Hristos pironit pe Cruce, vedem că pe 
spate este un loc liber. Acesta este al meu, al tău, al fiecăruia 
dintre noi. Pentru toţi cei care vrem să îmbrăţișăm Crucea, a 
lăsat Hristos un loc liber: pentru mine, pentru tine, pentru toți 
cei care se jertfesc în viaţa aceasta pentru familie, pentru copii, 
pentru semenii lor. 

Când veţi trece pe lângă o troiță de pe marginea drumului 
şi vei vedea pe ea chipul lui Hristos, vă îndemn să priviți și pe 
partea cealaltă și să vedeţi că locul dumneavoastră este acolo, 
liber. Dumnezeu să ne întărească în credinţă și să ne însemneze 
cu semnul Sfintei Cruci, căci îngerii, bucurându-se, vor da ves- 
te către tronul lui Dumnezeu că oamenii călătoresc spre Cer! 


L.C.: Înaltpreasfințite Părinte, totuși de ce nu toți creștinii 
cinstesc Sfânta Cruce? 

ÎPS. loan: Sfântul Evanghelist loan scrie că Dumnezeu n-a 
trimis pe Fiul Său să judece lumea, ci să o mântuiască. Pentru 
aceasta Hristos a murit pe Cruce. Pe Golgota, jertfa și jertfitorul 
sunt una; Hristos săvârşeşte pe cruce taina jertfei Sale desăvârși- 
te. Lui Dumnezeu I s-au adus mai multe jertfe, dar ce se întâm- 
plă pe Golgota cu Iisus Hristos este altceva. Această jertfă este 
fără prihană și este primită chiar pe tron, nu înaintea Lui. Cru- 
cea este tronul lui Hristos. Crucea rămâne, peste veacuri, cel mai 
bun teolog care ne va mărturisi mereu cum s-a împlinit Jertfa şi 
cum s-a jertfit lubirea. Dacă dorește cineva să ajungă la Dumne- 
zeu, scara pe care ajunge e Crucea. Astfel, Crucea este cărarea pe 
care trebuie să meargă creștinul ca să ajungă la viaţa veșnică. Sca- 
ra pe care S-a suit Hristos la cer este Sfânta Cruce. Toţi avem o 
cruce de dus. Hristos ne învață că pe Cruce se iartă, se iubeşte şi 
se îmbrățișează. El nu S-a rușinat de Cruce. Atât de mult a iubit 
Hristos crucea, încât a îngăduit să i-o bată pe trupul Său. 

L.C.: Ce înseamnă „să ne luăm crucea”? 

Î.PS. loan: Sunt multe explicaţii, dar „a ne lua crucea” 
înseamnă a pune pe umeri Evanghelia lui Hristos, Care S-a jert- 
fit pentru noi și pentru a noastră mântuire. Fiecare dintre noi 
să ia o pagină din Evanghelie, „să o pună pe umeri”, să meargă 
așa.până la sfârșitul vieţii către Împărăţia lui Dumnezeu. 4-p; 
purta crucea înseamnă a-ți duce viața după exemplul lui Iisus 
Hristos. Mântuitorul nostru călătorește încă prin lumea aceas- 
ta, căutându-ne pe noi. Suntem trași mereu de păcate, de pe 
cărarea care urcă spre cer, în întunericul lumii acesteia şi, iată, 
Hristos vine să ne caute pe noi! Celor pe care ne găseşte în sfin- 
tele lăcașuri ne arată ușa bisericii, îndemnându-ne ca prin ea să 
trecem în Împărăția lui Dumnezeu. Cei care trec pragul bise- 
TICII, prin credinţă şi prin stăruinţă, vor putea trece într-o zi 
și pragul Raiului. Cei care nu vor păși, în duminici și sărbă- 
tori, pragul bisericii, teamă îmi este că nu vor putea să pășească 
dintr-odată pragul Raiului, căci pragul Raiului este înalt și nu 
poți să-l treci ușor într-o viață de om! Trecând pragul bisericii 
Î] întâlnim pe Hristos, Care ne spune că cei ce vor să călătoreas- 
că mai departe spre poarta Raiului trebuie sâ-și ia crucea, să se 
lepede de sine şi să-Mi urmeze Mie. 


L.C.: Ce calităţi au, sau trebuie să aibă, cei ce călătoresc spre 
poarta Raiului? 

Î.PS. loan: Sfântul Apostol și Evanghelist Marcu ne ajută 
să cunoaștem mai ușor pe cei care merg pe cărarea Raiului spre 
Împărăția cerurilor: Cine voiește să vină după Mine, să-și ia cru- 
cea, să se lepede de sine și să-Mi urmeze Mie. Ne spune de fapt 
că, atunci când vom vedea pe cineva că-și duce crucea vieții 
acesteia fără să cârtească, acela merge spre Împărăția lui Dum- 
nezeu. Vedem oameni bolnavi care nu-L blestemă pe Dumne- 
zeu, ori oameni care au un necaz sau o nenorocire, dar se roagă 

lui Dumnezeu: „Doamne, sunt bolnav, dă-mi sănătate!” La fel: 
„Doamne, am dat de un necaz în viața mea, ajută-mă să trec 
peste el!” Acești oameni sunt cei care îmbrățișează Sfânta Cru- 
ce, se pecetluiesc cu ea și călătoresc spre Cer. 

Nu există nici o posibilitate de a ne urca la cer decât pe pro- 
pria noastră cruce. În chip metaforic și poetic, crucea este „sca- 
ră spre cer”, așa apare în Acatistul Sfintei Cruci. Crucea este sca- 
ra iubirii. Dacă doreşti să simţi ceva cu totul minunat, urmea- 
ză cărarea pe care a urmat-o Dumnezeu! Acea cărare este calea 
crucii, calea iubirii. Cel ce doreşte să ajungă la Dumnezeu nu 
poate s-o facă decât pe scara iubirii. Așa poți să ajungi la Dum- 
nezeu, folosind cărarea care urcă din Carpaţi până la poarta 
Raiului. Apoi fiecare drum spre biserică înseamnă un pas către 
Rai. Calea spre Rai este îngustă. Cel care-L urmează pe Hris- 
tos trebuie să facă fapte bune. Călărorești spre Dumnezeu dacă 
poţi iubi, dacă iubești și pe cel care te urăște. 

De ce să fugim de cruce când avem atâtea mărturii, când 
Apostolii se lăudau cu crucea? Cum a evoluat în timp conști- 
ința și puterea Apostolilor? I-a convins că lisus Hristos este cu 
adevărat Fiul lui Dumnezeu, pe Golgota, un sutaș păgân (auzi- 
se de Hristos, dar nu credea) care, văzând că și pe cruce El a 
iubit lumea și a iertat-o, exclamă: Cu adevărat, Fiul lui Dum- 
nezeu a fost Omul Acesta! (Mc. 15, 39) 

Nicăieri nu-L vei găsi pe Hristos decât pe cruce, pentru că 
încă și astăzi mai curge Sfântul Său Sânge pentru noi, spre ier- 
tarea păcatelor. Hristos a sfințit crucea, de aceea să luăm și noi 
crucea lui Hristos! Crucea nu trebuie doar privită. Evanghe- 


lia lui Hristos nu doar se priveşte, ci trebuie să fim cititorii si 
împlinitorii Evangheliei. 


L.C.: Inalpreasfinția Voastră, vă rog să mai adăugaţi şi alte 
semnificaţii, alte sensuri ale crucii! 

Î.PS.loan: Oricine voiește să vină după Mine să-și ia crucea 
sa, spune Mântuitorul lisus Hristos. „Oricine” este un pronume 
nehotărât cu un rol foarte important în contextul versetului. 
Nimeni nu poate veni după Hristos fără cruce și fără lepădarea 
de sine. Lepădarea de sine nu înseamnă degradare a trupului sau 
a sinelui. Ucenicii o fac benevol, deci oricine voiește, nu numeşte 
o anumită persoană, o anumită categorie socială. Să vină după 
Mine, dar cum? Să vină numai cei cărora le este dor de El, dor 
de Împărăţia lui Dumnezeu, de Împărăția cerurilor. Crucea nu 
e o figură de stil. Ea are multe sensuri. Importantă este realitatea 
căutării lui Dumnezeu, realitatea întoarcerii noastre la căutarea 
lui Dumnezeu. Nouă ni se pare că suntem părăsiți de oameni, 
dar Îl găsim întotdeauna mai uşor pe Dumnezeu. 

La lerusalim, ultima cărare pe care a mers Hristos se numeș- 
te Drumul Crucii. Şi astăzi se numește așa. Crucea, oricare ar fi 
ea, este o dovadă că aparţii lui Hristos. 

Noi, cei de aici, purtăm crucea neamului nostru românesc. 
Dumnezeu ne va găsi pe această cărare și ne va deschide ușa 
Raiului. Drumul Crucii duce spre Poarta Raiului. Crucea unei 
biserici proiectată pe cer arată drumul spre Rai. lar dacă vezi 
semănate cruci în drumul tău înseamnă că ești pe drumul cel 
bun. Și nu uita: cheia Raiului are forma Sfintei Cruci! 


L.C.: Vă rog, Înaltpreasfinţite Părinte, ca în continuare să 
ne spuneţi câteva cuvinte în legătură cu Sfânta Evanghelie care 
se citeşte în Duminica dinaintea Înălţării Sfintei Cruci, care are 
textul următor: Zis-a Domnul: „Nimeni nu s-a suit în cer, fără 
numai Cel care S-a pogorât din cer, Fiul Omului, Care este în 
cer. Și precum Moise a înălțat șarpele în pustie, așa trebuie să Se 
înalțe Fiul Omului, pentru ca cel care crede în El să nu piară, ci 
să aibă viață veşnică. Căci așa a iubit Dumnezeu lumea, încât a 
dat pe Fiul Său Unul-Născut, pentru ca oricine crede în EL să nu 

piară, ci să aibă viață veșnică. Căci n-a trimis Dumnezeu pe Fiul 
Său în lume ca să osândească lumea, ci ca să se mântuiască lumea 
prin El” Un 3, 13-17). 

Î.PS. loan: În orice biserică de la poalele Carpaţilor ne-am 
afla, în zi de sfântă duminică, Hristos ne cheamă, întâi de toa- 
te, să ne hrănească pentru lungul drum pe care încă-l mai avem 
de parcurs până la poarta Raiului, până la poarta Împărăției lui 
Dumnezeu. Ca un părinte bun, ne-a hrănit cu Sfânta Împăr- 
tășanie, pâinea vieţii, și cu Cuvântul Său din Sfânta Evanghe- 
lie. Duminica dinaintea sărbătorii Sfintei Cruci este numită în 
calendar Duminica dinaintea Înălţării Sfintei Cruci, pe care a 
fost răstignit Mântuitorul. În cuvântul acestei Evanghelii se 
arată de ce L-a trimis 'Iatăl în lume pe Hristos. Mântuitorul 
lisus Hristos a fost trimis în lume ca lumea să aibă viață. Dacă 
Hristos n-ar fi venit în lume, sfârșitul ei ar fi fost de mult. Dar 
Dumnezeu nu vrea să vadă întru pieire floarea creaţiei Sale, 
omul. L-a trimis pe Fiul Său în lume ca să ne dea viață, nu viață 
doar de 70-80 de ani pe pământ, cum ar spune psalmistul, ci să 
ne facă părtași de viața cea veşnică în Împărăţia bucuriei Sale. 

Dar să vedem cu ce au răspuns oamenii brațelor deschise ale 
Mântuitorului nostru Iisus Hristos către lume. Cu ce au răs- 
puns oamenii braţelor deschise ale Mântuitorului către lume? 
Hristos a deschis braţele și oamenii au înțeles că, dacă Şi-a des- 
chis braţele, trebuie să-L pironească. El a deschis braţele ca să 
ne strângă la pieptul Său, să ne îmbrățișeze, dar omul a zis: „Și-a 
deschis brațele, hai să-L pironim!” Așa au făcut oamenii, L-au 
pironit pe Cel ce venise să le aducă pace, har și mângâiere. 


L.C.: lertaţi-mă, dar ceea ce spuneţi îmi amintește faptul 
că sunt anumite icoane ale Maicii Domnului în care Pruncul 
lisus este reprezentat cu braţele deschise. Revin la textul acestei 
Sfinte Evanghelii, în care observăm o legătură cu Vechiul 'Testa- 
ment. Vă rog să insistați asupra semnificațiilor acestei legături. 

ÎPS. loan: În teologia noastră ortodoxă, Părinţii dintru 
început ai Bisericii au spus despre cruce că este scara pe care S-a 
urcat, S-a înălţat la cer Hristos. Într-adevăr, spune Mântuito- 
rul, aşa cum Moise a înălțat șarpele de aramă în pustie, tot aşa 
va fi înălțat și Fiul Omului, într-o zi, pe o cruce. Și așa au făcut 
oamenii. Când poporul lui Israel, condus de Moise, a trecut 
prin pustiul Sinai, au fost mușcați de șerpi și mureau pe capete. 
Atunci au început să cârtească împotriva lui Dumnezeu şi a lui 
Moise, zicând: „Ne-ai scos din ţara unde aveam hrană din des- 
tul și murim aici, în pustie!” Tare s-a mâhnit Moise și a spus: 
„Doamne, ce să mai fac cu poporul acesta?” I-a dat poruncă 
Dumnezeu: „Fă un șarpe de aramă și-l pune pe un stâlp, iar toți 
aceia care vor privi cu credință și cu dragoste la acel șarpe de 
aramă, șerpii nu vor mai avea putere asupra lor.” Așa a făcut și a 
trecut mai departe, prin acea vale, poporul lui Israel. Era preîn- 
chipuirea, cum a spus și Mântuitorul, că așa cum a înălțat Moi- 
se șarpele, așa va fi și El înălțat într-o zi. 

Crucea este denumită scara pe care S-a înălţat la cer Hris- 
tos, Fiul lui Dumnezeu. Mă aflam, cu câţiva ani de zile în urmă, 
în Iordania, pe Muntele Nebo, un munte înalt, cum sunt mun- 
ţii de dincolo de Miercurea-Ciuc, și acolo, înspre Sinai, lângă o 
veche mănăstire, părinţii din acel loc au ridicat o cruce înaltă și 
pe ea n-au pus chipul lui Hristos, ci au pus un șarpe de aramă, ca 
toți cei care vor trece pe acolo să-și aducă aminte de cele întâm- 
plate cu poporul lui Israel până pe Muntele Nebo, unde Moise 
şi-a dat sufletul lui Dumnezeu, neputând intra în ţara Canaanu- 
lui, în ţara pe care o promisese Dumnezeu poporului lui Israel. 

Desigur, fiecare dintre noi a văzut multe cruci în viața 
aceasta. Dar vă întreb: Care este cea mai mare cruce pe care aţi 
văzut-o? Cam cât este de înaltă? Ar putea răspunde cineva că, 
poate, cea mai mare, la noi, este crucea de pe Caraiman. Dar eu 
vă întreb: Cât de mare, cât de înaltă a fost crucea lui Hristos? 

Cam cât o fi fost de mare? N-a fost nici de trei metri, nici de 
patru, ci cum spuneam, crucea, ca și scară, a fost atât de mare, 
că a fost împlântată nu pe Golgota numai, ci până în adâncul 
iadului și până la poarta Cerului. Arât a fost de mare crucea 
pe care a purtat-o Hristos pentru noi! A coborât pe ea până 
în adâncul iadului, la Înviere, și i-a urcat pe toți cei drepți pe 
această scară, până la poarta Raiului. 


L.C.: Putem afirma cu certitudine că semnul crucii este pre- 
zent în toate localităţile. De exemplu, ne-am obișnuit ca, intrând 
într-un sat ori privindu-l din depărtare, să vedem, la înălțime, 
pe un deal, biserica cu semnul crucii, parcă ar saluta, parcă ar 
întâmpina orice oaspete din partea comunităţii sătești. 

Î.PS. loan: Da, mai mult, priviți crucea de pe biserica din 
orişicare sat. Ea este împlântată în pământ, în mijlocul satului și 
ajunge până la poarta Cerului. Priviţi la crucea de pe orice bise- 
rică, oricât ar fi de mare sau de mică, priviți cum se oglindește 
pe bolta cerului, şi crucea aceasta bate la poarta Raiului! Îngerul 
lui Dumnezeu deschide poarta Raiului și întreabă: „Cine este 
acolo? Cine a mai venit?” Și răspunde un bun creștin din satul 
cutare sau cutare, de exemplu: „Eu sunt Toader din Livezi!” Și 
atunci îngerul lui Dumnezeu îi deschide poarta, să intre întru 
bucuria lui Dumnezeu. De aceea noi punem cruci pe turla bise- 
ricii. Atunci când un suflet se stinge, pleacă din viața aceasta 
prin Biserică. EI vine prin Biserică, prin Botez, și tot dangărul 
clopotelor bisericii îl conduce până la poarta Cerului. 

Crucile bisericilor noastre din fiecare sat deschid poarta 
Raiului. De aceea mă bucur când văd că bisericile sunt îngri- 
jite de credincioși. Când va cădea crucea de pe biserică, să știți 
că atunci va dispărea satul acela. De aceea așa cum au văzut cei 
care au făcut armata că de la comandant la comandant, de la o 
generaţie la alta, își predau unii altora drapelul de luptă al uni- 
tății, așa și creștinii cei de astăzi predau steagul de luptă al creş- 

tinilor, care este Sfânta Cruce. Îndemnul meu este să lăsăm cru- 
cea bisericii cu cinste la cei care vor urma, căci Și ei vă vor pune 
cu evlavie o cruce la mormântul frăţiilor voastre. 

Dacă spuneam că prin cruce S-a înălţat Hristos la cer, atunci 
oare cum S-a coborât din cer? Răspunsul pot să ni-l dea biserici- 
le care poartă hramul Nașterea Maicii Domnului. Maica Dom- 
nului a fost scara prin care a coborât Hristos, din înaltul ceru- 
lui, până aici la noi, pe pământ. Iată drumul, cele două scări prin 
care a coborât și S-a înălțat la cer Hristos, Fiul lui Dumnezeu! 

Oare cărarea și drumul nostru în viața aceasta cum ar fi? 
Pe ce stradă locuiți? Probabil veți răspunde: „Locuiesc pe stra- 
da Sfântul Nicolae, Mircea cel Bătrân, Ștefan cel Mare”, sau eu 
ştiu câte străzi şi câte denumiri mai sunt. Dacă vă întreabă cine- 
va pe ce drum locuiţi, pe ce drum călătoriți, să răspundeţi că 
locuiți pe drumul Crucii. Dacă, în viaţa aceasta, veţi vedea pe 
cineva că a rătăcit calea, să-l aduceți înapoi pe cărarea cu cruci. 
Aţi văzut cum la intrarea în sate unii credincioși au așezat câte o 
cruce? Când te întâmpină câte o sfântă cruce la intrarea într-un 
sat, îţi dai seama că acolo trăiesc oameni credincioși și că satul 
lor, localitatea lor este așezată pe drumul crucii, adică pe căra- 
rea care duce la poarta Împărăției lui Dumnezeu. 


L.C.: Peste tot, în toate provinciile românești, în sate și la 
răscrucea drumurilor, călătorul întâlnește cruci... Oare este 
ceva specific neamului nostru? 

ÎPS. Ioan: Binecuvântat să fie Dumnezeu, că văd, la intrarea 
în satele noastre și pe ulițele lui, multe cruci! Aceasta înseamnă 
că pe credincioșii de astăzi, pe părinţii şi pe moșii lor, cu secole 
în urmă, i-a așezat Bunul Dumnezeu aici, pe cărarea Cerului, 
pe cărarea Crucii. 

Când mă întreabă cineva în străinătate, și mă întreabă de 
multe ori: „Din ce țară ești, părinte?”, eu le spun că sunt din 
țara cu multe cruci, că sunt din grădina cu multe cruci, așa cum 

se pot vedea peste tot pe unde ai umbla în spațiul românesc. 
Nu găsești în nici o ţară din Europa atâtea cruci, atâtea troițe 
câte sunt în ţara noastră, de aceea aș numi această țară „Grădi- 
na cu multe cruci. 

Binecuvântat să fie Dumnezeu, că ne-a așezat și pe noi la 
picioarele Crucii Sale! Luându-ne fiecare crucea, să ajungem 
în Împărăţia Lui! Dar ar trebui să ne punem întrebarea, fiecare 
dintre noi, văzând cât de mare a fost crucea lui Hristos, o între- 
bare-meditaţie: „Doamne, oare crucea mea cât este de mare?” 
Oricât ar fi de mare și de grea, să n-o azvârlim și să mergem, că 
ne va ajuta Dumnezeu, ne va trimite și nouă pe un Simon Ciri- 
neanul, să ne ajute a ajunge cu ea la poarta Cerului! 

În satul unde am slujit, anul acesta, în Duminica dinaintea 
Sfintei Cruci, spuneam că am numit această țară „Grădina cu 
multe cruci” și atunci m-am gândit să dăm o definiţie sintetică 
satului lor: sacul Livezi este firul de aur cu care a cusut Dum- 
nezeu această țară, pentru că satul lor este cea mai îndepărtată 
Jocalitare din estul Transilvaniei și pe aici a cusut Dumnezeu 
Transilvania cu Moldova. Prin satele din acea zonă, spre Topli- 
ţa, în sus, și în jos, spre Întorsura Buzăului, prin fiecare sat, a 
tras Dumnezeu acul cu firul de aur și a legat provinciile româ- 
nești unele de altele, spre pace, spre bucurie și spre bună înțele- 
gere. Să rămânem aici, la poalele munţilor, lângă biserică, lângă 
mormintele părinților, moşilor şi strămoşilor, ca să ne bucurăm 
mereu, în ceas de sărbătoare, când auzim dangătul clopotului 
chemându-ne la Hristos! 


L.C.: Este bine să avem asupra noastră semnul Sfintei 
Cruci în mod material, adică lănţișoare cu o cruciuliță mai 
mult sau mai puțin modestă? Privind o sfântă cruce, creştinul 
aude parcă, melodios și convingător, Troparul din Ziua Sfintei 
Cruci: „Mântuiește, Doamne, poporul 'Tău și binecuvântea- 

ză moştenirea Ta; biruinţa binecredincioșilor creștini asupra 
celui potrivnic dăruiește și cu Crucea Ta păzeşte pe poporul 
Tău!” Există credinţa că, purtând la gât cruciuliță, Dumnezeu 
ne izbăveşte de rău. 

Î.PS. Ioan: În tradiţia noastră creştină, încă de mici, mamele 
atârnau de gâtul copiilor lor câte o sfântă cruce, în sensul aces- 
ta, cum se spune și în Acatistul Sfintei Cruci: „Bucură-te, Cin- 
stită Cruce, păzitoare a creștinilor!” Deci, iată că sfânta cruce 
este pusă, ca semn de ocrotire, încă de la pruncul din leagăn! EI, 
la Botez, este însemnat cu semnul sfintei cruci. De asemenea, 
la călugărie, monahul primeşte și el o cruce de lemn, pe care o 
poartă toată viața la piept, semn că trebuie să ne aducem aminte 
cum Hristos ne-a răscumpărat pe noi prin jertfa Sa pe cruce. 


Purtaţi în această viaţă crucea aceea pe care este 
Hristos, nu doar două lemne încrucișate! 


L.C.: Înalrpreasfinţite Părinte, aflăm din calendarul orto- 
dox că duminica a treia din Postul Paştelui este numită Dumi- 
nica Sfintei Cruci. Îmi amintesc că într-o asemenea duminică 
a Sfintei Cruci aţi fost la catedrala din Sfântul Gheorghe și ați 
ținut un cuvânt de învățătură despre importanţa crucii. 

Î PS. loan: Binecuvântat să fie Dumnezeu, că ne cheamă 
în casa Lui cea sfântă pentru un popas duhovnicesc pe căra- 
rea Crucii, pe drumul Golgotei! În fiecare duminică din Postul 
Sfintelor Paşti, a Învierii Domnului, au rânduit Biserica noas- 
tră, Sfinţii Părinți ca, după o săptămână de osteneală sau de tru- 
dă, să ne hrănească Hristos ca să putem merge mai departe, spre 
Golgota. Vedeţi hrana noastră trupească pe care o luăm ca să nu 
Aămânzim, dar iată că Hristos ne dă și o hrană cerească — hra- 
nă care ne face nemuritori și care ne ajută să parcurgem aceas- 

tă spinoasă și grea cărare a Crucii. lată că, în duminica a treia 
din Post, au socotit Sfinţii Părinţi să ne scoată întru întâmpi- 
nare Sfânta Cruce. Aţi văzut că pe drumurile țării, pe-o parte și 
pe alta, sunt din loc în loc marcate semne să ne ajute încotro să 
mergem. Scoaterea Sfintei Cruci la Sfânta Utrenie, dimineaţa, 
nu este altceva decât un îndemn a a fi conștienți că drumul pe 
care noi vom merge este drumul crucii, adică nu ne-am rătă- 
cit, suntem încă pe drumul ce merge către Împărăţia lui Dum- 
nezeu. De aceea, cei ce vă veţi lăsa, la sfârșitul sfintei slujbe, 
îmbrăţișați de Sfânta Cruce, cinstind-o și sărutând-o, veţi pri- 
mi iarăși putere să mergeţi mai departe, să ajungeţi la Domnul. 
Iată că Mântuitorul nostru lisus Hristos, înainte de patima Sa, 
le-a spus ucenicilor Săi și celor ce-L ajutau, un cuvânt foarte 
frumos referitor la cruce. Sfântul Evanghelist Marcu a consem- 
nat din Cuvântul Mântuitorului nostru Iisus Hristos, referitor 
la cruce, următoarele: Oricine voiește să vină după Mine să se 
lepede de sine, să-și ia crucea şi să-Mi urmeze Mie (Mc. 8, 34). 
Iată, cuvântul lui Hristos este clar: oricine voiește să-Mi urme- 
ze să se lepede de sine și să-Mi urmeze Mie. Credeţi că cei ce-L 
ascultau atunci au înţeles în profunzime cuvântul lui Hristos? 
Oare ce au înţeles contemporanii lui Hristos când EI a rostit 
aceste cuvinte? 


L.C.: Cred că trebuie să avem în vedere aspectul vieții de 
atunci, civilizația din vremea aceea. 

Î.PS. loan: Desigur! Poporul lui Israel în vremea aceea se afla 
sub stăpânirea romană. Orice popor, orice om din ţara lui Israel 
care s-ar fi ridicat împotriva stăpânirii romane era răstignit. lată 
de ce vă întrebam care credeți că a fost primul înţeles perceput 
de contemporani. Primul înţeles a fost răstignirea. Cum adică 
să-mi iau crucea? Să mă răstignească pe mine romanii? Deci 
osândirea la răstignirea pe cruce era în acea perioadă cea mai 

înjositoare moarte la care putea să fie cineva condamnat. Mai 
mult, în Vechiul Testament este scris: B/estemaat este ot cel ce va 
fi spânzurat pe lemn, adică răstignit pe lemn. Nu tuturor celor 
care erau răstigniţi li se făcea o cruce. Erau momente când nu 
mai aveau timp și posibilitate ostașii romani să facă o cruce pen- 
tru fiecare și-atunci îi răstigneau pe un singur stâlp, cu mâinile 
bătute în cuie sus și atârnate, În accepțiunea din secolul I al erei 
noastre creștine, când noi ne gândim la cruce, tot timpul vedem 
un element vertical și unul orizontal, dar în accepțiunea antică 
crucea o alcătuia numai partea verticală, iar partea orizontală se 
numea patibulum, pătimitorul, pentru că celui ce era răstignit, 
de multe ori i se punea doar partea orizontală pe umeri, partea 
verticală fiind înfiptă dețja în pământ, și era ridicat acolo. 

Iată de ce când le-a spus Hristos cuvântul „cruce” s-au gân- 
dit la răstignirea romană: Oricine voiește să vină după Mine să 
se lepede de sine, să-și ia crucea şi să-Mi urmeze Mie. lată, deci, 
un cuvânt greu: „cruce”. Şi un alt cuvânt: „să se lepede” de sine. 
Spuneţi-mi care dintre noi am fi dispuși să ne lepădăm de noi 
înșine? Cum să ne lepădăm când am vrea să avem cât mai mult 
şi cât mai multe? Nici lucrul acesta nu l-au înțeles contempo- 
ranii lui Hristos. 


L.C.: Totuși ce înseamnă lepădarea de sine și ce semnificație 
are astăzi? 

Î.PS. Ioan: Lepădarea de sine înseamnă a face voia lui Hris- 
tos și a nu mai face voia ta. Cum se vor împăca cu noi aceste 
două componente vectoriale? Unul te trage în jos și unul te tra- 
ge către Hristos. Oare aţi găsit în Sfânta Scriptură vreun cuvânt 
dat de Mântuitorul nostru lisus Hristos care să ne împingă în 
jos? N-aţi găsit. Toate cuvintele lui Hristos sunt chemări sfinte, 
sunt chemări de Sus, de aceea lepădarea de sine înseamnă a-și 
lua crucea, adică a-L urma pe H.ristos în viața aceasta. 

Mai există încă un cuvânt aspru în Sfânta Evanghelie care se 
citeşte în Duminica a treia din Marele Post. În versetul: Căci de 
cel ce se va rușina de Mine şi de cuvintele Mele, în neamul acesta 
desfânat şi păcătos, şi Fiul Omului Se va rușina de el, când va 
veni întru slava Tatălui Său cu sfinții îngeri (Mc. 8, 38) apare 
cuvântul „a se ruşina”, de la substantivul „rușine”, cuvânt ce n-ar 
avea ce să caute în Scriptură. Este un cuvânt greu, dar rostit de 
Hristos. Nimeni nu poate să-l șteargă din Sfânta Scriptură. Fie- 
care dintre noi ÎL va vedea pe Hristos în ziua Marii Judecăți. 
Dacă ÎI vei vedea pe Hristos stând lângă Tatăl cel ceresc atunci 
când vei bate la poarta Raiului, iar Hristos Îşi va pleca capul în 
JOS, Să știi că Îi este ruşine cu tine şi n-o să poată să-l spună Iară- 
lui ceresc: „Părinte, acesta este un fiu de-al Meu duhovnicesc 
venit din țara Carpaţilor!” Dacă însă ÎI veţi vedea pe Hristos că 
Își ridică senin ochii blânzi spre Tatăl, este semn că Se uită spre 
tine: „Părinte, acesta este un fiu care și-a purtat crucea în viața 
lui; rogu-Te, lasă-l să intre în Împărăţia bucuriei Tale! ” 


L.C.: Ce sfat, ce îndemn ne dați, Înaltpreasfinție Părinte, în 
legărură cu această Evanghelie?" 

ÎPS. loan: Să nu fie Hristos cu capul plecat, suspinând, 
nici pentru mine, nici pentru tine, știind că, pentru veșnicie, 
ne ducem în lumea durerii! De aceea să ne fie ruşine, în viaţa 
aceasta, să păcătuim! Dacă ne va fi rușine să păcătuim în viaţa 
aceasta, deschisă va fi poarta Raiului, a Fiului şi a Tatălui și a 
iubirii pentru fiecare dintre noi. 

Vedem câteodată vreun om necăjit, bolnav, părăsit, într-o 
situație grea. Ce spunem? Îl compătimim și spunem: Ce cruce grea 
are omul acesta! Există o asemenea expresie care circulă în popor. 

L.C.: De câte feluri sunt crucile, Înaltpreasfinţite Părinte? 


ÎPS. loan: Există două feluri de cruci: o cruce pe care se 
află Hristos şi o cruce fără de Hristos. Dacă tu, de bunăvoie, 

iei ultimul bănuţ de pe masă și te duci să cumperi de ei băutu- 
ră și alte lucruri amare, atunci casa ta se pustiește, sănătatea ta 
se distruge. Apoi te văd semenii tăi cum stai și cerșești la colțul 
străzii și spunem noi: Ce cruce grea are omul acesta! Este grea 
crucea lui, dar pe crucea lui nu este răstignit Hristos. De aceea 
purtați în această viaţă crucea aceea pe care este Hristos, nu doar 
două lemne încrucișate! Purtaţi crucea lui Hristos și vă va ajuta 
în tot necazul şi-n toată durerea, pentru că cel ce poartă cru- 
cea lui Hristos, acela nu poartă crucea, ci crucea îl poartă pe el 
până la poarta Raiului! 


Sfânta Liturghie — rugul aprins 
care ne cuprinde pe toți 


Hristos ți Se dă brană — medicament ceresc 


L.C.: Înalrpreasfinţite Părinte, ce este, ce reprezintă Sfân- 
ta Liturghie pentru creștini? Câr de importantă este pentru 
credincioşii ortodocși? Cât de important este să fim prezenți 
în biserică la Sfânta Liturghie? Am auzit voci spunând că ne 
putem ruga și acasă, în genunchi, lângă o icoană și o candelă 
aprinsă ori ascultând slujbele transmise la Radio sau la TV. Câr 
de importantă este frecventarea bisericii și participarea la sluj- 
bele desfășurate în biserică? 

Î.PS. loan: Mântuitorul nostru lisus Hristos, când în Joia 
Mare, în Joia Pătimirii, a instituit Taina Euharistiei, i-a invitat, 
i-a pregătit din timp pe Apostoli. Deci Apostolii au luat par- 
te la frângerea pâinii. Mântuitorul nu a chemat numai o par- 
ce din Apostoli, ci i-a chemat pe toți Apostolii. Deci iată întâi 
chemarea aceasta: clopotul bisericii nu trage doar pentru unii, 
nu-i cheamă doar pe unii. Ne cheamă pe toți: „Veniţi la mine!” 
Hristos ne cheamă pe toţi, nu spune: „Veniţi doar unii!” Apoi 
participarea la Sfânta Liturghie înseamnă și împărtășire. Deci 
întâi este o comuniune de rugăciune și cântare, de slăvire a lui 
Dumnezeu, încât se aprinde focul rugăciunii. Este acest rug 
aprins care ne cuprinde pe toţi, pentru că unii dintre noi avem 

un dar al rugăciunii mai deosebit, alții au alte daruri și iată că se 
aprinde acest foc sfânt în timpul Sfintei Liturghii. 

Apoi cum să nu participăm noi la Sfânta Liturghie când par- 
ticipă și îngerii lui Dumnezeu!? Îngerii lui Dumnezeu stau uimiți 
în Sfântul Altar, văzând ce se întâmplă pe altarul bisericii, cu toa- 
te că gradul lor de sfințenie, gradul lor de trăire este mai pre- 
sus decât al nostru, al oamenilor, pentru că ei văd strălucirea lui 
Dumnezeu mai bine decât noi, sunt mai aproape de Dumnezeu. 
Totuși mâinilor lor nu li s-a dat de către Dumnezeu puterea de a 
săvârși această mare Taină Euharistică. Dacă îngerii se uimesc de 
cele ce se întâmplă pe altarul bisericii, atunci eu să stau pasiv, să 
ascult o casetă, să ascult o înregistrare ș.a.m.d.? Deci când trage 
clopotul la biserică, vin îngeri din cer la Liturghia săvârșită de un 
preot modest. Vin îngeri din cer la Liturghie, iar tu rămâi acasă, 
pentru că tehnica modernă de astăzi ţi-a facilitat să poți să stai în 
fotoliu, iertați-mă de judecată, poate chiar și cu o mică cafea lân- 
gă tine sau... oala îţi fierbe în bucătărie și mai fugi, când se cân- 
tă „Sfinte Dumnezeule”, că zici că pe acesta îl mai știi și l-ai mai 
auzit, şi te mai duci până la bucătărie, să vezi ce se mai întâmplă 
pe-acolo... și poate că mai vii dacă prinzi un pic dintr-o predică 
sau din ştiu eu care parte din Sfânta Liturghie?! 

De aceea noi tindem în această viaţă să ajungem la starea 
îngerilor, pentru că așa ni se spune că vor fi oamenii în cer, 
ca îngerii: nu se vor mai căsători, nici nu vor mai avea nevoie 
de hrana aceasta pământească. Nu vedeți despre Sfântul loan 
Botezătorul cum se spune? „Înger în trup” Într-adevăr, Sfân- 
tul Ioan Borezătorul n-a pus accent pe hrana aceasta trupeas- 
că și pe trup, cât mai mult pe partea sufletească, duhovniceas- 
că, De aceea eu zic că este o mare binecuvântare când încă mai 
eşti chemat la masa Mielului. Deci suntem chemați la biserică, 
să ne împărtășim cu viața cea nemuritoare, cu Hristos. Nu ne 
împărtășim cu nimic altceva decât cu Hristos. Auzi!? Hristos 

ți Se dă hrană — medicament ceresc. Lot ceea ce dorești tu îţi 
dă Hristos prin împărtășirea cu El, atât din Sfintele Taine, cât 
şi din cuvânt, pentru că și împărtășirea din cuvânt, din Sfânta 
Evanghelie este extraordinară pentru om. Cât de liniștit și de 
îmbogăţit sufletește te întorci de la biserică, unde ai auzit întâi 
de toate cuvântul lui Dumnezeu prin Sfânta Evanghelie, după 
aceea citirea din Sfânta Carte a Apostolilor, din Faptele Apos- 
tolilor și din epistolele, scrisorile pe care le-au trimis Apostolii 
credincioşilor, bisericilor pe care le-au întemeiat! Deci eu cred 
că în fiecare duminică, când participi la Sfânta Liturghie, tu 
primeşti o scrisoare de la Hristos și o scrisoare de la un Sfânt 
Apostol. Acolo în biserică se distribuie, aduce îngerul de sus, 
aduce această scrisoare către biserica respectivă, pentru că avem 
scrisă Epistola Sfântului Apostol Pavel către Coloseni. Așa o 
avem noi scrisă în Sfânta Scriptură, dar eu cred că această epis- 
tolă poate avea ca titlu... nu numai din Epistola Sfântului Apos- 
tol Pavel către Coloseni, dar și către fraţii (de unde?), către fra- 
ţii din Sfântul Gheorghe, către frații din Miercurea-Ciuc, din 
Topliţa sau din satul cutare, cutare etc. Asta este! 

Însă nu putem nici să arătăm o reticență deosebită faţă de 
slujbele care sunt transmise pe calea undelor. Își au și ele rolul 
lor extraordinar, este un nou limbaj, un nou mod de a face 
misiune în condiţiile de astăzi. Într-adevăr, este o mângâiere 
pentru omul care nu poate să pășească peste prag, pentru că 
Sfinţii Părinţi vorbesc despre cine este motivat de a absenta de 
la o Sfântă Liturghie — cel care nu poate să pășească peste prag, 
adică cel care este țintuit la pat, care este bolnav. Într-adevăr, 
pentru acela este o mângâiere, dar numai pentru acela. Cel ce 
poate să pășească peste pragul casei sale, acela trebuie să parti- 
cipe la Sfânta Liturghie, pentru că încă este chemat, deoarece 
va veni ceasul când chemarea nu va mai fi. Atunci vei dori să 
fii chemat și va spune Hristos: „Te-am chemat 70-80 de ani, 

cât ţi-am dat viață, tot timpul te-am chemat. Acum nu te mai 
chem.” Şi atunci vei pierde nunta, masa de la nunta Mielului 
din Împărăţia lui Dumnezeu, Împărăţia bucuriei Lui. 

De aceea recomand cu căldură participarea la sfintele slujbe, 
nu numai la Sfânta Liturghie, ci și la Sfântul Maslu, la Vecernii 
și la toate acatistele, la toate slujbele Bisericii noastre, pentru cei 
care pot să păşească pragul bisericii. Însă, așa cum v-am spus, 
accentul îl pun mai mult pe zilele de sărbătoare. Totuși consider 
că este cât se poate de benefică transmiterea Sfintei Liturghii şi 
în cursul săptămânii, când oamenii care muncesc, dacă nu pot 
să-și ducă și trupul la biserică, măcar gândurile ori sufletul şi-l 
trimit acolo. Muncind, care au posibilitate, zic eu, îşi duc sufle- 
tul în comuniune cu cei care sunt la Sfânta Liturghie. 


L.C.: Duminica Floriilor este o adevărată sărbătoare în 
catedrala din Miercurea-Ciuc. Am participat și eu de câte- 
va ori și am fost impresionată de pregătirea deosebită pentru 
intrarea ierarhului în biserica unde era așteptat. Comitetul de 
femei a alcătuit un covor de flori, din stradă, de la intrarea în 
catedrală până la Sfântul Altar. O mulțime de oameni și copii 
îmbrăcați în frumoasele costume populare românești așteptau 
cu flori și crengi de salcie să vă întâmpine, precum a fost întâm- 
pinat Hristos în Ierusalim. Înaltpreasfințite Părinte, în cuvân- 
tul de învățătură pe care l-aţi rostit într-una din aceste sărbă- 
tori, la Duminica Floriilor, v-aţi referit la intrarea Mântuitoru- 
lui Hristos în orice cetate, inclusiv din țara noastră. 

Î.PS. loan: Binecuvântat să fie Dumnezeu Care ne învred- 
niceşte să ieşim și noi, ca odinioară mulțimile din poporul lui 
Israel, să-L întâmpinăm pe Hristos la intrarea în cetatea aceas- 
ta, la intrarea în țara noastră România! 

În Duminica Floriilor, în toate bisericile şi mănăstirile 
noastre, se serbează intrarea în Ierusalim a Mântuitorului lisus 
Hristos. Și cum ţara noastră, de la o margine la alta, este pli- 

nă de biserici şi de mănăstiri, înseamnă că O ţară întreagă, un 
popor întreg L-a aşteptat pe Hristos să vină iarăși pe meleagu- 
rile noastre. El este oaspetele cel mai de preţ, care poate să vină 
într-o ţară și să aducă binecuvântare unui popor. Binecuvântat, 
iarăși zic, să fie Dumnezeu, deoarece toate porţile bisericilor și 
mănăstirilor au fost deschise astăzi ca să intre într-însele Hris- 
tos, Fiul lui Dumnezeu! 

Sfântul Evanghelist loan, în Evanghelia care se citește la Flo- 
rii, ne relatează și el despre momentul acesta al intrării în leru- 
salim a lui Hristos. Din punct de vedere istoric, nimeni n-a 
contestat vreodată intrarea aceasta cu totul deosebită în leru- 
salim. Hristos a intrat de mai multe ori în lerusalim, dar nicio- 
dată n-a fost întâmpinat ca un împărat, precum în această sfân- 
tă zi. Avem mărturie că a intrat în lerusalim la 40 de zile, când 
L-a adus Maica Sa. Maica Domnului L-a adus și L-a așezat în 
braţele Dreptului Simeon. Cunoaștem apoi mărturia că a mai 
intrat în lerusalim la 12 ani, când știm cu toţii că Maica Dom- 
nului și Dreptul Iosif se îndreptau spre Nazaret și, după trei zile, 
au văzut că și-au pierdut pruncul. S-au întors și L-au găsit în 
templul din Ierusalim. Avem apoi alte și alte mărturii de câte 
ori a fost Mântuitorul nostru Iisus Hristos în lerusalim, dar sin- 
gura intrare care este marcată în mod deosebit în textele scrip- 
turistice este cea din Duminica Floriilor, când intră ca un rege, 
ca un împărat. Și ne spun Sfintele Evanghelii că lucrul acesta s-a 
întâmplat cu șase zile înainte de Paști. Fusese ziua de sâmbătă. 
La evrei, sâmbăta era zi de odihnă. În acea zi n-aveai voie să te 
depărtezi de casă mai mult de o mie de pași. Mântuitorul a venit 
în Betania, la prietenul Său Lazăr, pe care l-a înviat din morți. A 
venit în casa lui Lazăr și a surorilor lui, Marta şi Maria. A stat de 
ziua sabatului; sâmbăta a rămas în Betania. N-a plecat sâmbăta 
să intre în lerusalim, pentru că de la Betania până la poarta Ieru- 
salimului sunt cam 3 kilometri, deci peste trei mii de paşi. Deci 

nu putea să vină într-o zi de sărbătoare, așa că a venit în ziua 
întâi a săptămânii, care este numită Duminica Floriilor. 


(sa Înaltpreasfinţite Părinte, ce se știe, ce se cunoaște 
despre cei ce alcătuiau mulțimea care L-a întâmpinat pe Hris- 
tos ]a intrarea în Ierusalim? 

Î.PS. loan: De Paşti, la lerusalim, veneau evreii din tot bazi- 
nul Mării Mediterane și al Orientului Mijlociu, pe unde erau ei 
răspândiți. Veneau de Paști, sărbătoarea cea mai importantă și 
la ei. De ce? Pentru că „Paşti” înseamnă „trecere”, în amintirea 
izbăvirii lor din robia egipteană - trecerea prin Marea Roşie. 
Prin urmare, atunci, la Ierusalim, erau mii de evrei, inclusiv din 
părţile noastre, din părțile Dobrogei, pentru că în cetăţile de la 
Tomis, Histria, Callatis locuiau cu sute de ani în urmă și evrei. 
Deci la această sărbătoare au fost martori și prozeliți care trăiau 
pe pământul ţării noastre. 

Imaginaţi-vă că mergeau în corăbii sau pe jos, fiecare cum 
putea. Și atunci când ajungeau şi ei o dată în viaţa lor la lerusa- 
lim, se interesau ce s-a mai întâmplat, ce mai este nou în lerusa- 
lim, dacă n-a mai apărut vreun profet ca Isaia, Daniel, leremia 
ș.a.m.d. Bineînţeles că localnicii le povesteau despre viața lor 
religioasă. Și așa le-au spus și celor din depărtări că în urmă cu 
nu multă vreme, un anume lisus din Nazaret l-a înviat pe Lazăr 
din Betania. Mântuitorul îi înviase și pe fiica lui Iair, și pe fiul 
văduvei din Nain, dar aceștia se aflau în nordul Ţării Sfinte, de 
aceea credeau și nu credeau israeliţii din Ierusalim. Dar, de data 
aceasta, Mântuitorul făcuse o minune -— înviase din morţi pe 
Lazăr, care locuia în Betania, cum vă spuneam, la 3 kilometri 
de Ierusalim. Această minune a zguduit lerusalimul, a zguduit 
templul, a mișcat cu totul inimile cărturarilor și fariseilor din 
Ierusalim. Și-au văzut puse în pericol credința, rânduielile lor. 
Cum adică fiul teslarului din Nazaret să învieze pe cineva din 

morţi?! Și ei, care zi de zi aduc jertfe pe altarul templului din 
Ierusalim, nici unul, nici arhiereul, nici preoții, nici alți cărtu- 
rari, farisei şi învățători n-au înviat pe nimeni. Cum ar fi aceas- 
ta? Cine ar fi Acesta? 


L.C.: Prin urmare aceștia nu erau entuziasmați de minunea 
învierii lui Lazăr? Oare nu credeau? Cum se explică această... 
îndoială? 

Î PS. loan: În loc să se bucure, în sufletul acestora a apărut 
invidia. Cei din Ierusalim, din ludeea, le spuneau celor veniţi de 
departe, din sudul Italiei, din nordul Africii, din Orientul Mij- 
lociu: „Ştiţi, în urmă nu cu multă vreme, unul dintre ai noștri, 
un învățător — nu știu dacă l-au numit, în vremea aceea, și pro- 
fet — l-a înviat pe un anume Lazăr din Betania, care este foarte 
aproape de aici” Şi atunci, spun Sfintele Scripturi că aceștia au 
auzit că lisus se afla în Betania. Probabil vinerea. Au stat şi ei cu 
toţii de ziua sabatului la templu, însă în ziua întâi a săptămâ- 
nii, duminica de astăzi, au plecat foarte mulți israeliți, veniţi din 
toate părțile lumii, spre Betania, ca să-l vadă cu adevărat și pe 
Lazăr cel înviat, dar și pe Cel care-l înviase, adică pe Iisus. 

Așa au plecat pe cărarea aceea de 3 kilometri și au ajuns cu 
toţii în Betania, ca să se convingă cu adevărat și să poată și ei 
spune acasă, în țările de unde veneau, despre această minune a 
învierii din morţi a unui om. În mod cert că vor fi ajuns la casa 
lui Lazăr, unde era Mântuitorul, și vor fi zis: „Am venit să-l 
vedem pe cel care a fost mort patru zile și am venit să-L vedem 
pe Cel care l-a înviat!” Și, în mod cert, în faţa lor au ieşit Mân- 
tuicorul Hristos, Lazăr, surorile lui care fuseseră martore, pre- 
cum și ceilalți oameni din Betania care au fost martori la îngro- 
parea lui Lazăr și, după patru zile, la ieşirea din mormânt, la 
învierea lui Lazăr. Cu toţii au mărturisit această minune. Ne 
relatează apoi Sfinții Evangheliști că Hristos le-a spus ucenici- 
lor: Mergeși în satul dinaintea voastră și, intrând în el, veţi găsi 

un mânz de asin legat pe care nimeni dintre oameni n-a șezut 
vreodată. Și, dezlegându-l, aduceți-l. Şi dacă vă va întreba cine- 
va: pentru ce-l dezlegați? Veţi zice așa: pentru că Domnul are 
trebuință de el (Lc. 19, 30-31). Era un mânz pe care nu se mai 
așezase nimeni niciodată. 

Mântuitorul nostru lisus Hristos S-a urcat pe asin ca să se 
împlinească cuvintele rostite de Profetul Zaharia care mărturi- 
sea că împăratul lui Israel va intra, pe mânz de asin, în cetatea 
Ierusalimului, adică va intra cu pace, nu în sens de ocupaţie sau 
cu gând de cucerire. 

Convingându-se mulțimea de minunea săvârșită cu Lazăr, a 
început să aclame, să rostească psalmi și să spună: Osana, bine- 
cuvântat este Cel ce vine întru numele Domnului, Împăratul lui 
Israel! (In 12, 13). Mărturisesc evangheliștii că oamenii aveau 
în mâini ramuri de finic, simbol al vieţii. Ei își aşterneau hai- 
nele să treacă, măcar să treacă Hristos peste ele, ca să le ducă 
cu ei acasă în ţările de unde proveneau. Toată această mulțime 
era supravegheată de ostași romani care stăpâneau în acea vre- 
me "Ţara Sfântă. O mulțime de oameni oricând putea provoca 
o răscoală, o răsturnare a situației de acolo, dar vedem că arma- 
tele romane stau deoparte, lasă să se desfășoare această mișcare 
de populaţie dinspre Betania spre lerusalim, însă totuși în cine- 
va s-a aprins duh de invidie, de ură, de răzbunare. Aceștia erau 
arhiereii, preoţii și cărturarii de la templul din Ierusalim. Și 
“chiar în timpul acestei procesiuni, unii dintre farisei Îl îndeam- 
nă pe Hristos și Îi spune: „Porunceşte-le ucenicilor Tăi să nu 
mai strige: Osana, bine este cuvântat Cel ce vine în numele Dom- 
nului!” Mântuitorul le spune: Dacă vor tăcea aceștia, pietrele 
vor striga (Lc. 19, 40). 

Mergând mai departe, au ajuns aproape de poarta templu- 
lui și a cetăţii Ierusalimului și Mântuitorul a zis către ucenicii 
Săi că va veni vremea când se vor săpa șanțuri în jurul cetății, că 

va fi împresurată din toate părţile și nu va mai rămâne piatră pe 
piatră care să nu fie dărâmată. 

lisus Hristos a intrat în cetatea Ierusalimului necucerindu-i 
zidurile. El n-a vrut să cucerească cetatea, așa cum erau cuceri- 
te cetăţile din punct de vedere militar. El a dorit să cucereas- 
că inima lerusalimului, nu zidurile, nu templul, nu instituţiile 
care erau acolo, ci El a dorit să cucerească inima Ierusalimului, 
căci Dumnezeu nu Se odihnește în ziduri și în pietre. Dumne- 
zeu Se odihnește în inima omului. Pentru aceasta a venit Hris- 
tos. Singurul lucru din lumea aceasta pe care a vrut Hristos să-l 
cucerească a fost inima oamenilor, nu averile, nu cetăţile, nu 
țările lor, ci inimile lor. Pentru aceasta vine Hristos, în Dumi- 
nica Floriilor, în orice biserică: să cucerească și să intre în ini- 
mile noastre. Binecuvântați să fie toți acei care își deschid larg 
porțile inimii și Î lasă să intre! 


L.C.: Atunci unul din mesajele Sfintei Evanghelii din Dumi- 
nica Floriilor, a Intrării Mântuitorului în Ierusalim, este toc- 
mai acesta: să-L lăsăm pe Hristos să intre în inimile noastre! 

Î.PS. loan: Vă întreb şi îi întreb pe cei ce iau aminte a aces- 
te cuvinte: Îl veți lăsa pe Hristos să intre în familiile dumnea- 
voastră, Îl veţi lăsa să intre în inimile părinţilor, fraţilor, soţiei, 
soțului? Acesta este unul dintre mesajele Sfinte Evanghelii: să 
deschidem, cu adevărat, larg porțile familiei noastre şi ale inimii 
noastre, ca acolo să intre Hristos. Deschideţi larg porţile inimii 
frățiilor vostre, căci Hristos dorește să facă Paştile în familiile 
dumneavoastră și în inimile frăţiilor voastre! Prin urmare, să-l 
zicem lui Hristos: „Bine-ai venit, Împărate al Cerului, în sme- 
rita mea inimă! Bine-ai venit, Împărate al Cerului, în familia 
mea! Rămâi să facem Paștile în casa mea, în familia mea, în 
orașul meu! Rămâi, Doamne, să faci Paştile cu toți românii de 
la Nistru până la Tisa și din Hotin până la Mare!” 


Cinstirea Maicii Domnului — Iordanul 
în care S-a sălășluit Hristos 


Bucură-te, Mireasă, pururea Fecioară! 
(Acatistul Bunei Vestiri) 


L.C.: Înaltpreasfinţite Părinte, în continuare tare mult v-aș 
ruga să spuneți câteva cuvinte despre rolul femeii în Biserica 
Orrodoxă. Maica Domnului este protectoarea așezămintelor 
de la Muntele Athos, numit Grădina Maicii Domnului. Mai- 
ca Domnului este cinstită în toate sfintele lăcașuri ortodoxe. 
Într-o biserică sau într-o mănăstire, primii intră bărbaţii. Feme- 
ia nu poate face parte cu drept de vot din adunările eparhiale. 
În multe biserici, femeile au locul în a doua jumătate a bisericii, 
partea dinspre ieșire, partea opusă altarului. Sau în alte bise- 
rici ele stau în partea stânga, iar bărbaţii în dreapta. În general, 
diferenţierea este netă: într-o parte bărbaţii, în alta femeile. De 
ce? Totuși atâtea femei au intrat în rândul sfintelor — am acum 
în minte numele a doar trei mari cuvioase ale căror sfinte moaș- 
te sunt venerate la noi: Sfânta Cuvioasă Parascheva de la Iași, 
Sfânta Muceniţă Filofteia de la Curtea de Argeș, Sfânta Tatia- 
na de la Craiova. Prin urmare Maica Domnului este cinstită, și 
la fel multe sfinte, dar femeia, după unii, astăzi nu ar avea drep- 
turi egale cu bărbatul în biserică. Cum motivaţi aceasta? 


56 PE CĂRAREA RAIULUI 


Î PS. loan: În Biserica Ortodoxă s-a păstrat tradiția aceas- 
ta încă din Vechiul Testament, în care vedem că Dumnezeu a 
chemat la lucrări importante partea bărbătească — și aici obser- 
văm de exemplu chemarea lui Avraam, ce era cap de familie. 
Conform tradiţiei, cutumei și civilizaţiei din care venea, în acea 
perioadă — vorbim de patriarhat — bărbatul era cap al familiei. 

Într-adevăr, avem în Vechiul "Testament, de exemplu, parte 
bărbătească în calitate de profeţi, dar avem menţionate totuși și 
femei cu o viață aleasă, rugătoare către Dumnezeu. Mă gândesc 
acum la mama fraților Macabei, Solomon, dar și la alte persoa- 
ne cu o viață deosebită din Vechiul Testament. Însă prin alege- 
rea Fecioarei Maria ca Născătoare de Dumnezeu, devenind deci 
Născătoare de Dumnezeu, ceea ce a fost „Rai de taină”, „scară 
cerului, pe care S-a pogorâr Dumnezeu” la noi, eu zic că i s-a 
dat femeii o cinste deosebită, că femeia a fost ridicată la un rang 
deosebit; adică partea femeiască, Maica Domnului „mai cinstită 
decât heruvimii și mai mărită fără de asemănare decât serafimii”” 


L.C.: Cum este realizată legătura dintre Vechiul “Testament 
și Noul Testament prin Maica Domnului? 

ÎPS. loan: Maica Domnului, Măicuţa Sfântă ţine într-o 
mână Legea Vechiului Testament și în cealaltă pe cea a Noului 
Testament. Nu poți să treci de la Vechiul la Noul Legământ al 
iubirii decât prin fața Maicii Domnului, pentru că prin ea s-a 
împlinit Legea Vechiului "Testament. Dumnezeu i-a oferit lui 
Moise Tablele Legii, iar Maicii Domnului, pe Însuși Fiul Său. 
Moise a primit două table reci, din piatră. Maica Domnului a 
primit pe Mântuitorul lumii. 

Acum să vedem mai departe dacă într-adevăr, astăzi, feme- 
ia este mai prejos decât bărbatul în biserică. Oare nu femeii i s-a 
dat darul nașterii de sfinţi? Oare nu devine, păstrând proporţi- 
ile, și femeia creștină de astăzi... și ea un Rai de taină? Pentru că 

unde trăiesc, unde sunt sfinții? În Rai. Atâta timp cât tu pe bra- 
ţele tale crești un copilaș, și el, încreștinat, el este un sfânt. Deci 
braţele tale devin și ele o parte din Rai. Ei! Bietul bărbat are mâi- 
nile crăpate de muncă, fruntea strivită de sudoarea muncii sale. 

Apoi cine face şi cine aduce prescura la altar? Oare ce poa- 
te fi mai important, mai de preţ lucru, ca din aluatul frământat 
cu rugăciune, cu post, să faci o prescură care devine apoi trupul 
sfânt al lui Hristos, din care ne împărtășim? Deci nu trebuie 
să cădem în cercul unor idei din lumea protestantă și neopro- 
testantă, care a renunţat la unele 'Iaine din Biserică şi nu văd 
rolul profund și hărăzit, rânduit de Dumnezeu, femeii, ci văd 
totul în Biserică prin prisma unui egalitarism social. Noi știm 
că Mântuitorul spune: Care între voi va vrea să fie întâiul, să vă 
fie vouă slugă (Mr. 20, 27). Mântuitorul iată, spală picioarele 
Apostolilor, nu Apostolii picioarele lui Hristos! 

În Vechiul Testament, cum spuneam, au fost patriarhi, 
proroci din partea bărbătească, dar iată că pe femeie, care din 
punct de vedere social era socotită pe o treaptă inferioară, o ale- 
ge Dumnezeu, ca din ea să Se întrupeze Fiul Său. Este o altă cin- 
ste mai mare care i s-a putut da vreodată femeii pe pământ? Așa 
că nu trebuie să privim lucrurile sub raportul relațiilor care s-au 
instaurat în societate, al unui simplu egalitarism, ci să căutăm 
esența valorii și a rolului pe care femeia îl are în Biserică. Cum 
spuneam: să fii tu născătoare de sfinţi! Tu, ca mamă, ești chema- 
tă să naşti și să hrănești sfinți! Auzi... ce poate fi mai mare, mai 
frumos decât lucrul acesta?! Apoi, se vede foarte clar, Hristos 
i-a mandatat pe Apostoli în ce privește propovăduirea, grăirea, 
cum se spune în biserică, frângerea pâinii ș.a.m.d. Așa a rânduit 
Dumnezeu, fiecăruia câte ceva. lată, femeii unele lucrări, adică 
unele lucrări se desfăşoară prin femeie, altele prin bărbat. 

În cadrul Bisericii Ortodoxe, la fiecare parohie este și un 
comitet de femei, care au o contribuţie deosebită în anumi- 

te activităţi specifice și pe care le pot îndeplini. De exemplu 
atunci când se construieşte o biserică, se face un comitet mai 
lărgit de oameni care pot aduce o contribuție la zidirea bise- 
ricii. Sunt solicitate credincioasele care se pot ocupa de strân- 
gerea de fonduri, de hrana muncitorilor. Din punct de vedere 
administrativ acestea sunt lucruri importante, unde femeia își 
poate aduce contribuţia. 

Aşa că eu zic că femeia este la mare cinste, da, la mare cin- 
ste înaintea lui Dumnezeu şi că Dumnezeu, în ușa bisericii, nu 
face deosebire între bărbat şi femeie. Îi primește pe amândoi cu 
aceeași dragoste și ei pleacă din biserică cu aceeași binecuvân- 
tare, și bărbarul și femeia. 


L.C.: Într-un cuvânt duhovnicesc din Duminica Intrării 
în Biserică a Maicii Domnului aţi menţionat existența a două 
temple. | 

Î.PS. loan: Da — cel zidit în piatră, al lui Solomon și al doi- 
lea este templul cel viu, Maica Domnului, în care S-a sălășlu- 
it Mântuitorul Hristos, templul din care Se va naște Fiul lui 
Dumnezeu întrupat. La 'vemplu se aduceau jertfe. Cei doi 
părinţi Ioachim și Ana aduc ca jertfă pe unica lor fiică. Ce jert- 
fă aducem noi astăzi lui Dumnezeu? Îndemnul este să ne adu- 
cem fiii și fiicele în casa lui Dumnezeu. Numai așa ei vor deveni 
temple vii în care Se va sălășlui Hristos. 


L.C.: Înaltpreasfințire Părinte, sunt unele persoane sau cate- 
gorii de oameni care nu o cinstesc pe Maica Domnului, dar 
noi, românii, avem un strălucit poet care i-a închinat o poe- 
zie cu totul deosebită. Mă refer la poezia Rugăciune, închina- 
tă Fecioarei Maria, scrisă de marele nostru Mihai Eminescu. 
Pentru frumusețea ei deosebită și pentru dimensiunea creştină 
extraordinară (de fapt creștinismul reprezintă una din iposta- 
zele lirice eminesciene), redau textul în întregime: „Noi, ce din 


CONVORBIRI DUHOVNICEȘTI CU Î.PS. IOAN AL MUNȚILOR 59 


mila Sfântului / Umbră facem pământului, / Rugămu-ne-ndu- 
rărilor, / Luceafărului mărilor; / Ascultă-a noastre plângeri, / 
Regină peste îngeri, / Din neguri te arată, / Lumină dulce, clară, 
/0O, Maică Preacurată / Și pururea Fecioară, / Marie! // Crăiasă 
alegându-te, / Îngenunchem rugându-te. / Înalţă-ne, ne mântuie 
/ Din valul ce ne bântuie; / Fii scut şi întărire / Și zid de mântu- 
ire, / Privirea-ţi adorată / Asupră-ne coboară, / O, Maică Prea- 
curată / Și pururea Fecioară, / Mariel 

Poezia Rugăciune de Mihai Eminescu este un imn religios 
cu accente de odă. Titlul este folosit cu sensul său propriu, de 
act existenţial uman în faţa divinității. 

Scriitorul-teolog Valeriu Anania, devenit Mitropolitul Bar- 
tolomeu al Clujului, consideră că poezia pornește de la tradiţia 
creștină autohtonă și că ipostaza care l-a sensibilizat pe Eminescu 
este icoana Maicii Domnului de pe bolta de deasupra Sfântu- 
lui Altar, cu privirea și cu brațele îndreptate ocrotitor către cre- 
dincioşii dinăuntru, în care Maica Domnului este ocrotitoare a 
creştinătăţii. Înainte de a continua să spun câteva cuvinte despre 
această poezie, Înaltpreasfințite Părinte, de ce se află tocmai icoa- 
na Maicii Domnului pe bolta de deasupra altarului? 

Î.PS. loan: La Cincizecime, Maica Domnului a ascultat pre- 
dica Sfântului Apostol Petru, când s-au botezat ca la trei mii de 
suflete, și atunci când s-a întemeiat Biserica Maica Domnului 
a fost de faţă. Sub ochii ei s-a întemeiat Biserica. Sub ochii ei 
blânzi și privirea-i dulce, săvârșește în mod permanent preo- 
tul Sfânta Liturghie. De aceea, pe cupola Sfintelor Altare, se 
pictează Maica Domnului cu Pruncul în brațe, astfel străjuind 
biserica, pe preot și pe credincioșii aflați în biserică. 


L.C.: Revin la poezia lui Mihai Eminescu, Rugăciune. Poe- 
tul concepe „rugăciunea” într-o formă dialogată, structura- 
tă în două strofe, cu refrenul: „O, Maică Preacurată / Și puru- 

vea Fecioară / Marie!” Adresarea este în numele colectivită- 
ţii. Comuniunea sufletească se realizează printr-o invocație 
adresată „îndurărilor”, „luceafărului”, pentru ca „regina peste 
îngeri”, „lumina dulce, clară” să „se arate” din „neguri”. Dialo- 
gul eului liric cu divinitatea din prima strofă este susținut de 
verbele „rugându-te” (gerunziu) și „ascultă, te arată” (impera- 
tiv), exprimând implorarea sacră a Fecioarei pentru a asculta „a 
noastre plângeri”. Fără a detalia concret, Eminescu dezvoltă, în 
strofa a doua, invocaţia către Fecioară: „Îna/pă-ne, ne mântuie / 
Din valul ce ne bântuie.” Sugestiv folosit verbul „a înălța, a ne 
ridica la cer prin alăturarea cu „ne mântuie”, iar „valul” are sem- 
nificația efemerului, a tot ce este trecător. 

Imaginea poetică a Fecioarei este metaforică: „crăiasă, „Scut 
şi întărire”, „zid de mântuire”, cu „privirea adorată”, un izvor de 
mântuire pentru cei năpăstuiți. Refrenul strofei a doua are alte 
semnificaţii decât cel care încheie prima strofă: privirea Fecioa- 
rei are puteri miraculoase, sugerând înălțarea și mântuirea. 

Poetul Mihai Eminescu creează atmosfera necesară expri- 
mării unor gânduri și sentimente înalte, prin îmbinarea lexi- 
cului religios, cu rolul de a sacraliza („Sfântului”, „îngeri, 
„rugându-te”, „îngenunchem”, „înalță”, „mântuie”, „mântuire”), 
cu vocabular de factură romantică-mitică („luceafăr”, „mare, 
„neguri”, „lumină”, „crăiasă”, „adorată”). Se realizează astfel o 
necesară antiteză între lumea terestră, cu existența sa efemeră, 
care face „umbră pământului”, „cu plângeri” inerente condiţiei 
sale bântuite de „valuri”, și lumea divină, capabilă „să mântuie', 
coborându-și asupra noastră, a oamenilor, „privirea adorată”. 

Poetul transmite sentimente pioase, realizând un portret 
literar atemporal (general-valabil). Văzută în ipostaze diferi- 
te („regină”, „lumină dulce, clară”, „crăiasă”, dar şi „scut”, „zid 
de apărare”), Fecioara Maria îmbină măreţia și suavitatea. La 
atmosfera generală contribuie și muzicalitatea specifică imnu- 

lui religios: două strofe de câte zece versuri alternează rima 
împerecheată din primele șase versuri cu cea încrucișată din 
ultimele patru, cu un ritm ce dă impresia unei incantaţii reli- 
gioase. lar ultimul vers conferă o notă de modernitate, deşi 
poezia este realizată în „dulcele stil clasic”. Acesta este poetul 
Mihai Eminescu cu geniul său! 

Știu, Înaltpreasfințite Părinte Arhiepiscop, că apreciaţi și 
că vă place poezia eminesciană. Într-una din sălile reședinței 
episcopale de la Miercurea-Ciuc, alături de icoane ale sfinților 
români, sunt însemnate versuri scrise de Mihai Eminescu. Dar 
să revenim la minunata poezie Rugăciune, adresată direct Prea- 
curatei Fecioare Maria. Oare de ce Eminescu a ales-o pe Maica 
Domnului pentru a-i adresa rugăciunea? 

Î.PS. loan: Mihai Eminescu a închinat această poezie Mai- 
cii Domnului, ceea ce denotă că el se trăgea dintr-o familie 
unde a auzit cuvinte deosebite la adresa Maicii Domnului. 
Putem spune că a trăit într-o familie cu o credință profun- 
dă în Hristos. Familia Eminescu poate să fi fost familia cu cei 
mai mulți călugări din secolul al XIX-lea, iar Mihai Eminescu, 
nepotul cu cei mai mulți unchi și mătuși în călugărie. Buni- 
cul său, cântăreţ bisericesc... Raluca, mama poetului, a avut doi 
frați călugări, Calinic și Iachint, trei surori călugăriţe, Olimpi- 
ada, Sofia şi Fevronia, o nepoată de soră, Xenia, tot călugăriță. 
Raluca, mama poetului, avea, de asemenea, sufletul la cele înal- 
te. A cumpărat o bisericuță, încât Eminescu a avut, din frage- 
dă copilărie, o biserică a familiei chiar pe moșia părintească. Ea 
mai există și azi, se poate vizita în cadrul Complexului Memo- 
rial Mihai Eminescu de la Ipotești, jud. Botoșani. Mai mult, 
Eminescu mergea pe jos până la Mănăstirea Agafton, din apro- 
pierea Botoşanilor, la mătușile sale măicuțe. Chiar rămânea în 
vacanțe în bucuria celor mănăstirești, a slujbelor religioase. Am 
putea spune că întâi în casa părintească a învățat s-o cinstească 

pe Maica Domnului, aceasta de la părinţi și de la rudele apropi- 
ate, apoi păşind și el spre biserică, fiind un credincios ortodox 
şi ştiind că, în Biserica Ortodoxă, Maica Domnului se bucură 
de o cinstire deosebită. Noi spunem „mai cinstită decât heruvi- 
mii şi mai mărită fără de asemănare decât serafimii”. lată unde 
o așază Biserica Ortodoxă pe Maica Domnului, mai cinstită 
decât heruvimii și serafimii! 

Așa că poetul Mihai Eminescu a auzit de atâtea ori cântân- 
du-se la Sfânta Liturghie acest axion și de aici a învăţat și el să 
o cinstească pe Sfânta Fecioară Maria. Și așa cum a scris atâtea 
poezii, unele dintre ele chiar cu dedicații personale, am putea 
spune, iată, că a ţinut să scrie această poezie ca o floare aleasă, 
pentru că Rugăciune este una dintre cele mai alese flori pe care 
și le-a sădit Eminescu în grădina operei sale literare. De ace- 
ea eu, la Ierusalim, am scris versuri din această poezie, alături 
de versuri din altă cunoscută poezie scrisă de Eminescu, Ce-zi 
doresc eu ție, dulce Românie? şi le-am pus lângă harta României 
Mari, pe care, așezată pe tron, este Maica Domnului cu Prun- 
cul în brațe. Acolo am scris aceste dulci cuvinte ale lui Emi- 
nescu adresate României și Maicii Domnului ca ocrotitoare 
a României, această grădină a Maicii Domnului, cum a fost 
numită ţara noastră. 

În concluzie, eu zic că Eminescu a demonstrat încă o dată că 
se trăgea dintr-o familie creștină, a trăit creștineşte și a fost ace- 
la care a formulat cel mai sintetic relaţia dintre Biserica Orto- 
doxă Română și poporul nostru. Eminescu a numit Biserica 
Ortodoxă Română „maica poporului român”. 


L.C.: Poporul român ortodox a cinstit-o pe Sfânta Fecioară 
Maria dintotdeauna, fapt dovedit și de creațiile populare, care 
ştim că sunt mult mai vechi decât literatura și muzica cultă. Mă 
gândesc acum la minunatele pricesne închinate Maicii Dom- 

nului, mai ales cele din Transilvania. Nu se poate să nu emoţi- 
oneze sufletul unui credincios următorul refren și în întregime 
extraordinara priceasnă O, Măicuţă Sfântă: „Nu lăsa, Măicuţă, 
/ Să pierim pe cale, / Căci noi suntem fiii / Lacrimilor tale. / Aju- 
ță-ne, Măicuţă, / Să ne rugăm mereu, / Să credem totdeauna / 
Că este Dumnezeu . Sau un alt refren: „Regină ești și Mamă, / În 
lume și în cer; / Aceia ce te cheamă / Sunt siguri că nu pier” (Sub 
steagul Tău, Marie). Înaltpreasfânţia Voastră, cum s-a manifes- 
tat de-a lungul timpului această legătură intimă dintre popor, 
dintre credincioşi şi Maica Domnului? 

Î.PS. loan: Locuitorii acestor meleaguri ale noastre, încă de 
la începuturile creștinismului, respectiv după Sinodul de la Efes, 
unde Sfinţii Părinţi au stabilit cele de cuviință pentru cinstirea 
Maicii Domnului, suntem convinşi că au construit, printre pri- 
mele biserici de la nord de Dunăre, multe care vor fi fost închina- 
te și Maicii Domnului. Apoi să amintim iconografia. În icono- 
grafie, nu există biserică de la noi, în țara noastră ortodoxă, în care 
să nu fie zugrăvită Maica Domnului cu Pruncul. Am putea spu- 
ne că după Mântuitorul nostru Iisus Hristos, Maica Domnului 
s-a bucurat de o cinstire deosebită în poporul român. De aceea la 
nici un popor nu găsim această legătură specială, deosebită între 
Dumnezeu şi Maica Domnului. Auziţi ce zic românii: „Doam- 
ne, Maica Domnului!”, auziţi ce îmbinare, ce așezare sfântă de 
cuvinte! Auziţi: „Doamne, Maica Domnului, ajută-mi!”, deci 
poporul nostru, cerând ajutorul lui Dumnezeu, imediat o pune 
pe Maica Domnului acolo, ca şi Maica Domnului să-l ajute. Și 
acest lucru demonstrează încrederea deosebită în Măicuţa Dom- 
nului, cum o alintăm în cântările pomenite mai înainte. 

Numărul mare de biserici şi de mănăstiri care sunt închina- 
te unora dintre momentele importante din viaţa Maicii Dom- 
nului: Naşterea Maicii Domnului, Intrarea în Biserică a Mai- 
cii Domnului, Adormirea Maicii Domnului, Acoperământul 

Maicii Domnului şi încă alte sărbători închinate Maicii Dom- 
nului demonstrează cât de mult și-a pus acest popor român 
nădejdea în Maica Domnului, ca mijlocitoare către Fiul Său, 
către Sfânta Treime-Dumnezeu. De aceea ea este pictată în 
icoana Deisis — rugăciune în dreapta Mântuitorului, și apoi, de 
cealaltă parte, Sfântul loan Botezătorul. 

În ţara noastră, în România, sunt peste două milioane de 
persoane care poartă numele Maicii Domnului. Poate că s-au 
schimbat lucrurile puțin acum, dar eu cred că dacă cineva ar 
putea să reconstituie numele de botez de la români, eu ştiu din 
secolul al XIX-lea, să zicem, cred că n-ar fi casă, n-ar fi fami- 
lie de român în care să nu fi fost o Marie. Având în vedere că, 
în acele vremuri, femeile nu năşteau un copil, ci câți le dădea 
Dumnezeu. Așa că primei fiice i se punea numele Maria, apoi 
celorlalte, dacă le mai dădea Dumnezeu, i se puneau alte nume 
de sfinte, de aceea eu zic și aș sublinia situația aceasta că n-a fost 
casă de român fără o Marie. Iară deci că Maica Domnului n-a 
rămas doar o icoană, o simplă icoană, o simplă imagine în bise- 
rică, ci ea a fost adusă în familie, face parte din familia oricărui 
român! În momentul când puneau numele de Maria unei fete, 
evident că părinţii o încredințau deja Maicii Domnului și edu- 
cația, partea morală a acestei tinere copile, mereu era raportată 
la viața Maicii Domnului, care a fost cel dintâi semn al sfințeni- 
ei, al binecuvântării și mesaj pe care îl transmite ea fetelor, copi- 
lelor de astăzi, fecioria. Gândiţi-vă cum își trăiau viața fetele, 
copilele noastre din vechime, pentru că știau că sunt sub ocro- 
tirea Maicii Domnului și trebuiau să ia de la Maica Domnului 
toate aceste mari virtuți cu care a fost înzestrată și pe care și le-a 
păstrat, încât toate au constituit acea coroană de Împărăteasă a 
cerului. Iată deci că Maica Domnului era cinstită nu numai în 
biserică, ci făcea parte din familia oricărui român. Așa se expli- 
că faptul că Maica Domnului apare în multe creații populare. 

L.C.: Înaltpreasfinţite, acum, despre comportarea în bise- 
rică şi despre felul cum trebuie să intrăm într-un sfânt lăcaș. 
Fiecare merge a biserică, la sfintele slujbe, în ţinută cuviincioa- 
să, decentă, deoarece nu merge să facă parada modei, ci să se 
roage. Există tradiția ca femeile să intre în biserică sau într-o 
sfântă mănăstire având capul acoperit cu o basma, cu un batic. 
În zilele noastre femeile poartă frecvent pantaloni, dar, scria 
într-o carte Părintele Arsenie Boca, „pantalonii la femei sunt 
un fapt mult mai grav ca lipsa de basma la rugăciune”. Vă rog să 
vă spuneţi părerea în această privinţă! Mai înainte, vă amintesc 
cazul, cunoscut de mine, al unei tinere care merge rar la bise- 
rică, deși părinții ei sunt credincioşi. Într-o Zi, această tânără a 
intrat în biserică (era într-un mare oraș) cu capul descoperit. A 
vrut să meargă să se închine la sfintele icoane, probabil să spună 
o rugăciune, în atmosfera liniștitoare din interiorul sfântului 
lăcaș. Nu era în timpul unei slujbe, biserica era goală, dar, înda- 
tă ce a văzut-o, îngrijitorul a certat-o că nu are un șal pe cap, iar 
tânăra noastră a ieșit revoltată, renunțând să se închine și să se 
roage. Ce părere aveţi despre o asemenea situaţie? Nu conside- 
rați că este o îndepărtare de biserică? 

Î.PS. loan: Cum aţi menţionat la un moment dat, femeile 
stau în stânga, stau în partea dinspre pronaosul bisericii. Acest 
lucru s-a păstrat încă de la Templul din lerusalim. Apoi oameni 
suntem fiecare, cred că rânduiala aceasta trebuie păstrată, pen- 
tru că totuși noi mergem la biserică să ne rugăm, nu să privim 
în stâriga ori în dreapta noastră. Știm că ispitele gândurilor nu 
ne părăsesc, de multe ori, nici în biserică, de aceea, nu vedeţi, și 
sfinții, marii pustnici s-au retras în peșteri, nu că au urât lumea 
sâu femeia, ci dintr-un motiv de cât mai intimă și apropiată 
comuniune cu Dumnezeu. Așa a fost, prin urmare, încă din 
lumea antică: femeia cu capul acoperit, cu o ținută, zicem noi, 
decentă. Iată, nu de mult m-am întors de la Ierusalim şi mare 


66 PE CĂRAREA RAIULUI 


admiraţie am față de femeia din Orient care păstrează până 
astăzi o ţinută decentă, adică o ținută care într-adevăr parcă te 
îndeamnă mai mult spre rugăciune, nu la gândurile și mișcările 
trupești ale omului! 

De aceea cazul pe care l-aţi amintit este un caz aparte. Ase- 
menca situații trebuie tratate cu multă blândeţe și înţelegere. 
Am fost şi eu stareț de mănăstire și știu că se întâmplă, mai ales 
vara, când este cald, persoane care nu intrau cu o ţinută adec- 
vată în biserică. Însă nu prin apostrofare se pot îndrepta lucru- 
rile, ci le spuneam și eu frumos: „Știţi, nu se cade..” Îmi răs- 
pundeau: „N-am știut, părinte, ne iertați, suntem în vacanţă, 
suntem în trecere!” Acolo unde nu era extravaganţă de un anu- 
mit grad, le spuneam: „Acum să intraţi, să vă închinaţi, dar altă 
dată...” Alții chiar aveau haine în mașină și spuneau: „Părin- 
te, imediat mergem și ne schimbăm!”, apoi reveneau îmbrăcați 
decent și femeile acoperite cu o maramă. Și ei se simțeau altfel. 
Uneori îi întrebam: „Cum vă simţiţi acum când v-aţi închinat 
în fața sfintelor icoane în ţinută decentă?” „Părinte, mult mai 
bine și parcă cu mai multă evlavie!” Deci trebuie să învăţăm. 


L.C.: Înaltpreasfinţite Părinte, una dintre cele mai frumoa- 
se mănăstiri, ctitorită de Înalpreasfinția Voastră, din eparhia 
Covasnei și Harghitei este mănăstirea cu hramul Adormi- 
rea Maicii Domnului din localitatea Izvorul Mureşului. Cei 
cu părul alb cunosc această localitate ca stațiune de odihnă a 
studenților; acum ei caută spiritualitatea emanată de mănăs- 
tire. La sărbătoarea ultimului hram, ați bucurat mulțimea de 
credincioși de diferite vârste prin prezența Înaltpreasfinţiei 
Voastre atât la slujba de priveghere de seara, cât și la săvârşirea 
Sfintei Liturghii. Aţi mărturisit, la începutul predicii, bucuria 
că am mai ajuns încă o dată în viața noastră să auzim chema- 
re de Sus, chemare a Fiului lui Dumnezeu, a Mântuitorului 

nostru lisus Hristos, Care ne-a chemat lângă a Sa Maică ce își 
dădea sufletul pe brațele Sale într-o zi ca aceea, la Ierusalim. 

Î.PS. loan: "Toţi cei care se aflau acolo au primit binecuvân- 
care de Sus, pentru că au venit să cinstească nu o maică oareca- 
re, nu o maică de împărat pământesc, ci prin prezența și rugă- 
ciunile frăţiile lor au venit s-o cinstească pe Mama, pe Maica 
Împăratului Cerului, pe Maica Fiului lui Dumnezeu, a Mântu- 
itorului nostru lisus Hristos. Am pus atunci o întrebare retori- 
că: Ce-ai găsit, Doamne, la mine păcătosul, de m-ai chemat din 
depărtări să vin la prohodirea Maicii Tale? Oare ce-a găsit Hris- 
tos la noi, păcătoșii, să ne apropie chiar de a Sa Maică, pentru că 
au fost mai aproape de Maica Domnului Apostolii și ucenicii 
decât suntem noi, care ne aflam atunci lângă icoana Adormirii 
Maicii Domnului? Câră sfințenie au avut Apostolii și ucenicii 
Mântuitorului Hristos și cât de păcătoși suntem noi! Totuși a 
spus Hristos: „Mai veniți și voi, mai veniți și voi la Maica Mea, 
încredinţaţi-vă ei, căci am lăsat-o mamă celor orfani, celor care 
nu mai au maică aici, pe pământ, ci și-au semănat-o sub brazdă; 
o aveţi și o avem ca mamă pe Maica Domnului!” La cine mai 
strigăm noi astăzi, când suntem în lacrimi și în suferință, când 
vedem că mama noastră este de mult aşezată sub brazdă, iar pe 
mormântul ei au crescut iarbă și flori și stă o cruce legănată de 
vânt şi vedem că putere de acolo nu mai este? Atunci românul 
mereu rostește o vorbă, „Doamne, Maica Domnului!” adică 
strigăm la Dumnezeu și la Maica Domnului. Pe ea ne-a lăsat-o 
ca mângâietoare Hristos, Fiul lui Dumnezeu. Ce a găsit totuși 
la noi? A mai găsit o fărâmiță de iubire în inima noastră și iubi- 
rea cea de necuprins a lui Hristos, care iubește și pe sfinți și pe 
păcătoşii ca noi, la fel. Poate în acea curte a mănăstirii au fost și 
sfinți şi au fost și oameni încărcaţi de păcate mai grele, dar pe 
toți ne cheamă Hristos să ne lepădăm de ele, ca să putem și noi 
urca la cer senini, într-o zi, ca Maica Sa. 

L.C.: Înalrpreasfinţite Părinte, cred că mereu se poate pune 
întrebarea de ce o cinstim pe Maica Domnului. Probabil că 
răspunsuri sunt multe și, desigur, s-au scris numeroase pagini 
pe această temă. Știu că de-a lungul anului bisericesc sunt mai 
mulre sărbători închinate Sfintei Fecioare, dar Adormirea 
Maicii Domnului este considerată cea mai mare, are rânduite 
și două săptămâni de post, pentru pregătirea duhovnicească a 
credincioșilor. 

ÎPS. loan: De ce o cinstesc milioane și milioane de oameni 
pe Maica Domnului? Din nefericire mai sunt încă mulți care 
n-o cinstesc, care n-au auzit de ea. Binecuvântat să fie Dum- 
nezeu, că noi am auzit și am văzut mângâierea pe care o dă ea 
omului în suferință! 

De ce oare această sărbătoare a Adormirii Maicii Domnu- 
lui este atâr de cuprinzătoare mai ales în spaţiul nostru orto- 
dox? Pentru că noi știm și credem că ea a fost primul pămân- 
tean, prima fecioară care I-a dat, cum am spune noi în popor, 
„Bună ziua!” sau „Bine-ai venit!” lui Dumnezeu pe pământ. 
Prima persoană de pe pământ prin care Hristos, Fiul lui Dum- 
nezeu, a coborât și cu care a vorbit în chip cu totul deosebit a 
fost Fecioara Maria. 

Atunci când ea a spus: „Fie mie!” îngerului Gavriil, ea a răs- 
puns în locul și în numele nostru: „Fie nouă!” adică vino la noi, 
lisuse, Fiul lui Dumnezeu, că suntem în mare suferință, suntem 
în umbra morții, pentru că toți au murit fără nădejde și nu ști- 
au încotro se îndreaptă până la Învierea lui Hristos. 

lată, Sfânta Fecioară i-a făcut sfântă chemare atunci când a 
spus: „Fie mic!, când i-a zis îngerului: „Vino la noi, că suferin- 
ţa e mare!” Tot așa și astăzi Maica Domnului, în numele nos- 
tru, al celor ce o cinstim, în rugăciunile ei către Mântuitorul 
nostru isus Hristos, spune: „Mai vino, Lisuse, pe pământ, la fiii 
neamului acesta creat de Tine, Tatăl și Duhul Sfânr; întăreşte.-i, 

alină-le durerea și suferința și trece-i puntea acestei vieți întru 
bucuria cea veșnică!” 


L.C.: Vorbind despre cinstirea Maicii Domnului, aţi afir- 
mat, ca de multe ori în predicile Înaltpreasfinției Voastre, că 
mamele sunt sfinte. De asemenea ați spus ceva ce n-am mai 
auzit până acum, anume aţi realizat o legătură importantă, 
esenţială aș zice, între Fecioara Maria şi râul Iordan. 

ÎPS. loan: Maica Domnului a fost cel dintâi Iordan. Bătrâ- 
nul Jordan izvorâse cu aproape 65 de milioane de ani în urmă, 
de la poalele Muntelui Hermonului. Totuși, întâiul Iordan, în 
care a intrat și S-a sălășluit Hristos, a fost Fecioara Maria. Apoi, 
la 30 de ani, a intrat și în bătrânul Iordan care Îl aștepta şi el, 
cu apele lui limpezi, ca să-l sfințească și pe el, căci multe patimi 
trecuseră, în decursul timpului, și peste el şi mult sânge al răz- 
bunării a curs și pe Iordan. 

Dacă credem că, la botez, Hristos a sfinţit Iordanul în care a 
stat câteva clipe, până L-a afundar Sfântul loan în apele lui lim- 
pezi și a avut acel dialog al smereniei între om și Dumnezeu — 
iată, numai câteva clipe —, atunci cum să nu credem că a sfințit 
în mod cu totul deosebit trupul Sfintei Fecioare, în care a stat 
de la zămislire, prin umbrirea Duhului Sfânt, și până la naște- 
re? Cum să nu cinstim o asemenea Fecioară, un asemenea lor- 
dan în care Hristos S-a sălășluit în vremea Lui de creștere, până 
la naşterea Sa în Berhleem? 

Cum să n-o cinstim apoi pe Maica Domnului, căci ei i-a 
spus Hristos, Fiul lui Dumnezeu, ca prunc, primul cuvânt pe 
pământ, cuvântul „mama”? Deci acestei Sfinte Fecioare Hris- 
tos îi spune „mamă”. Rostind Hristos cuvântul acesta, a sfin- 
ţit cuvântul „mamă”. De atunci, noi nu mai avem mame, ci de 
când Hristos a sfinţit acest cuvânt, noi avem „sfinte mame. 
Poate cineva dintre noi să dea cu o piatră în mama lui? Poa- 

te cineva dintre noi să spună că n-a fost sfântă mama lui, care, 
atunci când ne-a avut în pântece, s-a bucurat și nu ne-a azvârlit 
în gunoi și în canale, ci ne-a luat în brațe și ne-a dus în sfânta 
biserică, și ne-a încredințat Maicii Domnului, iar preotul din 
satul nostru ne-a botezat în numele Sfintei Treimi, al Tatălui 
şi-al Fiului și-al Sfântului Duh? 

Să nu mai spuneţi, de astăzi, cuvântul „mamă” decât adăugân- 
du-i şi celălalt cuvânt binecuvântat de Dumnezeu, „sfânr”! Nu 
vă mai înjosiți mamele! Nu mai ridicaţi palma și cuvântul peste 
obrazul sfânt al mamei! Nu-l mai lovi! Nu-l mai umiliți! Cum 
poţi să lovești cu palma un obraz sfânt? Căci așa a spus Hristos, 
că a sfințit numele de mamă, și mamele noastre sfinte sunt. Au 
rămas şi vor fi, chiar dacă au trecut dincolo, sfinte mame. 

A fost chemat odată, într-un sat, un călugăr de la o mănăs- 
tire. L-a chemat o familie ce voia să-și deshumeze mama, la 
împlinirea vremii de șapte ani, și să-i facă cele după orânduia- 
lă. Alături mai dezgropase cineva, tot atunci, pe un bărbat. Şi 
când l-au dezgropat, au văzut că mâna lui dreaptă nu putrezise. 
L-au întrebat pe bietul călugăr: „Părinre, ce-i cu tatăl meu de 
nu i-a putrezit mâna dreaptă?” Și i-a spus călugărul: „În mod 
cert, cu mâna aceca și-a lovit vreodată mama peste obraz.” Prin 
urmare, de veți dezgropa vreodată pe cineva şi veți vedea că are 


mâna dreaptă neputrezită, să stiți că acela a lovit cu sete obra- 
zul sfânt al maicii sale. 


L.C.: Desigur, sunt multe motive de cinstire a Mai- 
cii Domnului. În acel cuvânt de învățătură aţi mai vorbit, 
Înaltpreasfințite Părinte, despre Maica Domnului ca model. 
Prin urmare, vă rog să mai insistați asupra a ceea ce înseamnă 
modelul Maica Domnului. 

Î.PS. loan: De ce o mai cinstim pe Maica Domnului? O 
cinstim pentru că a cinstit-o şi Fiul său. A ascultat-o. Până la 

30 de ani, deşi era Fiu de Dumnezeu, născut din "Tată fără de 
mamă, și născut din mamă fără de tată, a ascultat-o. Când eram 
la Nazaret şi am văzut izvorul de unde Maica Domnului lua 
apă, ca toate celelalte femei din Nazaret, pentru trebuințele de 
familie, m-am gândit de câre ori Îl va fi trimis pe Fiul său să 
aducă apă. În mănăstirea de la Izvorul Mureșului există undeva 
pictată scena Maicii Domnului cu Pruncul venind de la izvor, 
fiecare având câte un ulcior în mână. 

Maica Domnului rămâne model pentru orice mamă și 
fecioară creştine. În societatea modernă de astăzi vedem că 
mereu spun oamenii că avem nevoie de modele. Într-adevăr, așa 
este! Dar ca model de mamă și de fecioară noi avem pe Maica 
Domnului. lată, ca fecioară își păstrează fecioria, iar ca mamă 
se bucură, naște Pruncul și-L crește. Apoi, tot ca mamă, ajun- 
ge la culmea suferinţei. De la culmea bucuriei, adusă de Arhan- 
ghelul Gavriil, ajunge la culmea suferinței, atunci când își vede 
Fiul răstignit pe Golgota. Iată, ea a trecut peste un asemenea 
moment și le spune mamelor: „Nașteţi-vă și creșteţi-vă prun- 
cii, iar dacă se întâmplă ca ei să plece înaintea voastră din aceas- 
tă lume, nu cădeţi în deznădejde, căci şi Fiul meu a trecut din 
lume înaintea mea, dar am avut bucuria vederii înălțării Sale la 
ceruri!” De aceea, iubită soră creştină, dacă cumva ţi-a murit 
vreun fiu sau vreo fiică, nu-L supăra pe Dumnezeu, nu cădea în 
deznădejde, căci Dumnezeu ştie care a fost rostul chemării sale 
de pe pământ! 

Să ne mai gândim la un lucru: Maica Domnului a fost ală- 
turi de Apostoli la pogorârea Duhului Sfânt și la întemeierea 
Bisericii, la Cincizecime. De atunci Maica Domnului este în 
fiecare biserică pe care credincioșii o clădesc cu trudă. De fieca- 
re dată când se pune piatra de temelie la o biserică este întru aju- 
tor și Maica Domnului. La mănăstirea de la Izvorul Mureșului, 
când s-a pus piatra de temelie, am pus o piatră din Ghetsimani. 

Ne-am gândit și la Maica Domnului atunci, nu numai la lacri- 
mile Mântuitorului. Maica Domnului iată, prin aceasta, este 
ocrotitoarea mănăstirii și nu numai atât! Maica Domnului a 
fost la Golgota și a văzut că Fiul său S-a adus jertfă pentru noi. 
În toate bisericile noastre ortodoxe, pe cupola de la altar, este 
pictată Maica Domnului cu Pruncul în braţe. Aceasta arată 
că Maica Domnului este prezentă la fiecare Sfântă Liturghie 
săvârşită de orice preot, în biserica dintr-un sat cât de mic sau 
într-o catedrală foarte mare. Maica Domnului a fost la Golgo- 
ta, văzând plinirea jertfei celei sângeroase a Fiului său, și este 
prezentă la săvârșirea Sfintei Liturghii, la aducerea jertfei celei 
nesângeroase făcută de preot și credincioși. De aceea, în fieca- 
re duminică și sărbătoare, când mergeţi la biserică, vă întâlniți 
cu Hristos, Fiul lui Dumnezeu, cu Maica Domnului și cu toți 
sfinţii Domnului. 

Un ultim cuvânt pe care cred că l-ar adresa Maica Dom- 
nului mamelor ar fi: „Iubite mame creștine, purtaţi pe brațele 
voastre sfinți și în inimile voastre purtați pe Hristos!” Iată câtă 
bogăție poate să fie în brațele și în inima unei mame creştine! 
Iată de ce trebuie respectată și trebuie să i se dea cinstea cuve- 
nită femeii mame creștine, căci ea poartă pe braţele sale copii 
sfinți și pe Hristos în inimă! Nu le mai loviți! Nu le mai umiliți 
pe sfintele noastre mame! 


Naşterea Maicii Domnului — 
Invierea cea mică 


L.C.: Înaltpreasfinţie Părinte, textele sfinte spun că înge- 
rii lui Dumnezeu i-au adus laudă şi cinstire Maicii Domnului 
pentru că a fost aceea care a deschis porțile pământului. 

ÎPS. Ioan: Dacă porţile Cerului au fost deschise de Iisus 
Hristos prin Învierea Sa, porţile pământului au fost ferecate 
cu şapte lanţuri şi şapte lacăte de păcatele oamenilor. Aceea pe 
care Dumnezeu a ales-o şi a întărit-o să rupă lanţurile şi lacătele 
de pe porțile pământului, ca să-L primească pe Hristos să vină 
pentru mântuirea noastră, a fost Fecioara Maria. Atât de fere- 
cate au fost porțile pământului de către păcatele oamenilor, 
că nici îngerii din cer nu au putut să le dezlege, decât această 
Preacurată şi Dumnezeiască Pruncă şi Fecioară Maria, născută 
din Sfinţii Părinţi Ioachim şi Ana cu multă rugăciune. 


L.C.: Ştim că părinţii Fecioarei Maria au fost Ioachim și 
Ana. Dar cum s-a născut Maica Domnului? 

Î.PS. loan: Aflăm din scrierile Sfinţilor Părinţi şi din cradiţi- 
ile de la lerusalim că cei doi Sfinți Părinţi Ioachim şi Ana înain- 
tau în vârsta lor, priveau la măslin, priveau la tot ce era roditor 
pe pământ: cum înfloreau, cum rodeau, şi se uitau neputincioşi, 
privindu-şi mâinile şi brațele trudite, și vedeau că ei nu rodesc, 
nu lăstăresc nici un fiu sau fiică. Câte nopți, câte zile n-au cuge- 

tat în inima lor zicând: „Doamne, de ce ne-ai părăsit?! Se con- 
siderau părăsiți de Dumnezeu, dar nu au căzut în deznădejde 
şi de aceea Maica Domnului, ca și noi într-un fel, a fost plă- 
mădită din țărână; ca și noi a primit trup și suflet, dar Maica 
Domnului a mai avut și altceva — s-a adăugat multa rugăciune 
a Sfinţilor și dumnezeieşti Părinţi Ioachim și Ana. Cât de feri- 
ciţi sunt părinții care nasc prunci în urma unei profunde rugă- 
ciuni! Acei copii încă din pântecele mamei lor primesc binecu- 
vântarea cerului. De aceea, rugaţi-vă lui Dumnezeu să vă dea 
prunci sănătoși, luminaţi de Dumnezeu! Câr de fericit trebuie 
să fie pruncul din pântecele maicii sale când ea se roagă pentru 
el și când aceasta merge la Sfânta Biserică și se hrănesc și ea și 
pruncul din pântece cu Sfânta Împărtășanie, cu Hristos! Câră 
bucurie sfântă în acea mamă! Dar câtă tristețe trebuie să fie în 
inima unui copil care aude în familie cum se ceartă mama și 
tatăl său, zicând unul către altul: „Mergi și aruncă-l afară, avor- 
tează-l!” Ce simte pruncul în pântecele maicii sale, când vede 
că mai are câteva zile, ceasuri, clipe și trebuie aruncat afară? 


L.C.: Înaltpreasfinţire Părinte, odată cu Naşterea Maicii 
Domnului se deschide un moment cu totul deosebit în isto- 
ria mântuirii neamului nostru creștinesc. Acest moment aduce 
nădejde și bucurie sfântă. Vă rog să accentuați această idee. 

ÎPS. loan: Maica Domnului este Născătoarea Vieţii. La 
praznicul Adormirii ei se cântă troparul: „Mutatu-te-ai la Via- 
ţă, fiind Maica Vieții”, adică „Mutatu-te-ai la Hristos”, pentru 
că Hristos este Calea, Adevărul și Viaţa. 

Maica Domnului a fost Scara din vedenia lui Iacov, pe care 
a coborât Fiul lui Dumnezeu, iar prin Naşterea Maicii Dom- 
nului — Învierea cea mică, și prin Nașterea Mântuitorului și 
Învierea cea Mare a lui Hristos —, pământul nu a mai devenit 
un deșert de oase, ci o oază a Bucuriei și a Raiului lui Dum- 
nezeu. Mulţi dintre credincioși au călătorit în Orientul Mij- 

lociu, au ajuns în Sahara, sau cei mai mulți au văzut imagini 
din deșert, din pustiu. Așa ar fi fost întreg pământul. Întreaga 
noastră planetă ar fi fost un deșert, un pustiu dacă nu ar fi rodit 
în pântecele acestei Fecioare, dacă nu S-ar fi zămislit Hristos 
Fiul lui Dumnezeu. Veţi zice: „Părinte, dar s-au născut prunci 
și oameni și înainte de Maica Domnului!” Așa este, dar dacă 
Maica Domnului nu ar fi fost Scara pe care să coboare Mântu- 
itorul Iisus Hristos, Fiul lui Dumnezeu pe pământ, pământul 
acesta ar fi fost un deșert și, în loc de fir de iarbă și flori de crin, 
ar fi rămas plin de oase. Prin venirea Mântuitorului și prin Învi- 
erea Sa avem nădejde că orice mamă, tată, frate sau soră, pe care 
noi i-am dus și i-am semănat în cimitir sub brazdă, vor învia; 
avem nădejde că oasele acelea vor învia și vor lăstări și vor fi în 
Raiul bucuriei lui Dumnezeu. Dacă Maica Domnului nu L-ar 
fi purtat în pântecele ei și pe braţele sale pe Hristos Cel Înviat, 
oasele părinților mei ar fi rămas pentru veșnicie să putrezească 
în pântecele pământului și la fel s-ar fi întâmplat cu orice om 
de pe pământ. Dar prin Naşterea Maicii Domnului, prin Naș- 
terea cea binecuvântată a Fiului lui Dumnezeu, eu am nădejde 
şi, când mi-am dus părinţii la mormânt, am vărsat o lacrimă pe 
pieptul lor, dar nu o lacrimă ca să putrezească, ci o lacrimă să 
înverzească şi să înflorească. Prin Hristos Cel Înviat, toate mor- 
mintele vor învia şi de aceea pământul nu va mai fi un deșert de 
oase, ci va fi o oază, o parte a bucuriei și a Raiului lui Dumne- 
zeu. În popor, sărbătorii Nașterii Maicii Domnului i se spune 
Sfânta Mărie Mică, iar Sfânta Mărie Mare era numită Adormi- 
rea Maicii Domnului. Într-adevăr, aşa i-au spus înaintașii noș- 
tri, dar gândindu-mă cum aș putea numi această sărbătoare, 
am numit-o Învierea mică. Dacă la Paşti avem Învierea Mân- 
tuitorului nostru isus Hristos, Marele Praznic al Învierii, am 
putea să spunem că și astăzi avem Sfânta Înviere Mică, pentru 
că Fecioara Maria L-a născut pe Hristos — Învierea noastră. 

L.C.: Cea mai veche mănăstire din eparhia Covasnei și Har- 
ghitei este Mănăstirea Moglănești, de lângă Topliţa, cunoscu- 
că sub numele de Mănăstirea Doamnei, cu hramul Nașterea 
Maicii Domnului. Se ştie că a fost rectitorită de Doamna Safta, 
soția voievodului Gheorghe Ștefan al Moldovei (1653-1658), 
în anul 1658, pe locul unei mai vechi construcții monahale 
ale cărei ruine se mai vedeau la mijlocul secolului al XIX-lea. 
Putem spune că Mănăstirea Doamnei își pierde originile și 
atestatul în negură de vremi. Îmi place mult această mănăstire 
învăluită într-o tainică lumină, cu pacea și liniștea ei. Am par- 
ticipat, într-un an, la început de toamnă, la sărbătoarea hramu- 
lui, când Înaltpreasfinția Voastră ați săvârșit Sfânta Liturghie. 

Î.PS. Ioan: Binecuvântat să fie Dumnezeu că, în acea zi de 
hram, Mântuitorul nostru lisus Hristos ne-a făcut o bucurie 
sfântă, chemându-ne, de pe multe văi și dealuri, să venim să 
prăznuim, împreună cu îngerii, nașterea Maicii Sale, nașterea 
Născătoarei de Dumnezeu! Bucurie sfântă s-a sălășluit în ini- 
mile credincioșilor, bucurie pe care au avut-o și îngerii din 
ceruri în acea zi de prăznuire a Maicii Domnului. De la o mar- 
gine la alta a pământului, de la pământ până în cer, din cer și 
până întru suferinţa iadului — și acolo în acea zi a fost mângâie- 
re, pentru că și cei din iad, înecați fiind în lacrimile durerii lor, 
se bucurau, nădăjduind că Maica Domnului va mijloci și pen- 
tru cei dintru adâncul iadului, va mijloci la Fiul său, la Mân- 
tuitorul nostru Iisus Hristos, să-i izbăvească și pe cei de acolo. 
Cu atât mai mult noi, cei de pe pământ, ne punem nădejdea 
în marele ajutor și în rugăciunile Maicii Domnului către Prea- 
sfânta Treime. Prin urmare Maica Domnului nu este numai 
nădejdea noastră, a celor de astăzi, ci a fost și a părinților noștri, 
și a strămoșilor noștri. lată că în ea își pun nădejdea și cei dintru 
adâncuri și se bucură și cei din cerul Împărăției lui Dumnezeu. 

Mângâiere în tot universul, pentru că la acel hram n-am prăz- 
nuit nașterea doar a unei fecioare oarecare, ci a celei mai sfin- 
ve dintre fecioare, Aleasa Cerului. Câte fecioare cinstite n-or 
fi fost în vremea aceea, la plinirea vremii, cum spune Sfântul 
Apostol Pavel la Galateni 4, 4: /2 plinirea vremii, venit-a Flris- 
tos în lume... Ei, câte fecioare or fi fost în vremea aceea! Dar una 
a fost aleasă să fie scară pe care să coboare Dumnezeu la noi. 
Aceea era fecioara Miriam din Nazaret. 

La nașterea acestei sfinte și binecuvântate de Dumnezeu 
Fecioare, am putea spune că Dumnezeu a frământat din nou 
creația Sa. Era căzută și a frământat-o Dumnezeu din nou. Şi ce 
frământă Dumnezeu ce este? Prescură. lată, Maica Domnului 
a fost frământătură din cei doi părinţi, loachim şi Ana, și mult 
har de la Dumnezeu! Iară prescura din care S-a născut apoi Fiul 
lui Dumnezeu! 


L.C.: Aţi întrebat atunci, Înaltpreasfințite Părinte, adre- 
sându-vă femeilor creștine: „Cu ce nădejde, cu ce credință se 
îndreaptă ele, atunci când dangătul sfânt al clopotelor le chea- 
mă în zi de sărbătoare la sfânta biserică, ducând o prescură fră- 
mântată cu rugăciune și cu lacrimi?” 

Î.PS. loan: Da, oare cu ce nădejde duc creștinele noastre 
prescura aceea la Sfântul Altar? Oare n-o duc cu nădejdea 
ca din prescura aceea să se facă iarăși Dumnezeu?! Cu ce ne 
împărtășim noi în chip văzut? Cu prescura frământată de mai- 
ca soră creștină cu lacrimi și cu rugăciune. La slabele și neputin- 
cioasele noastre rugăciuni, prescura aceea se face Hristos, din 
Care ne împărtășim noi, cei cu buze pline de păcate. Oare cum 
Se odihnește Hristos pe buzele mele și în inima mea plină de 
păcate în viața aceasta? Mare ești, Doamne! Mare vei rămâne 
întru veşnicie, de poți de atâtea ori să vii și să nu-Ţi fie scârbă de 
buzele și de inima mea cea plină de păcate! 

Aşa a venit şi la această frământătură binecuvântată de 
Dumnezeu, Fecioara Maria din Nazaret, Arhanghelul Gavri- 
il aducându-i veste din cer. O asemenea veste nu mai primise- 
ră pământul și cosmosul niciodată. S-au mirat îngerii, cetele 
cereşti, când au văzut ce a mai putut Unul în Treime să facă, să 
plece dintre ei Hristos, Care este înconjurat de mulțimi nenu- 
mărate de îngeri, arhangheli... în slava și strălucirea cea mai cura- 
tă a cerului... și a venit să Se sălășluiască într-o prescură de pe 
pământ. De atunci se miră îngerii până astăzi. Dacă aţi fi privit 
la cer în timpul Sfintei Liturghii, ați fi văzut câți îngeri sunt dea- 
supra sfintei mănăstiri. Și toţi s-au minunat cum iarăși a venit 
Hristos la cei păcătoşi, la cei ce n-au pregetat să vină la ospățul 
pe care l-a oferit Hristos în cinstea Nașterii Maicii Sale. 


L.C.: Îmi amintesc că aţi spus celor care au participat la 
hramul de la Mănăstirea Doamnei că, dacă îi va întreba cine- 
va, întorcându-se spre casă, unde au fost, să spună că au fost la 
ospățul pe care l-a oferit Hristos în cinstea Nașterii Maicii Sale. 

Î.PS. loan: Câtă cinste să fi fost chemați la acel praznic pe 
care Hristos l-a pregătit! Noi l-am mulțumit lui Dumnezeu, 
am mulțumit maicii stareţe și maicilor, tuturor celor care aju- 
tă sfânta mănăstire, care au muncit acolo și care ne-au așteptat 
cu bucurie. Dar nu ştiu dacă L-au văzut maicile, sau cei care au 
lucrat acolo, nu știu dacă L-au văzut și pe Hristos, când a pre- 
gătit El mănăstirea pentru suflerele noastre și pentru noi, să ne 
simțim ca în Rai la praznicul nașterii Maicii Sale. 

Câţi dintre noi mai pregătim astăzi un praznic sfânt și 
binecuvântat de ziua maicii noastre?! Celor care sunt în viață 
nu le mai ducem o floare, celor care au plecat dintre noi, de 
ziua maicii noastre nu mai ajungem la mormânt să-i punem 
o lumânare. Vă îndemn să nu vă uitaţi așa de repede mamele! 
M-am bucurat să văd atunci la mănăstire surori în vârstă plân- 

gând cu mine. Trecuseră zeci de ani de când ele nu mai aveau 
mame. Cine credeți că le-au mai mângâiat după ce n-au mai 
avut mame? Credeţi că, pe pământ, în afară de binecuvântata 
mână a mamei, mai mângâie cineva? Spuneți-mi dacă, în afară 
de mamă, v-a mai mângâiat cineva pe obraz sau v-a şters vreo 
lacrimă din ochi! 

Hristos Domnul, an de an, la începutul toamnei îmbelșugate, 
pregăteşte iarăși ce are îndestul și El pentru cea care L-a pur- 
tat în brațe când era Dumnezeu și Prunc pe acest pământ. lată 
cum ar trebui să ne comportăm noi în relația noastră cu părinţii 
noștri, cu mama și cu tata! lată că este multă bucurie în cer, când 
după o Sfântă Liturghie se face pomenirea părinţilor și se mer- 
ge și la mormântul lor! Când vă duceți la mormântul părinţilor 
în cimitir, la mormântul soților, al fiilor sau fiicelor, să știți că 
nu vă duceţi la o cruce rece, nu vă duceți la un mormânt unde 
zac în ţărână, în așteptarea învierii celei de obște, osemintele 
părinţilor. Atunci când mergeţi la mormintele părinților, nu vă 
duceţi, de fapt, la cimitir, ci vă duceți în Rai, unde sunt ei, sau 
vă duceţi în iad, dacă de acolo auziți plânsete și suspine care 
spun: „Pomeneşte-mă!” sau „Pomeniţi-ne și să nu ne uitaţi! 
Întindeţi-ne mâna și ridicați-ne prin rugăciunile, prin miloste- 
nia voastră și prin rugăciunile Maicii Domnului! Scăpaţi-ne 
din lanţurile iadului!” Îndemnul meu este să mergeţi și în Rai, 
dar mai ales la cei care sunt în iad, coborâți la mormintele lor, 
la:cei despre care știți că au murit neîmpărtășiți ori neîmpăcaţi 
cu mama sau cu tata, cu sora sau cu fratele, ori neîmpăcați cu 
Dumnezeu. Mergeţi şi scoateți-i din iad, căci prin rugăciunile 
și prin milostenia dumneavoastră multă mângâiere şi multă 
bucurie veți aduce! 


Despre marea sărbătoare a Naşterii 
Mântuitorului nostru Iisus Hristos 


Întotdeauna Dumnezeu și sfinţii au mâna mereu 
deschisă, pentru binecuvântare 


L.C.: Maica Domnului este Născătoarea Mântuitorului 
nostru lisus Hristos. Sărbătoarea Nașterii Domnului este una 
din marile sărbători creștine. Este o sărbătoare a bucuriei, deoa- 
rece Se naşte Mântuitorul lumii. Atunci de ce înaintea acestei 
sărbători este rânduit post? 

Î.PS. Ioan: Nu vom înţelege rostul postului Nașterii Dom- 
nului nostru lisus Hristos decât dacă vom înțelege postul ca 
bucurie pentru creștini. Postul nu este canon, nu este pedeap- 
să. Postul este bucurie, pentru că în post creștinul este sfătu- 
it duhovnicește să se roage mai mult, să fie mai bun cu aproa- 
pele, să fie mai săritor în toate cele ale aproapelui său. Ei, cum 
să nu caracterizezi o asemenea perioadă, înaintea unui aseme- 
nea mare praznic, decât ca o perioadă de bucurie? Oare este 
omul bucuros? Sufletul omului... când se bucură sufletul omu- 
lui? Când este în braţul lui Dumnezeu, în armonia și simfonia 
sfinţilor, sau atunci când umblă rătăcitor prin lumea aceasta și 
cade de atârea ori în braţele satanei? Dar acum privim dintr-o 
altă perspectivă. Fiind postul Nașterii Mântuitorului, când ori- 

ce naștere marchează o bucurie și un nou început în viața unui 
om sau a noastră, se deschide o nouă pagină în istoria omeni- 
rii. De aceea toți cei care am pornit cu bucurie, și cred că au 
pornit cu bucurie creștinii noștri, în acest post, să ne bucurăm, 
deoarece omul are posibilitatea să se roage mai mult și cântând, 
dacă Dumnezeu va îngădui, atâtea și atâtea colinde românești. 
Colindele nu sunt altceva decât evanghelia pe care a scris-o 
neamul nostru, marele nostru neam românesc anonim. Deci 
vom citi și vom cânta mereu o altă evanghelie, aceea a colinde- 
lor, care vestesc marea bucurie de care s-a învrednicit pămân- 
tul atunci când a venit pe el Mântuitorul nostru lisus Hristos. 
Acum, problema se pune totuși să conștientizăm faptul acesta, 
a] Nașterii Mântuitorului nostru Iisus Hristos, Care nu Și-a ales 
să Se nască într-un palat făcut de mână omenească, ci palatul 
pe care l-a ales Mântuitorul ca loc al nașterii Sale este o peșteră 
pe care nu a făcut-o un om. Peștera aceea Și-o făcuse Dumne- 
zeu în momentul când a creat cerul și pământul. Atunci Dum- 
nezeu, Mântuitorul nostru lisus Hristos, Şi-a amenajat această 
peșteră pe care a păstrat-o curată ca să Se poată și El naște aco- 
lo, să vină aici pe pământ. Aceasta pentru că știa că la venirea 
Sa în lume oamenii își vor pune lacăt atât pe ușa casei, cât și pe 
ușa inimii. Cine L-a primit pe Hristos atunci? Cei care n-aveau 
casă, ca și El, păstorii de pe valea Berhleemului! Ei L-au primit, 
că n-aveau casă, n-aveau lacăt pe casă, ci viaţa lor era permanent 
o legătură între pământ și cer, prin păstoritul oilor. Trebuie să 
ştim că acei păstori care erau în jurul Bethleemului, în apropi- 
ere de lerusalim, în fiecare zi, din turmele lor duceau un miel 
ca jertfă la templul din Ierusalim. Datorită faptului că din tur- 
mele lor, zilnic, era o jertfă pe altarul templului din Jerusalim, 
Dumnezeu le-a făcut această bucurie, să fie printre primii care 
ştiu că a venit Mielul lui Dumnezeu. A venit să Se jertfească și 

EI într-o zi, tot aici la lerusalim, dar de data aceasta nu pe alta- 
rul templului, ci pe crucea de pe muntele Golgotei. | 

Deci, repet, postul nu este o perioadă de tristeţe, ci o perioa- 
dă de intensă rugăciune, de intensă participare la biserică. lată 
că Dumnezeu a făcut să nu mai avem în faţa noastră nici floa- 
re de cireş, nici frunză de mesteacăn, toate s-au dus către odih- 
nă. Parcă natura înconjurătoare ne spune: „Ajunge, aţi trudit 
destul, aţi cules roadele câmpului, acum apropiaţi-vă mai mult 
de sfintele biserici, de sfintele mănăstiri!” Apoi ne îndeamnă 
spre o cercetare lăuntrică, printr-o spovedanie sinceră și curată, 
pentru că, la finalul acestui post, noi ne pregătim să ne întâl- 
nim cu Hristos, lumina lumii. La întâlnirea cu Hristos, reco- 
mandabil ar fi să nu ne ducem cu haina noastră de nuntă atât de 
pătată. Este timp suficient pentru a ne spăla, în lacrimile pocă- 
inţei, haina sufletului nostru, pentru a putea intra și noi în peş- 
cera din Bethleem curați, smeriți și aplecaţi spre cele duhovni- 
cești. De ce? Pentru că ce-a făcut Hristos, prin nașterea Sa, atât 
din punct de vedere spiritual, cât și material, decât ca noi să 
vedem că nu S-a născut în palate luxoase, pe un vârf de munte, 
ci jos, jos?! Unde este mai jos pe lumea aceasta decât în contex- 
cul peșterii din Bethleem? 


L.C.: Prin urmare, care este sfatul Înalrpreasfinției Voastre 
pentru noi, creștinii, în perioada oricărui post? 

Î.PS. loan: În perioada postului, în toate sfintele noastre 
posturi, creştinii să cerceteze mai mult biserica și să cerceteze, 
în acelaşi timp, mai mult şi pe cei care nu por merge la biserică 
din cauză că sunt bolnavi, n-au posibilitatea să plece din casa 
lor, dar să-i cerceteze și pe cei bolnavi sufletește, să meargă să 
bată la ușa inimii lor, îndemnându-i să vină și ei, să se bucure în 
Hristos, în atmosfera colindelor noastre româneşti care se aud 
în postul Nașterii Domnului. În toate bisericile noastre orto- 


CONVORBIRI DUHOVNICEȘTI CU Î.P.S. IOAN AL MUNŢILOR 83 


doxe, până la Nașterea Mântuitorului lisus Hristos, colindele 
ne vor purta sufletul către Bethleem prin muzica și prin versu- 
rile lor atât de limpezi și clare, trecute prin filtrul şi prin sinteza 
poporului român, așa cum neamul nostru L-a înțeles pe Hris- 
tos venit aici, la noi, pe pământ. 


L.C.: Înaltpreasfinţite Părinte, într-un cuvânt de învăţătură 
rostit de Înaltpreasfinția Voastră la marea și sfânta sărbătoare a 
Naşterii Mântuitorului nostru Lisus Hristos, aţi vorbit despre 
cea mai arzătoare dorință pe care a avut-o vreodată omul pe 
pământ. Vă rog să detaliați! 

Î.PS. loan: Binecuvântat să fie Dumnezeu, că ajungem la 
acest praznic, când lumea întreagă sărbătorește venirea în lume 
a Mântuitorului nostru lisus Hristos! Aceasta a fost, în decur- 
sul miilor și sutelor de mii de ani, cea mai arzătoare dorință pe 
care a avut-o vreodată omul pe pământ. 

După căderea sa, omul mereu a privit către cer, având nădej- 
dea că cerul îi va întinde o mână. De aceea, probabil, în limba 
greacă, cuvântul care exprimă persoana — omul — se numește 
„antropos': Noi când traducem din limba greacă cuvântul „zz4ro- 
pos” punem repede două liniuţe în vocabular și traducem prin 
cuvântul „om. Dar nu-i chiar așa. „Antropos" din limba greacă 
se traduce în românește „cel ce privește în sus”. Numai noi l-am 
tradus... printr-o vocală și o consoană, dar este prea puţin. 

Omul nu este o vocală și o consoană. De aceea, în limba 
greacă veche, răspunsul la întrebarea: „Cine este omul?” sau: 
„Ce este omul?” era tradus ca: „Cel ce privește în sus”. De ce? 
Pentru că a căzut, iar atunci când este căzut, un om își ridică 
ochii către cer, să i se întindă o mână. 

Oare n-aţi fost puşi de multe ori în situaţii destul de grele în 
viață, când ați fost înecaţi în suferință, pe pat de boală, sau când 
ați pierdut pe cineva drag din familie, oare n-aţi privit în sus? 


84 PE CĂRAREA RAIULUI 


Pentru că de acolo vine darul lui Dumnezeu, de acolo vine aju- 
corul, de acolo vine mâna întinsă. Oare în viaţa aceasta, când vi: 
s-a întâmplat un necaz sau o durere, nu v-aţi uitat nici în dreap- 
ta, nici în stânga? În momentul acela toți te părăsesc. De aceea 
grecii, în înţelepciunea lumii antice, l-au definit pe om ca fiind 
„cel ce priveşte în sus”, pentru că numai mâna de sus rămâne 
veșnic întinsă, până la Judecata lui Dumnezeu. 

O singură mână rămâne întinsă mereu: aceasta este mâna lui 
Dumnezeu. Niciodată, în iconografia noastră ortodoxă, chipul 
lui Hristos sau al sfinților nu-l veți vedea pictat cu mâna sub 
formă de pumn. Acesta este semn de răzbunare, de lovire, de 
jignire. Întotdeauna Dumnezeu și sfinţii au mâna mereu des- 
chisă, pentru binecuvântare. 


L.C.: Prin urmare, Înaltpreasfinția Voastră, și noi, oamenii, 
ar trebui să avem permanent mâna deschisă, să nu avem gân- 
duri de răzbunare, de lovire a semenului; dimpotrivă, să fim 
deschiși în a da un sfat bun ori să facem fapte bune. 

Î.PS. loan: Desigur! Rămâne contribuţia din partea noastră, 
dorinţa noastră. Să ne punem o întrebare: Cum ne vom duce 
noi către Dumnezeu? Tot cu mâna întinsă, în semnul păcii, al 
dragostei, al iubirii, sau ne vom duce cu pumnul strâns? 

Binecuvântat să fie Dumnezeu, că văd oameni care sunt 
însemnați cu semnul Sfintei Cruci și care Îl mărturisesc pe 
Dumnezeu în inima și în sufletele lor! Îi văd pe toți cu mâna 
deschisă, adică vin la Sfânta Biserică să dea mâna cu Dumne- 
zeu. Auziţi cu cine să dea mâna?! Ce/ ce vine la biserică dă mâna 
cu Dumnezeu. 

Când vă întâlniți, în viață, cu o mare personalitate de stat, 
dacă apucați să dați mâna cu acea personalitate, spuneţi la toa- 
tă familia, la toți vecinii că ați dat mâna cu acea personalita- 
te. Atunci și când mergeţi la biserică, la Sfânta Liturghie, spu- 

neți celor de acasă: „Dragii mei, am fost la Sfânta Biserică şi am 
dat mâna cu Dumnezeu!” Spunându-le aşa, poate se vor trezi 
și inimile lor, ca să vină cât mai mulţi să dea mâna cu Dumne- 
zeu până mai este vreme, până mai este timp, pentru că omul 
are un timp anume; nu știm, numai Dumnezeu ştie cât. Bine 
ar fi, cum se spune în popor, încă din viața aceasta să baţi pal- 
ma cu Dumnezeu! Aţi văzut sau aţi auzit cum, înainte, în târ- 
guri, după vânzări, nu se făceau contracte scrise, ci se bătea pal- 
ma, reprezentând o înțelegere importantă. Gestul acela era mai 
presus decât orice contract scris. De aceea îi îndemn pe credin- 
cioșii noștri: Veniţi şi bateți palma, dați mâna cu Dumnezeu, ca 
să vă treacă El puntea, marea acestei vieți învolburate! Să tre- 
ceți de mână cu Dumnezeu prin viaţa aceasta! Dacă vă veţi ţine 
de mâna |ui Dumnezeu, nu veți cădea niciodată în prăpastia și 
în capcanele vieții acesteia. 


L.C.: Am înţeles că, în orice situaţie, privirea trebuie s-o 
ridicăm spre Dumnezeu, Care ne așteaptă cu mâna deschisă 
spre a ne oferi ajutor să trecem prin toate încercările vieţii aces- 
teia. Dar unde ÎI găsim pe Dumnezeu? 

Î.PS. loan: Unde Îl găsim pe Dumnezeu? Vorbesc Scriptu- 
rile, în contextul sfintei sărbători a Nașterii Domnului nostru 
lisus Hristos, despre cei trei magi de la Răsărit care L-au cău- 
tat și L-au găsit pe Dumnezeu. Mai întâi, cine vor fi fost aceia? 
S-au făcut multe cercetări asupra lor, însă aș vrea să aduc și eu 
o rază de lumină asupra acelor care au venit și L-au căutat pe 
Hristos, asupra celor trei magi de la Răsărit care L-au căutat pe 
Hristos, Fiul lui Dumnezeu. Ei veneau din Babilon. De unde 
ştiau despre venirea unui Mântuitor, despre venirea unei per- 
soane cu totul deosebire pe pământ? 

Să facem un pas în istorie! Vă aduceţi aminte că, la anul 586 
î.Hr, poporul lui Israel a fost cucerit de regele Nabucodonosor, 

rămânând în adâncă robie, până pe la anul 536 î.Hr., cam 50 de 
ani. Regele Cirus al perșilor, pe la anul 516 î.Hr. dă libertate 
poporului evreu, care era în robie în Babilon, să se întoarcă în 
țara sa. Dar trebuie să privim contextul social de atunci. Oare au 
plecat în clipa aceea toți evreii din Babilon spre Ierusalim? N-au 
plecat toţi, pentru că unii erau în vârstă și nu mai puteau porni 
pe un asemenea drum anevoios. Gândiţi-vă! De la Eufrat până 
la Iordan este drum lung prin deșert. Cum să meargă pe un așa 
drum? Apoi erau bolnavi, apoi erau copii. Iată deci că și după 
eliberarea evreilor de regele Cirus, încă a mai rămas acolo un 
mănunchi de evrei care știau, în credinţa lor, că va veni Mesia, că 
va veni unsul lui Dumnezeu, Hristos. Așa ei au semănat, în con- 
textul acelei civilizaţii, credinţa lor și au ţinut o făclie aprinsă în 
legătură cu venirea în lume a unui Mântuitor. 

Este posibil ca acești magi să fi auzit chiar de la poporul lui 
Israel, rămas încă acolo, de la evreii statorniciți în acel ţinut. 
Până astăzi este o comunitate mică de evrei în Babilon, care 
și-au păstrat, peste 500 de ani, credința în venirea Mântuitoru- 
lui nostru Iisus Hristos. Acesta este contextul plecării acestor 
magi din Babilon spre Ierusalim. 

Credeţi că nu erau oameni mai învățați și în Egipt, şi în 
alte părţi ale lumii? Erau, dar aici a rămas acest mănunchi din 
poporul ales al lui Dumnezeu, care a păstrat credinţa venirii în 
lume a Mântuitorului. 


L.C.: Înaltpreasfinția Voastră, în acel cuvânt de învăţătură de 
la sfârșitul Sfintei Liturghii din ziua marii sărbători a Nașterii 
Domnului, ați rugat credincioșii să spună care este prima între- 
bare pe care o găsim în Noul Testament. Vă rog să ne spuneți 
câteva cuvinte referitoare la această întrebare și la importanța ei. 

Î.PS. Ioan: Da, îndemnul meu este să cercetaţi Scripturile! 
Citiţi și fiţi credincioși Sfintelor Scripturi, căci acolo găsim apa 

cea vie necesară sufletului omului! Să reținem din acest mare 
praznic că prima întrebare din Noul Testament se găsește în pri- 
ma Evanghelie, a Sfântului Apostol şi Evanghelist Matei, la capi- 
tolul al doilea, și ea sună așa: Unde este Cel ce S-a născut rege al 
ludeilor? (Mt. 2, 2). Aceasta este prima întrebare menționată în 
Noul "Testament și este întrebarea pe care au pus-o magii când 
au ajuns la Ierusalim. Și-au pus această întrebare și cu această 
întrebare au călătorit de la Eufrat și până la Ierusalim. Și-au 
pus această întrebare și au găsit răspunsul. Problema este: omul 
modern, de astăzi, își mai pune această întrebare: „Unde este 
Cel ce S-a născut acum de curând, lisus Fiul lui Dumnezeu?” 

Se pare că mult mai puţini îşi pun astăzi această întreba- 
re. Cei ce pășesc mereu pragul sfintelor biserici își pun aceas- 
tă întrebare: „Unde este Hristos?”, ca să se întâlnească cu El în 
viața aceasta. 

Să vedem ce-au mai făcut magii! Dacă și-au pus întrebarea, 
au găsit răspunsul la ea sau nu? Conform Sfintelor Scripturi, 
aflăm că au găsit răspunsul, că L-au găsit pe Hristos în peşte- 
ra din Bethleem. Deci toți aceia dintre noi care își pun între- 
barea: „Oare unde Îl găsim pe Hristos?” într-o zi ÎL vor găsi în 
Sfânta Biserică, în casa lui Dumnezeu. 


L.C.: Vă rog, Înalepreasfințite Părinte, să vă referiți și la ace- 
le daruri aduse de magi! 

Î PS. loan: Mai întâi să mai vedem ceva la magi. Au ajuns în 
peşteră îndrumați de steaua de sus. S-au îndoit magii de prezen- 
ţa și de existența în fața lor a lui Hristos, Fiul lui Dumnezeu? Au 
zis ei, când au ajuns în peșteră: „Aici S-a născut un Rege, într-o 
peşteră? Oare o fi El? Oare n-o fi EI?” Nu s-au îndoit deloc. Cum 
L-au văzut, spune Sfântul Evanghelist Matei, s-au închinat Lui. 

De ce ne mai îndoim noi astăzi de existenţa lui Dumnezeu? 
lată, magii nu s-au îndoit! Cum au ajuns în peșteră, au căzut 

la pământ, în faţa ieslei, și s-au închinat. După ce s-au închi- 
nat, I-au dat darurile. Ce daruri și câte daruri au adus Pruncu- 
lui lisus? Veţi zice, probabil, că au adus aur, smirnă și tămâie. 
Eu zic că au adus nu trei, ci patru daruri. Al patrulea dar a fost 
acela că s-au adus pe ei. Deci, mai întâi, ei s-au adus ca dar lui 
Hristos, | s-au închinat Lui, s-au dăruit Lui și apoi au dăruit 
aurul, smirna şi tămâia. Acum se pune cuvenita întrebare: Ne 
dăruim noi lui Hristos? Ne dăruim noi Sfintei Treimi, Dum- 
nezeului nostru? 

În primul rând, să ne facem noi înșine dar lui Dumnezeu, 
apoi celelalte: aur, smirnă, tămâie. Noi suntem darul lui Dum- 
nezeu. Mamele noastre, atunci când ne-au născut, când ne-au 
adus în Sfânta Biserică și ne-au botezat, ne-au dăruit lui Dum- 
nezeu, spunând: „Doamne, Îți mulțumesc că l-am născut sănă- 
tos, întreg!” apoi preotul face toate cele de cuviință. 

De aceea spun mamelor că fiul lor este darul pe care ele 
îl fac lui Dumnezeu. Ce frumos dar poate să dea o mamă lui 
Dumnezeu! Ce frumos buchet de flori poate să dea o mamă lui 
Dumnezeu! Dăruiţi-vă copiii lui Dumnezeu, să le poarte El de 
grijă, și atunci încredințaţi să fiți că niciodată nu se vor abate de 
la calea cea dreaptă! 

Să continuăm. Aflăm apoi din Sfânta Scriptură că magilor li 
s-a arătat în vis îngerul Domnului și le-a poruncit să nu se mai 
întoarcă pe aceeași cale acasă, adică pe la Irod, ci să meargă pe 
altă cale. Și s-au întors pe altă cale la casa lor. Ce înseamnă aceas- 
ca? Că primul drum pe care l-au făcut magii spre Bethleem a fost 
drumul Vechiului Testament; după Vechiul Testament, adică au 
mers după cele scrise de profeți în Vechiul "Testament. Odată 
ajunși la Hristos, nu se mai întorc pe Legea Veche, ci se întorc pe 
o altă cale, aceea care este marcată de Hristos. Să ne punem și noi 
întrebarea: „Doamne, oare eu pe ce drum, pe ce cărare mă duc 
astăzi către Împărăţia Ta? Pe ce cale merg spre Judecata Ta?” 


CONVORBIRI DUHOVNICEȘTI CU Î.P.S. IOAN AL MUNŢILOR 89 


Dacă vreţi să fiți convinși că sunteţi pe drumul care duce 
spre poarta Raiului, atunci drumul acela trece prin biserică. 
Dacă treceţi mereu pragul bisericii înseamnă că vă aflați pe dru- 
mul care duce spre Împărăția lui Dumnezeu. 


L.C.: Înaltpreasfinţire Părinte, într-o pastorală la Sfânta Săr- 
bătoare a Nașterii Domnului, sărbătoare a bucuriei, ați afirmat 
că, citind cu atenţie în Evanghelia după Matei și Luca, desco- 
perim că lumina, bucuria și pacea de la Naşterea lui lisus Dom- 
nul sunt umbrite de semnul durerii, al amărăciunii și al fricii. 
Vă mărturisesc că am fost surprinsă tocmai pentru că această 
mare sărbătoare este un prilej de nemărginită bucurie. Vă rog 
să insistați asupra acestei idei! 

Î.PS. loan: Într-adevăr, umbra crucii se proiectează deja asu- 
pra Nașterii Domnului. Analizând acele momente care au adus 
Lumina în lume, le-am putea numi sintetic Nașterea durerii. 

De alfel, Nașterea Domnului a fost, și este și astăzi, o zi din 
care nu a dispărut suferința. Fecioara Maria împreună cu Drep- 
tul Iosif au trebuit să coboare foarte greu din Galileea la Bethle- 
em, pentru a se înscrie, după regulile recensământului roman, 
în locul de origine tribală. Este semnificativă scena și atmosfera 
din jurul Berhleemului. Păstorii, păzindu-și oile, erau conside- 
raţi, în iudaism, ca persoane impure, pentru că trăiau laolaltă 
cu turmele de oi. Dar este adevărat, lisus Hristos Domnul Se 
descoperă săracilor, celor umiliți, acolo, în mizerie. Iată deci că 
aici vine Hristos, făcând să înflorească speranţa adusă de Naș- 
terea Lui! Scena centrală a Nașterii este aceea în care Fecioara 
naşte, în staulul oilor, într-o peșteră, neavând loc în nici o casă: 
Și a născut pe Fiul său, Cel Unul-Născut și L-a înfășat și L-a cul- 
cat în iesle, căci nu mai era loc de găzduire pentru ei (Lc. 2,7). 

Pentru toată viața Sa pământească, Hristos va rămâne fără 
o casă proprie, neavând unde să-Și plece capul: Înzru ale Sale a 
venit, dar ai Săi nu L-au primit (In 1, 11). Este aici drama osti- 

lităţii care anunţă viitorul acestui Fiu Dumnezeiesc, ce va ajun- 


ge a fi răstignit pe Golgota. 


L.C.: lertaţi-mă, este foarte greu să ne imaginăm grozava 
scenă ce a urmat imediat după Naşterea Pruncului lisus, acea 
dureroasă scenă a uciderii pruncilor la porunca lui Irod. Cum o 
comentaţi? Oare are legătură cu viața de astăzi? 

Î.PS. loan: lată încă o scenă crudă care se întrevede în preaj- 
ma Nașterii: valea sângelui, violența cu care au fost uciși prun- 
cii din Bethleem şi din împrejurimi: zrimifând a ucis pe toți 
pruncii care erau în Bethleem şi în toate hotarele lui, de doi ani 
și mai în jos (Mt. 2, 16). Aceste victime inocente de atunci ne 
aduc în faţă imaginea unei învolburate văi a sângelui de astăzi, 
neștiind nimeni numărul copiilor uciși în confruntări umane, 
ori prin avorturi, apoi sclavia copiilor. Adevărul despre toate 
acestea se află doar în „Cartea Vieții” lui Dumnezeu. 

Fuga în Egipt este plină de dramatism: Scoz/ă-ze, ia Pruncul 
și pe mama Lui şi fugiți în Egipt şi stai acolo până ce-ţi voi spu- 
ne, fiindcă Irod are să caute Pruncul ca să-L ucidă! (Mt. 2, 13). 
Această scenă dramatică s-a desfășurat în lume de atâtea ori și 
o trăim și astăzi, văzând numărul mare de familii care trebuie 
să-și părăsească locuinţele sau chiar țările din care provin, din 
cauza stihiilor naturii sau a nedreptei cugetări umane! 

Hristos Își asumă în Naşterea Sa suferința Lui, a contempo- 
ranilor Săi, până la cea a ultimilor vieţuitori ai minunatei noas- 
tre planete albastre. Nașterea lui Hristos, „Naşterea durerii”, ne 
ajută să înțelegem mai bine viața celor care astăzi sunt pe stradă 
în frig, viaţa celor bătrâni și abandonaţi, a celor bolnavi și umi- 
liţi de sărăcie. 

Trăim o naştere a durerii și astăzi — o prezență vie a lui Hris- 
tos printre noi, îndemnându-ne să ne întoarcem către aproape- 
le nostru care se află în suferință. Vă îndemn să facem, din sufe- 
rință, astăzi, cu şi în Hristos, bucurie semenilor noștri! 

L.C.: Vă rog, în continuare, să vă referiți la realitatea Naște- 
rii lui isus, la timpul și spațiul Nașterii Mântuitorului nostru 
lisus Hristos. Cu alte cuvinte, vă rog să ne prezentați existenţa 
reală și istorică a lui Hristos pe pământ. 

Î.PS. loan: Timpul și spaţiul sunt două coordonate care 
marchează viaţa omului pe pământ. Hristos, prin Naşterea Sa, 
prin venirea Sa în lume, a binecuvântat timpul și spaţiul, lăsând 
urme binecuvântate în istorie și geografie. 

lată ce aflăm din Evanghelia după Luca: În zilele acelea a 
ieșit poruncă de la Cezarul August să se înscrie toată lumea. 
Această înscriere s-a Jăcut întâi pe când Quirinius ocârmuia 
Siria (Lc. 2, 1-2). 

Timpul și spaţiul în care a trăit lisus sunt bine definite. Hris- 
tos n-a trăit oarecând, n-a venit de nicăieri. A venit din Bethle- 
emul Iudeii — cetatea lui David. lisus Domnul vine la noi, în 
spațiul uman, fizic și spiritual, în această cetate a regelui David. 
În spaţiul Berhleemului, două sunt punctele topografice asu- 
pra cărora au insistat evangheliștii în relatările lor. Primul este 
ieslea: Și a născut pe Fiul său, Cel Unul-Născut și L-a culcat în 
iesle (Lc. 2, 7). Această iesle, probabil, era săpată în piatră. 

Tradiţia creștină din epoca primară a Bisericii, susținută și 
de Fericitul leronim care a trăit mai mulţi ani la Bethleem, vor- 
beşte de peşteri în care trăiau cei săraci. 

Un al element topografic marcat de Sfinții Evangheliști 
este „câmpul păstorilor”, un loc specific celor care trăiau în sta- 
re seminomadă. Iată deci două rezidențe provizorii, două locuri 
ale sărăciei și mizeriei, care devin centrul speranței cosmice! 

Nașterea lui Hristos a marcat în istorie, pentru întreaga 
lume, împlinirea profeţiilor și a Bunei Vestiri. Această veste 
bună nu este proclamată din palate luxoase, ci dintr-o peșteră 
săracă: Dar îngerul le-a zis: Nu vă temeţi! Căci, iată, vă bine- 
vestesc vouă bucurie mare, care va fi pentru tot poporul. Că vi S-a 


92 PE CĂRAREA RAIULUI. 


născut azi Mântuitor, Care este Hristos Domnul, în cetatea lui 
David. Şi acesta vă va fi semnul: veți găsi un Prunc înfăşat, culcat 
în iesle (Lc. 2, 10-12). Naşterea lui Hristos va aduce vindecarea 
celor zdrobiţi cu inima, dezrobirea robilor, celor orbi, vederea şi 
libertate celor apăsați (Lc. 4, 18). 

Avem menţionat în Sfânta Evanghelie și timpul precis al 
Nașterii lui Hristos — în vremea împăratului Augustus (31 
3. Hr.-14 d.Hr.): A ieșit poruncă de la Cezarul August să se înscrie 
toată lumea (Lc. 2, 1). Sfântul Evanghelist Luca prezintă acest 
mare eveniment din istoria mântuirii lumii în contextul dra- 
mei istoriei. Recensământul roman reprezintă un semn al scla- 
viei, ne aminteşte că Hristos S-a născut într-un popor asuprit, 
în mijlocul săracilor pe care cei puternici îi desconsiderau. În 
acest „astăzi”, în care S-a născut Hristos, El devine adevăratul 
centru al istoriei și al întregii familii umane. 

Hristos este darul Cerului, care prin Fecioara Maria ni se 
dă nouă. Dumnezeu l-a căutat pe om și l-a găsit în peștera din 
Bechleem. Omul s-a ascuns de Dumnezeu în întunericul unei 
peșteri, în întunericul păcatului lumii. Să nu ne ascundem, 
deci, în peștera păcatului, să ne lăsăm aflați de Hristos și să nu 
mai fugim de EI! 

Prima pagină a istoriei creştine a fost scrisă cu raza de lumi- 
nă a stelei ce marcase drumul și peștera din Bethleem. A doua 
pagină a fost scrisă cu sângele copiilor uciși. De atunci și până 
azi, cele mai multe pagini au fost scrise tot cu sânge. 


L.C.: Având în vedere această idee, Înalrpreasfinţite Părinte, 
ce mesaj transmiteți credincioşilor? 

Î.PS. loan: Timpul nopții, al întunericului a trecut, a fost 
învins prin Lumina care a venit în lume prin Hristos. Ultima 
noapte s-a sfârșit. Acestei nopţi nu îi va succede alta niciodată: 
Va fi o zi deosebită pe care Domnul singur o ştie; nu va fi nici o zi 
și nici o noapte, ci în vremea serii va fi lumină (Zah. 14,7). 

Celor ce purtăm numele lui Hristos, credem în El şi ÎL vom 
primi în viața noastră, ne va da putere să devenim fi ai lui 
Dumnezeu. Aceasta este cea mai fierbinte dorință pe care o am 
și rog pe Bunul Dumnezeu să ne dea puterea și înțelepciunea ca 
toți, în iubirea lui Hristos, să devenim fii ai lui Dumnezeu, fii ai 
păcii și ai mângâierii! 

L.C.: Înaltpreasfinţite Părinte, care este treapta cea mai înal- 
tă a manifestării iubirii lui Dumnezeu faţă de om? Care este 
modul cel mai înalt al iubirii lui Dumnezeu pentru omenire? 

Î.PS. loan: Omului îi rămăsese doar o singură nădejde de 
izbăvire din povara sub care zăcea — el nădăjduia ca Preabunul 
Dumnezeu, Creatorul său, să-Și întoarcă fața către el. Mai mult 
n-ar fi îndrăznit să-l ceară, însă răspunsul la această fierbinte 
dorinţă este aproape de neînțeles la om. 

Dumnezeu nu-Și întoarce doar fața mângâierii Sale spre el, 
ci Îşi întoarce Fiul la om. Iată cât de mult a iubit Dumnezeu 
cununa creaţiei Sale — omul! 

Ce este omul? Opera de țărână a lui Dumnezeu. Dumnezeu 
însă nu a făcut statui. Nu l-a făcut pe om o statuie de țărână, 
s-o așeze în pridvorul veșniciei, ci a însuflețit-o, dându-i suflare 
de viață, ca să poată păși în Împărăţia veşniciei Sale — să intre 
în comuniunea bucuriei veșnice cu El. Universul ar fi fost mai 
sărac fără om, dar Dumnezeu iubește comuniunea sfântă — așa 
cum O trăiește, din veşnicie în veșnicie, în Sfânta Treime. Prin 
om, Dumnezeu Își împărtășește iubirea Sa creaţiei Sale văzute. 
Omul este harfa la care cântă Dumnezeu, înveselind tot uni- 
versul creației Sale. Aici, pe acest fir de praf — Pământul —, Și-a 
aşezat Dumnezeu opera iubirii Sale — omul. 


IC: Înaltpreasfințite Părinte, ce anume arată marele praz- 
nic al Naşterii Mântuitorului nostru lisus Hristos? Ce ne pune 
în față? 

Î PS. loan: Marele praznic al Nașterii Mântuitorului ne 
pune în față momentul și toate cele ce s-au întâmplat, când 
Dumnezeu-Tatăl Îl trimite în lume pe Fiul Său, Unul-Născut, 
să-l ridice pe om. 

Prin Naşterea Sa din Fecioara Maria, Hristos Domnul expe- 
riază taina creaţiei — taina creării omului din țărână. Restau- 
rând chipul cel căzut al omului, îi arată încă o dată că locul lui 
nu este de a rămâne doar în pridvorul veșniciei, ci este în Raiul 
celor desăvârşiți și sfinți. 

Omul pierduse calea Raiului şi iată, vedem cum Dumnezeu- 
Tatăl Își trimite Fiul să ne arate această cale pierdută de noi! 
Omul pierduse și Raiul, și cărarea lui. Prin întâlnirea cu Hristos, 
ni se descoperă întreaga lucrare pe care o va face EI în lume, pen- 
tru a ne întoarce de pe calea pierzării pe calea mântuirii. 

Hristos n-a venit în vizită pe pământ, ci a venit să împli- 
nească una din cele mai importante acte de iubire a lui Dumne- 
zeu — iubire ce va fi răstignită, jertfită pentru noi. Esenţa jertfei 
nu este cenușa, ci iubirea. 

Dar să vedem unde și când a pășit Fiul lui Dumnezeu pe 
acest fir de praf din Univers, pe care noi îl numim pământ. Sfin- 
tele Evanghelii ne spun că la Berhleem, în urmă cu mai bine de 
două milenii, S-a născut Hristos Domnul — așa cum profeţii 
Vechiului Testament au vestit poporului lui Israel, ţinând trea- 
ză, în conștiința lor, neuitarea lui Dumnezeu, promisiunea lui 
Dumnezeu de a nu-l lăsa pe om pradă pentru veșnicie diavolu- 
lui. Omul a căzut lăsându-se prins în mrejele păcatului. 


L.C.: lertaţi-mă, Înalpreasfinţite, poate este o întrebare 
nepotrivită, dar oare ce l-ar fi aşteptat pe om, ce s-ar fi întâm- 
plat dacă n-ar fi venit Mântuitorul isus Hristos? 

Î.PS. loan: Să vedem ce ne spune Sfântul Apostol Iuda 
despre îngerii care nu și-au păzit vrednicia: Jar pe îngerii care 

nu și-au păzit vrednicia, ci au părăsit locașul lor, i-a pus la păs- 
trare sub întuneric, în lanţuri veșnice, spre judecata zilei cele 
mari (luda 1, 6). 

Iată, deci, ce l-ar fi așteptat și pe om de nu S-ar fi întrupat 
Hristos! Am fi ajuns în împărăţia lanțurilor, nu în Împărăția 
iubirii lui Dumnezeu. 

Întruparea Domnului este un act unic ce s-a petrecut în 
timpul și spaţiul create de Dumnezeu. Fecioara Maria este uni- 
ca Maică a Fiului lui Dumnezeu, unica Maică a celor care cred 
că Fiul lui Dumnezeu S-a întrupat pentru noi, pentru a noas- 
tră mântuire. 

Trăim în cel mai binecuvântat loc din Univers, în locul 
unde Dumnezeu Și-a așezat opera Sa de țărână — omul —, locul 
unde poate a revărsat cea mai multă iubire a Sa. Cum răspun- 
dem astăzi acestui mare dar al Său? Se pare că tot mai mulți ne 
îndepărtăm de flacăra iubirii Sale. Păcatul își face azi tot mai 
mult loc în inima omului. Suntem tot mai egoiști, suntem tot 
mai plini de „eu, iar nu de iubirea lui Dumnezeu și de suferin- 
ţa aproapelui nostru. 

Un al doilea Bethleem nu va mai fi, o a doua Întrupare nu 
va mai fi! Trăim încă timpul milei și mângâierii lui Dumnezeu. 
Să fim conştienţi însă că, la A Doua Venire a lui Hristos, mila și 
mângâierea de astăzi se vor preface în dreptate, va fi ziua când 
Hristos nu va veni la noi cum a venit în Bethleem, ca Prunc, 
ci ca Nemitarnicul Judecător. Atunci mila ta se va preface în 
îndurarea lui Dumnezeu, iar nedreptăţilor tale îi va răspunde 
dreptatea lui Dumnezeu. 


L.C.: Se poate spune că Mântuitorul nostru lisus Hristos, 
încă de la naștere, a început să Se jertfească pentru mântuirea 
păcatelor noastre? 

Î PS. loan: La Sărbătoarea Nașterii, Biserica pune înaintea 
noastră icoana Pruncului Ceresc întrupat, născându-Se din 

Fecioara Maria, în peştera din Bethleem. Aici am putea afirma 
că începe jertfa de ispășire pentru păcatele noastre, a Mântuito- 
rului nostru Iisus Hristos, pe Care Înaintemergărorul Său, Sfân- 
cul loan Botezătorul, ni-L prezintă astfel: Iază Mielul (ui Dum- 
nezeu Care ridică păcatele lumii! (In 1, 6). Şi Profetul Isaia, adre- 
sându-se poporului lui Israel, spune că Mesia va veni şi va fi ca 
un miel pe care-l duci spre junghiere şi ca o oaie fără de glas, înain- 
tea celor ce o tund, așa n-a deschis gura Sa (Is. 53, 6-7). 

Sărutăm cu toţii icoana Nașterii Domnului şi vedem peștera 
în care S-a născut Hristos, ieslea în care a fost culcat, pe păstorii 
vestiți de îngeri, pe Maica Domnului şi, întru smerenia lui, pe 
Dreptul Iosif, care pentru o clipă i va purta de grijă Pruncului 
Sfânt, ce aducea cu Sine în lume pacea și mântuirea noastră! 

Sărutul dar de credincioşi icoanei Naşterii Domnului 
înseamnă pentru noi, creștinii ortodocși, o sfântă îmbrățișa- 
re a Pruncului lisus — semnul că Îl primim în inimile noastre, 
că dorim să rămână în noi, să ne călăuzească pe calea mântui- 
rii. Icoana rămâne pentru noi, ortodocșii, dulcea sărutare a lui 
Hristos, a unui Hristos întrupat, Care nu ne arde prin focul 
dumnezeirii Sale, ci ne lasă să ne îmbrăcăm în EL, chiar din 
pruncia noastră, așa cum le va spune Sfântul Apostol Pavel 
galatenilor: Câţi în Hristos v-aţi botezat, în Hristos v-aţi și 
îmbrăcat Gal. 3, 27). 


L.C.: Ce înseamnă „v-aţi îmbrăcat în Hristos”? 

Î.PS. loan: Îmbrăcarea în Hristos înseamnă părăsirea lumii 
păcatului și intrarea în Biserica lui Hristos. Prin Botez, omul 
primește înfierea: Dar când a venit plinirea vremii, Dumnezeu 
a trimis pe Fiul Său, născut din femeie... ca să ne răscumpere... 
ca să căpătăm înfuerea... astfel, dar, nu mai eşti rob, ci fiu; iar 
de eşti fiu, ești și moștenitor al lui Dumnezeu, prin lisus Elristos 


(Gal. 4, 4-6). 

De câtre ori rostim Crezul, noi mărturisim despre două naș- 
teri ale Domnului nostru lisus Hristos: din Dumnezeu-Tatăl 
S-a născut fără de mamă, mai înainte de toți vecii; din Fecioa- 
ra Maria, lisus Hristos S-a născut fără tată, „la plinirea vremii”, 
în peştera din Bethleem: „Cred Într-Unul Dumnezeu, Tatăl 
Atotţiitorul.../ Și într-Unul Domn lisus Hristos, Fiul lui Dum- 
nezeu, / Unul-Născut, Care din Tatăl S-a născut, mai înain- 
te de toți vecii. Lumină din Lumină, Dumnezeu adevărat din 
Dumnezeu adevărat, născut, nu făcut, Cel de o ființă cu 'Iatăl, 
prin Care toate s-au făcut. Care pentru noi, oamenii, și pentru 
a noastră mântuire, / S-a pogorât din ceruri / şi S-a întrupat de 
la Duhul Sfânt şi din Maria Fecioara / şi S-a făcut om” 

Mărturisim aici o îndoită naștere — cea din veșnicie, din 
Tatăl și cea în timp, din Sfânta Fecioară Maria. Ca Fiu al Tată- 
lui Ceresc, Hristos este de o ființă întru toate egal cu Dumne- 
zeu- Tatăl. Ca Fiu al Fecioarei Maria, lisus Hristos este Om ade- 
vărat, Fiul Omului, asemenea nouă întru toate, afară de păcat. 
Fiul Tacălui este Unicul, Singurul Fiu, este Unul-Născut al 
Sfintei Fecioare Maria. 

Aşa cum în viaţa lui Hristos mărturisim două nașteri deose- 
bite, tot aşa şi în viața noastră de creștini vedem două nașteri. 
Mai întâi naşterea noastră trupească din părinţi, şi a doua naș- 
tere este botezul, momentul îmbrăcării noastre în Hristos. 


L.C.: De multe ori în zilele noastre, părinţii şi oaspeţii acor- 
dă o mare atenţie petrecerii care urmează încreștinării pruncu- 
lui la biserică. Ce părere aveţi, Înaltpreasfințite Părinte? 

Î.PS. loan: În epoca noastră, suntem aplecaţi să prăznuim 
cum nu se cuvine, în ospeţe, ziua noastră de naștere trupească 
şi să nu ne aducem niciodată aminte în viaţă de a doua naștere a 
noastră, aceea în Hristos, prin botez, atunci când primim cetă- 
ţenia cea cerească. lată ce dorim: mai bine a trăi cu lumea, nu 

cu Hristos, Cel căruia preotul bisericii și părinții noștri ne-au 
încredinţat încă din pruncie. 

Hristos, în convorbirea cu Nicodim, îi spune: Trebuie să vă 
naşteți de Sus (In 3,7). Să cugetăm așadar mai mult la ziua când 
ne-am născut de Sus şi să rămână în noi dorinţa Celui ce ne-a 
primit ca fii — să ne întâlnim cu El, Sus! 

Și, chiar de am greșit în viața aceasta, să nu uităm că lacrimi- 
le pocăinţei noastre cad tot în sus. 

Prima naștere a noastră ne leagă de Adam, protopărintele 
nostru, dar care a căzut, iar prin a doua naștere, prin botez, ne 
unim cu Cel de-al doilea Adam — Hristos. 

Omul cel dintâi, luat din pământ, e pământesc; omul cel de-al 
doilea este din cer (cf. 1 Cor. 15, 45). De am rămâne doar la întâia 
naștere, ar fi spre osândire, însă a doua naștere este spre mântuire. 

Botezul nostru creştinesc este o naștere de Sus, o naștere 
din Dumnezeu, o naștere din „apă și din Duh”, o naștere din 
sămânță dumnezeiască ce nu poate putrezi — cum ne spune 
Sfântul Apostol Petru (cf. | Ptr. 1, 23). 

Biserica noastră strămoșească este szâ/pul și temelia adevăru- 
lui (| Tim. 3, 15). În sânul ei se cuvine să se nască şi să crească 
omul cel nou, cel zidit după chipul lui Dumnezeu în dreptatea şi 
în sfințenia adevărului (Efes. 4, 24). 

În sânul Bisericii noastre se cade să crească apoi toți fiii nea- 
mului nostru românesc, prin fapte bune și prin virtuți, făprura 
cea nouă, până vom ajunge toți... la măsura vârstei deplinătății 
lui Hristos (Efes. 4, 13). 

Hristos a venit în lume ca să ne arate că El este Calea, Ade- 
vărul și Viaţa și că viața nu este un obiect de consum. Viaţa este 
darul lui Dumnezeu, el nu se consumă, ci de darul lui Dumne- 
zeu omul se bucură. 

Măreţia Celui ce S-a născut în peștera Bethleemului este 
atât de mare, însă mulți nu o văd nici acum. Prin Hristos, omul 

nu rămâne în viața aceasta doar o dâră de fum, ci un împreu- 
nă-lucrător cu Dumnezeu în marea Sa operă de iubire a creației 
Sale. Doar Hristos ne dă ochi și lumină să-L vedem pe Dumne- 
zeu întru măreţia Lui. 

Ca să trecem din tinda veșniciei în Casa lui Dumnezeu, să 
ne rugăm și să ne plângem păcatele știute și neştiute, așa cum 
fluierul plânge, în cântecele sale, durerea lemnului din care a 
fost tăiat! 

Hristos a venit să stea cu noi o clipă în tinda veșniciei, în 
tinda lui Adam. Noi, românii, am avut primele școli în tinda 
Bisericii — în această tindă sunt pictate Raiul și iadul, aici ne-au 
învăţat Părinţii Bisericii pe ce cale să mergem. 

Tot pe prispa casei se ruga românul, cu ochii ridicaţi spre ste- 
le, „căutându-L pe Dumnezeu printre ele” și, acolo găsindu-L, 
L-a aşezat în icoană, în casă, aducându-l flori de busuioc. 


L.C.: Vă rog să comentaţi felul cum, prin Nașterea lui 
Hristos, Dumnezeu Și-a arătat dragostea pentru noi, oame- 
nii, cunoscând versetul: Înzru aceasta s-a arătat dragostea lui 
Dumnezeu către noi, că pe Fiul Său Cel Unul-Născut L-a trimis 
Dumnezeu în lume, ca prin El viaţă să avem (| In 4,9). 

ÎPS. loan: lată, după binecuvântata de Dumnezeu călă- 
torie spre Bethleem, prin Postul Nașterii Domnului, primim 
lumina cunoștinței şi bar peste bar (In 1, 16). ÎL primim pe 
Pruncul lisus, Fiul lui Dumnezeu întrupat din Fecioara Maria. 
Este darul Cerului. Ce dar mai mare ca acesta ne-ar fi putut 
oferi Dumnezeu? Iubirea Se întrupează, ca din ea să ne putem 
împărtăși și noi. Nesecat este izvorul Iubirii lui Dumnezeu! 

“ În sfânta zi a Nașterii Domnului a rodit Cerul pe pământ. 
Nimeni nu va mai înseta și nici nu va mai flămânzi, căci roada 
Cerului este din belșug pentru toți câţi viețuiesc pe pământ. 
Omul creşte în Dumnezeu, fiind hrănit cu iubire, nu numai 

cu pâine. În noi se seamănă viaţa cea nepieritoare. Se seamănă 
în inimile noastre Hristos. Să ne deschidem deci inimile, ca să 
cadă în ele această sămânță a nemuririi și a fericirii veșnice în 
Hristos Domnul! Hristos vine la noi; nu vine ca să plece, ci să 
rămână în noi, să ne facă și pe noi fii ai Celui Preaînalt. 

Mă întreb și vă întreb: Ne-am curăţit oare inimile în pos- 
cul dinaintea sfintei sărbători a Nașterii, pentru a-L primi pe 
Hristos în ele? Deschide oare smerenia poarta inimii noastre, 
ca să intre Hristos, sau am pregătit inimile noastre pentru un 
alt oaspete? 

Avem de ales în a primi pe Oaspetele Ceresc sau a primi des- 
fărările și plăcerile lumii acesteia. Cu cine ne însoţim oare? Cu 
Hristos sau cu Mamona? Ce alegem: viaţa sau moartea, veșni- 
cia bucuriei sau veşnicia durerii celei mari? 

Naşterea Domnului nostru lisus Hristos a schimbat cu totul 
sensul și cărarea vieții noastre pământești. Nu mai călătorim 
către nicăieri, către un „încotro” nedefinit, ci către şi împreu- 
nă cu Hristos, Care a venit să pășească alături de noi pe cărarea 
Raiului. 

Prin Întruparea Sa din Fecioara Maria, Hristos Domnul ne 
arată că omul nu este o masă inertă ce se mişcă către nicăieri în 
Univers, ci o fiinţă pe care El Și-a ales-o de mireasă. 

Iată ce le rostea din adâncul inimii sale Sfântul Grigorie de 
Nazianz, la acest Praznic, credincioșilor: „Hristos Se naşte, slă- 
viţi-L, Hristos din ceruri, întâmpinaţi-L, Hristos pe pământ, 
înălțați-vă! Cântaţi Domnului toate neamurile! Cerurile să 
se veselească și pământul să se bucure!” (Catavasiile Naşterii 
Domnului). 

Să-L primim deci în inimile noastre cu toată dragostea, 
curăția și sfințenia! Suntem îndemnați de Sfântul Grigorie să 
ne înălțăm, dar oare la ce fel de înălțare? Aceea prin credință şi 
prin fapte bune, prin schimbarea din om al păcatului și al întu- 

nericului, în om al virtuţii și al luminii; în a trăi după Cuvân- 
tul Evangheliei lui Hristos, cum a trăit Hristos, dăruindu-Se şi 
jerttindu-Se; trăind ca niște casnici ai lui Dumnezeu şi împreu- 
nă-lucrători cu FHlristos (| Cor. 6, 1). 

Suntem chemaţi să umblăm tot timpul întru înnoirea vie- 
pii (Rom. 6, 4). Cuvântul lui Dumnezeu Trup S-a făcut şi S-a 
sălășluit întru noi (In 1, 14). Se cuvine deci să ducem o alea- 
să viață creștină, manifestată prin iubirea față de Dumnezeu și 
față de semenii noștri. 

Nașterea Domnului nostru lisus Hristos ne-a descoperit 
marele adevăr că foși suntem fi ai lui Dumnezeu (Gal. 3, 26) şi 
deci frați între noi, fără nici o deosebire, căci pu mai este iudeu, 
nici elin, nici rob, nici slobod; nu mai este parte bărbătească şi 
parte femeiască, pentru că voi toți una sunteți în Elyistos isus 
(Gal. 3, 28). 

Avem deci îndatorirea de a iubi pe semenii noștri de orice 
neam, cu care se cuvine în pace și bună înţelegere a trăi. 

Nu te opri dacă ai început această călătorie cu și înspre Hris- 
tos, de la Berhleem! Astfel, vei ajunge într-o zi în Ţara icoane- 
lor, în Rai, căci, altfel, viața omului ar fi rămas o simfonie neter- 
minată fără Întruparea lui Hristos. 

Împărtășindu-se cu Hristos, omul nu mai rămâne, așa cum 
cred unii, o simplă formulă informatică — el este cer și pământ. 

Să rămânem statornici în credința pe care am moștenit-o 
de la strămoșii noștri, păstrând rânduielile noastre bisericești, 
căci cultura fără Dumnezeu nu poate ţine loc de Liturghie, iar 
muzeul, loc de biserică — toate își au locul și rostul lor în viața 
noastră! 


L.C.: Înaltpreasfinţitre Părinte, marea sărbătoare a Nașterii 
Domnului este în fiecare an la 25 decembrie. Putem spune că 
este un moment încremenit în timp? 

Î.PS. loan: Naşterea lui Hristos nu este un moment încre- 
menit în timp, ci este un moment dinamic, viu, căci El Se naște 
şi astăzi în inima fiecărui credincios. Lăsaţi-vă inimile să cân- 
te cu îngerii: S/avă întru cei de sus lui Dumnezeu și pe pământ 
pace, între oameni bunăvoire (Lc. 2, 14), căci S-a născut lisus 
Hristos — Fiul lui Dumnezeu, Mântuitorul lumii! 

Inima ta este un Bethleem care L-a primit pe Pruncul lisus; 
de acum, omul se îmbogățește cu ce este mai scump pe lume, 
se îmbogățește în Hristos — devine hristofor. După Întruparea 
şi Naşterea lui Hristos, omul nu mai este doar o creatură a lui 
Dumnezeu; de azi nu mai suntem singuri, nu mai călătorim 
singuri spre Împărăția cerurilor, ci împreună cu Hristos. Dacă 
până azi Dumnezeu ne aștepta la poarta Raiului, de acum El 
L-a trimis în lume pe Fiul Său să ne adune de pe cărările cele 
rătăcite ale păcatului și să ne aducă la El. Prin Hristos, Tatăl ne 
înfiază și pe noi și ne aşteaptă întru bucuria Împărăției Sale, la 
ospățul Mirelui Hristos. Mireasa lui Hristos este Biserica pe 
care a întemeiat-o El și se desăvârșește prin Duhul Sfânt. 

Omul nu este un eșec al creaţiei, ci crinul Raiului, cununa 
creaţiei, căci Dumnezeu așa a iubit lumea, încât pe Fiul Său Cel 
Unul-Născut L-a dat, ca oricine crede în El să nu piară, ci să aibă 
viață veșnică (In 3, 16). lată câtă preţuire arată Dumnezeu față 
de om! Preţul răscumpărării și restaurării firii căzute a omului 
este Hristos. Dumnezeu-Tatăl Î trimite pe Fiul Său în lume ca 
să devenim hristofori, să ne îmbrăcăm cu Hristos, căci câți în 
Hristos v-aţi botezat, în Hristos v-aţi îmbrăcat (Gal. 3, 27). 

Dumnezeu l-a creat pe om din iubire și pentru a avea cu el 
o părtășie veșnică întru bucurie sfântă, în Raiul veșnicei lumini, 
în adâncul cel de Sus. Eu nu sunt trecutul viitorului meu, ci voi 
rămâne în veșnicie; noi suntem creați pentru a fi în veșnicie ală- 
turi de Dumnezeu- Creatorul nostru. Dumnezeu nu doreşte să 
fie singur în univers. Dumnezeul nostru nu este un Dumnezeu 

al pustiului, ci al comuniunii pline de iubire cu creaţia Sa, cu 
omul și chiar cu firavul fir de iarbă. Să ne aruncăm deci, fraţilor, 
ancora nădejdii noastre în pragul Raiului — stâncă de neclin- 
cit și de nebiruit! Să ne punem nădejdea în stânca Hristos și nu 
în pulberea pustiului plin de deznădejdea cenușii necredinței! 
Chiar dacă tu nu crezi în Hristos, crede El în tine; dacă nu-L 
cauţi tu, te caută El pe tine. Lasă-te aflat, nu mai fugi de Hristos, 
nu mai fugi de Biserica Lui! El coboară în cel mai de jos adânc, 
te caută și după ferecatele gratii, căci tu eşti lacrima iubirii Lui. 


L.C.: Într-o Pastorală prilejuită de marele praznic împărătesc 
al Naşterii Domnului ne îndemnați, Înaltpreasfinţie Părinte, 
să cântăm toți cu bucurie cuvintele rostite de Sfântul Grigo- 
rie Teologul: „Hristos Se naște, slăviți-L! Hristos din ceruri, 
întâmpinaţi-L! Hristos pe pământ, înălțați-vă! Cântaţi Dom- 
nului tot pământul!” (Cuvânt la Nașterea cea după trup a 
Mântuitorului lisus Hristos). Aţi făcut apoi o paralelă între 
ficţiunea literară şi scrierile scripturistice. | 

Î.PS. loan: Se scrie azi atâta ficțiune literară după care alear- 
gă mulți, însă ei uită că raţiunile divine și realitatea sunt mai 
profunde decât ficțiunea în care se afundă, pierzând comoara 
cea de nepreţuit a Sfintelor Scripturi. Prin Întruparea Sa, Hris- 
tos S-a făcut punte între nevăzut și văzut, între două mari rea- 
lităţi și nu între două ficțiuni. Omul nu este rodul unei ficțiuni 
care sfârșește în cenușă, căci lacrima iubirii lui Dumnezeu nu 
poate fi arsă; omul își continuă existenţa în veșnicia iubirii Cre- 
atorului său. Cenușa poate fi sfârșitul unei ficțiuni, dar omul 
în nici un caz, căci omul este rodul iubirii și al raţiunii divi- 
ne; or, iubirea nu poate fi niciodată arsă. Ecuația iubire egal 
cenuşă nu este compatibilă în univers cu iubirea lui Dumne- 
zeu. Prin Naşterea Sa, Hristos aduce în lumea văzută de noi 
Nevăzutul, nu mai lasă loc ficţiunii; a fost dărâmat peretele 

dintre văzut şi nevăzut. Omului i s-a deschis o fereastră să vadă 
realitatea nevăzută până acum: lumea spirituală, lumea îngeri- 
lor, lumea cea neîntinată, lumea cea plină de lumină; de aceea 
a venit Hristos, ca să ne pregătească și să ne ducă în ea. Nu vă 
temeţi! Hristos este cu noi şi va rămâne în veșnicie cu cel ce se 
va lepăda de păcate și-i va iubi pe Domnul şi pe semenii lui ca 
pe sine însuși. | 

Și azi Dumnezeu plânge cu stele văzând că nu ne întoar- 
cem din toată inima spre El, ci privim mereu înapoi la păca- 
tele pe care le-am făcut. Arâr de mult păcătuim și azi, încât au 
ajuns păcatele noastre până la stelele cerului. „Plin e cerul sus 
de stele, plin de păcatele mele.” Strigă pruncii ucişi în pântece, 
strigă bătrânii şi orfanii către Dumnezeu; până când, Doam- 
ne, mai plângi cu stele? Nu mai avem milă nici de Dumnezeu, 
nici de maica noastră. S-a învârtoşat inima noastră. Doamne, 
dă-ne iarăşi inimă de prunc! Pruncule Iisus, iubeşte-ne din nou 
cu inima Ia de Prunc Sfânt, căci noi am ales, precum odinioară 
Cain, răul! Dumnezeu scrie cu stele de lacrimi viaţa acestei 
lumi; oare eu fără nici o lacrimă îmi voi scrie viața? 


L.C.: lertaţi-mă, Înaltpreasfinția Voastră, vă referiți la faptul 
că nu ne mărturisim păcatele și nu ne pocăim, nu le regretăm 
sincer? Adică regretul înseamnă a plânge pentru păcate? 

Î.PS. loan: Cel ce-şi scrie viața cu lacrimi, acela se va boteza 
în Iordanul iubirii lui Dumnezeu întru veşnicie. Această lume 
a creat-o Dumnezeu o singură dată, dar ea este restaurată con- 
tinuu de Hristos. A venit Hristos azi în lume ca să-l restaureze 
pe omul cel căzut, să facă din el un vas ales, un Adam nemuri- 
tor, un Adam ce stă în comuniune cu Dumnezeu, ce grăiește 
cu Dumnezeu; un Adam ce se împărtășește din potirul iubirii 
lui Dumnezeu, căci nu cu pâine şi lacrimi se va hrăni omul în 
Împărăția lui Dumnezeu, ci din potirul iubirii Sale. Cel ce se 

hrănește cu pâine va muri, iar cel ce se hrănește cu Pâinea vieţii 
— Hristos — nu va muri niciodată: Eu sunt Pâinea vieții; cel ce 
vine la Mine nu va flămânzi şi cel ce crede în Mine niciodată nu 
va înseta (In 6, 35). Doamne, eu sunt lutul, pune-mă pe roata 
vieții și fă din mine vasul în care să verși lacrimile iubirii Tale! 
Frământă-mă, Doamne, și arde-mă în cuptorul iubirii Tale și 
umple-mă de har! Botează-mă, Doamne, în focul iubirii Tale şi 
revarsă peste mine limbile de foc ale Duhului Sfânt, să Te slă- 
vesc pe Tine aici și în veșnicie! Vasul plămădit de olar este un 
arhetip al omului, al lui Adam cel ce încă nu căzuse. Vasul de 
lut primește botezul focului în cuptor; omul primește botezul 
în numele Sfintei Treimi în cristelniță. Vasul de lut se botează 
cu foc, omul se botează cu harul Duhului Sfânt —- Domnul de 
viaţă Făcătorul. Nu vă îmbrăcaţi în cenușă, ci în Hristos! Măr- 
turisim un botez spre iertarea păcatelor, ca apoi Duhul Sfânt să 
ne dea viaţă din iubirea Sfintei Treimi-Dumnezeu. 


L.C.: Înalpreasfinţite, în Pastorala amintită ați făcut o inte- 
resantă legătură între prispa, specifică arhitecturii locuinţelor 
din satele românești, inclusiv ale Eparhiei Munţilor, cum 
numiți atât de plastic eparhia noastră, a Covasnei și Harghitei, 
cu prispa din Împărăția lui Dumnezeu. 

Î.PS. loan: Hristos S-a născut în peştera din Bethleem, adi- 
că a venit la noi în prispa pământului, ca să ne ducă în pris- 
pa Împărăției lui Dumnezeu. În prispa casei, țăranul român se 
ruga seara cu ochii ridicați la cerul plin de stele, plin de lacrimi- 
le lui Dumnezeu și-L chema cu lacrimi să vină în prispa casei 
lui, să-l spună necazul, să stea de taină cu Dumnezeu pe prispă, 
căci în casă nu se credea vrednic să-L primească pe Dumnezeu. 
Acolo, pe acea prispă se întâlnea Dumnezeu cu omul. Timpul 
se topea în veșnicie; timpul ţăranului român nu era o paranteză 
a veșniciei, căci timpul nu piere, acesta fiind timpul lui Dum- 
nezeu. Timpul curge înapoi spre Creator. 

O, ce mare taină! Dumnezeu şi un țăran român stând de tai- 
nă pe prispa casei! Oare despre ce grăiau? Țăranul Îi spunea, cu 
lacrimi în ochi, că au venit străinii și i-au luat pământul și nu 
mai are unde să semene grâu din care să-l facă prescură. Oare 
ce i-a răspuns Înțeleptul Dumnezeu? „Nu mai plânge, om bun, 
că-ți voi trimite Eu Prescura de Sus!” Și așa a ajuns Hristos și pe 
prispa casei ţăranului român. Hristos a venit în lume și acum 
ne așteaptă în Prispa Veşniciei pe toți, să stăm de taină cu Tatăl 
nostru cel Ceresc. Mângâiat de stele și de cântul îngerilor, Hris- 
tos S-a născut în prispa pământului, la Bethleem. 


L.C.: În perioada sărbătorii Nașterii Domnului, ne gândim, 
cred eu, la nașterea atâtor oameni atât de diferiți între ei, dar ne 
gândim în primul rând la Maica Domnului care L-a născut pe 
Mântuitorul nostru lisus Hristos. | 

Î.PS. loan: Fiecare dintre noi suntem persoane unice în felul 
nostru; semănăm unii cu alții, dar nu suntem identici. Omul nu 
se repetă, el este creat pentru veșnicie, el se restaurează de Hris- 
tos. Hristos nu repetă oamenii, El îi restaurează. Dumnezeu Își 
face și El casă în țărână. Maica Domnului este Fecioara pe care 
omenirea I-a oferit-o lui Dumnezeu ca să-L nască pe Fiul Său; 
ea devine dulcea primăvară din care Se naște Hristos; Maica 
Domnului este floarea care anunţă sosirea primăverii Împărăției 
lui Dumnezeu. Să-L proslăvim pe Pruncul lisus născut în peşte- 
ra Bethleemului, Care a venit la noi, păcătoșii, să ne ridice din 
robia păcatului și a morţii! Acest praznic ne aminteşte mereu 
că Hristos, prin Nașterea Sa, ne-a ridicat la demnitatea împără- 
tească de fii ai lui Dumnezeu, de frați și prieteni ai Săi. 

Fie ca permanent să-Și aducă aminte Dumnezeu de noi, să 
ne dea inimă curată să ne închinăm Lui, să-l facem voia Lui cu 
mare dor și râvnă în suflet, să ne deschidem inima spre Legea 
iubirii Sale, să asculte rugăciunile noastre, să Se împace Dum- 

nezeu cu noi și să nu ne părăsească în vreme de necaz! Să ne 
bucurăm dacă L-am ajutat pe Hristos să-Și zidească Biserică în 
inimile noastre! 


O, mamă, tu ţii pe braţele tale o fărâmiţă 
din veșnicie! 


L.C.: Înaltpreasfinţite Părinte Arhiepiscop, în Pastorala pe 
care aţi scris-o cu ocazia sărbătorii Nașterii Mântuitorului nos- 
tru lisus Hristos din anul 2012, ați mărturisit despre comuniunea 
sfântă ce s-a realizat în peştera unde s-a întâlnit Cerul cu pămân- 
tul. Pastorala are următorul motto: Și, grăbindu-se, au venit şi au 
aflat pe Maria şi pe losif și pe prunc culcat în iesle (Lc. 2, 16). Vă 
rog să ne vorbiţi pe larg despre semnificaţiile acestui citat. 

ÎPS. loan: Binecuvântat să fie Bunul Dumnezeu că, după 
călătoria duhovnicească din post, ajungem cu toţii la peștera 
din Bethleem să aducem închinare Pruncului Iisus — Fiul lui 
Dumnezeu! Ne-am alăturat și noi magilor, păstorilor și îngeri- 
lor. Ce sfântă comuniune în această peşteră, unde s-a întâlnit 
Cerul cu pământul! 

Ce mare har primim, fiind alături de îngeri, să cântăm și 
să-L slăvim pe Hristos împreună! O, cât s-au minunat înge- 
rii lui Dumnezeu văzându-L pe Hristos Prunc chiar în pește- 
ra altarului bisericii noastre! Pregărind Jertfa cea fără de sân- 
ge, preotul zice cu evlavie: „Și venind, steaua a stat deasupra 
unde era Pruncul” La acest praznic împărătesc suntem în fața 
unei comuniuni cosmice: Pruncul lisus adună în jurul Său 
lumea cerească prin îngeri, umanitatea prin păstori și, prin 
stea, nemărginitul univers. "Toate I s-au închinat Lui! În bise- 
rică Îi aducem și noi, în sfânta zi a Nașterii Domnului, cuveni- 
ta închinare, laudă şi mulțumire pentru că ne-a chemat a acest 
binecuvântat ospăț cosmic. 

Bucuria Naşterii Domnului a pătruns întreaga substanță a 
creaţiei — de a cele din înaltul cerului, până la cele din adâncul 
pământului — coborându-Se Hristos în peștera Berhleemului. 
Toiagul păstorului din Berhleem nu reprezintă altceva decât 
un 4xi5 mundi în jurul căruia s-a creat lumea. 


L.C.: Înaltpreasfinţite Părinte, cât de actuale sunt astăzi 
semnificaţiile sfintei sărbători a Nașterii Domnului? 

Î.PS. loan: Atunci, în peşteră, s-au auzit glasuri îngerești: 
Slavă întru cei de sus lui Dumnezeu și pe pământ pace, între 
oameni bunăvoire! (Lc. 2, 14). lată darurile cu care ne așteaptă 
Hristos la acest praznic: pace pe pământ și între oameni bună- 
voire. Aceste cuvinte îngerești s-au auzit în urmă cu peste două 
mii de ani în Bethleemul Iudeii. O, cât de actuale şi necesare ne 
sunt și astăzi! Câte războaie sunt pe pământ și azi și câtă vraj- 
bă între fraţi! Unde este pacea din lume și unde este bunăvoi- 
rea dintre oameni? E atâta vrajbă între popoare, între oameni, 
între frați, între părinți și copiii lor! 

Iată, ne cheamă azi Hristos Pruncul, aici, să ne împărtășeas- 
că din darurile Sale — pace și bunăvoire! Magii I-au adus aur, 
smirnă și tămâie, iar Hristos ne aduce pace și bunăvoire, daru- 
rile veșniciei. Însă ne-a mai adus Hristos un dar de mare preț: 
acela al nașterii întru veșnicie. 

Prin Naşterea Sa, Hristos pune în fiecare prunc născut darul 
nașterii întru veșnicie. De acum, pruncii nu mai mor; de acum, 
mamele nu mai nasc prunci care vor muri, ci nasc fii ai veşni- 
ciei cerești. 


L.C.: În această situație, mesajul adresat mamelor este desi- 
gur unul creștinesc. 

Î.PS. Ioan: Bineînţeles, de aceea mă adresez mamelor: lubi- 
tă mamă creștină, de acum fiii tăi nu vor mai fi semănați în ţărâ- 
nă, ci îi va lua cu El Fiul lui Dumnezeu — Prunc în ziua sfântă 

de Crăciun -— și vor fi și ei fii ai Celui Preaînalt! Fiii pe care îi ţii 
tu azi pe braţele tale, mâine pe aceștia îi va ţine Avraam la sânul 
său. Maica Domnului — Fecioara Maria — s-a învrednicit de a 
naște Izvorul Vieţii — pe Hristos Domnul, iar tu, dulce mamă, 
naști, de azi, viață — fii ai veşniciei. 

O, ce mare dar să naști viață! Tu, iubită mamă creștină, eşti 
braţul lui Dumnezeu cu care a frământat țărâna din care l-a făcut 
pe Adam. Tu ești chemată să lucrezi împreună cu Dumnezeu pe 
același ogor, să rodești țărâna în care seamănă Dumnezeu darul 
veșniciei, darul vieții veșnice. O, mamă, tu ţii pe brațele tale o 
fărâmiță din veșnicie! O, ce brațe binecuvântare! De aceea ţi le 
sărut și le ud cu lacrimile recunoștinței, pentru că mi-ai dat lacri- 
ma veșniciei. Nu suntem născuți din piatră, ci din lacrimă de 
mamă și har dumnezeiesc; lacrima și harul sunt daruri veşnice. 

Braţele tale, iubiră mamă creștină, sunt corabia cu care ne 
treci tu pe noi — fiii tăi — pe marea lacrimilor, la limanul cel 
liniştit al Împărăției lui Dumnezeu. Vă îndemn să priviți cât 
de bucuroasă este o mamă care-și ţine pe braţele sale pruncul! 
De ce este oare așa de bucuroasă? Pentru că ea știe că prun- 
cul ei seamănă cu Pruncul Mariei din umila iesle a peșterii din 
Bethleem. Prin ochii pruncului, mama vede cerul; ochii prun- 
cului sunt ferestre prin care mama vede umbra veșniciei. De 
la Praznicul Nașterii Mântuitorului, fiecare mamă creștină pri- 
mește darul veșniciei, pe care, te rog, iubită mamă creștină, să 
nu-l ucizi, să nu ucizi veșnicia! 


L.C.: Vă rog, Înaltpreasfințite Părinte, să ne vorbiți despre 
taina Întrupării Fiului lui Dumnezeu, chiar despre istoricul 
mărturisirii acesteia! | 

Î.PS. Ioan: Taina Întrupării Fiului lui Dumnezeu a fost pro- 
povăduită de Sfinții Apostoli și de ucenicii lor la toate neamu- 
rile. Sfântul Apostol Pavel îi spune ucenicului Timotei: zare 
este taina dreptei credințe; Dumnezeu S-a arătat în trup, S-a 

indreptat în Duhul, a fost văzut de îngeri, S-a propovăduit între 
neamuri, a fost crezut în lume, S-a înălțat întru slavă (1 Tim. 3, 
16). lată o adâncă sinteză făcută de Sfântul Apostol Pavel, care 
a rămas în scris și pentru noi cei de azi; o rază de lumină peste 
marea taină a Întrupării Fiului lui Dumnezeu! 

Sfinţii Apostoli au dus în lume Evanghelia lui Hristos — învă- 
țătura Sa —, dar și darurile aduse de El omului căzut în păcat: 
Poporul care stătea în întuneric a văzut lumină mare și celor care 
ședeau în latura şi în umbra morții lumină le-a răsărit (Mt. 4, 16; 
Is. 9, 1). Ce lipsea pe pământ la venirea lui Hristos? Lumina! 
Eu sunt lumina lumii, va spune Hristos (In 8, 12). Unde stătea 
poporul? În întuneric! Hristos aduce cu Sine acea lumină hris- 
cică ce pătrunde în substanţa și esența întregii creații. Nu numai 
celor vii, ci și celor morți. În întuneric, moartea se lupta cu veș- 
nicia omului. Hristos îi va ridica și pe cei din morminte, dăruin- 
du-le lumină și viață, iar celor vii le aprinde în inimă candela vie- 
ţii și luminii veșnice. Ce mare taină: soarele strălucea, mângâind 
cu ale sale raze pământul, și totuși pe pământ era întuneric! 

O, soare, ce lumină ai tu de nu poţi alunga întunericul? O, 
soare, cât de slăvit ai fost tu de poeți și de „zei”, dar iată că totuși ai 
pierdut lupta cu întunericul! Odată cu Naşterea Mântuitorului 
Hristos, ne-a răsărit Soarele dreptăţii, a Cărui lumină aduce pace, 
dreptate și biruie întunericul și moartea. O singură lumină stră- 
lucește în univers, un singur „Soare” — Hristos Domnul. Astăzi 
a răsărit slava Lui și a Celui care ni L-a trimis în dar. De acum să 
cântăm cu Isaia profetul: C noi este Dumnezeu, înțelegeți, nea- 
muri, și vă plecați (...) căci cu noi este Dumnezeu! (Is. 8, 9-10). Câr 
de mult s-a bucurat în duh și acest mare proroc al Vechiului Tes- 
tament! Lui i s-a descoperit venirea în lume a Fiului lui Dum- 
nezeu și că Se va naște dintr-o Fecioară: Iară Fecioara va avea în 
pântece și va naşte Fiu şi vor chema numele Lui Emanuel, care se 
zâlcuiește: Cu noi este Dumnezeu! (Is. 7, 14; Mr. 1,23 ). 

L.C.: Prin urmare Prorocul Isaia a mărturisit întâia oară 
despre nașterea Fiului lui Dumnezeu dintr-o Fecioară! Cu cât 
timp înainte? 

Î.PS. loan: Cât de curată şi plină de bucurie era inima Pro- 
ferului Isaia care a trăit cu opt secole înainte de Hristos! El 
trăieşte un prezent veşnic lângă Dumnezeu. El zice „cu noi 
este Dumnezeu” şi nu „cu noi va fi Dumnezeu”. O, bătrânule 
profet, cele date ţie a le grăi de Domnul puterilor celor de 
Sus s-au împlinit în urmă cu două mii de ani; de atunci, tu ai 
trăit prezența bucuriei dumnezeieşti a harului! Bătrânul pro- 
fet s-a bucurat în duhul de Naşterea lui Hristos. L-a mângâiat 
Dumnezeu trecând peste timp, timpul n-a fost o stavilă. între 
Dumnezeu și profet, căci i-a dat bucuria Naşterii Fiului Său cu 
opt secole mai înainte față de urmaşii săi. 

Isaia a ajuns prin har cu opt secole mai devreme la porţile 
veșniciei. Dacă Isaia grăiește la viitor despre Naşterea lui Hris- 
tos, iar noi la trecut, totuși azi trăim aceeaşi bucurie cu bătrâ- 
nul profet în acest prezent veșnic al bucuriei. Biblia nu este o 
istorie a unei lumi apuse, ci istoria veşniciei. 

Bucuraţi-vă astăzi împreună cu Fecioara Maria care s-a făcut 
tron ceresc, Maică a lui Dumnezeu, bucurați-vă cu îngerii şi cu 
bătrânul Profet Isaia! C/ noi este Dumnezeu!, grăia proferul. 


L.C.: Dar, Înaltpreasfinţite, noi, astăzi, în ce măsură mai 
suntem cu Dumnezeu? Chiar dacă spunem şi cântăm C4 noi 
este Dumnezeu, mai suntem azi cu Hristos Domnul? Sau, 
iertați-mă, în ce măsură? 

Î PS. loan: El este şi azi în Sfântul Potir; vine la noi să Se 
aducă pe Sine ca merinde pentru viața veşnică. Ne cheamă la 
masa Sa cea sfântă, la Cina Sa. Dar pun şi eu întrebarea: Câţi 
din noi mai venim azi la acest Ospăţ Ceresc? 

Sfântul Apostol Pavel le spune Filipenilor că Hristos 
S-a deșertat pe Sine, chip de rob luând (Filip. 2, 7), adică S-a 

făcut frate şi prieten cu mine şi cu tine. Dar cu dumnezeirea 
Sa cum rămâne? „Fiul rămâne tot Ipostas tainic şi în aceeaşi 
relație eternă de Născut din Tatăl”, ne spune părintele Dumitru 
Stăniloae. Prunc Se face Făcătorul! Câră deşertare, câtă coborâre 
a Făcătorului, ca să ne poată ridica pe noi şi firea noastră din 
căderea cea din veşnicie! 

Dumnezeu nu lasă să piară nimic din ceea ce El a creat din 
iubire. Dumnezeu, prin om -— în care Şi-a deşertat iubirea Sa 
—, doreşte să umple universul de iubire. Până la Nașterea lui 
Hristos, viața omului căzut în /atura şi umbra morţii începea 
şi se sfârșea între două lacrimi: naştere şi moarte. Cât este viața 
omului pe acest pământ? Cât o lacrimă! Romanul vieţii mele 
sunt convins că poate fi scris pe faţa unei lacrimi. 

Nu suntem legați de pământ pe veșnicie, căci pământul nu 
este altceva decât o frunză ce pluteşte pe lacrimile noastre în 
univers. Pământul este singurul loc în univers unde a căzut o 
lacrimă a lui Dumnezeu şi l-a sfinţit cu lacrima Sa. Să nu vărsăm 
pe el, iubite mame, sânge de copil, ci lacrimile pocăinţei! Încă 
mai avem azi dreptul de a plânge, căci lacrimile pocăinţei sunt 
mugurii mântuirii noastre. Înainte de a cădea în veşnicie, să 
cădem în lordanul pocăinţei! După cum marea sărută uscatul 
cu valurile sale, tot așa omul Îl sărută pe Dumnezeu cu lacrimile 
pocăinfei. Lacrima face parte din limbajul nonverbal al omului, 
ea fiind limba pe care o înţelege cel mai bine Dumnezeu. 


L.C.: Înalrpreasfinția Voastră a spus într-un cuvânt de 
învăţătură că prin acest praznic noi, creştinii, intrăm în era 
nemuririi sau în nașterea nemuririi. Vă rog să insistaţi asupra 
acestei teme. 

Î.PS. loan: Naşterea lui Hristos a transfigurat istoria şi toată 
creaţia Sa. Prin Naşterea Sa, Hristos a sfințit timpul şi de atunci 
nici timpul nu mai moare, ci se odihneşte în veşnicie. 

În zilele dinaintea praznicului Naşterii Domnului, au tre- 
cut prin biserici şi pe la casele creştinilor colindători. Ei au 
adus în inimile noastre bucuria Naşterii Pruncului Iisus. Sfân- 
tul Apostol Pavel le scria Filipenilor aceste cuvinte pe care şi eu 
vi le adresez astăzi împreună cu Apostolul: Bucurazi-vă puru- 
rea întru Domnul! Și iarăşi zic: bucuraţi-vă! (Filip. 4, 4), mai 
ales astăzi, căci Cuvântul S-a făcut trup şi S-a sălășluit între noi 
și am văzut slava Lui, slavă ca a Unuia-Născut din Tatăl, plin de 
bar şi de adevăr (In 1, 14). Bucuraţi-vă, că în ziua praznicului 
Naşterii Domnului altarul bisericii s-a făcut peştera din Berhle- 
em! Să aducem şi noi doxologii cu cetele cereşti Pruncului Iisus 
şi Maicii Domnului care s-a învrednicit să-L nască, să-L crească 
şi să ni-L dăruiască, prin voia Tatălui, spre mântuirea noastră! 

Hristos a venit în lume să mângâie pe omul cel căzut, să-i 
lege rănile cele de moarte făcute prin păcat şi să-l ducă în casa 
Tatălui Său cel Ceresc. A venit în lume Hristos întru smere- 
ni€, Şi-a trăit viaţa pământească curată ca a unui copil şi plină 
de dăruire ca a unui păstor Ce Şi-a dat viaţa pentru salvarea 
turmei Sale. De aceea va spune mai târziu Hristos: De nu vă 
veți întoarce şi nu veți fi ca pruncii, nu veţi intra în Împăriţia 
cerurilor (Mr. 18, 3). A umblat mereu pe cărările acestei lumi, 
căutându-Şi oile pierdute, rătăcite şi rănite de păcat. Şi dacă 
vulpile îşi aveau vizuinile lor, păsările cerului cuiburi, Fiul Omu- 


lui nu avea unde să-Și plece capul (cf. Mr. 8, 20). 


L.C.: Este foarte dificil, Înaltpreasfințite Părinte, ca noi, 
oamenii obișnuiți, astăzi să ne facem părtași la nevoinţele 
sfinților care au trăit pe pământ, care aveau o mare credinţă. 

ÎPS. loan: Fără credință, în faţa tainei Întrupării am 
rămâne fără nici un grai, nepricepând cum „cu totul a fost între 
cei de jos şi de cei de Sus nu S-a depărtat Cuvântul Cel necu- 
prins”, că pogorârea lui Dumnezeu n-a fost cu mutare din loc, 

ci naştere din Fecioară (cf. Acatistul Bunei Vestiri). Fecioara 
care „astăzi, pe Cel mai presus de ființă-L naşte” va rămâne 
neclintită chemării celei de Sus. Maicii Domnului i s-au dat 
cheile pământului. Maica Domnului va fi alături de Pruncul 
Dumnezeiesc, apărându-L, fugind cu EI în Egipt, să-L scape de 
sabia lui Irod, dar împlinind întru toate cuvintele Fiului Său, 
chiar atunci când îi va spune că drumul Său pe acest pământ 
se va sfârşi pe Golgota. Maica Domnului s-a bucurat şi a plâns 
împreună cu Fiul său, acesta fiind drumul mamei: între bucu- 
rie şi lacrimă. Maica Domnului va rămâne bucuria Apostolilor 
şi mângâierea tuturor celor înlăcrimaţi din această lume, va 
rămâne Maica orfanilor şi a mamelor îndurerate. 


L.C.: Atunci, în Pastorala din 2012, la Praznicul Nașterii 
Domnului, ați transmis credincioșilor cuvinte care să fie spre 
mângâiere şi spre sfântă aducere-aminte. 

Î.PS. loan: Da, spre aducere-aminte că, în urmă cu mai 
bine de două mii de ani, pentru noi a venit Hristos, Fiul lui 
Dumnezeu, să ne ridice din umbra morţii. Vă îndemn să 
adăugați la rugăciuni milostenia, mângâierea şi ajutorarea. 
fraților ce sunt în suferință și în mari nevoi! Nu lăsați casă 
nemângâiată, nimeni să nu fie trist într-o zi de mare sărbătoare, 
nimeni să nu mai plângă, ci să-L întâmpine cu bucurie pe Hris- 
tos — Bucuria noastră! Rog pe Bunul Dumnezeu să-Şi reverse 
harul şi pacea peste țara noastră şi peste toți fiii ei! Trăiţi 
iertându-vă, ajurându-vă şi iubindu-vă cu iubire sfântă! 


Numai pe acest drum — între Bethleem şi Golgota — 
ÎI pori găsi și azi pe Hristos 


L.C.: Inaltpreasfinţite Părinte, în Pastorala pe care aţi tri- 
mis-o creștinilor ortodocși din eparhia Covasnei și Harghi- 

tei, cu ocazia marii sărbători a Naşterii Domnului din anul 
2013, aţi vorbit despre faptul că în urma călătoriei noastre spre 
peștera Bethleemului, adică după ce ne-am pregătit prin post şi 
rugăciune, am găsit Darul Cerului, pe Hristos Domnul. - 

Î.PS. loan: Noi am călătorit doar câteva săptămâni împle- 
tind rugăciunea cu munca și cu frumoasele noastre colinde 
românești, însă drumul protopărinţilor noștri a fost mult mai 
lung. După căderea sa, omul a fost izgonit din libertate, iar 
pământul era o cetate asediată de păcat. Strămoșii noștri s-au 
învrednicit de bucuria Berhleemului după mii de ani. 

Oare cine şi cum a scurtat atât de mult drumul nostru spre 
Bethleem? Hristos! El S-a ostenit pentru noi atunci când călă- 
torea spre Golgota. Hristos Domnul a călătorit în această viață 
pământească între Bethleem și Golgota, între starea de dar și 
dăruire. Acestea sunt cele două repere fundamentale din viaţa 
creștinului. Numai pe acest drum — între Bethleem și Golgota — 
Îl poți găsi și azi pe Hristos. 

La Bethleem, Îl vedem pe Hristos înconjurat de îngeri, de 
păstori şi de magi, iar la Golgota Îl vedem înconjurat de cei 
ce poartă sabie şi piroane. Nașterea lui Hristos nu s-a făcut în 
neștiut. Odată cu aceasta, noi am ieșit din neștiut. Omul se 
îmbrăcase în neștiut ca să nu-L mai cunoască pe Cel ce azi S-a 
făcut cunoscut lumii întregi. 

Bucuria Bethleemului se transformă în bucuria Jertfei pe 
Golgota, căci acolo unde este Hristos nu poate fi decât bucurie 
în Duhul Sfânt. 

lubire călărorule ce azi te bucuri cu îngerii, vei împărtăși 
aceeași bucurie cu Hristos și pe Golgota? Lumea în care tră- 
im azi se mişcă în jurul unei axe existenţiale, marcată aici, pe 
pământ, de cetatea lui David — Bethleem — și Golgota Ierusali- 
mului. Cine nu se mișcă în jurul acestei axe se pierde în spaţiile 
siderale unde nu mai luminează Soarele dreptăţii — Hristos. 

L.C.: Înaltpreasfințite Părinte, am avut bucuria să merg în 
pelerinaj în Ţara Sfântă. Am trăit emoții deosebite în Biseri- 
ca Naşterii din Bethleem și pe Golgota, la Sfântul Mormânt. 
Au rămas în sufletul meu. Despre importanţa duhovnicească a 
marilor sărbători vă rog cu smerenie să vorbiți. 

ÎPS. Ioan: Sfântul loan Gură de Aur a numit praznicul 
dumnezeiesc al Naşterii Domnului nostru lisus Hristos ca fiind 
„mama sărbătorilor creştine”. Din această zi, omul nu se mai 
simte părăsit de Creatorul său, ci omul Îl ia în brațe pe Dum- 
nezeu. A ajuns la limanul mult dorit de el, după ce a călătorit o 
viață cu nădejdea că, într-o zi, se va întâlni cu Cel ce îl va izbă- 
vi din robia păcatului. Prin Fecioara Maria, omul Îi dă o sfântă 
îmbrăţișare Fiului lui Dumnezeu. Maica Domnului ţine în ale 
sale sfinte braţe şi arată lumii Dumnezeiasca Prescură Care Se 
va frânge pentru noi spre iertarea păcatelor. 

Îndemn pe iubitele surori creştine și mă rog să le învredni- 
cească Bunul Dumnezeu să poarte pe ale lor brațe prescurile 
vii ale bisericii și neamului nostru, adică pruncii. Ei vor săvârși 
peste ani și veacuri liturghia neamului românesc. 

Purtând pe brațele ei pe Fiul lui Dumnezeu, pe Cel ce prin 
Naşterea din Fecioara Maria S-a făcut Om, ni se descoperă tai- 
na Fecioarei care naște neispitită de nuntă. Astfel se împlinesc 
profeţiile prorocilor Vechiului “Testament, dar și vestea cea 
bună adusă Fecioarei din Nazaret de Arhanghelul Gavriil. 

Un arhanghel vestește taina Fecioarei și tot îngerii o desco- 
peră în sfântul lor cânt: S/zvă întru cei de sus lui Dumnezeu și pe 
pământ pace, între oameni bunăvoire! (Lc. 2, 14). Prin Întrupa- 
rea Sa din Fecioara Maria, Hristos Domnul ne arată că pămân- 
tul este paradisul unde EI S-a născut pentru ca noi să dobân- 
dim Raiul cel pierdut. 

Hristos binecuvântează acest bulgăre de șărână pe care tră- 
im noi azi și face din el o grădină pentru florile Raiului. Ori- 

ce prunc născut este o floare pe care o crește Hristos pentru 
Rai. Oamenii sunt florile Raiului. De aici, de pe acest pământ, 
Dumnezeu Își răsădește flori în Rai spre bucuria Sa, a îngerilor 
şi a sfinților. Omul a fost creat din iubire și țărână, spre bucuria 
Sfintei Treimi și a Cerului. Mireasma lui este bucuria îngerilor. 


L.C.: Foarte frumoasă, interesantă şi deosebită este metafo- 
ra prunc-floare, iar mai înainte ați numit pruncii ca fiind pres- 
curile vii ale bisericii și neamului nostru, ceea ce, zic eu, îi apro- 
pie de o anumită sfințenie. 

ÎPS. Ioan: Dacă am fi conștienți că, pe această minunată 
planetă albastră, Dumnezeu Își crește flori pentru Raiul bucu- 
riei Sale, am păşi mai cu sfială, iar fiecare pas al nostru ar fi mai 
cumpătat și nu am mai umbla pe căile rătăcirii. Omul trăiește 
printre florile Raiului și-l îndemn să nu le strivească, să nu le 
rupă. Mă adresez mai ales mamelor. Aceste flori nu-s pentru 
pus în cimitir, ci în Rai. Nu-s sădite de Dumnezeu spre ofilire, 
ci spre desfătarea și bucuria îngerilor în Cer. Omul ajunge, prin 
lucrarea lui Dumnezeu și prin a sa stăruință, floare în Cer. 

Nu rupeţi florile Cerului, nu rupeţi florile lui Dumnezeu! 
Trăiţi ca florile, neurându-vă unii pe alții, ci desfătându-vă 
întru bucuria cea sfântă adusă nouă de Hristos prin Sfânta Sa 
Naştere! Nu cultivați ură, căci veţi aduna roadele urii! Dum- 
nezeu seamănă iubire şi culege mereu ură și dispreț din partea 
oamenilor. lată un paradox al existenței umane! 

De aceea întreb pe orice frate creştin de ce n-ar putea fi și el 
o floare în Rai, unde nu se mai vorbeşte despre Dumnezeu, ci 
se vorbeşte cu Dumnezeu. 


L.C.: Dacă pruncii sunt flori ale Raiului, pe mamă cum o 
caracterizați, Înaltpreasfințite? 

Î.PS. loan: Mama este acea ţărână binecuvântată din care 
odrăslesc mugurii Raiului. Ea este aceea care ne vorbește mai 
întâi despre Dumnezeu, dar nu înainte de a fi grăit ea cu Dum- 

nezeu. În fața unei sfinte icoane și a unei tainice candele, ÎI ruga 
pe Dumnezeu să-i dea pântecelui ei rod binecuvântat pe care 
să-l dăruiască apoi Cerului. 

Oare o mamă creștină are un alt ideal în această viață decât 
acela ca rodul pântecelui ei să ajungă în Rai? Mama este icoana 
de lângă leagănul pruncului ei. 

O, mamă, ţărână sfântă și însuflețită, binecuvânta să fie 
pântecele tău care rodește flori pentru Cer, florile Raiului! O, 
ce mare dar a hărăzit Dumnezeu mamei, ca ea să facă bucurie 
Cerului! Copiii sunt prescurile vii ale părinţilor. 

Câră bucurie avem în suflete când vedem florile câmpului! 
După o vreme însă ele se usucă și pier. Și cât de mult Se bucură 
Dumnezeu când vede că răsare o floare pentru Cer, purtată cu 
atâta grijă, pe brațele ei, de o binecuvântată mamă! 

Sfântul Apostol Pavel a fost răpit până la al treilea cer: 
Cunosc un om în Hristos care (...) a fost răpit unul ca acesta până 
la al treilea cer (...) și a auzit cuvinte de nespus, pe care nu se cuvi- 
ne omului să le grăiască (Il Cor. 12, 2-4). 

Câte și ce n-a văzut acolo! Și totuși s-a întors mut. Nu ne-a 
spus nici un cuvânt, n-a putut grăi nimic din Rai. Dar ne-a lăsat 
Dumnezeu un loc aici pe pământ care este o icoană a Raiului, 
și anume brațele mamei. Cât ești în brațele mamei, în rugăciu- 
nile ei, ești într-un colț de Rai. O, dulce Rai! O, dulce mamă! 
De mult am plecat de pe braţele tale, iar azi călătoresc spre a 
mea Golgotă! Când sărutaţi mâna maicii voastre, să ştiţi că dați 
o dulce sărutare Raiului, iar când mama își sărută pruncul pe 
frunte, atunci ea îi binecuvântează mintea. 

După cum toamna firul de iarbă își ia rămas bun de la soare, 
tot așa și sufletul își ia rămas bun de la trup și apoi se vor întâl- 
ni în dulcea primăvară a Împărăției lui Dumnezeu. Când vine 
ceasul despărțirii de mamă în această lume, fiii îi sărută mâna şi 
atunci ei se despart de raiul cel pământesc. 

Viaţa în Hristos se trăiește între cei doi poli 
ai geografiei sacre: Bethleem și Golgota 


L.C.: Înalpreasfinţire Părinte, care sunt sau care ar trebui să 
fie binefacerile duhovnicești ale sărbătorii Naşterii Domnului? 

Î.PS. Ioan: Cu Întruparea şi Naşterea Domnului începe un 
nou infinit, iar „mâine” devine un tărâm necunoscut. Însă celui 
ce umblă în lumina lui Hristos i se descoperă raţiunile divine pe 
care, urmându-le, nu se rătăcește. Odată cu Nașterea lui Hristos 
în peștera Bethleemului, pământul nu va mai fi niciodată o zer- 
ra deserta, aşa cum vedem în vecinătatea noastră astrală, ci este 
udat de un Iordan al harului, iar râul lordan în care S-a botezat 
Domnul are și el, de acum, mai multă istorie decât apă. 

Pământul este o planetă cu har, iar omul de azi are în fața sa 
un alt alfabet de gândire prin care i se descoperă, prin Evanghe- 
lia adusă de Hristos, cărarea care duce la ușa Raiului. Binecu- 
vântat să fie Dumnezeu, că acest nou alfabet de gândire îl găsim 
și în graiul nostru strămoșesc! Limba română este un sanctuar 
românesc în care nu poţi intra oricum, ci cu respect și murmur 
de psaltire. Limba noastră română a legat de multe ori rănile 
neamului nostru, căci limba poate vindeca un popor. 

În noaptea sfântă a Nașterii Domnului, cerul sărută pământul. 
Hristos vine să restaureze omul și grădina în care l-a așezat. Filo- 
sofii L-au căutat pe Dumnezeu în tot universul și nu L-au găsit, 
însă L-au găsit păstorii în peștera din Bethleem. Noi Îl găsim azi 
în Sfântul Potir, pe Sfintele Altare ale bisericilor noastre. 

Dumnezeu n-a dezlegat stele de la Carul Mare ca să-i con- 
ducă pe magi la Bethleem. El aprinde o altă stea în univers care 
va anunţa zorii veșniciei. Iată, și stelele iubesc! Steaua i-a iubit 
pe magi și i-a condus spre Răsăritul veșniciei. Steaua bătea la 
poarta Cerului să se deschidă pentru Adam. 

Fiecare frate creştin are în viața lui o stea. Ea este cât lacrima 
pe care a vărsat-o Hristos și pentru tine. Doamne, mai dezleagă și 
pentru noi, românii, azi, o altă stea, să nu mai rătăcim în sideralul 
spațiu! Steaua magilor era luceafărul care îi conducea spre Soare: 
le Hristos Cel care va sfinți ziua cea fără de sfârșit — veșnicia. 

În ziua sfântă a Naşterii Domnului au apărut zorii zilei 
veșnice. A răsărit Soarele Hristos Care va urca încet pe Gol- 
gota, de unde va lumina întreaga lume. O, cât de sus este alta- 
rul de pe Golgota! Aici timpul a fost borezat în Sângele lui 
Hristos. Dumnezeu n-a creat întunericul, ci acesta a fost rezul- 
tatul păcatului omului. Și iată cum omul, din vasul harului, a 
devenit vas al păcatului, al întunericului. La venirea lui Hris- 
tos, pământul era într-o strălucire neagră. Când a răsărit Soare- 
le Hristos, Helios a devenit umbra luminii lui Hristos. 

Omul nu se mai hrănește cu praf de stele, ci cu Pâinea Cereas- 
că, Cea care azi a coborât la noi. Hristos ne este de acum pâine 
și lumină, răsărit fără apus. Timpul n-a putut stinge iubirea lui 
Dumnezeu pe care o are față de cununa creaţiei Sale — omul. 

Azi, la porţile timpului bat zorile veșniciei. Peștera Bethle- 
emului se află în geografia sacră a pământului unde S-a născut 
Hristos. El ne învaţă să nu trăim viața altcuiva, ci doar a Lui. Să 
crăiești în Hristos ca să viezi în El. O singură lumină, o singură 
viață în Hristos. Toate celelalte viei puse în fața noastră sunt 
pseudovieţi. Viaţa în Hristos se trăiește între cei doi poli ai geo- 
grafiei sacre: Bethleem și Golgota. 


L.C.: În acest caz, Înalrpreasfinţite Părinte, se pune problema 
libertăţii conștiinței. Cât este libertate și cât responsabilitate? 

Î.PS. loan: Se vorbeşte azi tor mai mult de libertatea 
conștiinței, dar mai puțin de responsabilitate. Europa este sin- 
gurul continent care, demografic, este în scădere. Cine își asu- 
mă viitorul ei? Va fi oare izgonit Hristos din Europa cum a fost 

izgonit odinioară din Gadara? Noi nu dorim ca preoţii să devi- 
nă sociologi, ci oameni care administrează harul lui Dumnezeu 
în lume. Omul se naște cu frica de cădere liberă în gol. Celelalte 
frici le învăţăm în această viață, dar să nu ne fie frică să gândim 
în duhul Evangheliei lui Hristos! 

Să nu dăm ascultare celor ce ne îndeamnă azi să nu gândim 
în acest duh, căci nu aceasta este voia lui Dumnezeu! Hristos 
a venit să Se nască în peștera cea întunecată. Acolo eram eu 
căzut în adâncul păcatelor. Dacă, la Înviere, Hristos Se coboară 
la iad ca să-i ridice pe cei căzuți, acum, la Naștere, Se coboară 
în adâncul peșterii ca să mă nască pe mine pentru viaţa veșnică. 
Hristos S-a născut din veșnicie din Tatăl, iar pe mine m-a năs- 
cut sub aripa timpului, în peştera din Bethleem. Noi, creștinii, 
ne-am născut din Hristos, prin har, în peştera din Bethleem. Pe 
actul meu de botez scrie că m-am născut în Bethleem. 

Să ne întoarcem acum, la acest Praznic Dumnezeiesc, către 
sfârșitul începutului vieţii noastre creștine. Doamne, lisuse 
Hristoase, noi le-am îmbrăcat în scutece, iar Tu ne-ai îmbră- 
cat în Tine! Noi Te-am primit în peșteră, iar Iu ne primeşti în 
Cetatea cea de Sus a Ierusalimului Ceresc! 

După cum marmura este martorul tăcut al istoriei, tot așa 
și peştera Berhleemului este martor că, acolo, Hristos a fost 


) 
A 


întâmpinat de păstori și slăvit de îngeri. Lui 1 s-au închinat 
magii, aducându-l din depărtări scumpe daruri, însă trecă- 
toare, iar E] i-a împărtășit din darul veșniciei. Hristos le-a pus 
magilor o picătură de veșnicie pe buze. 

Toţi aceia care am fost botezați în numele Preasfintei Treimi 
purtăm pe ale noastre frunți semnul veșniciei, botezul fiind un 
act din veșnicie. Nașterea lui Hristos este începutul veșniciei 
noastre. Dumnezeu L-a creat pe om ca să aibă viaţă veşnică. Tu 
trebuie să arzi ca o lumină într-un cuib de ceară. Timpul trece 
și vine veșnicia. 

Drumul nostru pe sub soare este scurt, iar drumul până 
la poarta Raiului este de o prescură. Dacă îţi iei ca merinde o 
prescură, când vei pleca din lumea aceasta ea îţi va ajunge până 
la poarta Raiului. Ce taină mare se petrece și azi în paradi- 
sul pe care noi îl numim simplu: pământ! Aici, Dumnezeu Își 
hrăneşte fiii cu prescură, iar în Rai cu lumina harului dumne- 
zeiesc. Aici prescură, acolo lumină! Iată hrana pentru veșnicie! 
lată o sfântă și binecuvântată diadă! 

Românul cultiva grâu și viță de vie, ceea ce îl făcea să se gân- 
dească mereu la prescură și la potir. Hristos a venit să-l salveze 
pe om, căci acesta voia să evadeze de pe axa infinitului. 


L.C.: Se cuvine, Înaltpreasfințite Părinte, să avem un răgaz. 
Vă rog, un sfat, o binecuvântare! 

Î.PS. loan: Cu părintească dragoste vă îndemn să ascultați și 
să împliniți Evanghelia lui Hristos și învățătura Sfintei noastre 
Biserici Dreptmăritoare, căci Dumnezeu întoarce omului după 

faptele lui și Se poartă cu fiecare după purtarea lui (lov 34, 11). 

Vă încredințez dragostei celei jertfitoare a Domnului nostru 
lisus Hristos și vă las pe brațele Maicii Domnului! Să nu uităm 
a ne ruga unii pentru alții și pentru al nostru sfânt pământ 
românesc, din care să nu mai rupem florile lui Dumnezeu! 

Bucuraţi-vă toți cei care v-aţi împărtășit din Potirul veşniciei! 


Despre sărbătoarea Invierii 
Mântuitorului nostru lisus Hristos 


În noaptea Învierii lui Hyistos, întunericul 
mormântului a fost alungat pentru totdeauna de 
lumina slavei lui Hristos 


L.C.: Înaltpreasfinţite Părinte, orice credincios cred că ştie 
cât de importantă este săptămâna dinaintea Sfintei Sărbători a 
Învierii Domnului, numită pe drept cuvânt Săptămâna Patimi- 
lor. Fiecare zi din această săptămână are o anumită semnificaţie. 
Totuși consider că ziua de joi are o conotaţie aparte. Este ziua 
când are loc ultima cină a Mântuitorului nostru Iisus Hristos. 
Vă rog să vorbiți despre importanţa și semnificaţia acesteia. 

Î.PS. loan: Atât de importantă este Joia Mare, încât, așa 
cum spuneau și Părinţii Bisericii, cine ar putea grăi despre sem- 
nificaţia și importanţa acestei zile, ale cărui buze, limbă și cuget 
omenesc ar putea să pătrundă în taina acestei seri? 

Ultima cină a Domnului nostru Iisus Hristos a avut loc pe 
Muntele Sionului. Deci se cunoaște sigur unde a avut loc ultima 
cină. Cuvântul „Sion”, din limba ebraică, s-ar traduce, în graiul 
nostru românesc, „loc arid” sau în terminologia mai modernă 
„fortăreață”. Să nu vă închipuiți că Muntele Sionului ar semăna 
cu Ceahlăul, ori cu Vârful Omul, ori cu Moldoveanu sau cu Vlă- 

deasa, ori cu alți munți înalți din arcul carpatic! Muntele Sionu- 
lui se află la foare mică distanță de Muntele "Templului, locul 
unde a fost ridicat templul din Ierusalim și foarte aproape de 
locul unde a fost răstignit Mântuitorul nostru Iisus Hristos. 

Dar să revenim. În timpul ultimei cine, lisus Hristos Dom- 
nul instituie Euharistia, prima Liturghie săvârșită de El. Ulti- 
ma cină se desfășoară întrucâtva în contextul cinei pascale și 
după o mărturie pe care o avem în Vechiul Testament, la Ieşi- 
rea, cap. 12, versetele de la 8 la 11. 


L.C.: Pentru frumuseţea şi autenticitatea lor, redau aceste 
versete în continuare: Și să mănânce în noaptea aceea carnea lui 
friptă la foc; dar s-o mănânce cu azimă și cu ierburi amare. Dar să 
nu-l mâncaţi nefript deajuns sau fiert în apă, ci să mâncaţi totul 
fript bine pe foc, şi capul cu picioarele și măruntaiele. Să nu lăsaţi 
din el pe a doua zi și oasele lui să nu le zdrobiţi. Ceea ce va rămâne 
pea doua zi să ardei în foc. Să-l mâncaţi însă așa: să aveţi coapse- 
le încinse, încălțămintea în picioare şi toiegele în mâinile voastre; 
și să-l mâncaţi cu grabă, căci este Paştile Domnului. 

Î.PS. loan: Acesta este un moment de la ieșirea poporului 
lui Israel din Egipt, când Dumnezeu le poruncește să taie un 
miel, să ungă cu sângele lui ușorii de la ușă și apoi pe acel miel 
să-l mănânce, dându-le detaliile cum să-l mănânce. Această 
cină pascală a fost instituită cu mai bine de 1200 de ani înainte 
de Hristos, fiind ţinută cu sfințenie de poporul lui Israel. 

lată deci că Mântuitorul nostru lisus Hristos chiar El menţi- 
onează că n-a venit să strice legea, ci s-o împlinească! Aș vrea să 
insist puţin asupra cuvântului „Paşte”, În limba ebraică înseam- 
nă »trecere”, deci, după cum rezultă din contextul Vechiului 
Testament, urma să treacă îngerul Domnului ce avea să loveas- 
că pe tot întâi-născutul în pământul Egiptului, al oamenilor și al 
dobitoacelor, și voi face judecată asupra tuturor dumnezeilor în 
pământul Egiptului, căci Eu sunt Domnul (leş. 12, 12). 

În contextul Cinei celei de Taină în viața noastră creștină, 
nu mai este vorba de o simplă trecere a lui Dumnezeu, ci, de 
data aceasta, Se așază Dumnezeu la cină. El rămâne la această 
ultimă cină. Nu numai că rămâne, dar Se dă Apostolilor ca hra- 
nă a vicţii, apoi Se dă hrană tuturor creştinilor. 

Domnul nostru Hristos le dă atribuţiuni, cu privire la pregă- 
tirea ultimei cine, Apostolilor Petru și loan, nu lui Iuda. lată un 
lucru foarte interesant de subliniat: de ce nu l-a însărcinat pe Iuda 
cu pregătirea ultimei cine? După gândirea noastră de astăzi, oare- 
cum pragmatică și administrativă, punem această întrebare, deoa- 
rece această competență ar fi căzut în sarcina lui luda, pentru că 
el avea punga cu arginți, purtând la el vistieria. lată cum Mântu- 
itorul Iisus Hristos știa cele ce vor urma, de aceea lui Petru și lui 
Joan le încredinţează pregătirea ultimei cine aici pe pământ! 

Această ultimă cină are loc într-o casă cu o sală mare aflată 
la etaj, păstrată în terminologia latină până astăzi sub denumi- 
rea de cenaculum. Stăpânul casei era părintele lui loan Marcu. 
Cina cea de Taină a avut loc după apusul soarelui până spre 
miezul nopţii. La această cină, Mântuitorul și Apostolii nu stă- 
teau în picioare, după tradiția iudaică, nici pe scaune la masă, 
cum suntem noi obișnuiți să vedem în tot felul de icoane care 
vin dinspre Vest. De data aceasta, participanţii la cină erau așe- 
zați după uzanța greacă și romană, pe rogojină, stăteau jos spri- 
jiniţi pe un cot. Lucrul acesta semnifică faptul că, în momentul 
acela, evreii erau liberi, nu mai erau sclavi, ca în Egipt. 

Prin urmare în contextul Cinei celei de Taină, Mântuitorul 
instituie Sfânta Euharistie, termen pe care îl avem folosit foar- 
te des în Biserica noastră din secolul al II-lea; cu precădere l-a 
folosit Sfântul Iustin. În Noul Testament, cuvântul „euharistie” 
este menţionat de 36 de ori, ceea ce marchează un lucru foarte 
important, anume că viața noastră creștină se mișcă și trăiește 
în jurul acestei mari taine euharistice. De aceea este mențio- 

nat de 36 de ori, ca să ne aducă aminte nouă, celor de astăzi, că 
aici este hrana vieţii noastre. Ultima cină pascală este un semn 
real de eliberare din păcat și, am putea noi spune, un nou tes- 
tament, un nou legământ, pe care Mântuitorul ni-l lasă și îl 
transmite mai departe, iar legământul se realizează prin această 
Euharistie, prin trupul și sângele Mântuitorului. 


L.C.: Înaltpreasfinţite, unde se află menţionat, în Sfintele 
Scripturi, faptul că, încă din perioada primară a Bisericii, creș- 
tinii participau la „frângerea pâinii”? 

Î.PS. loan: De exemplu, la Faptele Apostolilor, capitolul 2, 
versetele 42-47. Pentru deplină lămurire, redau doar versetul 
42. Este momentul de după pogorârea Sfântului Duh, unde 
scrie așa: Și stăruiau în învățătura Apostolilor şi în comuniu- 
ne, în frângerea pâinii şi în rugăciune. lată în ce constă dimen- 
siunea actuală a vieţii creștinului: în învățătura Apostolilor, în 
împărtășanie, în frângerea pâinii, în rugăciune! Acestea sunt 
elementele spirituale prin care și în care trebuie să trăiască creș- 
tinul cel adevărat, iubitor de Dumnezeu, iubitor de Hristos. 

Aş vrea să mai menţionez că în epoca primară frângerea pâinii 
se făcea în case private, dar nu în contextul unei aşezări la masă, ci 
al unei reuniuni liturgice bazate pe ceea ce se întâmplă în rânduiala 
evreiască a cinei de taină de până atunci. După anul 54-55, putem 
observa existența certă a unei vieţi euharistice la Biserica din 
Corint. Avem mărturii foarte timpurii despre această viață litur- 
gică centrată în jurul Euharistiei, relativ în contextul de astăzi. 


L.C.: Vă rog, Înaltpreasfinţite Părinte, să ne spuneţi mai 
multe despre ritualul iudaic al cinei pascale! Mi se pare intere- 
sant de știut, chiar dacă este așa de departe în timp și spaţiu de 
noi, dar are legătură cu cele ce se săvârșesc astăzi. 

Î.PS. loan: În această privință aș vrea să punctez doar patru 
momente din ritualul iudaic al cinei pascale, ca să vedem cum 

s-a format, cum a ajuns până la noi forma aceasta liturgică pe 
care o practicăm astăzi în bisericile noastre. Erau în ritualul 
iudaic patru momente, când se gusta din cele patru cupe ritua- 
le, potiruri. Pe masa iudaică se așezau patru cupe rituale cu vin, 
pe lângă mielul pascal, cum ai văzut din cele scrise în leşirea, 
cu mielul fript, nu fiert, și ierburile amare. 

Se gusta din prima cupă, după binecuvântarea dată de 
părintele casei, bărbatul cel mai în vârstă din familie, care ros- 
tea o rugăciune de binecuvântare. Pe masă existau deja, cum 
am spus, azime, mielul și ierburi amare. Tatăl începea să citeas- 
că texte din Vechiul Testament specifice acestui moment. La 
fiecare cupă gusta întâi capul familiei, parte bărbătească, și apoi 
fiecare se împărtășea așa cum, într-un fel, ne împărtăşim și noi 
astăzi, însă dintr-un singur potir. 

La a doua cupă rituală, capul familiei ţinea un discurs despre 
sărbătoare și începea consumarea mielului și a ierburilor ama- 
re. În timpul acesta se recita din Psalmul 113 și din Psalmul 
114. A treia cupă rituală era o cupă de binecuvântare — se reci- 
ta din Psalmul 115 și din Psalmul 118 și se cânta versetul 27 
din Psalmul 118. A patra cupă rituală se lua după cină, când se 
citeau Psalmul 119 și Psalmul 136. 

lată deci care erau momentele importante din acest ritual 
iudaic al cinei pascale, care, doar în parte, a fost respectat la 
cina Mântuitorului. Dar aici intervine ceva: momentul impor- 
tant când Hristos se află de față, cu pâinea și vinul, care vor fi 
apoi trupul şi sângele Său. 

La ultima cină, cum spuneam, a instituit Mântuitorul Euha- 
ristia, semn real de iertare a păcatelor; este un nou testament, 
un nou legământ. Prefacerea pâinii şi vinului în sfântul trup și 
sfântul sânge ale Mântuitorului este cu totul originală. Nu mai 
avem de-a face cu jertfe animale, umane sau alte feluri de jert- 
fe, ce se aduceau în alte religii din vechime. Avem de-a face cu 

întemeietorul unei noi religii care, de data aceasta, este Însuși 
Dumnezeu Care ne cheamă la masa cinei Sale. lată deci unde 
ne cheamă Hristos! La masă! Ce/ ce-L caută pe Hristos nu va fi 
chemat la osândă, ci va fi chemat la ospăț. 


L.C.: Înalpreasfinţite Părinte, la Paști prăznuim slăvita 
Înviere a Domnului nostru lisus Hristos. Vă rog să ne vorbiţi 
despre semnificația acestei sărbători. 

ÎPS. loan: Este sărbătoarea bucuriei care a cuprins toa- 
te marginile pământului; în univers se deschide o nouă eră — 
Era Învierii. Toate s-au umplut de bucurie, în cer și pe pământ; 
până și-n adâncul iadului a pătruns vestea Învierii lui Hristos 
— învierea noastră. Acum, Tatăl a deschis ușile Raiului să vină 
pe braţul Său toţi cei ce au stat în umbra morţii. Până la Sfân- 
ta Înviere, fiii Săi trăiau departe de EI, în adâncă robie. Pentru 
această zi, Tatăl a pregătit pentru fiii Săi o mare Cină, Mielul 
de jertfă fiind Fiul Său Cel Unul-Născut, întrupat la plinirea 
vremii din Fecioara Maria. 

Tatăl nostru Cel Ceresc nu mai este trist, căci fiii Săi s-au 
întors acasă, la sânul Său cel părintesc. A sosit ziua întoarce- 
rii noastre din timp în veșnicie, de la durere la fericire; de ace- 
ea revenim în fiecare duminică la biserică: să ne întoarcem la 
Tatăl nostru Cel Ceresc! Când Hristos murea pe Cruce, noi 
intram în veșnicie și atunci am câștigat dreptul la fericire. 


L.C:: Înaltpreasfinţire Părinte, ce înseamnă cuvântul „Paş- 
te”? Ce origine are? 

ÎPS. loan: Paștele (ebr. Pesac), sărbătoare divină, înseamnă 
în graiul nostru românesc trecere”. Cuvântul exprimă o stare 
dinamică, nu implică și o stare de oprire, căci omul este mereu 
în trecere și se apropie tot mai mult de slava lui Dumnezeu. În 
Rai nu se odihnește, ci omul este într-o veșnică trecere, într-un 
veșnic Paște spre Dumnezeu. Atât omul, cât și îngerii lui Dum- 


CONVORBIRI DUHOVNICEŞTI CU Î.P.S. IOAN AL MUNȚILOR 129 


nezeu trăiesc un veșnic Paște, adică o veșnică bucurie pe care o 
dobândesc apropiindu-se de slava Sfintei Treimi — iubirea desă- 
vârșită. Acest praznic împărătesc își are sorgintea în trecerea de 
Ja moarte la viață a Domnului nostru lisus Hristos. 


L.C.: Într-o Pastorală, pe care aţi scris-o la sărbătoarea Învie- 
rii Domnului, ați pus o întrebare care a trezit o deosebită curio- 
zitate. Dacă în această mare sărbătoare prăznuim Paștele Dom- 
nului, paștile noastre, ale omului, când sunt, când încep ele? 

Î.PS. Ioan: Paştile noastre încep la Botez, şi de atunci creş- 
tinul botezat în numele Sfintei Treimi-Dumnezeu trăiește un 
paşte, trecând prin această viață pământească spre Cer, spre 
Împărăţia bucuriei lui Dumnezeu. Hristos ne-a lăsat și nouă din 
bucuria praznicului Său — Paștele Domnului. Viaţa noastră este 
o permanentă trecere, un permanent paşte, dar spre ce trecem, 
spre ce ne îndreptăm, spre Rai sau spre adâncul iadului? Trăim 
noi în fiecare zi bucuria trecerii spre Hristos Domnul? 

Le spun credincioșilor că încă se trece spre Dumnezeu, 
încă poarta Raiului este deschisă, încă Tatăl are braţele deschi- 
se pentru fiecare dintre noi. Nu te opri din marea trecere, din 
paştele rău spre Dumnezeu! Spunem mereu că a trecut viața ca 
un vis. Viaţa însă nu este un vis, ci o trăire în Hristos. Trecem 
din viaţa aceasta la o realitate absolut nouă. Învierea Domnului 
este o noutate absolută în opera de mântuire a omului, a crea- 
ţiei Sale. Implicaţiile Învierii Domnului în creaţie sunt majore, 
restaurând tot ce era căzut. Ne aducem aminte, în noaptea pas- 
cală, de „omorârea morţii, sfărâmarea iadului și începutul altei 
vieți — veşnice”. Prăznuim biruinţa lui Hristos asupra morţii; 
de acum, viaţa nu va mai putea fi învinsă de moarte. 

L.C.: Aţi afirmat, Înaltpreasfințite Părinte, că atunci când 


l-a creat Dumnezeu pe om, a sădit în el sămânţa vieţii veșnice. 
Vă rog să explicaţi pe larg această afirmaţie. 

Î.PS. loan: Adam n-a murit niciodată, ci doar păcatul a des- 
picat în două țărâna de suflet. În adânc, el suspina după acea zi 
de Paște, să poată trece din adâncul durerii în adâncul cel de Sus 
al bucuriei, pe braţul cel iertător și iubitor al Tatălui Ceresc. 

Ferice de omul care, în paștele lui, nu va trece prin adâncul 
durerii și al suspinelor! 

Să ne lăsăm trecuţi de Hristos la Tatăl, să umblăm mereu 
pe cărarea pe care umblă și El, cărarea Bisericii, pe care a înte- 
meiat-o pe Crucea Golgotei! Cărarea Bisericii lui Hristos este 
cărarea jertfei, care pentru unii dintre creștini a însemnat bat- 
jocură, chinuri, umilințe, închisori. Prin aceste locuri și stări a 
crecut și Hristos, dar nu le-a blestemat, ci le-a binecuvântat; a 
binecuvântat și a mângâiat chiar și când era pe Cruce. Între- 
baţi-i pe cei ce au petrecut Paștele în închisori, cum a trecut și 
pe la ei Hristos! El știe și drumul bisericii, şi pe cel al temniţei. 
E] trece întâi prin temniţă și apoi vine să Se jertfească pe altarul 
bisericii străbune. Înțeleptul Solomon spune: Dumnezeu nu a 

făcut moartea şi nu Se bucură de pieirea celor vii. El a zidit toate 
lucrurile spre viață (Înş. Sol. 1, 13-14) . 


L.C.: Afirmația Dumnezeu nu a creat moartea, ci moartea este 
„plata păcatului” (Rom. 6, 23) este foarte interesantă. Cum să cre- 
eze Dumnezeu o entitate care să-l distrugă creația bucuriei Sale? 

Î.PS. loan: Moartea este o eroare a vieţii omului. Învierea — 
o biruință a Vieţii asupra morţii purtată de Hristos pe Cruce. 
Nu un mormânt hipogenic este casa veșniciei omului. Moartea 
este atee, este străină de Dumnezeu. Cum timpul nu poate uci- 
de eternitatea, tot așa n-a lăsat Dumnezeu ca moartea să pună 
stăpânire veșnică pe om. 

După Învierea lui Hristos, moartea nu-l mai pune pe om în 
lanţuri, ci îi deschide ușa spre marea trecere, spre veșnica trece- 
re, spre veșnicul paşte al omului, spre contemplarea și părtășia 
din desăvârșita iubire a Preasfintei Treimi. 

Ştiinţa caută azi — și bine face — să vindece cele mai grele 
suferinţe ale omului; binecuvântată să fie sudoarea frunţii celor 
ce se ostenesc! Unii se gândesc cum să facă să-l înveșnicească 
pe om, aici, pe pământ. Însă, aflăm din Sfânza Scriptură, după 
cuvântul psalmistului, că viața omului pe pământ este de şap- 
tezeci, optzeci de ani și ce este mai mult, este osteneală și dure- 
re (cf. Ps. 89, 10-11). Oare ar fi bine să înveșnicim noi o lume 
căzută, să înveșnicim păcatul, să eternizăm căderea? Să înveșni- 
cim ura, uciderea? Oare acestea sunt valorile veșniciei? Acestea 
au fost oare aduse de Hristos în lume? 

Dacă un vultur este ţinut mult în colivie, uită să zboare; așa 
este și omul care este ținut mult timp de păcat: sufletul său nu 
mai poate zbura spre înaltul cerului. Hristos este Cz/ez, Adevărul 
si Viaţa (In 14, 6), adică EI ne trece prin această viață pe Calea cea 
adevărată și ne duce la Viaţa veșnică — în casa Tatălui (In 14, 2). 
Cercetați-i și-i vindecaţi pe cei bolnavi, dar nu-i trimiteţi apoi în 
cenușa morții, nu-i ardeți, căci florile nu se ard! Dumnezeu a sădit 
în noi darul nemuririi; florile Raiului nu se ofilesc niciodată. 

Omul, după Învierea lui Hristos, nu mai trăiește prezența 
absenței nemuririi, ci prezența paștelui său împreună cu Hris- 
tos Domnul. Trecem prin această lume cu credinţă și nădejde 
şi ne împărtășim mereu din iubirea lui Dumnezeu. Credinţa și 
nădejdea sunt aripile omului, iar hrana lui este iubirea lui Dum- 
nezeu, este Sângele lui Hristos vărsat pe Crucea Golgotei. 


L.C.: Prin urmare, iubirea este calitatea cea mai importan- 
tă a omului. 

Î PS. loan: Cel ce se hrăneşte cu iubire nu va mai muri. lată 
care este darul nemuririi — Hristos — pe Care Tatăl ni L-a dat 
în dar! L-a primit întâi Maica Domnului și apoi S-a dat pe Sine 
jertfindu-Se, ca să ne împace cu Tatăl. Ni L-a dat hrană cereas- 
că să trăim ca cei din ceruri, în sfințenie și lăudând pe Dumne- 


132 PE CĂRAREA RAIULUI 


zeu. Pâinea cerească, pâinea vieții este Hristos; crede că, împăr- 
tășindu-te, nu vei mai muri, ci vei trece de la moarte la viață! 
Dumnezeu ne-a zidit spre nemurire și ne-a dat pâinea și apa 
vieţii, apa cea vie, să ne putem petrece paștile vieţii noastre 
întru bucuria Duhului Sfânt! 

Sfântul Apostol'şi Evanghelist Luca, în capitolul 20, con- 
semnează cuvintele Mântuitorului Hristos, cuvinte care ar tre- 
bui să ne dea mul: de gândit, căci vedem azi, în jurul nostru, tot 
mai multe cazuri de sinucidere. Zice Hristos Domnul: Și cei ce 
se vor învrednici să dobândească veacul acesta și învierea cea din 
morți(...) nici să moară nu mai pot, căci sunt la fel cu îngerii și 
sunt fii ai lui Dumnezeu, fiind fii ai Învierii (Lc. 20, 35-36). lată 
la ce stare ne ridică Hristos prin Învierea Sa — la starea de fii ai 
Învierii care nu mai pot muri! Nu te sinucide, nu ucide, căci nu 
poţi muri! În tine a sădit Dumnezeu sămânța nemuririi și ţi-a 
dat harul de a deveni fiu al Învierii și nu al morţii, după cum ne 
spune Hristos: Dumnezeu nu este al morților, ci al viilor, căci toți 
trăiesc în EI (Lc. 20, 38). Să-L rugăm pe Dumnezeu să nu sece 
izvorul cel dărăror de viață la care l-a chemat pe om să se ada- 
pe ca să nu mai moară niciodată, ci să fie viu și să rămână întru 
veşnicie fiu al Învierii! Știm că părinţii le lasă fiilor o moştenire. 
Noi, oare, ce vom moșteni? De acum nu mai suntem moșteni- 
torii lui Adam, protopărintele nostru prin care a venit moartea, 
ci ai Noului Adam — Hristos Cel înviat — Care, din robi ai păca- 
tului și ai morţii, ne-a înfiat, făcându-ne fii ai Învierii. Moşteni- 
rea pe care ne-a lăsat-o Hristos — Noul Adam — este Învierea. 


L.C.: În săptămâna Patimilor Domnului, preotul scoate din 
altar Sfânta Cruce și o așază spre închinare în mijlocul bisericii. 
Ce înseamnă acest moment? 

Î.PS. loan: Acest moment m-a mișcat din fragedă pruncie; 
parcă-L vedeam pe Hristos ducându-Și Crucea spre Golgota. 
Am privit atent la tot ce era pe Cruce: Hristos răstignit şi deasu- 

pra sfântului și dumnezeiescului Său cap încununat cu spini scria 
sfântul Său nume și sfânta Sa vină: „isus Nazarineanul Regele 
iudeilor — INRI”. Și m-am uitat și pe cealaltă față a Crucii, să văd 
ce era scris acolo şi am văzut că erau scrise foarte multe nume. 
Braţele Crucii erau pline de nume și am zis: Oare sunt nume- 
le celor care au donat această cruce bisericii? Dar am văzut că 
undeva, jos, pe brațul Crucii, era trecut și numele meu și atunci 
am cugetat o clipă și mi-am zis: Eu n-am dat această cruce bise- 
ricii, de ce este scris aici şi numele meu? Însă atunci mi-am dat 
seama că numele care erau scrise pe Cruce erau ale celor pentru 
care S-a răstignit Hristos; adică și pentru mine. Și atunci m-am 
rugat: Doamne, deşi mult am greșit, nu șterge numele meu de 
pe Crucea Ia! Îi îndemn pe fraţii creștini să meargă și să-și cau- 
re numele pe Crucea lui Hristos. Sunt sigur că-l vor găsi. El S-a 
jertfit şi pentru tine, ca să te facă și pe tine un fiu al Învierii. 


L.C.: Orice creştin cred că ar putea să definească crucea; 
cotuși vă rog, Înaltpreasfințite Părinte, să daţi o definiție a cru- 
cii din punct de vedere liturgic. 

Î PS. loan: Pentru noi, Cel necuprins de ceruri S-a lăsat 
să fie cuprins de o Cruce! EI încape și într-un potir, așteptân- 
du-te să vii să te împărtășești din bucuria suferinţei Lui pen- 
tru tine. Priviţi la troiţele de la marginile drumurilor, cum stă 
acolo Hristos răstignit pe Cruce ca într-un potir! Crucea este 
potirul în care stă Hristos și azi, pentru mine și pentru tine; de 
aceea noi, creştinii ortodocşi, ÎI preaslăvim pe Cel din potir și 
cinstim şi potirul, adică Sfânta Cruce. Sfânta Cruce este man- 
tia cu care L-am îmbrăcat noi pe Hristos, mantie împletită din 
păcatele unei lumi întregi, mantie ce n-a fost împodobită cu 
Aori, ci cu păcatele noastre. Crucea este scutul cu care S-a apă- 
rat Hristos de ai Săi. Crucea este cetatea în care Hristos a scă- 
pat de moarte pe fiii Învierii. Crucea este sabia cu care Hristos a 
omorât moartea și cu ea a tăiat legăturile porților iadului. Cru- 

cea este ancora pe care Hristos a aruncat-o în iad. Crucea este 
scara pe care Hristos a coborât la iad și tot ea este scara pe care 
ne-a trecut pe noi din această lume în Împărăţia Tatălui. 


L.C.: În acea scrisoare pastorală, Înalrpreasânțite Părinte, aţi 
menţionat felul cum este consemnată sărbătoarea Învierii Dom- 
nului în calendarul creștin ortodox, în calendarul laic și în calen- 
darul liturgic ortodox. Vă rog să ne vorbiţi despre aceasta. 

Î.PS. loan: În calendarul nostru creștin ortodox este con- 
semnat praznicul Învierii Domnului. În calendarul laic sunt 
consemnate un număr și o zi, adică o evoluţie temporară a vie- 
ţii, însă în calendarul nostru liturgic este consemnată trecerea 
de la văzut la nevăzut, de la o realitate efemeră la o taină, de la 
temporalitate la veșnicie; cu praznicul Învierii Domnului nos- 
tru lisus Hristos începe anul veșniciei. Cum va fi acest an al veş- 
niciei? O iremediabilă tristeţe pentru omul care va pleca din 
această lume neîmpăcat cu Dumnezeu și o copleșitoare bucurie 
cerească pentru omul a cărui viață a fost un paște al jertfei și al 
împreună-lucrării cu Dumnezeu. 


L.C.: Astăzi foarte mulți oameni se plâng de singurătate. 
Este un paradox să te plângi de singurătate, să ne simțim sin- 
guri într-o lume cu şapte miliarde de oameni. Ce ne spuneți în 
această privinţă, Înaltpreasfinţite Părinte? 

Î.PS. loan: Hristos ne aşteaptă să fim împreună-lucrători cu 
E], să-i căutăm pe cei căzuţi în necazuri și boli, căci singurătatea 
lor este foarte apăsătoare. Cel ce eşti singur în casa ta părăsit 
de ai tăi, de vei vedea că eu, păcătosul, nu-ţi trec pragul casei, 
nu deznădăjdui, că unde nu ajung eu vine neobositul Hristos! 
Hristos nu te lasă niciodată singur, căci iubirea Lui fără mar- 
gini nu Şi-o revarsă în loc pustiu, ci în inimile oamenilor! De 
multe ori zici: „Stau la masă singur şi-mi ud bucata de pâine 
cu lacrimi!” Nu, nu ești singur, Hristos stă cu tine! El este oas- 

petele rău, Oaspete Ceresc. Ce mare cinste să-L ai pe Hristos 
la săraca ta cină, căci Hristos nu stă niciodată singur la cină! 
Hristos îţi grăiește într-o limbă fără cuvinte, îţi grăieşte din 
iubire, căci iubirea este o limbă fără cuvinte. 


L.C.: Până la urmă este vorba despre iubirea aproapelui. 

Î PS. loan: De aceea zic că ne plâng azi și fântânile; oare ne-a 
părăsit Dumnezeu? Doamne, mai varsă o lacrimă în fântâna nea- 
mului nostru, să nu pierim în seceta neiubirii aproapelui nostru! 
Ştim însă cât de puternică este legătura iubirii dintre Dumnezeu 
şi om; pe aceasta n-a putut s-o rupă nici chiar păcatul omului. 
Lui Hristos, pe Cruce, nu I-a bătut cuie în palmă un înger, ci un 
om. Hristos n-a fost răstignit pe cruce de îngeri, ci de oameni; 
de aceea Învierea este o bucurie tragică. Cuiele nu L-au oprit pe 
Hristos să-i iubească și pe cei din iad. Urâți iadul, dar iubiţi-i pe 
cei din el! Dumnezeu nu doreşte să ne exileze dincolo de uni- 
vers, ci doreşte să ne exileze în iubirea Sa. 

Hristos nu devine prin răstignirea Sa un erou al istoriei. El 
nu este eroul de pe Golgota, El este Dumnezeu Atotputernic, 
Cel ce câştigă orice bătălie în univers. Oricine se luptă cu Dum- 
nezeu va pierde. O viață fără Cruce este ca o corabie fără cârmă. 
Hristos S-a jertfit pe Golgota și pentru tâlhar, S-a jertfit și pen- 
tru mine, și pentru tine. Hristos a murit sub povara Crucii, 
omul moare azi sub povara libertăţii. Timpul se teme de pira- 
mide, însă omul învinge timpul prin Învierea lui Hristos. 


L.C.: Înalrpreasfinţite Părinte, ce înseamnă pentru creștini 
Învierea lui Hristos? Vă rog să vorbiți despre importanța Învierii. 

Î.PS. loan: Învierea lui Hristos este pecetea pe care Dumne- 
zeu o pune asupra actului mântuirii noastre, început prin Întru- 
pare și împlinit prin jertfa de pe Crucea Golgotei. 

Prin Învierea Domnului nostru lisus Hristos ni se descope- 
ră, în mod plenar, sensul profund al vieţii Sale pământești, care 

până la Înviere a fost mai mult învăluit în taina Fiului teslaru- 
lui din Nazaret. Ştim despre Nașterea Sa din Pururea Fecioara 
Maria, prin umbrirea Duhului Sfânt: Duhul Sfânt Se va pogori 
peste tine şi puterea Celui Preaînalt te va umbri; pentru aceea și 
Sfântul care Se va naşte din tine, Fiul lui Dumnezeu se va chema 
(Lc. 1, 35). Aflăm, prin Înviere, că Hristos Domnul ni Se des- 
coperă ca fiind și primul născut din morţi: FIriszos avea să păti- 
mească şi să fe cel dintâi înviat din morţi și să vestească lumină 
și poporului, și neamurilor (Fapte 26, 23). Prin Înviere, Hristos 
este Domnul slavei şi Mântuitorul lumii. Învierea este puterea 
ce se dă celor ce cred în Hristos Cel Înviat, ca și ei să devină 
nemuritori: Ey sunt Învierea și Viaţa; cel ce crede în Mine, chiar 
dacă va muri, va trăi (|n 11,25). 

Mare este taina Învierii Domnului, iar pentru a crede în 
acest mare adevăr, care a ridicat lumea din legăturile morții, 
Hristos nu ne cere mult. Ne cere doar o credință cât 4 grâunte 
de muștar (Mt. 13, 31) şi atunci vom putea zice și noi cu încre- 
dere: M-am răstignit împreună cu Hristos și nu eu mai trăiesc, ci 
FHyistos trăiește în mine. Și viaţa mea de acum în trup O trăiesc în 
credinţa în Fiul lui Dumnezeu, Care m-a iubit şi S-a dat pe Sine 
Însuși pentru mine (Gal. 2, 20). 

Podoaba credinţei noastre este Învierea lui Hristos, de ace- 
ea în noaptea Învierii lui Hristos întunericul mormântului a 
fost alungat pentru totdeauna de lumina slavei lui Hristos. S-a 
aprins lumina și a fost alungat întunericul, ca să nu mai umblăm 
în el, ci să devenim fii ai Luminii. 


L.C.: Înalepreasfinția Voastră, aţi vorbit într-un cuvânt de 
învățătură despre primul mărturisitor al Învierii Domnului în 
viaţa creştinilor. Îmi amintesc că am fost mirată ascultându-vă. 

ÎPS. loan: Primul mărturisitor al Învierii Domnului a 
fost mama. Oare o mamă își minte copilul? Uitaţi-vă în ochii 
mamei! Vedeţi acolo minciună? Eu zic că în ochii maicii mele 

am văzut doar lacrimi. lată încă un mare motiv pentru care tre- 
buie să ne cinstim mama! Ea a luat chip de mironosiță lângă 
leagănul tău, atunci când a venit în tainica noapte a Învierii de 
la Sfânta Biserică și ţi-a adus mărturia Învierii lui Hristos şi o 
fărâmiță de paști sfinţit. 

Binecuvântat să fie Dumnezeu, că mai avem și astăzi prin- 
tre noi sfinte mame mironosițe! Învierea este plinătatea bucuriei 
noastre pământești, de aceea și Hristos le întâmpină pe femeile 
mironosiţe cu aceste cuvinte pline de viață și har: „Bucuraţi-vă!” 

Deschiderea mormântului în care a fost pus Domnul arată 
că ni s-a deschis și nouă ușa, pentru a putea intra în Împărăția 
lui Dumnezeu, Împărăţia celor vii, pentru a intra la Cina mare- 
lui ospăț al Mirelui Hristos, biruitorul iadului și al morţii. 

Învierea Domnului dezleagă taina vieţii și a morții. Cei care 
sunt în Hristos nu mai mor, ci trăiesc în veac; pentru ei moar- 
tea nu mai are putere și nu mai este decât un prilej de a ajunge 
la adevărata viață. 


L.C.: Vă rog să insistați asupra faptului că suntem sortiți 
vieţii, și nu morții. 

Î.PS. loan: Pentru viaţa lumii a venit Fiul lui Dumnezeu. 
Credinţa în Înviere a dat creştini desăvârșiți și sfinți. Frumu- 
sețea vieţii lor morale a împodobit lumea aceasta și lumea cea 
de Sus. 

Viaţa creştină, pătrunsă de lumina Învierii lui Hristos, este 
o viață de pace duhovnicească, de liniște în adâncul inimii și 
înțelegere cu semenii noștri, este o viață în pace, adică o viaţă în 
pacea lui Hristos. Acest dar l-a oferit Hristos, după a Sa Înviere, 
celor ce vor crede în El când zice: „Pace vouă!” 

Biserica însăși este mărturia Învierii, pentru Că viaţa și activi- 
tatea ei sunt o constantă mărturie a Învierii lui Hristos. Învierea 
Jui Hristos este taină a mântuirii, este mesajul mântuirii noastre. 
La înviere nu se poate ajunge decât după purtarea crucii. Hris- 

tos a Înviat după ce Și-a purtat crucea. Hristos a murit pe cru- 
ce încoronat cu spini; moare ca împărat și ca împărat va veni. 
Chiar dacă a fost batjocorit și încununat cu spini, ca răsplată 
pentru tot ce a făcut pentru noi, totuși El pe cruce nu a spus: 
„Răzbunaţi-Mă!”, ci: „Vă iert!” Hristos ne-a iertat, ca să iubim. 
Se face târziu și nu mai este timp de ură, ci doar de iubire! 

Aşa ne-am despărţit noi de Dumnezeu: răstignindu-L; însă 
din Lumina Învierii Sale s-a aprins candela veșniciei noastre. 
Astăzi, când trăim într-o lume cu o geometrie variabilă, noi nu 
mai mergem spre Dumnezeu, ci doar ne „târâm” spre El, ne 
împiedicăm chiar și într-o lacrimă. Omul, de multe ori, își stă 
în calea mântuirii sale. Atât de mare a fost păcatul nostru, încât 
Golgota a plâns cu lacrimi de sânge. Hristos a plâns pe Gol- 
gota, a plâns și atunci când S-a pogorât la iad; poate a umplut 
iadul de lacrimi, ca să-l scoată de acolo pe Adam. 

Moartea este o operă inevitabilă, dar după care păcatul nu 
trage cortina cu lopata. Actul III începe după ea și nu se mai 
sfârșește niciodată. Actul III stă sub semnul învierii şi al veşni- 
ciei. Prin Înviere, Hristos experimentează taina morţii omului, 
taina trecerii omului în eternitate, de la moarte la viață. Hris- 
tos, prin moartea Sa, nu a învins o oaste în zale, ci moartea care 
voia să ne înveșnicească în durere și chin. Mormântul era locul 
de unde nu se mai pleacă nicăieri până la Învierea lui Hristos. 
Pământul ar fi rămas un cimitir având un singur gropar: moar- 
tea. În noaptea Învierii, groparul a fost și el îngropat și mor- 
mintele deschise, iar omul eliberat din lanţurile morţii. Să ne 
bucurăm că a înviat Hristos și a murit groparul! Despre om nu 
se va mai vorbi la trecut. Noi, creștinii, nu mai trăim în religia 
morţii, ci în religia Învierii lui Hristos. 

Deși am rămas murind în viață, mormântul meu este căma- 
ra de nuntă, iar buzele mele, ușa sufletului. Nu-i suficient să-L 
cinstim pe Hristos Dumnezeu, ci trebuie să-L urmăm. Astăzi, 

Hristos ne urmează pe noi, căci rătăcim mereu pe căi greșite. 
Oare S-a rătăcit Dumnezeul nostru? Nu! S-a rătăcit oaia cea 
pierdută pe care o caută mereu, lăsând pe cele nouăzeci și nouă 
pentru una. Iată un alt paradox al iubirii lui Dumnezeu, unde 
vedem că iubirea transcende aritmetica! 

Luceafărul, când moare, se stinge. Omul abia atunci se aprin- 
de. Așa a fost și cu Hristos: a murit în lumină. După Învierea 
lui Hristos, creștinul moare în lumină — moare în viață, pentru 
aceea punem lumânare la căpătâi, să intrăm cu candela aprinsă 
în cămara de nuntă — în mormânt, acolo unde dincolo de din- 
colo, dincolo de tăcere este linişte. 

Precum mormântul nu este veșnicia omului, tot așa nici 
ţara nu este o hartă de agăţat în cui — ea este locul binecuvântat 
unde se naște veșnicia. 


L.C.: Îmi aduc aminte, Înaltpreasfințite Părinte, de un 
interviu pe care l-ați dat postului de Radio Trinitas, numit 
metaforic de către Înaltpreasfinția Voastră „catedrală a unde- 
lor”. Atunci, ca un adevărat ierarh din Carpaţi, mărturisitor al 
Învierii lui Hristos, ați transmis un mesaj credincioșilor. Vă rog 
să ne oferiţi și acum un asemenea mesaj, având în vedere sărbă- 
toarea Învierii lui Hristos. 

ÎPS. loan: Peste glia românească s-a abătut, nu de mult, un 
puternic vânt care lovește în credința noastră și a strămoșilor 
noştri. Adevărul Învierii lui Hristos nu se supune la vot. El este 
evident. Adevărul se trăiește. Unii oameni mai trăiesc și astăzi 
agonia marelui răspuns la întrebarea: Ce este dincolo de viață? 
În ziua Învierii Domnului, răspunsul este pe buzele și în inimi- 
le tuturor celor care cred în ziua a opta, în ziua cea fără asfinţit, 
în ziua și în bucuria Învierii lui Hristos. 

Credinţa în Înviere ne dă identitate și ne identifică în uni- 
vers. Noi, creştinii, trăim într-o civilizaţie a credinţei, a credin- 
ţei în Înviere. Acum „se trage” în ceea ce suntem și în ceea ce 

credem, în Înviere. Taina bisericii nu poate fi înlocuită, căci 
vârsta de aur a omenirii este cea pe care o trăim în Hristos. 

Să trăim, la fiecare sfântă sărbătoare a Învierii Domnului, în 
momentele de înălțare sufletească prilejuite de cea mai impor- 
tantă sărbătoare a creștinilor, să trăim fiecare dintre noi tai- 
na bobului de grâu, pentru a răsări întru bucuria întâlnirii cu 
Hristos cel Înviar! 


L.C.: Înalepreasfințite Părinte, într-o Pastorală de Învierea 
Mântuitorului nostru lisus Hristos aţi transmis credincioșilor 
un mesaj în care ideea luminii dumnezeiești se împletea cu 
iubirea de patrie. Vă rog să insistați asupra acestei idei. 

Î.PS. loan: Să ne îmbrăcăm în Lumina Învierii lui Hristos, 
să devenim fi a] luminii (In 12, 36) și sarea pământului (Me. 
5, 13), să fim purzători de lumină şi să slujim unitatea neamu- 
lui nostru, împlinind poruncile evanghelice ale iubirii semeni- 
lor noştri! Să ne iubim şi ţara, așa cum ne îndeamnă și Sfântul 
Vasile cel Mare, care le spune contemporanilor săi: „lubește-ţi 
patria ca și pe părinţii tăi”, căci așa cum spune și Sfântul Gri- 
gorie de Nazianz: „glia patriei dulce este”. Să avem nădejde că 
Dumnezeu nu a părăsit neamul și țara noastră și că în taina 
Sfantei Liturghii și în rugăciunile curate ale pruncilor, El vine 
mereu aici în Carpaţi! 

Cred că Dumnezeu a plâns cu noi când alţii ne-au sfâșiat 
țara, și S-a bucurat cu noi când am fost iarăși împreună. A plâns 
de multe ori în vremuri grele și odată, preumblându-Se printre 
stele, I-a căzut o lacrimă peste o stâncă din Carpaţi. Lacrima 
s-a despicat în două și de atunci, de acolo, au izvorât Mureşul și 
Oltul — râurile lacrimilor și pătimirilor noastre. 

Crucile Bisericilor noastre se reazemă pe bolta cerului 
și nădăjduim că, prin mila lui Dumnezeu, România nu va fi 
mereu o tragedie cu ieșire la mare! Facă Domnul ca acest cer 

brodat cu fir de aur al țării noastre să fie mereu senin și plin de 
roua harului lui Dumnezeu! 


Pe Cruce, Hristos scrie ecuaţia celei mai mari 
iubiri: Eu sunt tu 


L.C.: Înalepreasfințite Părinte loan, vă rog să ne oprim asu- 
pra înţelesurilor Pastoralei pe care aţi transmis-o în parohiile 
eparhiei Covasnei și Harghitei cu ocazia marii sărbători a Învi- 
erii Domnului din 2013, an omagial al Sfinţilor Împărați Con- 
stantin și Elena. Aţi transmis atunci credincioșilor urarea de a 
avea o dulce primăvară pe care să o împodobească Hristos cu 
flori de măr și cu bogate spice de grâu, din care femeile creștine 
să frământe o prescură pentru Sfânta Liturghie, și pâine pentru 
pruncii cu care le-a dăruit Dumnezeu. Aţi așezat drept motto 
cuvintele: Bucuraţi-vă pururea întru Domnul! / Și iarăşi zic: 
Bucuraţi-vă! (Filip. 4, 4) Ce anume semnifică? 

Î.PS. loan: Aceasta este vestea cea bună pe care ne-au adus-o 
doi îngeri care străjuiau mormântul gol și giulgiurile zăcând. La 
Mormânt s-au întâlnit, în acel moment, Creatorul cu îngerii și 
cu omul înlăcrimat. Hristos dialoghează cu lacrimile omului: 
Zis-a ei lisus: Femeie, de ce plângi? Pe cine cauţi? (In 20,15). 


L.C.: Prin urmare, „omul înlăcrimat” este una dintre femei- 
le mironosiţe. Ei i s-au pus întrebările. 

Î.PS. loan: Da, acestea sunt două întrebări existenţiale la care 
trebuia dat un răspuns. Mironosița L-a căutat pe Hristos în mor- 
mânt. Îngerii o întreabă și ei: Femeie, de ce plângi? Pe cine cauţi? 
(In 20, 13). Iată, ea a venit la mormânt cu miresme să ungă tru- 
pul lui lisus, dar nu l-a aflat. Se pune firesc întrebarea: Unde era 
Hristos? Unde era Învățătorul pe Care Îl urmase până acum trei 
zile? Oare S-a ascuns Hristos de îndurerata Sa Maică, de Apos- 

toli, de ucenicii Săi, de femeile mironosițe, de orbii cărora le-a 
dat vederea, de cei uscați pe care i-a vindecat, de cei ce L-au iubit? 
Oare Se ascunde Hristos de noi ca să nu-L găsim? A părăsit oare 
Hristos lumea? Nu! Dar unde L-a găsit totuși mironosiţa? 


L.C.: Aţi spus că mironosița L-a găsit printre lacrimi, ceea 
ce recunosc că pe mine m-a mirat foarte mult, până am reușit 
să înţeleg. 

Î.PS. loan: Printre lacrimi! lată unde Se ascunde și azi Hris- 
tos de noi! Lacrima este primul rod al omului. Adam, când a 
fost izgonit din Rai, a plâns, a lăcrimat. Dumnezeu este izvorul 
vieţii, iar de atunci, omul, prin har, devine izvorul lacrimilor. O 
stâncă, decât să lăcrimeze, mai bine crapă. Omului însă, Dum- 
nezeu i-a dat darul lacrimilor, așa cum i-a dat trandafirului, pe 
lângă frumusețe, și spinii durerii. Omul, din starea lui paradisi- 
acă, a ajuns un trandafir trist. 

M-am întâlnit și eu cu Hristos într-o zi, pe cărările pământeşti 
și m-a întrebat: „Fiule, de ce nu plângi și de ce nu Mă cauţi?” Și 
l-am zis: „Doamne, oare pe mine m-ai plămădit din stâncă şi nu 
pot lăcrima? Doamne, mai frământă-mă o dată, dar 'Te rog, pune 
într-a mea țărână și o picătură din scumpul Tău Sânge ce l-ai văr- 
sat pe Crucea Golgotei, ca să pot plânge și eu și să Te pot căuta!” 


L.C.: Deci ar fi necesar să ne rugăm lui Dumnezeu să ne 
dăruiască lacrimile mironosiței. 

Î.PS. loan: Să zicem: Doamne, caută-ne Ti și dă-ne darul 
lacrimilor pe care l-ai dat mironosiței! Pământul este paradi- 
sul unde a venit Hristos să Se răstignească pentru mine. Când 
a pătimit și S-a jertfit Hristos pentru noi, la Ierusalim era pri- 
măvară, era timpul când oamenii își sădeau un pom în grădină. 
Venind la a Sa Patimă de bunăvoie, Hristos dorea să-Şi sădeas- 
că şi El un pom, dar neavând grădină, S-a dus să-l sădească pe 
stânca Golgotei. Doar acolo mai era un loc și pentru El. Pomul 

pe care l-a sădit Hristos era pomul Crucii. Acel pom ÎL va rodi 
pe Hristos Euharistic. Din roada acestui pom, ne cheamă Hris- 
tos, la fiecare Sfânră Liturghie, să gustăm, ca să nu mai murim 
niciodată. Pomul din care gustase Adam în Rai s-a uscat. 
Hristos însă a sădit, pe Golgota, Pomul Vieţii, Pomul Crucii, 
pomul iubirii divine. Acesta nu mai este pomul oprit: Din tori 
pomii din Rai poţi să mănânci, iar din pomul cunoștinței bine- 
lui şi răului să nu mănânci, căci, în Ziua în care vei mânca din el, 
vei muri negreşit! (Fac. 2, 16-17), ci pomul chemării tale la care 
să vii, din care să te hrănești și la umbra căruia să te odihnești 
în pacea lui Hristos. Întinde-ți brațul și frânge și tu din Rodul 
Crucii! Pe Golgota au fost sădire trei cruci, dar nu în numele 
Treimii, ci al urii, al răzbunării. 

Hristos, pe Cruce, Şi-a întins braţele unei lumi întregi pe care 
o iubea, căci era a Sa creație. Dar nimeni n-a venit, nimeni n-a 
răspuns iubirii Sale, decât un tâlhar. Tâlharului de-a dreapta nu 
i-a fost rușine să dea mâna cu Hristos, deși era însângerată și pe 
cap avea o cunună de spini. Tâlharul de-a stânga și-a zis în sine: 
„Să dau eu mâna cu Osânditul?” Şi apoi inima lui se făcu stâncă. 


L.C.: Putem spune că dacă femeia mironosiţă L-a găsit pe 
Hristos printre lacrimi, tâlharul din dreapta Lui L-a găsit pe 
Hristos pe Cruce. 

ÎPS. loan: Trebuie accentuat faptul că râlharul n-a avut 
ca prioritate, în acel moment al vieţii sale, ca cineva să vină 
să-i scoată cuiele din mâini și din picioare și să-i lege rănile, ci 
dorinţa sa arzătoare era ca lisus să-l pomenească în Împărăția 
Sa. Dorea să dobândească și el Împărăţia lui Hristos. El nu se 
îndoiește nici o clipă că Hristos ar fi Împăratul Cerului, chiar 
dacă acum era ca și el, pe același tron al Crucii, deși nu pur- 
ta coroană de aur, ci de spini. Și zicea lui lisus: Pomenește-mă, 
Doamne, când vei veni întru împărăția Ia! Și lisus i-a zis: Ade- 
vărat grăiesc ție, astăzi vei fi cu Mine în Rai! (Lc. 23, 42-43). 

Sunt azi mulți oameni care mor fără speranţă. Tâlharul cre- 
dea totuși că este o ființă eternă. Câră liniște pe faţa tâlharu- 
lui! Câtă bucurie a fost apoi în inima lui, când Hristos i-a spus: 
Astăzi vei fi cu Mine în Rai! (Lc. 23, 42-43). Golgota se află la 
o margine de lume, unde se mai poate auzi și azi suspinul Cru- 
cii. Golgota spune lumii întregi drama prin care Hristos a mân- 
tuit lumea. Hristos, pe Cruce, Se aduce pe Sine Jerrfă Tatălui 
pentru noi, pentru iertarea noastră, pentru mântuirea noastră. 
Unul din tâlhari se mântuieşte pe cruce, iar celălalt cade pe cru- 
ce, aşa cum a căzut Adam în Rai. 


L.C.: Este clar că trebuie să luăm exemplu de la râlharul care 
s-a mântuit pe cruce. Ori trebuie să medităm la comportarea 
amândorura? 

ÎPS. loan: Suntem toţi botezați în numele Sfintei Treimi 
și venim la sfânta biserică. Să luăm aminte la râlharul care s-a 
mântuit pe cruce și la cel care a căzut pe cruce! Să nu cădem și 
noi din Biserică, ci prin ea să dobândim Împărăția lui Hristos 
Cel Înviat! În Săptămâna Patimilor, la Ierusalim, mulțime de 
credincioși a mers în duh de rugăciune și pocăință pe Drumul 
Crucii: de la Pretoriu până la Golgota. Așa a rămas în tradiția 
ierusalimiteană denumirea acestui ultim drum pe care l-a făcut 
Hristos pe pământ. Dar i-am mai putea spune și drumul iubi- 
rii, căci pe acest drum Și-a arătat Fiul lui Dumnezeu — Hristos 
— iubirea Sa față de lume. Până unde merge iubirea Sa fașă de 
noi? Până la Răstignire! 

Pe acest drum, Hristos mă ducea pe mine pe umărul Său, 
dar nu Elera rănitul, ci eu. De aceea, omul, în faţa Crucii, devi- 
ne o lacrimă din Iordanul veșniciei. Hristos n-a căzut pe Cru- 
ce, ci a dus-o până la Tatăl și pe ea a pus toate păcatele noas- 
cre: IZ/ă, iartă-i, că nu știu ce au făcut! (Lc. 23, 34). După cum 
patria începe pe brațele mamei, tot așa și Împărăţia lui Dum- 

nezeu începe pe braţele lui Hristos răstignite pe Crucea de 
pe Golgota. Odată cu Învierea Domnului, timpul a căzut din 
calendar în veșnicie. Omul nu mai moare, căci Hristos a biruit 
moartea, iar omul cade din timp în veșnicie. 

De azi, timpul nu mai poate stinge veșnicia, nu mai poate 
stinge iubirea lui Dumnezeu. Așa cum a fost semănat în mor- 
mânt de Iosif din Arimateea și apoi a înviat, prin Jertfa Sa, 
Hristos ne-a semănat și pe noi în veșnicie. De azi, moartea a 
fost scoasă afară din infinit, iar noi murim înviind în Hristos. 
Pe cruce, tâlharul a fost condamnat la moarte. Hristos însă îl 
condamnă la veșnicie și îl exilează în iubirea Sa. 

Pe Cruce, Hristos scrie ecuaţia celei mai mari iubiri: „Eu” 
sunt „tu” — adică Eu Mă jertfesc până la moarte pentru tine. 
Când voi fi și eu „tu”? Când vom trece de la egocentrism la 
altruism? Când vom trece de la heliocentrism la hristocen- 
crism, de la egoism la iubire? 


L.C.: Este o problemă foarte grea, mai ales în epoca noas- 
eră, când fiecare strânge pentru el, pentru familia lui — strân- 
gem bunuri materiale, fără să ne gândim dacă aproapele nostru 
duce lipsă; mai mult, nu-i dăruim nici măcar un zâmbet când 
îl vedem îndurerat. 

Î.PS. loan: Crucea este o culme a geometriei romane. Pe 
ea, Îl vedem pe Hristos, cu brațele întinse, Care ne descoperă 
îmbrăţişarea universală a iubirii Sale. Crucea este altarul iubi- 
rii lui Dumnezeu. Prin Cruce, noi evadăm din viaţă în iubire. 
Crucea de pe Golgota este un mare semn în univers. Până aici 
merg toţi pământenii. De aici, drumul veșniciei se despică în 
două: unul urcă, iar celălalt coboară în adâncul durerii. Hris- 
tos arată cu braţele Sale sensurile vectoriale ale vieţii omului. 
Un mare istoric al Antichității spunea că „dacii îşi zidesc mun- 
ţii”. Hristos a început zidirea Bisericii Sale pe Muntele Golgo- 

tei, El fiind Piazra din capul unghiului (Mr. 21, 42; Efes..2, 20). 
După cum casa părintească este un spațiu al permanenței, Bise- 
rica este un spaţiu al veșniciei. 


L.C.: Şi fizic clădirea bisericii într-un sat rezistă timpului 
mai mult decât clădirea oricărei case din satul acela; sper să nu 
fie deplasat exemplul meu. 

Î.PS. Ioan: Pe Golgota putem spune că a început rezidirea 
lumii, căci opera lui Dumnezeu nu poate fi retușată. EI a zidit 
din stâncă altarul Golgotei, Și-a adus lemnul și tot El a aprins 
jertfa din iubirea Sa. În noaptea Învierii Domnului începe o 
nouă eră — era luminii. Hristos devine Astrul care va alunga 
întunericul din univers. Întunericul este simbolul păcatului. În 
Împărăția lui Hristos nu va mai fi noapte, nu va mai fi păcat. În 
această noapte a înviat Hristos, dar a înviat și noaptea. Ea s-a 
umplut de lumină. Întunericul nopții a căzut în veşnicia lumi- 
nii. Dumnezeu a urzit lumea din iubire. 

Adesea, trandafirul își scrie memoria nu cu frumuseţea, ci 
cu spinii săi. Hristos i-a lăsat Crucii o poruncă: să nu-și scrie 
memoria cu piroanele, ci cu iertare! Să nu rămânem în seara vie- 
ţii, ci să pășim în dimineața veșniciei! În dimineața zilei celei 
dintâi a săptămânii, zorii sunt aduși de lumina Învierii lui Hris- 
tos. Lumina soarelui devine umbra luminii Învierii lui Hristos. 


L.C.: Sărbătoarea Învierii Domnului este în ziua întâi a săp- 
tămânii. Vă rog să insistați asupra semnificației acestei zile cu 
cotul deosebite. 

Î.PS. loan: Ziua Învierii este prima zi când omul lucrează în 
Rai. Este prima zi când omul lucrează în Cer, când lucrează pe 
ogorul Împărăției lui Dumnezeu, în Biserica Sa. Ziua Învierii 
este orizontul unde Cerul sărută pământul. Este ziua când ești 
îmbrățișat de Hristos cu mâinile Sale cele străpunse de piroa- 
ne. Să nu-L căutăm pe Hristos între cei morţi, așa cum L-au 

căutat mironosițele, căci E/ este Calea, Adevărul și Viaţa (In 
14, 6)! Să nu ne căutăm părinţii în morminte, ci în Împărăţia 
lui Dumnezeu! 

De aceea îndemn creştinii să sărute crucea maicii lor, în 
cimitir, dar să n-o mai caute acolo, căci ea este în Împărăţia lui 
Dumnezeu. Pe crucea ei, tu ai scris ziua când a trecut la Dom- 
nul. Atunci au fost paștile maicii tale. De sărbătoarea Învierii, 
prăznuim Paştile Domnului nostru Iisus Hristos, mâine, paști- 
le părinţilor noștri. Și apoi ne apropiem fiecare de paștile noas- 
tre. Doamne, trece-ne și pe noi în pace la Tine și fă să avem toți 
un Paște fericit! 

Să ne împărtășim din Paștile Domnului, căci s-a făcut bucu- 
rie în cer și pe pământ! Această bucurie s-a revărsat și peste por- 
ţile cele ferecate ale iadului, ajungând vestea Învierii lui Hristos 
şi acolo, la cei din adânc. Binecuvântat să fie Dumnezeu, că ves- 
tea cea bună a Învierii ajunge întotdeauna și la noi, cei ce trăim 
în munţii cei zidiţi de Dumnezeu și de strămoșii noștri! 

Doamne, mai varsă o picătură din coasta Ta însângerată 
peste focul neînțelegerilor dintre fraţi și dintre popoare! Noi 
plângem și azi în aceeași limbă românească. La Sfântul Praznic 
al Învierii Domnului nostru lisus Hristos, am scris cuvinte de 
mângâiere. De azi, voi scrie fără cuvinte, căci, abia atunci când 
scrii fără cuvinte, începi să-l scrii lui Dumnezeu. Să cugetăm 
mereu la Jertfa lui Hristos de pe Golgota, căci numai atunci 
când vom gândi fără gânduri, vom începe cu adevărat să ne 
gândim la Hristos. Tuturor celor ce trăiesc în Cetatea Munţi- 
lor, har, pace și binecuvântare de la Înviatul Hristos! Să-i bine- 
cuvânteze cu mâinile Sale cele pironite, să le vindece rănile tru- 
peşti și sufletești cu scump Sângele Său! 

Bucuraţi-vă, căci Hristos, în ziua sfântă a Învierii, ne-a 
îmbrăcat pe toți cu aripile veșniciei! 

Noi știm că am trecut din moarte la viaţă, pentru 
că iubim pe fraţi; cine nu iubeşte pe fratele său 
rămâne în moarte (| In 3, 14) 


L.C.: Înalrpreasfințite Părinte Arhiepiscop, în Pastora- 
la trimisă credincioșilor ortodocși din Covasna și Harghita la 
marea sărbătoare a Învierii Domnului, 2014, ați realizat o legă- 
tură între reînvierea naturii şi „trăirea unei clipe din primăvara 
Învierii lui Hristos”, cum frumos ați spus. 

Î PS. loan: Binecuvântat să fie Bunul Dumnezeu Care ne 
împărtășește, în fiecare primăvară, două mari bucurii: înnoi- 
rea firii înconjurătoare și trăirea unei clipe din primăvara Învi- 
erii lui Hristos! În Postul Paștelui se aud în tot spaţiul nostru 
românesc ortodox dangăr de clopot, chemări de toacă și rugă 
către Preasfânta Treime-Dumnezeu. 

Un lordan de lacrimi curge din ochii celor care s-au întâlnit 
cu Hristos în minunata Taină a Spovedaniei. Aceste lacrimi vor 
face să rodească pe mai departe întreg spaţiul nostru duhov- 
nicesc. Prin post, mulți dintre fraţii noştri au reușit să urce pe 
Everestul durerii — Golgota —, locul întâlnirii cu Hristos cel 
răstignit. 

În Duminica a doua a Triodului s-a citit în toate bisericile 
noastre ortodoxe parabola întoarcerii fiului risipitor, rostită de 
Hristos — Fiul lui Dumnezeu. 

Acolo ne-am regăsit cu toţii, cei care ne-am depărtat de 
Tatăl nostru cel Ceresc. Am putut vedea, de data aceasta, nu 
un fiu risipitor care se întoarce la tatăl său, ci pe Însuși Fiul lui 
Dumnezeu întorcându-Se la Tatăl cel Ceresc. 

Fiul din parabolă își cere partea de avere cu care pleacă în 
lume și o risipește. 

Fiul lui Dumnezeu, Hristos Domnul, este trimis în lume să 
ne caute pe noi, cei ce L-am părăsit pe Tatăl, pe Dumnezeu. 

„Hristos n-a fost trimis în lume de Tatăl să ne răscumpere cu 
aur şi argint, ci să ne răscumpere cu scump Sângele Său. Aceas- 
ta este partea de avere a lui Hristos prin care ne-a răscumpărat 
din robia păcatului și a morţii. 

Hristos n-a venit să-i răscumpere doar pe cei vii, ci și pe cei 
morţi. lată nemărginita iubire a lui Dumnezeu! 

Dacă pentru un om viu s-ar mai găsi cineva să-l răscumpere, 
pentru un mort cine şi-ar mai vărsa sângele? 


I..C.: Dar de ce şi pentru morţi? 

Î.PS. loan: De ce şi pentru morţi? Pentru că omul, ființă 
dihotomică, nu sfârșește în țărână, ci trece prin țărână dincolo, 
acolo unde legile biofizice nu mai au nici o putere. Organismul 
uman, ca formă pluricelulară, se comportă şi răspunde legilor 
biofizicii. Timpul este piatra care l-a ţinut mereu legat pe om 
de pământ şi de cele pământești. Viaţa nu moare, ci, în Hristos, 
se mișcă spre Dumnezeu, adică nu către „nicăieri”, ci către Tatăl 
nostru cel Ceresc. Unii se îndreaptă şi azi către „nicăieri”. 

Hristos ne spune că, pe toţi aceia care se întorc la Tatăl, îi va 
păzi pe drumul de întoarcere, ca să nu li se întâmple nici un rău, 
cum s-a văzut în pilda fiului risipitor. La sfârșitul drumului, tatăl 
îşi îmbrățișează fiul; o dulce îmbrățișare dintre iubire şi pocăință. 

În contextul slujbelor din Biserica noastră, în Săptămâna 
Patimilor, vedem şi noi cum Hristos, Fiul lui Dumnezeu, Se 
întoarce la Tatăl. Însă, pe cărarea către Cer, noi, oamenii, L-am 
așteptat ca pe un tâlhar la poalele Muntelui Golgota; pe Cel 
care venise să aducă lumina în lume şi să ne răscumpere n-am 
vrut să-L lăsăm să Se întoarcă la Tatăl cel Ceresc, ci L-am răs- 
tignit ca pe un tâlhar. 


L.C.: Spunem că cei din vechime nu au avut ochi pentru a 
vedea iubirea. Dar nici noi, astăzi, nu vedem iubirea Mântuito- 
rului nostru lisus Hristos... 

Î.PS. loan: Am făcut din Iubire tâlhar. Gândiţi-vă: ce cuge- 
tare, ce judecată, să pui pe aceeași treaptă valorică tâlhăria cu 
iubirea! Dar să nu-i judecăm pe cei din vechime, căci și noi 
iubim tâlhăria şi urâm iubirea! O, ce îndrăzneală să stai la pân- 
dă pe drumul Golgotei și să-L răstignești pe Fiul lui Dumnezeu 
în drumul Său spre Tatăl! 

Te întreb ce ar fi în inima ta, omule, dacă, în zorii zilei de 
mâine, ar veni cineva să-ţi spună că fiul rău a venit aseară de 
departe, din lume, și a fost ucis la marginea satului? 

Noi, oamenii, L-am făcut să plângă şi pe Dumnezeu. Doam- 
ne, nu mai plânge, căci, la lumina Învierii Fiului Tău, cu lacrimi 
în ochi, Ţie ne rugăm: Ajută-ne să ne întoarcem de pe cărările 
pierzării la Crucea iubirii Fiului Tău! Doamne, se vor întâlni 
vreodată lacrimile mele cu ale Tale în Iordanul iubirii? Doam- 
ne, ajută-mă să grăiesc cu Tine în cea mai sfântă limbă ome- 
nească, graiul lacrimilor! 


L.C.: Dar noi, credincioșii de astăzi, n-am trăit pe vremea 
aceea, deci n-am fost părtași la Răstignirea lui Hristos. 

ÎPS. loan: Ziceţi că noi n-am fost părtași la Răstignirea 
lui Hristos, că avem mâinile curate, așa cum a spus și Pilat: 
Nevinovat sunt de sângele Dreptului Acestuia (Mt. 27, 24)? 
Dar, întreb mamele creștine, câți fii au răstignit ele pe Golgo- 
ca pântecelui lor? Vai! Trăim într-o ţară plină de cruci pe care 
au fost răstigniţi atâţia copii care voiau să se întoarcă la tatăl şi 
la mama lor și la al lor Creator! E plin pământul de cruci! De 
nu ne vom opri, mâine nu vom mai avea loc unde să mai semă- 
năm nici măcar un bob de grâu. Dumnezeu a semănat viață pe 
pământ, iar omul seamănă cruci. În Sfânta Scriptură se spune 
că vor fi un cer nou și un pământ nou (cf. Apoc. 21, 1), adică 
pământ fără cruci și Cer fără lacrimi de prunci. 


L.C.: Aţi realizat, Inaltpreasfinţite Părinte, o minunată 
metaforă: floarea de trandafir care închipuie pe Hristos. 

Î.PS. loan: Da, floarea de trandafir trăieşte între spini. Mă 
întreb: oare de aici să se fi inspirat omul când, pe Cruce, L-a 
încununat pe Hristos cu spini? lată Trandafirul iubirii pus de 
om între spini! Spinii apără floarea trandafirului, însă Hristos, 
pe Cruce, nu Se putea apăra, căci avea piroane în mâini. O, 
Trandafir Ce ai înflorit pe Crucea de pe Golgota, mireasma 
Ta a fost scump Sângele Tău! Tu nici azi nu Te-ai veștejit, ci ai 
rămas în Potirul Crucii, de unde cei însetaţi de iubire vin să-și 
astâmpere dorul întâlnirii cu Cel de Sus! 

Omule, ai pironit un Trandafir, ai pironit pe Cruce pe Soare- 
le Dreptăţii, dar nu ca să-l înveşnicești lumina acolo, pe Golgota, 
ci să-L stingi! Câră îndrăzneală a avut omul! Voia să stingă Soa- 
rele, să nu mai fie lumină ca să nu se mai vadă ale lui fărădelegi. 

O, câtă îndrăzneală să baţi piroane în Soare! Pe Cruce, omul 
răstignește Trandafirul, sublimul frumuseţii, iar lângă Cruce 
vedem urâțenia frumuseții umane. 

Hristos însă, cu piroanele din mâinile Sale, îl va restaura 
pe om aducându-l la frumuseţea cea dintâi pe care o pierduse. 
Adam a fost izgonit din Rai pentru că a păcătuit, iar Hristos a 
fost izgonit de pe pământ pentru că a iubit. 

Din doi ochi curgeau lacrimi care udau Trandafirul de pe 
Cruce. Erau ochii Maicii Domnului. Lacrimile Maicii Dom- 
nului au luat atunci chipul Cerului spre care Se îndrepta Fiul 
său. Privind în ochii Maicii Sale, văzu în ei chipul veșniciei, 
căci Cerul şi veșnicia se topesc în ochii mamei. Zorile veşniciei 
răsar din ochii mamei. Ochii mamei sunt două stele pe bolta 
veşniciei. Îi îndemn pe tineri să-și iubească părinții şi să nu ardă 
lacrimile mamelor lor! 

LAC > Înalrpreasfinţite Părinte, în acea Pastorală aţi făcut o 


legătură între Buna Vestire și Învierea Domnului. Ce înseamnă 
concret aceasta? 

Î.PS. loan: De la Buna Vestire până la Cruce este un arc pes- 
te Taina Întrupării lui Hristos. Hristos trage vălul de pe Taina 
Întrupării și ne arată că pe Cruce a suferit în trup. Hristos n-a 
fost o nălucă, ci din coasta Sa au curs sânge și apă. Hristos știa 
că, după Înălţarea Sa la Tatăl, vor apărea controverse și de ace- 
ea Își scrie Testamentul cu apă și sânge. Răscumpărarea noastră 
s-a făcut prin Jertfa lui Hristos. Jerrfa a fost dintotdeauna actul 
prin care omul I-a adus mulțumire lui Dumnezeu. 

Omul aducea jertfa la altar, însă de data aceasta Jertfa Se 
duce la Altarul Crucii. Nu ostașii Îl duceau pe Hristos la Gol- 
gota, ci El îi ducea pe ei. Ostașul a luat atunci chip de jertfitor, 
de preot, care, cu sulița, coasta I-a împuns. 

lată prima Liturghie săvârșită de un ostaș! El primise porun- 
că să săvârșească prima Liturghie Hristică la care erau de față 
Maica Domnului, ucenici și cete îngerești. Ce taină mare! Nu 
unui înger i se dă poruncă să jertfească, ci unui ostaș. Așa cum, 
atunci, ostașul a împuns cu sulița coasta lui Hristos, preotul din 
biserică împunge prescura pentru săvârșirea Sfintei Liturghii, 
unde Hristos Se jertfește de fiecare dată pe altarul bisericii. 


L.C.: Aţi îndemnat indirect credincioșii să participe la Sfân- 
ta Liturghie, așa cum a venit Maica Domnului, cu lacrimi în 
ochi, la Liturghia Jertfei Fiului său. 

Î PS. loan: Câţi mai lăcrimăm azi la Sfânta Liturghie, când 
preotul, din Sfântul Altar, în numele lui Hristos, zice: „Luaţi, 
mâncaţi, acesta este Trupul Meu, Care se frânge pentru voi, spre 
iertarea păcatelor!”? Hristos zice: „acesta este Trupul Meu” 
la prezent. Ne cheamă să ne împărtășim cu El viu şi nu zice: 
„Mâncaţi, acesta a fost Trupul Meu!” Hristos a înviat, este viu. 
De aceea se zice și azi în Sfânta Liturghie: „Acesta este Trupul 
Meu!" Viu este Dumnezeu! Ultima Cină I-a fost pregătită lui 
Hristos de Apostoli, pe Munsele Sionului, iar Hristos ne-a pre- 

gătit prima Cină pe Cruce. Fără Cina de pe Cruce, omul ar fi 
murit. Astfel, cei ce se împărtășesc cu Hristos au viaţă veșnică. 
Ostașul, cu sulița, deschide izvorul Sângelui, izvorul Iubirii 
din care se adapă azi toți cei însetaţi. De atunci, acest izvor n-a 
secat și va curge mereu, căci și la Cina Mielului ne vom împărtăși 
tot cu scump Sângele lui Hristos. Ostașul n-a ucis, ci a aprins pe 
Cruce focul iubirii lui Hristos. El nu ţine în mână sulița urii, ci 
O torţă cu care a aprins lemnul Crucii care ardea, dar nu mistuia 
Trupul lui Hristos. Acel foc ardea doar păcatele noastre cu care 
Se îmbrăcase Hristos. Hristos, la Înviere, nu iese din mormânt 
cu veșmânt negru, ci alb. Focul arsese toate păcatele noastre. 
„ Crucea aprinsă de ostaș pe Golgota rămâne singura candelă 
din univers spre care trebuie să ne îndreptăm și să luăm lumină 
pentru candela sufletelor noastre. 


L.C.: Vă rog să insistați asupra semnificației ce există între 
Cruce și Jertfă-Răstignire. 

ÎPS. loan: Privind la Cruce, ne aducem aminte ce a făcut 
Hristos pentru noi și ce facem noi pentru semenii noștri. În gra- 
iul nostru românesc, cuvântul „răstignire” stă în centrul actu- 
lui de Jertfă. În alte limbi, actul Jertfei poartă pecetea cuvântu- 
lui „crucificare”, punându-se accent mai mult pe felul în care 
o persoană era condamnată la moarte. Însă, în graiul nostru, 
cuvântul „răstignire” are un plus de valență și exprimă starea 
pe care a avut-o Fiul lui Dumnezeu atunci când era pe Cruce. 
Dacă analizăm cuvântul „răstignire”, vedem că este compus din 
prefixul „răs-” care are aici sensul de negație și cuvântul de bază 
„tihnă” (ticnă, tignă). În graiul nostru românesc atât de expre- 
siv, cuvântul „răstignire” ne arată că, pe Cruce, a fost locul unde 
Fiul lui Dumnezeu n-a avur tihnă. 

- Hristos a fost judecat și răstignit de „drepţi”, nu de păcătoși. 
„Drepţii” ar fi vrut ca Trupul lui Hristos să fie dat corbilor, însă 

Hristos a hotărât ca Trupul Său să fie dat păcătoşilor. Zaheu 
s-a suit în sicomor ca să-L vadă pe Hristos. Hristos S-a suit pe 
Cruce ca să vadă toată lumea. O singură cruce arde în univers. 
Aceea este Crucea lui Hristos. Moise a lovit cu toiagul Marea 
Roșie și a despicat-o în două, ca să salveze poporul lui Israel. Ce 
mare minune! 

Însă ostașul a lovit cu sulița coasta lui Hristos, de unde se des- 
chide izvorul iubirii nemărginite a lui Dumnezeu. Anonimul 
ostaș n-a scris nici o carte cu condeiul, însă a scris cu sulița una 
din cele mai fascinante pagini din Cartea vieții lui FHyistos. E 
este cronicarul vieții lui Hristos. El n-a scris pe un pergament, ci 
a scris atunci, pe lemnul Crucii, viața lui Hristos. Văzând, scria. 
Lui i s-au deschis ochii să vadă Taina Jertfei Fiului lui Dumne- 
zeu. O, Sfântă Cruce, tu ești Cartea vieţii lui Hristos! 

Ostașul a scris această Carte a vieţii lui Hristos cu slove pe 
care le poate citi și înțelege orice pământean. A scris în graiul 
iubirii și al iertării: Părinze, iartă-le lor, că nu ştiu ce fac! (Lc. 
23, 34). Iată câteva cuvinte scrise în această carte: iubiţi-vă, 
iertaţi-vă, jertfuţi-vă! 

Ostașul n-a scris cu cerneală viața lui Hristos, Liturghia 
Jertfei Sale, ci cu însuși Sângele Fiului lui Dumnezeu. N-a scris 
cu pana, ci cu sulița, pe care, pentru fiecare cuvânt, o înfigea în 
coasta lui Hristos. Hristos i-a dat Sângele Său ca să scrie această 
carte pe braţele Crucii și am văzut că tot cu Sângele Lui a scris 
pe cealaltă față a Crucii și numele celor pentru care S-a jert- 
fit. Undeva, pe ultimul rând, era scris și numele meu: Ioan din 
Carpaţi. De aceea, de câte ori citesc această carte scrisă cu Sân- 
gele lui Hristos, mai întâi o sărut. 


L.C.: Foarte interesantă această idee! Desigur, pe Cru- 
cea răstignirii Mântuitorului nostru se află numele tuturor 
credincioșilor. 

ÎPS. loan: 'Trebuie să citeşti această carte și vei găsi acolo 
numele tău și al părinţilor tăi. Ea este Cartea neamului lui Hris- 
tos, a fraților Săi pentru care S-a jertfit. Pentru ei a venit în lume, 
ca să-i ducă în Casa Tatălui Ceresc. Aceasta este o carte vie. Ea 
îi apără și-i păzeşte pe cei ce o citesc la lumina lacrimilor. Ne 
punem mereu întrebarea de ce se citește tot mai puţin azi. Pentru 
că totuși se scrie mult, dar se scrie cu cerneală și nu cu lacrimi. 

Omul nu este nenorocul istoriei. Omul nu este o pauză între 
naștere și moarte. El transcende moartea. Ea îl așază pe aripile 
veşniciei. Mormântul este o aripă a veșniciei. Prin el, omul cobo- 
rând, urcă în veșnicie. Un fariseu — losif din Arimateea — Îl ajută 
pe Dumnezeu să-Și pună Fiul în mormânt. Dumnezeu Și-a ales 
ca gropar un fariseu. Ce ar fi azi Învierea fără losif — groparul din 
Arimateea? După cum înaintea zorilor e noapte, tot așa înain- 
te de înviere e moartea. Mironosiţele L-au căutat pe Hristos în 
mormânt. Unii ÎL mai caută și azi pe hartă. Mormântul lui Hris- 
tos a rămas gol ca în el să ne îngropăm noi și apoi să înviem. 

Pe crucea părinţilor, noi am scris și: Jis4s Hristos Nika, adică 
lisus Hristos învinge. Ce mare cinste pentru un creștin ca, pe 
crucea lui, să scrie şi numele lui Hristos Biruitorul! 


L.C.: Aceasta înseamnă că și în mormânt suntem cu Hris- 
tos, nu suntem părăsiți! 

Î.PS. Ioan: Nici în mormânt nu suntem singuri, ci suntem 
cu Hristos. De aceea, nu mai plânge la mormântul maicii tale, 
că nu e singură nici acolo! Singurătatea nu mai bântuie acum 
în univers; ea a fost alungată de Hristos. Toţi cei adormiţi în 
nădejdea învierii vor învinge moartea și vor învia. Învierea este 
întoarcerea omului în nemurire. Sub cruce nu sunt cei învinși 
de moarte, ci cei ce au învins împreună cu Hristos moartea. De 
aceea noi nu putem vinde pământul sacru, căci este un pământ 
cu sfinte moaște. Învierea este o mare provocare pentru filo- 

sofie. În existenţa sa, omul este în relaţie cu sine și cu dinco- 
lo. Omul are o relaţie istorică și directă cu Dumnezeu. Învie- 
rea transcende condiţiile spațio-temporale ale acestei lumi; ca 
pășește dincolo de marginea minţii. 

Moartea despică temporar omul în țărână și suflet, însă 
nu se întrerupe relația cu Dumnezeu. Omul, prin moarte, 
depășește limitele spaţiului și ale timpului. El trece prin moar- 
te în metaistorie şi rămâne în relație veșnică și mai presus de 
grăire cu Dumnezeu. 

Cu părintească iubire, Îl rog pe Bunul Dumnezeu să nu ne 
părăsească la ceas de cumpănă și la grele încercări! Îi îndemn pe 
părinţi să-și iubească fiii, iar pe fii să-și iubească părinţii și cu 
coţii să-L iubim pe Dumnezeu și scumpa noastră țară, așa cum 
au iubit-o Brâncoveanu şi fiii săi! 


Femeile mironosiţe nu L-au uns cu mir pe EHlristos, 
L-au uns cu purtarea lor de grijă 


L.C.: Înaltpreasfinţite Părinte, la Duminica Mironosiţelor 
din anul 2012, aţi slujit Sfânta Liturghie la o foarte veche 
mănăstire lângă Arad, Mănăstirea Hodoș-Bodrog, unde de 
fapt vă aflați atunci într-un scurt popas, în drum spre Italia. Aţi 
început predica mulțumind credincioșilor pentru răspunsul 
divin pe care l-au dat afirmației Înalrpreasfinţiei Voastre cum că 
Hristos a înviat. Aţi subliniat că prin aceste cuvinte („Adevărat 
a înviat!”) cei prezenţi se alătură marilor mărturisitori ai 
Învierii lui Hristos. Din această categorie fac parte şi femeile 
mironosiţe. În continuare, vă rog, vorbiți-ne despre acestea! 

ÎPS. loan: Mai întâi să clarificăm cine erau femeile 
mironosițe. În Sfânta Scriptură avem dovezi că alături de 
Apostoli, de ucenicii Mântuitorului, parte bărbătească, între 
timp s-a alăturat și o ceată de femei. Cine erau acestea? Majo- 

ritatea dintre ele fuseseră bolnave. Vă aduceți aminte de Sfân- 
ta Maria Magdalena, care ducea o cruce grea pe umerii ei, fiind 
stăpânită de demoni. De asemenea alte femei, care au avut alte 
suferințe, necazuri, și care au fost vindecate de Hristos, s-au 
alăturat acestei cete de cuvioase femei care au urmat pe Hristos 
și pe Apostolii Săi. Între ele se aflau şi femei care proveneau 
dintr-o stare socială mai ridicată, cum este, de exemplu, loa- 
na lui Huza. Huza era un administrator, un epitrop al regelui 
Irod, deci provenea dintr-o familie cu o anumită stare socială. 


L.C.: Cu se se ocupau femeile mironosiţe? Care era misiu- 
nea lor? 

Î.PS. loan: De fapt întrebarea ar fi ce au făcut ele în aproape 
crei ani și jumătate de viaţă publică a Mântuitorului pe pământ. 
Reţineţi, femeile mironosiţe făceau, în general, cele ale Martei. 
Trebuie să ştim că Hristos, Fiul lui Dumnezeu și Fiul Omului, 
a fost Dumnezeu și Om, Om și Dumnezeu. Hristos a fost mai 
întâi hrănit de sfintele mâini ale Maicii Domnului. Dar iată că 
la maturitate, mișcându-Se în spaţiul Țării Sfinte, aceste femei, 
atât Lui, cât şi Apostolilor, le pregăteau de mâncare. De aseme- 
nea sunt convins că aceste femei țeseau, împleteau și cred că cel 
puţin o haină, pe care a purtat-o Hristos, a fost făcută de ele. 


L.C.: Sunt cunoscute numele lor? Au rămas înscrise, ca să 
spun așa, în istorie? 

ÎPS. loan: Avem câteva menţiuni biblice şi mă voi opri 
doar la acestea. Întâi de toate este Maica Domnului, care nu 
L-a părăsit până la cruce. Apoi, Maria Magdalena, Maria lui 
losif, Maria lui Cleopa, Salomeea și Ioana lui Huza. Acestea 
sunt menţionate în Sfânta Scriptură, de aceea pe ele ne bazăm 
când vorbim despre aceste cuvioase femei care erau în jurul lui 
Hristos şi al Apostolilor. Dar ele n-au fost doar pentru pro- 
bleme cotidiene în activitatea Mântuitorului, ci au devenit, în 

timp, și discipole, ucenice ale Mântuitorului nostru Iisus Hris- 
tos, așa cum găsim în scrierile biblice, z477 dea. Au devenit 
taum deam, adică ucenice pe lângă Apostoli și pe lângă Mân- 
tuitorul nostru lisus Hristos. Aceasta este partea istorică referi- 
toare la femeile mironosiţe. Vedem iar că, la răstignirea Mântu- 
itorului, au fost şi câteva femei mironosiţe care au asistat, cu ini- 
mile frânte, la ceea ce se întâmpla cu Mântuitorul nostru lisus 
Hristos. Dacă partea bărbătească nu prea era îngăduită, deoa- 
rece soldaţii se temeau că se vor răscula ca să elibereze pe cel 
ce era condamnat la moarte prin răstignire, femeile mironosițe 
nu au fost alungate de ostașii romani. Tot ele au fost acelea care 
au văzut unde a fost așezat în mormânt trupul Mântuitorului 
nostru Iisus Hristos. După cum am spus, atât răstignirea, cât și 
punerea în mormânt a Mântuitorului au fost făcute în grabă, 
pentru că era vineri spre seară și începea Paștele iudeilor. Este 
evident, după tradiţia de la Ierusalim, că ungerea cu miresme a 
Mântuitorului s-a făcut și ea în pripă şi nu îndeajuns. lată că un 
grup de trei femei mironosiţe, în zorii zilei întâi a săptămânii, 
ziua de duminică, cum este acum la noi, s-au dus la mormânt 
să ungă trupul Domnului. Pe drum, se socoteau ele unele cu 
altele, întrebându-se cine le va prăvăli piatra cea mare pusă pe 
mormânt. Dar ele găsesc piatra răsturnată, găsesc îngeri păzind 
de data aceasta doar pânzele și mahrama care a fost pusă pe fața 
Mântuitorului nostru lisus Hristos. Știţi din Sfânta Evanghelie 
dialogul dintre îngeri şi aceste femei. Ele au plecat cu teamă de 
la mormânt, nespunând nimic nimănui. 


L.C.: Vă rog, Înalrpreasfinţite Părinte, să vă referiţi la denus 
mirea de „mironosițe”. Ştiu că această calitate se referă la faptul 
că aceste femei au fost purtătoare de mir. Este adevărat? 

Î.PS. Ioan: Da, ele au plecat să ungă trupul Domnului cu mir, 
dar n-au mai apucat. Atunci se pune întrebarea de ce le mai spu- 

nem mironosițe, dacă nu L-au uns cu mir. Nu L-au uns cu mir, 
dar L-au uns cu altceva. L-au uns cu purtarea lor de grijă. Ori 
de câte ori L-au văzut însetat, obosit, I-au pus în față o bucată 
de pâine Mântuitorului, dar și celorlalți Apostoli. Dar iată că 
ele așa au rămas în istorie, sub această denumire de mironosițe. 
N-au apucat să-L ungă, pentru că înviase. Încă un lucru inte- 
resant: oare de ce au plecat atât de dimineață? După rânduiala 
iudaică, cei care erau condamnați la moarte prin răstignire nu se 
înmormântau într-un loc cu ceilalți oameni, ci era un loc anu- 
me în lerusalim, un cimitir al criminalilor. Întrucât totul era în 
pripă în vinerea aceea, Losif, cerând de la Pilat trupul Domnu- 
lui, l-a pus în mormântul său nou. Pe Pilat nu-l interesa unde 
va fi așezat trupul lui Hristos, pentru că el era de altă religie, 
romană, păgână, și de aceea, în prima fază, a acceptat să fie tru- 
pul Domnului luat de Iosif și pus în mormântul său. 


L.C.: Înaltpreasfințite Părinte, în acele zile deosebit de tul- 
buri din Ierusalim, populaţia era cel puţin dezorientată. Era 
Paștele iudeilor. V-aș întreba: Ce au făcut iudeii în sâmbăta 
Paştilor lor? 

Î.PS. loan: Este cutremurător! Era Paștele lor. În ziua de 
Paști, noi ne rugăm mai fierbinte lui Dumnezeu, lăsăm răuta- 
tea măcar pentru o zi deoparte și ne apropiem mai cu râvnă 
de Dumnezeu. Însă ce credeți că au făcut ei? În ziua de Paști, 
ei s-au certat unii cu alții, punându-și problema cum să facă, 
ca în ziua întâi a săptămânii, adică duminica, repede-repede, 
să-i pună pe ucenici să-L scoată din mormânt pe lisus și să-L 
ducă în cimitirul criminalilor. Aceasta au făcut ei, așa plănu- 
iau mai-marii iudeilor, predicatorii, cărturarii și fariseii vremii. 
Aceasta a fost preocuparea lor în ziua de Paști, când Hristos, 
Fiul lui Dumnezeu, a coborât la iad să-i ridice atât pe Adam, 
cât și pe toţi strămoșii lor, din lanţurile robiei. Acum vă întreb 

eu: Unde era iadul? În adâncuri, unde a coborât Hristos, sau 
se mutase templul răutății pe pământ, unde n-a suportat să fie 
așezat Hristos într-un mormânt nou? Şi iată, certându-se ei 
să-L scoată afară din mormânt, femeile mironosițe au venit și 
mormântul era gol. Hristos înviase! 


L.C.: În legătură cu această comportare a iudeilor, ce mesaj 
s-ar impune sau ce sfat ne oferiţi, Înaltpreasfințite Părinte? 

Î.PS. loan: Nu vă certaţi! Nu vă certaţi în ziua de Paşti, în 
ziua de sărbătoare! Nu aduceți polaritatea iadului, nu mutați 
iadul în casele dumneavoastră, ci veniţi la sfânta biserică, care 
într-un fel preînchipuie și mormântul Domnului, așa cum au 
venit și femeile mironosițe! Consider că toţi cei care vin la 
Sfânta Liturghie vor lua plată de mironosiţe, cu toate că n-au 
găsit trupul Domnului, ca să-l ungă cu miresme, dar au venit cu 
inima caldă să-L întâlnească pe Hristos cel Înviat, deoarece așa 
mărturisesc când răspund: „Adevărat a înviat!” 


PC: Înaltpreasfinţite Părinte Arhiepiscop, oare se știe cum 
a ajuns pentru prima dată, în spaţiul nostru geografic româ- 
nesc, vestea că Hristos a înviat? Cine a adus, mai întâi, la noi 
vestea Învierii Domnului? 

" ÎPS. loan: Să vă spun câteva lucruri în această privinţă. În 
principal, pot spune că din zorii creștinismului, așa am perce- 
put eu pe când trăiam la Ierusalim. Aici este templul din Ieru- 
salim, cetatea și alături este Valea Chedronului, cam 9 kilo- 
metri de vale, până la Betlheem. În perioada Paștelui, în fie- 
care an, veneau mii, multe mii de evrei care erau răspândiți în 
spaţiul Imperiului Roman, respectiv în nordul Africii și sudul 
Europei și pe malurile mărilor. Aceşti oameni, pe care îi ajuta 
Dumnezeu să ajungă măcar o dată la Ierusalim, veneau cu câte- 
va săptămâni înainte de Paști, stăteau la sărbătoarea Paştilor 
şi rămâneau până la Cincizecime cel puţin. Cei ce aveau stare 

mai bună mai stăteau până la sărbătoarea corturilor, din toam- 
nă, din septembrie, când începe anul nou evreiesc. Ce credeți 
că făceau acești pelerini care veneau la Ierusalim? Întâi de toa- 
te îi întrebau pe cei care erau localnici ce s-a mai întâmplat în 
ultimul timp la Ierusalim, dacă Dumnezeu n-a mai făcut vreun 
semn în popor, dacă nu s-a mai născut vreun profet, dacă vreun 
proroc n-a mai rostit vreo profeție importantă, ca să ducă aces- 
te vești în țările îndepărtate unde locuiau ei. Așa se întâmplă că, 
între acei câteva mii de oameni care erau acolo, se aflau și iudei 
care locuiau în spaţiul nostru geografic de astăzi. 

Mă aflam la o conferință, la Vatican, și, într-o seară, am 
intrat într-o librărie cu cărți religioase aflată vizavi de cetatea 
Vaticanului. Acolo, imediat am pus ochii pe o carte, Iszoria 
poporului Israel între anii 175 î.Hr. și 135 d.Hr. Am deschis 
cartea, m-am uitat la conţinutul ei și am văzut un cuvânt care 
m-a făcut să o cumpăr. Și anume era menţionat acolo, undeva, 
„Marea Neagră”, Pontus Euxinus. Nu aveam bani la mine. Am 
luat cartea de la sectorul „istorie” și am ascuns-o între alte cărţi, 
Ja alt sector, apoi am stat, am păzit-o, până s-a închis librăria. 
Dimineaţa, înainte de ora 9, când se deschidea, eram prezent 
la ușa librăriei. Am dat banii, o sută de dolari, și am cumpărat 
cartea. Citind-o, am aflat că în perioada 175 î.Hr.-135 d.Hr., în 
cetățile de la Tomis, Callatis, Histria de la Marea Neagră exis- 
tau comunităţi de evrei. Dintre aceștia, de bună seamă, câțiva 
au alunecat și ei, pe mare, în fiecare an, și participau la eveni- 
mentele de Paști, de la Ierusalim. Așa se face că aceşti evrei, trăi- 
tori în coloniile din cetățile de la Marea Neagră, au adus primii 
vestea atât despre Nașterea Mântuitorului nostru lisus Hris- 
tos, cât şi despre Răstignirea Sa. Iată deci cum au apărut pri- 
mii zori ai creștinismului în spaţiul nostru românesc! Credeţi 
că atunci când S-a născut Hristos, păstorii care au văzut arăta- 
re de îngeri, au găsit pruncul în iesle, n-au spus celorlalți evrei 

care erau acolo veniţi din toate țările? Le-au spus că S-a născut 
un Prunc cu totul deosebit și tot ce s-a întâmplat. Atât li s-a 
dat lor atunci, întru revelație, întru dezlegare. Iară deci cum a 
ajuns la noi vestea Învierii Mântuitorului nostru isus Hristos! 
Bineînţeles, apoi a venit Sfântul Apostol Andrei și alți, și alți 
misionari, ucenici chiar și ai Sfântului Apostol Pavel. Trebu- 
ie știut că în spaţiul nostru românesc au activat și misionari ai 
Sfântului Apostol Pavel, deoarece acest Sfânt Apostol Pavel a 
propovăduit și în Turcia de astăzi, în Asia Mică. Acolo a pătruns 
creștinismul în cadrul oştirilor romane. Soldaţii romani s-au 
creștinat, mulți au fost mutați între timp și în părţile Daciei. 
lată deci cum încet-încet a fost adusă vestea Învierii Mântuito- 
rului nostru lisus Hristos pe aceste meleaguri! 


L.C.: Într-un cuvânt de învățătură, Înaltpreasfințite Părinte, 
aţi vorbit despre sfințenia mamelor și ați afirmat foarte frumos 
cine v-a spus pentru prima dată „Hristos a înviat!”... 

Î.PS. Ioan: Mai întâi am auzit eu despre Învierea lui Hristos 
când eram în leagăn. Mama, când a venit noaptea de la slujba 
Învierii, s-a aplecat asupra leagănului meu şi mi-a spus „Hris- 
tos a înviat!” a făcut cruce peste leagăn și m-a sărutat. Mama a 
fost primul om de pe planetă care mi-a spus prima dată „Hris- 
tos a înviat!” Și tuturor, mai întâi, ne-a spus o mironosiță, o 
mamă sfântă și binecuvântată pe care am avut-o fiecare dintre 
noi. Probabil veţi gândi ce fericite au fost femeile care au trăit 
în acea perioadă și au putut să-l dea o bucată de pâine lui Hris- 
tos și Sfinților Apostoli, deoarece femeile de astăzi nu mai au 
bucuria aceasta — dar nu este așa! Acestor femei li s-a dat un har 
mai mare, și anume Dumnezeu le-a dat harul de a naște sfinți 
şi de a-i creşte. După aceea Dumnezeu le-a dat harul de a fră- 
mânta cu mâinile lor, cu rugăciune şi cu lacrimi, făina din bob 
de grâu curat, din care se face prescură și din prescură se face 

Dumnezeu. Femeile fac prescură pentru Dumnezeu, de aceea 
au mare har și pot să intre în rândul mironosiţelor, dacă vor 
naște fii, după rânduiala lui Dumnezeu, iar nu monștri. De ace- 
ea, spun femeilor noastre creştine: Nașzezi și creșteţi fii! 

Eram la o sărbătoare a Naşterii Sfântului loan Botezăto- 
rul, într-o biserică, și în predică am întrebat pe credincioși și 
credincioase când s-a întâlnit prima dată Sfântul loan Bote- 
zătorul cu Mântuitorul Hristos. Au fost nişte răspunsuri. Pri- 
ma întâlnire a Sfântului loan Botezătorul cu Hristos a avut loc 
când Maica Domnului s-a întâlnit cu Sfânta Elisabeta și a săltat 
pruncul în pântecele ei. Sfântul Ioan L-a văzut atunci în duh 
pe Hristos. 


L.C.: Dar, Înaltpreasfinţite Părinte, când ne întâlnim noi, 
fiecare dintre noi, cu Hristos? 

Î.PS. loan: Fiecare dintre noi ne-am întâlnit cu Hristos întâ- 
ia oară atunci când, fiind noi în pântecele maicii noastre, mama 
noastră s-a împărtășit. Când maicile, însărcinate, cu evlavie și 
cu frică de Dumnezeu, au venit la biserică și s-au împărtășit, 
atunci ne-am întâlnit pentru prima dată cu Hristos. Orice 
mamă care doreşte să ia chip de mironosiță nu va ridica sabia 
împotriva copilului din pântecele său, care deja s-a întâlnit cu 
Hristos. De aceea le zic mamelor: Nz ridicazi sabia împotriva 
celor care s-au întâlnit cu Hristos, împotriva celor care Îl iubesc, 
încă din pântecele maicii lor, pe Hristos, Fiul lui Dumnezeu! 


Sărbătoarea 
Pogorârii Duhului Sfânt 


Ferice de omul care trăieşte în Dubul Sfânt! 


L.C.: Vă rog, Înaltpreasfinţite Părinte, să ne vorbiţi, în con- 
tinuare, despre Duminica Cincizecimii și despre denumirea 
sărbătorii, Pogorârea Duhului Sfânt. 

Î.PS. loan: Aş începe cu primele versete din Faptele Aposto- 
lilor, capitolul al doilea, care, istoric, mărturisește despre acest 
eveniment: Și când a sosit ziua Cincizecimii, erau toți Apostolii 
impreună la un loc. Și din cer, fără de veste, s-a făcut un vuiet, 
ca de suflare de vânt ce vine repede, și a umplut toată casa unde 
ședeau ei. Și li s-au arătat, împărțite, limbi ca de foc și au șezut pe 
fiecare dintre ei (Fapre 2, 1-3). lată deci că avem scris, în Sfânza 
Scriptură, locul unde erau Apostolii atunci. Suntem la cincizeci 
de zile după Paşti, iar ei erau într-o casă. Casa aceasta nu este 
oriunde, ci se află pe Muntele Sionului. 

Apostolii primesc poruncă de la Mântuitorul să nu se înde- 
părteze de Ierusalim până nu vor fi îmbrăcaţi cu putere de Sus. 
Acesta este oarecum contextul sărbătorii, iar în lumea noastră 
bisericească sărbătoarea se numește Pogorârea Duhului Sfânt. 
Să nuanţez puţin problema denumirii acestei sărbători... 

Într-adevăr, după relatările de la Fapre, vedem o coborâre a 
Duhului Sfânt în limbi „ca de foc”, deci nu limbi de foc, pentru 
că Duhul Sfânt nu este foc, ci așa a apărut EI: altă dată Îl vedem 
în chip de porumbel, deşi nu este porumbel Duhul Sfânt, nu 
este limbă de foc, ci este ca acestea. Este important să facem 
deosebirea. 

De ce apare această „pogorâre”? Aș merge pe ideea că Mân- 
tuitorul le-a spus Apostolilor că Tatăl ÎI va trimite în numele 
Său. Deci, practic, am putea spune că avem de-a face, într-un 
moment istoric cu totul deosebit, cu o trimitere a Duhului 
Sfânt. Ceea ce au perceput Apostolii şi scriitorul sfânt este 
pogorârea Duhului Sfânt, însă această pogorâre nu este de nică- 
ieri, ci dintr-un anumit loc, cu un anumit scop și anume Mân- 
cuitorul le spune Apostolilor că Tatăl Îl va trimite în numele 
Său, ca o consecinţă a preamăririi Sale prin Jertfă, prin Cru- 
ce, prin Moarte şi Înviere. Deci trimiterea Duhului Sfânt este 
o consecinţă a lucrării mântuitoare a Domnului nostru lisus 
Hristos, lucru consemnat și în Evanghelia de la Ioan, capitolul 
14, versetul 26: Dar Mângâietorul, Duhul Sfânt, pe Care-L va 
trimite Tatăl, în numele Meu, Acela vă va învăța toate şi vă va 
aduce aminte despre toate cele ce v-am spus Eu. 

Prin urmare, trebuie să facem o distincţie clară între trimi- 
terea Duhului Sfânt, ca fapt istoric, într-un moment bine defi- 
nit în istorie, la Cincizecime, apoi să deosebim purcederea din 
veci, din Tatăl, a Duhului Sfânt. Iată deci cum se înlănțuiesc: 
pogorârea Duhului Sfânt, trimiterea Duhului Sfânt și, în pro- 
funzime, purcederea Duhului Sfânt. 

Duhul Sfânt este, spun Părinţii Bisericii, sufletul Bisericii. 
Auziţi ce expresie și ce gândire profundă!? Astfel au marcat 
Sfinții Părinţi, pentru totdeauna, acest moment de întâlnire, de 
pogorâre a Duhului Sfânt: Duhul Sfânt este sufletul Bisericii. 

De asemenea aş mai putea să amintesc un cuvânt al Sfântu- 
lui Apostol Pavel, care vorbește de trăire în Duhul, pentru că 
ce sens ar avea viața noastră creștină dacă nu trăim în Duhul 
Sfânt? Dacă trăim în Duhul, în Duhul să și umblăm! 


L.C.: Cum să înţelegem această afirmaţie, Înaltpreasfinți- 
te Părinte? Cum trebuie să trăim, ca viaţa noastră creștină să 
capete sens? Ce înseamnă a trăi în Duhul Sfânt? Cum arată un 
om care trăiește în Duhul Sfânr? 

Î.PS. loan: Rodul trăirii în Duhul Sfânt este dreptate, bucu- 
rie, pace, îndelungă răbdare, bunătate, facere de bine, credinţă, 
blândeţe, înfrânare, curăţie, după cum spune Sfântul Apostol 
Pavel în Epistola către Galateni, capitolul 5, versetele 22 și 23. 
Având noi, creştinii de astăzi, aceste roade, vom avea certitudi- 
nea că suntem în Duhul Sfânt. Deci să nu ne mai punem atâ- 
cea întrebări, cum ne putem mântui, cum am putea găsi calea 
mântuirii! Iată cât de frumos descrie Sfântul Apostol Pavel care 
sunt roadele Duhului Sfânt! Deci practic să ne uităm către noi, 
nu către alții, pentru că avem tendința de a ne uita mai mult 
către alții, nu către noi! De vom găsi aceste roade ale Duhului 
Sfânt presărate în inima noastră, înseamnă că trăim în Duhul. 
Ferice de omul care trăiește în Dubul Sfânt! 

Apoi Sfântul Serafim de Sarov, în cugetările sale duhovni- 
cești, n-a găsit altceva mai frumos a spune despre scopul vieții 
noastre pământești decât că el este dobândirea Duhului Sfânt. 
De aceea sărbătoarea Pogorârea Duhului Sfânt apare ca o mân- 
gâiere. Duhul Sfânt este numit și Mângâietorul, dar aș vrea să 
nu atribuim acest fapt doar Duhului Sfânt, pentru că și Hristos 
este, a fost și va fi Mângâietor, de aceea, într-un anumit context 
biblic, Mântuitorul spune: „Voi trimite alt Mângâietor, Duhul 
Sfânt.” Deci Duhul Sfânt este un alt Mângâietor, alături de 
Mântuitorul nostru lisus Hristos. Dumnezeu să reverse harul 
Duhului Sfânt peste țara noastră și peste români! 


Cuvinte rostite la 
Schimbarea la Faţă 


Îmi este milă de voi şi de astăzi vă voi chema pe toți, 
nu numai pe cei trei Apostoli, ci pe toți, vă voi chema 


pe Tabor! 


L.C.: În partea de sud a Episcopiei Covasnei și Harghi- 
tei, ați ctitorit, Înaltpreasfințite Părinte, o mănăstire cu hra- 
mul Schimbarea la Faţă, într-un minunat peisaj de munte, pe 
un deal din apropierea localităţii Sita Buzăului. La o sărbătoa- 
re a hramului, în cuvântul de învățătură, aţi numit dealul ace- 
la „Iaborul românesc”, alăturare de nume care a mers la inima 
credincioșilor prezenți. Vă rog să realizați o încadrare istori- 
că și geografică a Muntelui Tabor și să specificaţi importanța 
Schimbării la Faţă a Mântuitorului nostru lisus Hristos. 

Î.PS. loan: În drumul Său spre lerusalim, înconjurat de Sfin- 
ţii Săi Apostoli, Mântuitorul nostru Iisus Hristos a vrut să-Și ia 
rămas bun și de la Muntele Tabor, munte care străjuiește toată 
Galileea, provincia din nordul "Ţării Sfinte. Pe culmea munte- 
lui, în vremea aceea, nu se afla nici o aşezare omenească. Totul 
era binecuvântat de harul și de raza dumnezeirii. Din când în 
când, norii înconjurau muntele și presărau picături de ploaie 
ca o binecuvântare pentru copacii care se țineau verzi în tot 

timpul anului. În acel loc a găsit de cuviință Mântuitorul să Se 
retragă, cum spune Sfântul Evanghelist Luca, și să Se roage. A 
luat cu EI pe trei dintre Apostoli: pe Petru, pe Iacov și pe loan. 

Auziţi! Dumnezeu a urcat pe munte să Se roage! Oare avea 
nevoie Hristos, Cel nevădit de păcat, să Se roage? Desigur, a 
vrut să le arate Apostolilor Săi că, prin rugăciune, omul se poa- 
te schimba și nu oricum, ci lăuntric. Să nu uitaţi că rugăciunea 
este cel dintâi dar al Bisericii noastre lăsat de Însuşi Dumnezeu 
prin care omul se poate schimba lăuntric! Aud atâția credin- 
cioşi spunând, în scaunul spovedaniei: „Părinte, nu sunt mul- 
țumit de mine!” lată un prim răspuns la întrebarea lor: „Ce 
să fac?” „Să te rogi! Căci și Hristos, rugându-Se pe Muntele 
Tabor, iată că s-a întâmplat minunea Schimbării Sale la Faţă!” 

Dar ce ne spun Sfintele Evanghelii? Ne mai spun că faţa lui 
Hristos s-a făcut albă ca soarele, iar hainele Lui ca raza luminii 
de soare. Aici au mai apărut încă doi martori, doi mari sfinți, 
doi mari luceferi ai Vechiului Testament, Moise și Ilie. Și ne mai 
spune Sfântul Evanghelist loan că Hristos vorbea cu ei. Oare 
cum ar fi aceasta? Ilie a trăit cu mai bine de 800 de ani înain- 
te de Hristos, iar Moise cu 1200-1400 de ani înainte de Hris- 
tos. Iată, doi mari profeți ai Vechiului Testament vin și vorbesc 
cu Hristos, Fiul lui Dumnezeu! Ce înseamnă aceasta? Înseam- 
nă că omul, după ce se așază în potirul de aur al mormântului, 
nu rămâne acolo, ci drumul lui este către Dumnezeu. Înseam- 
nă că nu ne sfârșim undeva la doi metri sub pământ, ci că viaţa 
noastră continuă într-un alt mod fericit pentru cei ce-L iubesc 
pe Dumnezeu. lată că Moise și Ilie au apărut și a vorbit cu ei 
Fiul lui Dumnezeu! Auziţi de ce har s-au învrednicit acești doi 
mari profeți ai Vechiului "Testament: să vorbească Însuși Hris- 
tos, Fiul lui Dumnezeu, cu ei! Când și unde? În rugăciune. 
Auziţi cu cine vorbeşte omul! Acela care-și pleacă genunchii în 
fața unei icoane sau într-o biserică, vorbeşte cu Dumnezeu și 

cu sfinții pe care îi cheamă în rugăciune. Așa că eu cred că toți 
credincioșii noștri, care se roagă, au vorbit de multe ori cu Moi- 
se și cu Ilie, au vorbit cu Maica Domnului, cu Sfinții Apostoli și 
cu Sfinții Mucenici, pe care i-au rugat, cu genunchii plecați în 
pulberea pământului, să mijlocească la Dumnezeu pentru tot 
ce au trebuinţă în viața pământească. Aceasta este una din sem- 
nificaţiile sărbătorii Schimbarea la Faţă: prin rugăciune, vor- 
bim cu sfinţii, așa cum a vorbit Hristos cu Moise și cu Ilie. 


L.C.: lertaţi-mă, Înalrpreasfinţite Părinte, totuși de ce aceas- 
tă sărbătoare se numește Schimbarea la Faţă? Oare Hristos a 
avut mai multe feţe? 

Î.PS. Ioan: Hristos Domnul aavut o singură față. Aceasta era 
Faţa dumnezeirii Sale. Însă dacă ar fi venit Hristos pe pământ 
cu Lumina aceasta pe care au văzut-o Apostolii pe Tabor, nici 
un om nu s-ar fi putut uita către El. Ce-au pățit Apostolii în 
momentul când S-a schimbat la Faţă, în momentul când Faţa 
lui Hristos era ca soarele? Apostolii au căzut la pământ. N-au 
putut să-L privească. Iată de ce Hristos S-a îmbrăcat cu mine și 
cu tine, adică S-a îmbrăcat cu haina omenească: ca să-L putem 
privi, ca să putem vorbi cu EL! 

Ce-au făcut Apostolii când au auzit glasul Tatălui din norul 
coborând pe Muntele 'Tabor? 44 căzut cu fața la pământ. Nu au 
putut privi Faţa Fiului lui Dumnezeu și n-au putut să rămână 
în picioare la auzul glasului "Tatălui Ceresc din norul ce îmbră- 
țişa Taborul. Dumnezeu S-a coborât, S-a înveșmântat în nor, 
ca Apostolii să-L poată auzi, și Hristos S-a înveșmântat în om 
ca să putem grăi cu EL. Întreaga viață a Mântuitorului a fost 
o adevărată lecţie de pedagogie divină pentru cei de atunci și 
pentru noi. Știţi, cu șase zile înainte, Hristos era în nordul Ţării 
Sfinte, la izvoarele Iordanului, și acolo i-a întrebat pe Apostoli: 
Cine spun oamenii că sunt Eu? Şi Apostolul Petru a spus: 1u ești 

Hristos, Fiul lui Dumnezeu! „Dar oamenii cine zic că sunt Eu?” 
„Unii zic că eşti Ilie, alții Moise, alții Sfântul loan Botezătorul 
sau unul dintre proroci.” 

Deși trăise în mod cu totul deosebit, peste 30 de ani, și a 
săvârşit numeroase minuni, nu a fost cunoscut de Apostoli și de 
mulțime că este Fiul lui Dumnezeu. Dar Mântuitorul, pentru 
o clipă, le arată pe Muntele Tabor, Apostolilor Săi, că El este cu 
totul altceva decât văd ei, că este Fiul lui Dumnezeu, așa cum a 
mărturisit pentru El Tatăl și la Botez, și pe Tabor. Mântuitorul 
le-a dat această lecţie Apostolilor pentru ce se va întâmpla după 
Înviere, pentru că Hristos a avut un trup transfigurat după Învi- 
ere. A vrut să le arate, pe Tabor, o clipă, cum va arăta EI după 
Înviere, cum va arăta când din nou va ședea de-a dreapta 'Tată- 
lui, întru înaltul Cerului, pe scaunul Sfintei Treimi. A dorit ca 
ei să-L cunoască încă de aici, de pe pământ, să cunoască cine 
este El. De aceea şi noi, ori de câte ori venim la biserică, venim 
să ne întâlnim cu Hristos, Fiul lui Dumnezeu, venim să ne întâl- 
nim cu sfinţii Lui. Atunci când Dumnezeu Se va milostivi asu- 
pra unora dintre noi și ne va deschide poarta Raiului, să cunoaș- 
tem deja de aici pe cetățenii Raiului! Suntem chemaţi noi toți 
să dobândim cetăţenia de om al Împărăției lui Dumnezeu, al 
Raiului. Noi, pământenii, dobândim cetățenia Raiului aici, mai 
întâi prin Botez și apoi prin toate celelalte Sfinte Taine și prin 
faptele bune pe care suntem chemaţi să le facem. 


L.C.: Înalepreasfinţite, glasul Tatălui, glasul din nor a zis: 
Acesta este Fiul Meu cel iubit, în Care am binevoit; pe Acesta 
ascultați-L! (Mt. 17, 5). Oare de ce Tatăl spune, ca pe o porun- 
că, să-L asculte pe Hristos? Doar Apostolii L-au ascultat și 
până atunci! 

ÎPS. loan: În contextul Sfintei Evanghelii care se rosteş- 
te în ziua sărbătorii Schimbarea la Faţă, se insistă asupra ver- 

bului la imperativ: „ascultați-L”. Imperativul este poruncă. La 
sfârșit, după ce mărturisește pe Fiul, Tatăl spune: „ascultați-L”. 
Iată sub ce imperativ trebuie să trăiască omul pe pământ: să-L 
asculte pe Hristos! Aceasta este porunca lui Dumnezeu dată, 
pe Muntele Tabor, Apostolilor și prin ei nouă, până la sfârșitul 
veacurilor: pe Acesta să-L ascultați! 

Ascultarea Evangheliei lui Hristos și împlinirea ei — aceasta 
a fost ultima poruncă pe care a dat-o Dumnezeu-Tatăl omului 
pe pământ. Binecuvântaţi vor fi aceia care vor împlini aceas- 
tă poruncă: să-L ascultăm pe Hristos, Fiul lui Dumnezeu, cât 
vom trăi pe acest pământ! 

Ca o concluzie, sărbătoarea Schimbarea la Faţă stă sub sem- 
nul rugăciunii, sub semnul schimbării la Faţă a Mântuitorului 
nostru lisus Hristos și sub semnul ascultării. Este sărbătoarea 
ascultării. Fericit va fi acela care-L va asculta pe Hristos și va 
împlini Cuvântul Evangheliei Sale! Acela se va schimba la față. 
Domnul îi va da altă fară, strălucitoare și luminoasă, așa cum au 
avut-o dintotdeauna sfinţii în Împărăția lui Dumnezeu. Doriţi 
să vă schimbaţi la față? Atunci trebuie să-L ascultăm pe Dum- 
nezeu așa cum le-a poruncit Apostolilor: Acesta este Fiul Meu 
cel iubit, în Care am binevoit; pe Acesta ascultați-L! (Mt. 17, 5). 
Dumnezeu să ne ajute să putem asculta, dar și să facem pasul al 
doilea, de a împlini Cuvântul Evangheliei Mântuitorului nos- 
tru lisus Hristos! 

De ce a venit așadar Hristos pe pământ îmbrăcându-Se în 
om? Ca să-L putem privi față către față. Dacă ar fi venit numai 
cu fața Lui dumnezeiască, toți am fi căzut la pământ și nu L-am 
fi putut privi. Dar prin tot ceea ce a făcut pentru noi, L-am putut 
privi cu ochii noștri trupești, pe pământ, și cu ochii duhovni- 
cești Îi vom putea privi fața strălucitoare în Împărăţia cerurilor. 


L.C.: Acesta ar fi mesajul Sfintei Evanghelii citite la sărbă- 
toarea Schimbării la Faţă? 

ÎPS. loan: Mesajul transmis de această Sfântă Evanghelie 
este să ne schimbăm. Dumnezeu să ne ajute să ne schimbăm 
întâi lăuntric, pentru că fața omului transmite starea sufletească 
a lui din interior! Vedem oameni senini și să știți că și lăuntrul 
lor este senin. Vedem oameni cu fața tulburată, tulburat este și 
lăuntrul lor. De aceea rog pe Dumnezeu să ne ajute a ne schim- 
ba lăuntrul nostru, ca să arătăm prin faţa și prin faptele noastre 
că suntem purtători de Duh ai lui Dumnezeu, că suntem temple 
ale Duhului Sfânt, aşa cum spune Sfântul Apostol Pavel. 


L.C.: Înalrpreasfinţite Părinte, am fost și în anul următor 
la hramul Mănăstirii Schimbarea la Faţă de la Sita Buzăului. 
În cuvântul de învățătură, ați surprins, din nou, credincioșii cu 
tâlcuiri, să spun, inedite ale Sfintei Evanghelii. 

Î.PS. Ioan: Binecuvântat să fie Dumnezeu, că ne-a făcut 
iarăși părtași la această mare sărbătoare, ca odinioară pe cei 
trei Sfinți Apostoli Petru, Iacob și loan, care au fost chemați 
de Hristos pe Muntele Tabor, să le arate o scânteie din lumi- 
na dumnezeirii Sale! Oare suntem noi mai presus decât ceilalți 
Apostoli? Pentru că, dintre cei 12 Apostoli, numai pe trei i-a 
luat cu EI, iar atunci, la Mănăstirea Schimbarea la Faţă, am fost 
de sute de ori mai mulți decât trei. 

Am pus atunci mai multe întrebări la care am căutat să 
răspund. Oare suntem noi mai de cinste și mai de preț decât 
ceilalți Apostoli? Sau care ar fi motivul pentru care ne aflăm 
noi la mănăstire cu sutele, cu miile? Eu zic că, sub nici un chip, 
eu n-am avut o viață mai sfântă ca a celorlalți Apostoli, dar mă 
gândesc că Mântuitorului nostru Iisus Hristos I-a fost şi Îi este 
mai milă de mine decât de Apostolul Andrei, pe care nu l-a luat 
pe Muntele Taborului. Îi este mai milă și decât de Apostolii 
Natanail și Filip, Bartolomeu și Iacob. Iată, în această catego- 
rie a milei ne-am aflat noi toți, pe Taborul românesc de la Sita 

Buzăului. Dacă nu l-ar fi fost milă lui Hristos de noi, n-am f 
fost nici unul acolo, după vrednicia noastră de creştini, totuși 
botezați în numele Sfintei Treimi. Şi când și unde Şi-a arătat 
Hristos mila Sa față de mine și faţă de frăţiile voastre? Atunci 
când a plecat la Ierusalim, când a ajuns în Ghetsimani, când 
a fost răstignit pe Golgota, atunci a zis: „Îmi este milă de voi 
și de astăzi vă voi chema pe toţi, nu numai pe cei trei Apos- 
toli, ci pe toţi vă voi chema pe Tabor!” Iată că prin jertfa Mân- 
tuitorului nostru lisus Hristos și prin mila Sa, eu și mulțimea 
de credincioși ne-am aflat pe Tabor! După merit, ar fi trebuit 
să rămânem și noi la poalele muntelui, străini și părăsiți. Dar, 
iată, Hristos ne-a chemat alături de cei trei Apostoli iubiți ai 
Săi. Am aflat din contextul Sfintei Evanghelii că Mântuitorul 
se afla în ultimul Său drum, spre Ierusalim. Era în Galileea și 
S-a îndreptat spre Muntele Tabor. I-a luat pe Petru, pe Iacob şi 
pe loan, i-a luat pe vârful muntelui, să se roage. Ceilalți Apos- 
toli și ucenici şi mulțimile care Îl înconjurau au rămas în locali- 
tatea de la poalele Muntelui Tabor. Cei ce astăzi veți merge pe 
acolo, într-un pelerinaj în Țara Sfântă, veți găsi scris, pe tăblița 
de la intrare în această localitate, numele Deboria, de la numele 
judecărorului Debore din Vechiul Testament. 

Aflăm că S-a rugat Hristos aproape de Apostolii Săi. Și spu- 
ne Sfânta Evanghelie că au văzut Apostolii fața Lui luminată ca 
soarele și veșmintele albe ca lumina. Au văzut apoi Sfinţii Apos- 
toli pe cei doi mari profeți ai Vechiului Testament, pe Moise și 
pe Ilie, și-au auzit glasul Tatălui ceresc: Acesza este Fiul Meu cel 
iubit, în Care am binevoit; pe Acesta să-L ascultați! (Mt. 17, 5). 
Acest eveniment s-a întâmplat pe un munte asemenea celui pe 
care se află Mănăstirea Schimbarea la Faţă de la Sita Buzăului. 


L.C:: Înaltpreasfinţite Părinte, în acel cuvânt de învățătură 
aţi realizat o legătură între Schimbarea la Faţă și faţa dumneze- 
iască a Mântuitorului. Mi s-a părut ceva foarte interesant. 

Î.PS. loan: Spunem noi că Hristos S-a schimbat la față. Eu 
zic că nu S-a schimbat la fară, ci Hristos Şi-a arătat adevărata 
Sa faţă, adevărata Sa faţă de lumină ca soarele, că așa este El: 
Dumnezeu adevărat și Om adevărat. Dacă ar fi venit în lumea 
aceasta numai ca Dumnezeu și nu S-ar fi întrupat din Maica 
Domnului, ce-am fi păţit noi? Ceea ce au păţitr Apostolii. Ce 
au pățit Apostolii când au văzut fața Lui luminoasă ca soarele? 
Au căzut cu fața la pământ. Ei! Ca să nu cădem noi cu toții cu 
fața la pământ, S-a întrupat Hristos, ca să-L putem privi ca pe o 
sfântă icoană îndumnezeită. Deci Hristos Şi-a arătat dumneze- 
irea, nu S-a schimbat la faţă. El tot așa a fost din veci, aşa, întru 
dumnezeirea slavei Sale, dar ochiul omului căzut în păcat nu 
mai putea să privească strălucirea dumnezeirii. Pentru aceasta 
S-a întrupat Dumnezeu, să fie ca și noi, să fie aproape de noi și 
să ne ridice la El. 

Ce le spune Tatăl ceresc Apostolilor, când au fost martori și 
cei doi mari profeţi Moise și Ilie? Spuneţi-mi mie, ar fi putut 
oare să fie o mai mare dorinţă a unui evreu din vremea aceea 
decât să-l vadă pe Moise, pe care îl chemase Dumnezeu la El în 
urmă cu 1200, 1400 de ani? Ar fi fost oare o mai mare dorință 
a unui evreu decât să-l vadă pe Ilie, care fusese ridicat la cer cu 
850 de ani înainte de venirea lui Hristos în lume? Câră mân- 
gâiere pentru acei Apostoli pe care i-a învrednicit întâi Dum- 
nezeu ca să-i vadă pe cei doi mari profeți! Câră bucurie trebu- 
ie să fi fost în inima Sfântului Petru și a celor doi fraţi, Iacob și 
loan! Oare, iubite frate sau iubită soră, câtă bucurie n-ar fi în 
inima ta să vezi, într-o zi, pe tatăl tău sau pe mama ta, care de 
mult, de zeci de ani, sunt sub brazda patriei, sub glie?! Oare 
n-ai dori să te întâlneşti, măcar o clipă, să te mângâie mama ta, 
tatăl tău, care au plecat și te-au lăsat, și ai rămas, într-o lume a 
suferinţei, nemângâiat? Oare cine te mai poate pe tine mângâia 
pe pământ, în afară de mama ta sinceră, bună și blândă? Cum 

n-am dori să ne întâlnim cu părinţii!? Dar, iată, faptul că au 
apărut atunci, pe Muntele Tabor, și Moise, și Ilie, este semnul 
nădejdii că ne vom întâlni și noi cu mamele noastre, cu tata, cu 
frații noștri, cu bunicii noștri, cu copiii, dacă au plecat înaintea 
părinților. Dacă cei trei Apostoli s-au întâlnit cu cei doi profeți, 
taina din Sfânta Evanghelie a Schimbării la Faţă ne spune: aveți 
nădejde că vă veți întâlni cu mama pe care o plângeţi, cu tatăl 
pe care l-aţi pus și pe el sub brazdă, străjuit de o cruce într-un 
cimitir! Deci aveţi nădejde și nu mai fiți fără de nădejde, că vă 
veți întâlni cu părinţii frăţiilor voastre! 

Mai depinde acum de un singur lucru. Unde ne vom întâl- 
ni cu mamele noastre, cu părinţii noștri? În Raiul bucuriei lui 
Dumnezeu sau în valea cea adâncă a plângerii, a iadului? De 
aceea rugați-vă și pomeniţi-i pe cei care au trecut dincolo, ca 
Dumnezeu să-i ierte și să aveți o sfântă întâlnire cu părinţii, cu 
frații voştri, în Raiul bucuriei lui Dumnezeu! 


L.C.: Vă rog, Înaltpreasfințite Părinte, să vorbiţi acum și 
despre celălalt cuvânt: „schimbarea. 

Î.PS. loan: Încă unul din mesajele acestei sărbători și al 
Evangheliei ei este că ar trebui să ne schimbăm și noi părerea 
despre Hristos. Ce părere am eu despre Hristos? Ce părere aveţi 
despre Hristos? Sau creștinii ce părere au despre Hristos? Nu 
cumva noi nu avem o părere foarte, foarte bună despre Hris- 
tos? Mie îmi este frică că sunt mulţi, cu miile, cu sutele de mii, 
frați ai noștri care n-au o părere bună despre Hristos. Aţi întâl- 
nit în viața frăţiilor voastre vreun om care n-are părere bună 
despre Hristos, care nu și-a schimbat părerea despre Hristos? 
Toţi aceia care în prag de sărbătoare, când prin sfintele clopo- 
te ale bisericilor noastre ne cheamă Hristos la biserică și ei nu 
pleacă din casă, rămân robii televizorului, radioului, băuturii 
și altor desfătări lumești, aceia să știți că nu și-au schimbat încă 

părerea despre Hristos. Ei nu cred că este cu adevărat Fiul lui 
Dumnezeu. Ei nu cred că El este Mântuitorul lumii. Ei nu cred 
că El este Cel care vindecă pe cei bolnavi şi mângâie pe cei care 
sunt în tristeţi şi necazuri. Binecuvântat să fie Dumnezeu, că 
cei care vin la biserică şi-au schimbat părerea despre Hristos! Ei 
au o părere și o mărturisire bună pentru Hristos. Dacă vă veţi 
schimba părerea despre Hristos și veți crede că este cu adevărat 
Fiul lui Dumnezeu venit, Care S-a răstignit și a pătimit, şi ne-a 
împăcat cu Tatăl ceresc, dacă aceasta va fi părerea şi mărturisirea 
frățiilor voastre despre Hristos, și EL Îşi va schimba părerea 
despre noi, iar atunci când, obosiţi de drum, vom ajunge la 
poarta Raiului, va mărturisi și El înaintea Tatălui ceresc și va 
spune: „Părinte, omul acesta a trăit o viață după Evanghelie. Să 
intre în Împărăţia bucuriei noastre!” | 

Schimbaţi-vă și să ne schimbăm părerea despre Hristos, 
adică să credem mai profund și dintru adâncul ființei noastre că 
EI a venit în lume pentru mântuirea noastră și, ca să întărească 
credința celor trei Apostoli, Și-a dat doar pentru o clipă vălul, 
marama de pe față, să vadă cu cine au fost ei vreme de peste trei 
ani şi jumătate, cât a fost cu Apostolii Săi pe pământ. Ce va fi 
fost oare în inima Sfântului Apostol Petru, care a dormit cu 
Hristos în aceeași casă de piatră, când a văzut adevărata față a 
lui Hristos? Ce va fi fost în inima Sfântului loan, care se ştie că 
L-a iubit atât de mult pe Hristos? Iată taina sărbătorii Schim- 
bării la Faţă! 

Ce le spune Tatăl ceresc Apostolilor? Acesta este Fiul Meu cel 
iubit, în Care am binevoit; pe Acesta să-L ascultati! (Mt. 17, 5). 
Adică mesajul este: ascultați de iubire, pentru că nu avem altă 
definiție despre Dumnezeu decât că este iubire! Atunci, iată, 
spune: Fiu/ Meu cel iubit, pe Acesta să-L ascultați! Ascultaţi de 
iubire și faceţi toate activităţile din lumea aceasta din iubire! Să 
nu faceți nici o faptă din viaţa aceasta din ură, ci din iubire! De 

vei face și-ți vei duce viața față de aproapele tău, față de seme- 
nii ăi cu iubire, vei asculta din iubire şi cu iubire, fericit vei fi 
și în viaţa aceasta și vei ajunge în ţara iubirii lui Dumnezeu, 
în Raiul desfărării Sale! Ascultați iubirea, ascultați de Hristos! 
Așa nu vă veţi pierde nici voi, nici copiii pe care îi aveți pe braţe 
și nici cei ce vor veni după noi. De vom asculta de iubire, nu 
vom pierde viața, aici, pe pământ. Ascultă și iubește! Ascultă și 
iubește — asta vrea să ne spună Tatăl ceresc prin ceea ce le-a zis 
Apostolilor pe Muntele Tabor. lubiți și ascultați! Iubiţi și faceţi 
binele și veţi deveni fiii patriei Iubirii celei de Sus! Bunul Dum- 
nezeu să ne ajute să iubim mai mult, să ascultăm mai mult și să 
împlinim mai mult cuvântul Mântuitorului nostru Iisus Hris- 
tos din Sfintele Scripturi! 


Învățături la 
diverse pericope evanghelice 


Să luăm aminte! 


L.C.: În continuare, Înaltpreasfințite Părinte Arhiepiscop, 
mă voi opri la câteva pericope evanghelice și vă rog să explicați 
unele semnificaţii ale acestora. Încep cu pericopa evanghelică 
de la Sfântul Apostol Luca, cap. V, 1-10, cunoscută sub numele 
de Pescuirea minunată: În vremea aceea şedea lisus lângă lacul 
Ghenizaretului și a văzut două corăbii oprite lângă țărm, iar pes- 
carii ieșiseră din ele şi-şi spălau mrejele. Intrând în corabia care 
era a lui Simon, l-a rugat s-o depărteze puţin de la uscat; apoi 
șezând în corabie, învăța din ea mulțimile. lar când a termi- 
nat de vorbit, i-a zis lui Simon: „Depărteaz-o la adânc şi arun- 
cați mrejele voastre, ca să pescuiți!” Atunci, răspunzând Simon, 
L-a zis: „Învățătorule, toată noaptea ne-am ostenit și nimic n-am 
prins; dar la porunca Ta, voi arunca mreaja.” Și, făcând ei așa, 
au prins mulțime mare de peşti, încât li se rupeau mrejele. Deci 
au făcut semn tovarășilor, care erau în cealaltă corabie, ca să vină 
să le ajute. Și au venit și au umplut amândouă corăbiile, de erau 
gata să se scufunde. lar Simon Petru, văzând aceasta, a căzut la 
picioarele lui Iisus și L-a zis: „Du-Te de la mine, Doamne, căci 
sunt om păcătos! '; pentru că îl cuprinsese spaima pe el şi pe toți 

care erau cu el, din pricina pescuitului atâtor peşti pe care îi prin- 
seseră; tot așa şi pe Iacob şi pe loan, fii lui Zevedeu, care erau 
Zovarășii lui Simon. Atunci Iisus a zis către Simon: „Nu-ţi fie fri- 
că; de acum înainte vei fi pescar de oameni!” 

Vă rog să localizaţi lacul Ghenizaret din "Țara Sfântă! 

Î.PS. loan: Da, mai întâi să precizez locul unde se întâmplă 
această minune, la acest lac al Ghenizaretului, la această mare a 
Tiberiadei, această mare a Galileii. Deci practic, această minu- 
ne se întâmplă în ținutul Galileii, în nordul Ţării Sfinte. Aș vrea 
să fac o altă precizare: nu este nici mare, nici lac, ci este o con- 
figurație hidrologică, geografică cu totul deosebită care s-a for- 
mat pe cursul râului Iordan, pe apa Iordanului. Iordanul izvo- 
răşte din Muntele Hermonului, care azi se află în Liban, și la 
un moment dat se creează un luciu de apă, sub formă de lac, 
care are o lungime de 21 km, o lățime de aproximativ 12 km, 
având o suprafață de aproximativ 65 km? şi o adâncime maxi- 
mă de 45 m. Această mare a Galileii, cum i se spune, luciul ei de 
apă se află la o cotă de 220 de metri sub nivelul oceanului pla- 
netar, sub nivelul Mării Mediterane. Având această adâncime, 
putem să ne dăm seama de ce, într-adevăr, atunci când Apos- 
tolii erau în corabie, când era furtună foarte puternică, ei erau 
disperaţi. Mântuitorul vine și linişteşte furtuna. Deci aveau de 
ce să se teamă, pentru că nu este vorba despre un lac așa de mic, 
ci despre unul care are o adâncime de 45 m. 


L.C.: Ce sensuri duhovniceşti deosebite are această Sfântă 
Evanghelie? 

Î.PS. loan: Da, să revenim la contextul Evangheliei. Aceasta, 
în calendarele noastre ortodoxe, poartă numele, așa cum aţi spus, 
de pescuirea minunată. Să vedem cât de minunată este această 
pescuire, pentru că, în general, suntem tentaţi să ne oprim doar 
asupra faptului că Mântuitorul îi poruncește Sfântului Apostol 

Petru să arunce mreaja mai adânc și să tragă barca în larg. Sfân- 
tul Apostol Petru Îi spune că toată noaptea a încercat să prin- 
dă pește, însă nu a prins, dar „Apă cuvântul Tău, spune Sfân- 
tul Apostol Petru, voi zrunca mreaja”. Se prinde o mulţime de 
peşti. Sfântul Apostol Petru cu fratele său Andrei și în apropi- 
ere fiind cealaltă corabie cu Sfinții Apostoli loan și Iacob, toți 
rămân uimiți, surprinși, văd o minune a prinderii acestor pești. 

Acesta este aspectul văzut al minunii, dar eu consider că cea 
mai mare minune care s-a produs în acest context a fost că prin 
această prindere a peștilor, omul, iată, la porunca lui Dumne- 
zeu, prin ascultare, prinde acești pești, însă în acest moment se 
întâmplă ceva. Practic, Sfântul Apostol Petru, uimit în faţa aces- 
tei minuni, Îi spune lui Dumnezeu, Mântuitorului nostru lisus 
Hristos: Doamne, pleacă de la mine, că sunt om păcătos! lată deci 
recunoştinţa omului în faţa lui Dumnezeu și a milelor Sale! Câr 
de mici suntem noi în faţa lui Dumnezeu și în faţa lucrării Lui! 
Că nimic nu putem face fără Dumnezeu: toată noaptea, când 
era timp favorabil pentru a prinde pește, nu au reușit să prindă. 
Nimic nu poţi să faci fără Dumnezeu. 

Aici, prin această minune, Mântuitorul îi prinde El pe 
Apostoli în mreaja Sa duhovnicească. Prin urmare Apostolii 
prind pește, iar Mântuitorul aruncă o altă mreajă, anume aceea 
a ascultării. Dacă Apostolul n-ar fi ascultat, n-ar fi prins peşte. 
Deci Mântuitorul aruncă mreaja duhovnicească și-i prinde pe 
Apostoli în această mreajă. 

Pe de alră parte, Apostolul Petru, cel care este în primul 
plan, Îl prinde pe Dumnezeu. lată, pe de o parte omul prin- 
de peşte, Dumnezeu îl prinde pe om și, în alt context, omul 
ÎI prinde pe Dumnezeu. Dumnezeu Se lasă și El prins de om. 
Dumnezeu Se lasă prins de om. Aici zic eu că este marea pes- 
cuire, aici e marea prindere, când Dumnezeu reușește din nou 
să-l ia pe omul căzut și să-l prindă în mreaja Sa duhovnicească 

și, în același timp, Hristos, Fiul lui Dumnezeu, Se lasă prins de 
om în mreaja puţinei sale credințe. De aceea eu zic că unul din 
mesajele acestei Sfinte Evanghelii este acela al ascultării. Din 
ascultare decurg apoi toate celelalte virtuţi ale credinței și ale 
vieţii noastre în Hristos. 


L.C.: Înalepreasfinţite Părinte, peștele este un cuvânt care 
apare în multe locuri din B;/ie. Putem spune că peştele este un 
simbol aparte în cărţile religioase. Care să fie semnificaţia? 

Î PS. loan: Da, pe lângă faptul că activitatea Mântuitorului 
s-a desfășurat în mare parte în contextul acestei mări a Gali- 
leii, iar peştele era hrana obișnuită, eu cred că nu întâmplător, 
în limba greacă, peștele are numele ;//;s. Creștinii din primele 
veacuri au luat fiecare literă din acest cuvânt grecesc și au des- 
coperit faţa unei taine hristologice. Luând fiecare literă în par- 
te, fiecare literă desemna un cuvânt care s-ar traduce în limba 
română: „lisus Hristos, Fiul lui Dumnezeu, Mântuitorul”. Așa 
se face că, după scrierile noastre vechi creştine, atunci când, 
în epoca prigoanelor, doi creștini se întâlneau și nu știau unul 
despre celălalt că este creștin, desenau pe pulberea pământului 
un pește, și dacă celălalt era creștin, își dădea seama că această 
parolă sfântă se adresează și lui. Atunci imediat intrau într-o 
sfântă conversație duhovnicească, bucurându-se că amândoi 
sunt în aceeași credință a lui Hristos, Fiul lui Dumnezeu, Mân- 
tuitorul nostru al tuturor. 


L.C.: Redau o parte din pericopa evanghelică citită în Dumi- 
nica lăsatului sec de carne, a Înfricoșatei Judecăţi: VZ zice Împă- 
ratul celor de-a dreapta Lui: Veniţi, binecuvântații Tatălui Meu, 
moșteniţi împărăția cea pregătită vouă de la întemeierea lumii! 
Cici flimând am fost şi Mi-aţi dat să mănânc; însetat am fost și 
Mi-aţi dat să beau; străin am fost şi M-aţi primit; gol am fost și 
M-aţi îmbrăcat; bolnav am fost şi M-aţi cercetat; în temniță am 

fost şi ați venit la Mine. Atunci drepții Îi vor răspunde, zicând: 
Doamne, când Te-am văzut flămând și Te-am hrănit? Sau înse- 
tat şi Ţi-am dat să bei? Sau când Te-am văzut bolnav sau în tem- 
niță și am venit Ia Tine? lar împăratul, răspunzând, VA Zice câtre 
ei: Adevărat zic vouă, întrucât aţi Jăcut unuia dintre-acești fraţi 
ai Mei, prea mici, Mie Mi-aţi făcut! (Mt. 25, 31-40). Vă rog să ne 
vorbiți despre cei ce vor intra în Împărăţia lui Dumnezeu. 

Î.PS. loan: Sfântul Evanghelist Matei ne redă cine sunt cei 
ce vor intra în Împărăţia lui Dumnezeu. Pe cât de surprinză- 
tor, pe atât de simplu, cei care au cercetat pe cei din temniță 
vor intra în Împărăţia lui Dumnezeu. Prin urmare, trimiterea 
este la locul unde este adunată cea mai degradată ființă umană. 
Totuși Dumnezeu coboară până în cele mai întunecoase celule. 
Pare a fi un semn de încurajare. Nu este chiar așa. Și acele fiin- 
ţe de după gratii poartă pecetea dumnezeirii. Deci, Dumnezeu 
nu abandonează nimic din tot ce a creat. Așadar, și acolo, în 
temniță, este loc de întoarcere spre Dumnezeu. De fapt, ultima 
demnitate pe care o are Hristos pe pământ este aceea de întem- 
nițat. Acum două mii și ceva de ani, iudeii se întrebau, întâl- 
nindu-se pe stradă: „Ai auzit? A înviat Întemniţatul!” 


L.C.: Înalrpreasfinţite Părinte, în cuvântul de învățătură 
asupra pericopei evanghelice despre orbul din Ierihon, aţi afâr- 
mat că orbul este profesorul de la catedră... 

Î.PS. loan: Orice biserică este astăzi o cetate a lerihonu- 
lui. Marea descoperire din această Sfântă Evanghelie este că 
Mântuitorul lisus lasă pe acest orb să fie profesorul de la cea 
mai înaltă catedră — înțelepciunea vine de Sus și se revarsă asu- 
pra omului cu inima curată. Orbul știa despre lisus că vindecă 
neputincioşi, de aceea Îi spune: Iisuse, Fiu lui David, milu- 
iește-mă! (Mc. 10, 47). Aceste cuvinte ale orbului legitimează 
dumnezeirea lui lisus. Adică un orb ne dă o mărturisire, el Îl 
recunoaște pe Mesia. Vă întreb: Câţi Îl recunoaștem astăzi pe 

Mesia? De asemenea, învăţăm și noi că lisus este Mesia, Fiul lui 
Dumnezeu. Învăţăm să cerem de la Dumnezeu „să ne miluias- 
că”. Atunci când ceri de la Dumnezeu milă, când ai credință și 
când faci fapte bune — acestea dau mântuirea. Oare ce este mai 
important decât să dobândim mântuirea sufletelor noastre? 

Gândiţi-vă: „Doamne, miluiește!” este răspunsul de la stra- 
nă. În acest răspuns trebuie să și credem, de aceea mergem astăzi 
la biserică, să cerem mântuirea de la Hristos Domnul. De ace- 
ea fiecare biserică este azi o cetate a lerihonului. Îndemnul final 
este să ne smerim un pic, ca să primim înţelepciune. 


L.C.: Înaltpreasfințite Părinte, în Duminica a VI-a după 
Paști se citește o Evanghelie cu un subiect asemănător, adică 
are în centru tot un orb: Și trecând Iisus, a văzut un orb din naş- 
tere. Și ucenicii Lui L-au întrebat, zicând: „Învăţătorule, cine a 
păcătuit, acesta sau părinţii lui, de s-a născut orb?” lisus a răs- 
puns: „Nici el n-a păcătuit, nici părinţii lui, ci ca să se arate în el 
lucrările lui Dumnezeu. Trebuie să Jac, până este ziuă, lucrările 
Celui ce M-a trimis pe Mine; că vine noaptea, când nimeni nu 
poate să lucreze. Atât cât sunt în lume, Lumină a lumii sunt. 
Acestea zicând, a scuipat jos și a făcut tină din scuipat, și a uns cu 
țină ochii orbului, Și i-a zis: „Mergi de te spală în scăldătoarea 
Siloamului” (care se tâlcuiește trimis). Deci s-a dus și s-a spălat și 
a venit văzând. lar vecinii şi cei ce-l văzuseră mai înainte că era 
orb ziceau: „Nu este acesta cel ce şedea şi cerșea?” Unii ziceau: „El 
este.” Alţii ziceau: „Nu este el, ci seamănă cu el." Dar acela zicea: 
„Eu sunt.” Deci îi ziceau: „Cum ți s-au deschis ochii?” Acela a răs- 
puns: „Omul Care se numeşte lisus a făcut tină şi a uns ochii mei; 
și mi-a zis: Mergi la scăldătoarea Siloamului și te spală. Deci 
ducându-mă și spălându-mă, am văzut” (In 9, 1-11). Ce s-a 
petrecut de fapt în această pericopă evanghelică? Vă rugăm să 
ne spuneți mai multe și despre scăldătoarea Siloamului, având 
în vedere că aţi stat o vreme la Locurile Sfinte. 

Î.PS. loan: Da, aş vrea mai întâi să punctăm ce era aceas- 
tă scăldătoare a Siloamului, la care orbul este trimis de către 
Mântuitorul lisus Hristos, după ce îi face tină și îi unge ochii. 
În istoria culturii și civilizaţiilor de pe planeta noastră, remar- 
căm faptul că majoritatea localităzilor, cetăților au luat naște-: 
re și s-au dezvoltat lângă un izvor. Așa se face că și Ierusalimul 
s-a născut, în urmă cu aproximativ cinci mii de ani, în jurul 
unui mic izvor. Acest izvor curgea spre Bethleem. Locuitorii 
au făcut un mic baraj, unde s-a acumulat o anumită cantitate de 
apă, pe care s-o folosească arât pentru treburile lor casnice, cât 
și pentru aspectele rituale de la templu. De aceea în traducerea 
noastră românească intrată deja foarte bine în cultul nostru și 
în partea liturgică este numită scăldătoarea Siloamului. Să nu 
se creadă că acolo se scălda cineva! Eventual, din acel mic rezer- 
vor, femeia israelită lua apă pentru a spăla. Tot acolo, în prima 
etapă, animalele aduse la templul din Ierusalim, pentru jertfă, 
întâi trebuiau spălate, ca să fie curate, după aceea erau aduse 
ca jertfă pe altarul templului din Ierusalim. Iată câteva cuvinte 
precise și practice legate de această scăldătoare a Siloamului! 

Cât despre ceea ce s-a întâmplat și a vrut Dumnezeu să ne 
arate cu acest orb din naştere este într-adevăr o minune cu 
totul zguduitoare, pe care a săvârșit-o Mântuitorul nostru Iisus 
Hristos, prin care mă gândesc că a vrut să arate dumnezeirea 
Sa, cât se putea şi cât puteau percepe oamenii atunci, precum 
și noi cei de astăzi, că Dumnezeu l-a făcut pe om din țărână și 
că la țărâna aceasta a adăugat ceva. Spune Sfântul Evanghelist 
Joan că Mântuitorul a scuipat jos și a făcut tină. Ei, aici putem 
să tragem această concluzie că Dumnezeu a luat țărâna și după 
aceea a pus în ea suflare de viață. Practic ne arată, într-un mod 
cu totul deosebit, cum l-a făcut pe om, pentru că cel care fuse- 
se orb nu mai era om în toate facultățile lui. El avea partea tru- 
pească în toate facultățile ei, dar nu vedea. Aici vedem o recre- 

are, O restaurare a omului așa cum a făcut-o Dumnezeu, iar 
această ungere cu tină nu simbolizează altceva decât originea 
divină a omului. Dacă am compara cu o imagine din lumea 
artistică, unde vedem că un pictor, după ce termină un tablou, 
undeva jos, semnează, Mântuitorul semnează chipul omului. 
Cu această tină făcută de El, Mântuitorul semnează pe chipul 
omului restaurat și-l trimite la scăldătoarea Siloamului; adică 
autorul, după ce își termină tabloul, îl semnează, practic îl tri- 
mite la un tâmplar, să-i pună ramă, să-l pună în valoare. 

Așa consider -eu: cu această tină Dumnezeu semnează pe 
ochii orbului, Își semnează numele Său. De aceea, când privim 
în ochii fraţilor noștri, eu aș zice să nu căutăm doar la culoa- 
rea ochilor, să nu privim doar la fața ochilor, adică să nu-l pri- 
vim pe aproapele nostru numai din punct de vedere estetic. Să 
căutăm să vedem că pe ochiul, pe lumina ochilor aproapelui 
scrie „Dumnezeu”. lar dacă suntem opera lui Dumnezeu, să o 
respectăm, deoarece suntem creați de Dumnezeu, iar eu zic că 
această operă a lui Dumnezeu nu trebuie distrusă, ci trebuie 
pusă în valoare așa cum se cuvine, cum a dorit Dumnezeu, să ne 
- respectăm unii pe alţii, pentru că toţi purtăm, în lumina ochi- 
lor noştri, semnătura lui Dumnezeu. 


L.C.: Înaltpreasfinţite Părinte, pentru următoarele două 
întrebări am în vedere pericopa evanghelică despre vindeca- 
rea celor doi demonizaţi din Gadara: Și zrecârd E] dincolo, în 
ținutul gadarenilor, L-au întâmpinat doi demonizați, care ieșeau 
din morminte, foarte cumpliți, încât nimeni nu putea să treacă pe 
calea aceea. Și iată au început să strige și să zică: „Ce ai cu noi, Lisu- 
se, Fiul lui Dumnezeu? Ai venit aici mai înainte de vreme ca să 
ne chinuieşti?” Departe de ei era o turmă mare de porci, păscând. 
Iar demonii Îl rugau, zicând: „Dacă ne scoţi afară, trimite-ne în 
turma de porci.” Și EI le-a zis: „Duceţi-vă! lar ei, ieșind, s-au dus 

în turma de porci; și îndată toată turma de porci s-a aruncat de 
pe țărm în mare şi a pierit în apă. lar păzitorii au fugit și, ducân- 
du-se în cetate, au spus cele întâmplate cu demonizaţii. Și iată toa- 
ză cetatea a ieșit în întâmpinarea lui lisus şi, văzându-L, L-au 
rugat să treacă din hotarele lor (Mt. 8, 28-34). 

De ce cei doi îndrăciți I-au reproșat că a venit înainte de vre- 
me și de ce a plecat Mântuitorul din ţinutul unde vindecase pe 
cei doi demonizaţi? Ce motiv i-a determinat pe locuitorii ace- 
lui ţinut să-L alunge, spunându-l să treacă din hotarele lor? 

Î.PS. Ioan: În legătură cu motivul pe care l-au avut locui- 
torii din Gadara să-L alunge pe Hristos din hotarele lor, cred 
că fiecare dintre noi putem răspunde la această întrebare sau să 
ne punem această întrebare. De ce noi astăzi nu-L primim pe 
Hristos în hotarele inimii noastre, în casa noastră, în familia 
noastră? Sunt foarte multe motive pentru care nu-L primesc 
astăzi oamenii pe Dumnezeu. În hotarele pe unde Hristos adu- 
cea vestea cea bună este mereu război. Deci nici astăzi oame- 
nii nu-L lasă pe Hristos, vor să fie șterse de pe pământ urmele 
Lui. Cine stă la baza acestei alungări a lui Hristos? Răspunsul 
îl găsim în Sfânta Scriptură, în pericopa pe care ați citat-o. În 
această Sfântă Evanghelie demonii spun: Ce ai cu noi, Iisuse, 
Fiul lui Dumnezeu? Ei nu înţeleg şi continuă: 4; venit aici mai 
înainte de vreme ca să ne chinuieşti? 

Aș vrea să mă opresc asupra acestei expresii „mai înainte de 
vreme” sau, cum spunem noi în limbaj obișnuit, „prea devreme”. 
Spunem cuiva: „Ai venit prea devreme.” Gândiţi-vă la aceas- 
că întrebare și la aceste cuvinte! Cum răspundem noi? Când 
auzim, în duminici și în sărbători, clopotul sfintelor noastre 
biserici — trage de dimineaţă, pentru Utrenie, mai trage apoi în 
alt moment al Utreniei, trage apoi clopotul la începutul Litur- 
ghiei, pe la noi, prin Ardeal, trag clopotele și la Sfinte Dum- 


nezeule şi în alte momente ale Liturghiei. Ei, ce spunem noi? 

Auzim pe mama sau pe tata: „Au tras clopotele, dragul mamei, 
să mergem a biserică!” Ei! Noi cei care suntem — eu știu, poa- 
te — născuți mai de multișor ce i-am spus de atâtea ori mamei? 
„Mamă, este prea devreme, prea devreme!” Deci iată cum şi 
noi, astăzi, folosim această expresie „prea devreme”. Oare cine 
ne induce în gând și în conștiință această expresie, ca să nu 
mergem prea devreme la Dumnezeu? Și așa se face că diavolul 
cu această expresie „mai înainte de vreme” sau „prea devreme” 
ne încurcă și pe noi astăzi, pentru că el știe de ce ne șopteşte la 
ureche această expresie, parcă spunând: „Nu te duce la biseri- 
că dimineaţa să fii printre primii, să auzi și Utrenia, unde sunt 
cântări și doxologii atât de frumoase închinate, în general, Învi- 
erii Mântuitorului nostru lisus Hristos!” Pentru că ce sărbă- 
torim noi, ce prăznuim noi în fiecare duminică dacă nu săr- 
bătoarea sărbătorilor, sărbătoarea luminii, a Învierii Mântuito- 
rului lisus Hristos? De ce să nu avem noi un Paști al bucuriei 
în fiecare săptămână? De ce? Pentru că este prea devreme. Și 
apoi mai știe diavolul ceva. Dacă ajungem prea devreme, după 
viclenia lui, noi auzim, în prima parte a Dumnezeieștii Litur- 
ghii, că se citesc două scrisori. Se citește o scrisoare a Sfântului 
Apostol Pavel — zice și citește cântărețul din mijlocul bisericii 
„citire din Epistola Sfântului Apostol Pavel către Corinteni...” 
Dar acea scrisoare a Sfântului Apostol Pavel, acea epistolă se 
adresează astăzi celor din bisericile de oriunde, din Transilva- 
nia, din ţara aceasta. Se adresează bisericii din care frăţia ta faci 
parte, din satul sau orașul tău. Apoi citește preotul cuvântul lui 
Dumnezeu. A doua scrisoare vine chiar de la Mântuitorul nos- 
tru lisus Hristos, cuvântul Evangheliei. De aceea diavolul nu 
dorește să ajungem noi duminica la timp la biserică, să pierdem 
aceste două scrisori pe care noi, nevrednicii, le primim de la un 
Apostol și de la Mântuitorul nostru lisus Hristos. 

O, cât de fericiţi au fost părinţii noștri care citeau câte o 
scrisoare, înlăcrimaţi, într-o tranșee pe front! Sunt mulți din- 
tre părinţii noștri care n-au avut o iconiţă în buzunarul de la 
tunică, de la haina cu care erau îmbrăcați pe front. Şi în loc de 
icoană aveau câte o scrisoare de la părinți, de la mamă sau de la 
soție. Pe aceasta, de multe ori, o sărutau în loc de icoană. De 
aceea, în timpul Utreniei, preotul duce Sfânta Evanghelie în 
mijlocul bisericii și o pune spre sărutare. Sfânta Evanghelie este 
scrisoarea aceasta de Sus, este scrisoarea venită de la Mântuito- 
rul nostru Hristos, de aceea o pune spre sărutare credincioșilor. 
Şi preotul, ori de câte ori citește Sfânta Evanghelie, o sărută. 
Ştie el că într-adevăr este scrisoarea Mântuitorului. Şi cum să 
nu săruți și să nu verși lacrimi pe o scrisoare care ţie, personal, 
îti vine de Sus, de la Dumnezeu? 

Cât ne bucurăm noi când primim o scrisoare de la o anumită 
personalitate din lumea aceasta! Cu atât mai mult să ne bucu- 
răm cei ce pășim cu smerenie, în fiecare sărbătoare și dumini- 
ca, pragul bisericii, fiind conștienți că și în duminica aceasta, și 
în sărbătoarea aceasta, Dumnezeu nu ne va uita și ne va trimite 
scrisoare de Sus, de la Sfinţii Apostoli și de la Mântuitorul nos- 
tru Iisus Hristos! 


L.C.: Înaltpreasfinţite Părinte, iertaţi-mă, sper să nu săvâr- 
șesc vreo impietate, dar dacă ar fi să actualizăm puţin ceea ce 
s-a petrecut în pericopa evanghelică citată mai sus, credeți că în 
cazul în care Hristos ar păși din nou în lumea pe unde a fost, ori 
chiar pe meleagurile noastre, ar fi primit mai bine, ar fi alungat 
sau ar putea fi alungat? 

Î.PS. Ioan: Din nefericire, sunt şi astăzi oameni și popoare 
care nu-L primesc pe Dumnezeu în hotarele lor. Iată că și astăzi 
cei din părţile Libanului, care odinioară au fost în relații atât 
de bune cu poporul lui Israel — cei din Liban au fost folosiţi 

la ridicarea templului din Ierusalim —, astăzi, din cauza con- 
vingerilor lor religioase, au pornit un conflict. Or, ce popor, 
ce om poate, în numele lui Dumnezeu, să ucidă, să porneas- 
că războaie, să facă victime? Numai acolo porneşte războiul, 
unde lipsește pacea. Care pace? Pacea lui Hristos. Deci se vede 
că astăzi Hristos este alungat nu cu pietre din Galileea, ci este 
alungat cu bombe, pentru că nici Hristos şi nici atâtea mii de 
pelerini care ar putea să se hrănească astăzi duhovnicește, să 
călătorească cu smerenie în nordul Ţării Sfinte, unde a trăit 
Mântuitorul nostru Iisus Hristos — și de ce n-am spune, orice 
pelerin care se întoarce din ara Sfântă devine un nou om, plin 
de iubire, plin de respect față de Dumnezeu și față de semenii 
săi. Dar şi în particular, fiecare dintre noi nu-L primim pe Hris- 
tos din cauza patimilor, din cauza păcatelor noastre. 

Cum să-L primesc eu pe Hristos în inima mea, duminica și 
în zi de sărbătoare, când eu nu mă dezlipesc de cele lumești? 
Mă duc duminica la ogor să muncesc. Mă duc în zi de sărbă- 
toare să lucrez, să muncesc, să agonisesc. De ce să-L primesc 
pe Hristos în sufletul și în inima mea? Căci voi sărăci! Dacă 
duminica nu lucrez, dacă în sărbătoare nu lucrez, eu sărăcesc 
și atunci cum să-L primesc pe Hristos? Cum să stau de vorbă, 
să-L ascult pe Hristos în glasul Sfintei Liturghii, la biserică, 
pentru că eu sărăcesc? lată cum păcatele noastre, așa cum și 
bieții gadareni — câte un porc de la fiecare familie s-a aruncat 
în mare — au socotit că au sărăcit, că le-a murit un porc, dar 
n-au văzut că Hristos, Fiul lui Dumnezeu, a restaurat în faţa 
ochilor lor pe cei doi oameni pe care, în mod cert, ei i-au alun- 
gat din cetatea lor, pentru că erau demonizaţi, nu mai semă- 
nau cu ei. 

Așa sunt oamenii care nu-L mai au pe Hristos, nu mai sea- 
mănă cu ceilalți, blânzi, cuminţi și ajung în morminte, așa cum 
a fost cazul celor doi demonizați din această evanghelie. 

Dumnezeu să ne ajute să ne putem și noi debarasa, să putem 
să scoatem această nocivitate a păcatului din inimile noastre! 
Ca într-un câmp, ca într-un ogor curat, Hristos, Fiul lui Dum- 
nezeu, să semene, în fiecare sărbătoare și duminică, sămânța — 
cuvântul Său în inimile noastre —, spre rodirea virtuților și a 
împăcării noastre cu Dumnezeu! 


L.C.: Înaltpreasfinţite Părinte, îmi place mult ca sens duhov- 
nicesc și valoare metaforică ultima parte din Sfânta Evanghelie 
din Duminica a V-a după Paști, a Samarinencei, unde se spune: 
lisus a răspuns şi i-a spus: oricine bea din apa aceasta va înseta 
iarăși; dar cel ce va bea din apa pe care i-o voi da Eu nu va mai 
înseta în veac, căci apa pe care i-o voi da Eu se va face în el izvor 
de apă curgătoare spre viaţă veșnică (In 4, 13-14). Vă rog să ne 
vorbiţi despre sensul acestor cuvinte, în general despre această 
pericopă evanghelică, a Samarinencei. 

Î.PS. loan: Această Sfântă Evanghelie după loan începe din 
momentul întâlnirii Mântuitorului nostru lisus Hristos, la mar- 
ginea unui oraș, Sihar, cu o femeie samarineancă ce venise să 
ia apă, cu o găleată, pentru cele de trebuință din casa ei. Spune 
Sfântul Evanghelist loan că era cam pe la ceasul al şaselea, adi- 
că pe la timpul amiezii, către ora 12. Mântuitorul a rămas lângă 
fântână, iar Apostolii au intrat în cetate să cumpere hrană. Mân- 
tuitorul a rămas singur și iată, în ceasul acela, a venit o femeie 
samarineancă și Domnul i-a cerut puţină apă, să-Și răcorească 
trupul Său biciuit de soarele puternic ce este acolo, în acea parte 
de lume, în Țara lui Israel. Femeia, după port și după vorbă, şi-a 
dat seama că nu este samarinean, ci este iudeu. Atunci I-a spus: 
Cum Tu, iudeu find, îmi ceri mie apă să bei, căci samarinenii cu 
iudeii, iudeii cu samarinenii n-au nici o legătură!? 

Atunci lisus Hristos i-a spus: Dacă ai ști, dacă L-ai cunoaşte 
pe Cel ce-ţi cere ţie apă, EI ţi-ar da ţie zpa cea vie. N-aş repeta 
toată conversaţia, dar un lucru este clar, anume că femeia l-a 

spus: „Dă-mi și mie apa aceasta, apa cea vie, să nu mai însetez 
niciodată!” 

În perioada trăirii mele în Locurile Sfinte, am fost la acest puț 
al lui Iacov. Este o fântână săpată în stâncă, adâncă de 32 de metri, 
din care și astăzi pelerinii care trec pe acolo iau o cană cu apă, își 
răcoresc trupul și își aduc aminte de momentul întâlnirii Mântu- 
itorului nostru Iisus Hristos cu femeia samarineancă. Deci ce ne 
poate da nouă Hristos? Ce trebuie să cerem noi de la Hristos? 


L.C.: Apa cea vie. 

Î.PS. Ioan: Apa cea vie. Dar ce ar fi oare apa cea vie? Apa 
cea vie este cuvântul lui Dumnezeu, de aceea pe oricare dintre 
credincioşi, în orice duminică, sărbătoare, sau la casele lor, îi 
îndemn să citească din Sfânta Scriptură. De acolo nu facem alt- 
ceva decât să scoatem, din acel puț adânc, din această fântâ- 
nă, apa cea vie, cea dătăroare de viață. De aceea preotul, din 
fața Sfântului Altar, la sfârșitul Sfintei Lirurghii, scoate și el, 
din adâncul înțelepciunii sale și al citirii celor sfinte, și pune în 
inima credincioșilor, pe buzele lor, zpz cez vie. Ori de câtre ori 
ascultați, cu evlavie și cu băgare de seamă, citirea Sfintei Evan- 
ghelii sau o predică, în momentul acela Hristos, Fiul lui Dum- 
nezeu, umezeşte buzele oamenilor cu apa cea vie. 

Oare ce poate fi mai mult pentru noi astăzi, ca Însuşi Hris- 
tos, Fiul lui Dumnezeu, să vină şi să-ţi înmoaie buzele tale usca- 
te cu apa cea vie care curge din Hristos, din coasta Lui cea stră- 
punsă de ostaș pe cruce? Eu spun: Dacă vă este sete de Dum- 
nezeu, iubiţi credincioși, veniţi, iar El vă potolește setea aceasta 
ori de câte ori veniţi la biserică, ascultați și vă împărtășiți cu 
trupul și cu sângele Mântuitorului nostru Iisus Hristos! 

Domnul nostru lisus Hristos ştia că și noi vom călători 
într-un pustiu al lumii acesteia. Așa cum și El Și-a potolit setea, 
Ja Sihar, dintr-o fântână a lui Iacov, iară că și El a săpat, așa cum 
a săpat Iacov puţul acela adânc de 32 de metri, la Sihar, tot așa și 

Hristos împreună cu strămoșii și părinții noștri au săpat în toate 
satele noastre câte o fântână din care curge apă vie. Aceasta este 
biserica din toate satele și oraşele noastre, este fântâna de apă 
vie. De aceea orice biserică este sfinţită, atunci când se termină 
lucrările de construcție, de pictare, pentru că se mulțumește lui 
Dumnezeu pentru toată jertfa înaintaşilor noștri. 

Aşadar, dacă doriţi să rămâneți vii în Împărăţia lui Dumne- 
zeu și în lumea aceasta, adăpaţi-vă mereu din aceste sfinte fân- 
tâni pe cupola cărora se află crucea de biruinţă a Mântuitorului 
nostru lisus Hristos! 


L.C.: Înaltpreasfințite Părinte, fiecare dintre noi avem diver- 
se griji, în familie, la locul de muncă etc. Mă gândesc la cuvinte- 
le Mântuitorului: Privizi /a păsările cerului, că nu seamănă, nici 
nu seceră, nici nu adună în bambare, și Tatăl vostru Cel ceresc le 
hrăneşte. Oare nu sunteţi voi cu mult mai presus decât ele? (Mt. 
6, 26). Totuși oamenii au asemenea griji. Sunt sau nu sunt bune 
aceste griji ale vieţii? Sunt de condamnat sau sunt de apreciat? 

Î.PS. loan: Aceasta este o temă care a fost foarte, foarte dez- 
bătută, mai ales în perioada stalinistă, când s-au găsit atâția și 
atâția activiști de partid cu șapte clase care puseseră și ei mâna 
pe Sfânta Scriptură şi ca urmare au speculat ei foarte mult, ară- 
când că oarecum credinţa noastră nu concordă prea mult cu 
învăţăturile lor despre muncă. 

Dar să revenim la cuvântul lui Dumnezeu și să avem în vede- 
re Sfânta Evanghelie despre grijile vieții. Aș vrea să mă opresc 
doar la ultima frază din această Sfântă Evanghelie: Căutaţi mai 
întâi Împărăția lui Dumnezeu şi dreptatea Lui, și toate celelal- 
te se vor adăuga vouă (Mt. 6, 33). Ei! Aici Hristos nu vrea să 
spună să nu muncim, să nu avem griji de cele ce sunt normale 
în viața aceasta, de a ne hrăni, de a ne îmbrăca, de a avea grijă 
de copiii pe care i-a dat Dumnezeu în familia noastră creștină. 
Insist asupra numeralului „întâi”, sub forma oarecum compara- 

tivă „mai întâi . Prin acest „mai întâi”, Mântuitorul nostru lisus 
Hristos vrea să stabilească prioritatea absolută a vieţii și activi- 
tății noastre pe pământ, adică mai întâi să căutăm Împărăţia lui 
Dumnezeu și dreptatea Lui, și apoi celelalte. 

Prin aceste cuvinte, Mântuitorul îl reașază pe om, cum spu- 
nem noi, călugării, pe calea împărătească, pe calea de mijloc, 
adică să se așeze omul într-un asemenea loc, încât nici pe cele 
dumnezeiești să nu le neglijeze, nici pe cele pământești. Totuși, 
în echilibrul dintre cele două activităţi, prioritatea absolută o 
are căutarea Împărăției lui Dumnezeu. Hristos nu este impo- 
triva muncii, a pâinii, ci doar prin această prioritate să căutăm 
mai întâi Împărăţia lui Dumnezeu; Mântuitorul vrea să ne ara- 
te că suntem creaţi pentru Cer, pentru Împărăția lui Dumne- 
zeu. Cât suntem pe acest pământ, avem sfântă poruncă — o 
găsim în Cartea Facerii, unde se spune că prin sudoarea feţei 
noastre ne vom câștiga pâinea cea de toate zilele. 


L.C.: Dar, Înaltpreasfinţite Părinte, unde căutăm și, mai 
ales, cum căutăm Împărăția lui Dumnezeu? 

Î.PS. loan: Da, unde şi cum căutăm Împărăţia lui Dumne- 
zeu? Dacă Dumnezeu, atunci când l-a creat pe om, i-a dat ochii 
cu care intrăm în contact cu lumea noastră exterioară, vedem 
raza soarelui, vedem frumusețile creaţiei lui Dumnezeu, totuși 
nu este suficient numai a privi cu acești ochi calea care duce 
spre Împărăţia lui Dumnezeu. În majoritatea cazurilor, ochii 
noştri trupești se lipesc de frumuseţile nu totdeauna harice, 
divine, ci ne împing spre păcat, ne atrag de multe ori spre plă- 
ceri, și de aceea trebuie să fim cu luare-aminte la această Sfân- 
tă Evanghelie, care face parte din Predica de pe munte, unde 
Mântuitorul a rostit Fericirile. Acolo, Hristos ne spune cu ce să 
privim noi, ca să găsim ușa Împărăției lui Dumnezeu, în Feri- 
cirea a șasea: Fericiţi cei curaţi cu inima, Că aceia vor vedea pe 
Dumnezeu (Mt. 5, 8). lată deci că omul Îl vede pe Dumnezeu 

nu cu ochii trupești, ci cu inima! Acesta este „ochiul” cu care 
omul poate să privească spre Împărăţia lui Dumnezeu, spre a-L 
găsi pe Dumnezeu, pentru că, spuneam şi mai înainte, ochii 
aceștia ai noștri trupești tare mai sunt ei lipiți de alte imagini și 
de alte făpturi din lumea aceasta, trăgându-ne spre o împărăție 
mai mult a întunericului! De aceea Mântuitorul, în contextul 
Predicii de pe Munte, ne dă și cheia, ne dă și soluţia prin care 
să-L vedem și să-L căutăm pe Dumnezeu, adică cu inima: Feri- 
Ciți cei curaţi cu inima, CĂ aceia vor vedea pe Dumnezeu. 

Însăși implicarea Bisericii noastre în problemele sociale ara- 
tă că împlinește și această poruncă a lui Dumnezeu, de a avea 
grijă și de cei de lângă noi, din lume, dar prioritare rămân cău- 
tarea Împărăției lui Dumnezeu și împlinirea poruncilor Lui. 

Vedeţi, este un lucru extraordinar cum duminica este ziua 
întâi a săptămânii pentru creștini. Deci nu este sfârșitul săp- 
tămânii; prin urmare, vedeți cum a rânduit Dumnezeu? Mai 
întâi căutăm duminica, când creștinii noștri se îndreaptă spre 
biserică și prin participarea la Sfânta Liturghie arătăm semnul 
căutării lui Dumnezeu. Apoi a doua zi a săptămânii, luni, fie- 
care pune mâna pe sapă, pe lopată și lucrează cele de trebuință 
pentru cele trupești. 


L.C.: O călătorie spre Dumnezeu este evidenţiată de Sfân- 
ta Evanghelie în pericopa Umblarea pe mare și potolirea furtu- 
nii, din care redau un fragment: Jar /a a patra strajă din noap- 
te a venit la ei lisus, umblând pe mare. Văzându-L umblând pe 
mare, ucenicii s-au înspăimântat, zicând că e nălucă şi de Jrică 
au strigat. Dar EL le-a vorbit îndată, zicându-le: „Îndrăzniţi, 
Eu sunt; nu vă temeţi!” lar Petru, răspunzând, a zis: „Doamne, 
dacă ești Tu, poruncește să vin la Tine pe apă!" EL i-a zis: „Vino! 
Iar Petru, coborându-se din corabie, a mers pe apă și a venit către 
lisus. Dar văzând vântul, s-a temut și, începând să se scufun- 
de, a strigat, zicând: „Doamne, scapă-mă!” Iar lisus, întinzând 

îndată mâna, l-a apucat și a zis: „Puțin credinciosule, pentru ce 
te-ai îndoit?” Și suindu-se ei în corabie, s-a potolit vântul. lar cei 
din corabie 1 s-au închinat, zicând: „Cu adevărat Tu ești Fiul lui 
Dumnezeu” (Mt. 14, 25-33). 

Vă rog, Înaltpreasfinția Voastră... 

ÎPS. loan: Subiectul acestei Evanghelii se petrece noap- 
tea. lisus Hristos spune Apostolilor să urce într-o corabie, ca să 
plece spre Galileea de azi. E vorba aici de ascu/zare — Apostolii 
ascultă și se urcă în corabie —, apoi de rugăciune — lisus Se roagă, 
„S-a suit în munte ca să Se roage singur . Dacă lisus Hristos cel 
fără de păcate S-a dus să Se roage, cu atât mai mult trebuie să ne 
rugăm noi, cei împovăraţi de atâtea păcate! Barca se depărtea- 
ză de pământ, este învăluiră de valuri, iar vântul era împotrivă. 
La a patra strajă din noapte a venit la ei lisus, umblând pe mare. 
Apostolii cred că e o nălucă. Apostolul Petru Îi cere să-l cheme 
la El. Unde îl cheamă Iisus Hristos pe Sfântul Apostol Petru? 
Eu aș zice că îl cheamă în Rai. Unde este Mântuitorul nostru 
lisus Hristos, acolo este Raiul. Dar această cărare spre Rai nu 
este foarte netedă, ci e plină de valuri și bântuiră de vânturi, de 
aceea toţi cei care ne îndreptăm spre Împărăţia lui Dumnezeu să 
nu ne așteptăm să mergem pe o cărare plină de flori! Să nu dez- 
nădăjduim atunci când apar valuri și vânturi! Apostolul Pavel a 
cerut ajutor și lisus i-a întins mâna. Să avem nădejdea că lisus ne 
va întinde mâna dacă vom fi pe această cărare! 

Cuvântul „îndrăzniţi” se referă la curajul de a pleca pe aceas- 
tă cărare strâmtă. „Nu vă temeţi” are în vedere teama, care e 
un păcat. Din contextul Evangheliei învăţăm că trebuie să ne 
continuăm viața fără frică, călătorind spre Dumnezeu. Atunci 
când clopotele ne cheamă la EI, la biserică, în corabia în care l-a 
pus Mântuitorul pe Sfântul Apostol Petru, să dăm glas și noi, 
îndreptrându-ne spre Dumnezeu! Se ajunge la Dumnezeu prin 
biserică, prin corabia condusă de Hristos. 

Un cuvânt din vremea contemporană nouă: cât de media- 
tizat a fost faptul când un om a pus piciorul pe Lună! Cât de 
puţin este mediatizat faptul că un om e chemat de lisus Hris- 
tos pe mare! Dumnezeu să ne întărească pe toți să putem face 


pași spre EI! 


L.C.: Înalrpreasfințite Părinte, una dintre cele mai cunos- 
cute Evanghelii este aceea despre înmulțirea pâinilor sau 
înmulțirea celor cinci pâini. Vă rog să ne spuneți un cuvânt de 
învățătură despre această Sfântă Evanghelie după Matei (cap. 
14, 14-22), care urmează imediat după ce Sfântul Evanghelist 
Matei relatează împrejurarea în care a fost tăiat capul Sfântului 
Joan Botezătorul. 

ÎPS. loan: Hristos Domnul, în contextul Evangheliei după 
Matei, capitolul 14, era trist. ÎI pierduse pe Luceafărul Său, pe 
primul prunc pe care l-a întâlnit în această lume, încă pe când 
era în pântecele maicii Sale, cu care Și-a început copilăria, pe 
Sfântul loan Botezătorul. Câră tristețe! lisus Hristos primește 
o veste tristă din sudul Țării Sfinte: în temnița de la Maherus, 
de lângă Marea Moartă, Sfântului loan Botezătorul i se tăiase 
capul. Hristos îl pierde pe Ioan, dar nu numai atât. Aș putea 
spune că poate a simţit, în momentul primirii acestei veşti, că 
Și-a pierdut copilăria. Desigur, fiecare dintre noi ne-am pierdut 
vreun prieten din copilărie. Ce-am simţit oare atunci? Ce va fi 
simţit Hristos Care Și-a pierdut și Luceafărul, şi copilăria? Ce 
facem noi când suntem trişti, când primim o veste dureroasă? 
Ne izolăm și zicem: „Nu mai vreau să văd pe nimeni, căci m-a 
părăsit Dumnezeu!” Să observăm însă atitudinea lui Hristos. El 
ce face într-o asemenea situaţie? El iubește, eu urăsc. El hrăneşte 
mii de oameni, eu închid porţile casei, să nu-mi pășească pra- 
gul vreun sărman. Hristos vindecă pe cei bolnavi, eu nici nu 
știu unde este spitalul din orașul meu. Tristeţea nu-L opreşte 

pe Hristos din misiunea Sa. El a venit în lume să-i vindece pe 
cei bolnavi, să-i sature pe cei flămânzi. După o zi în care și soa- 
rele era trist la vestea uciderii Sfântului loan Botezătorul, la fel 
mulțimile, care I-au ascultat cuvintele Sale divine, cunoscând că 
vindecase pe mulți bolnavi, iată, o altă veste tristă Îi dau uceni- 
cii: mii de oameni flămânzi, iar locul era pustiu. Mii de oameni 
într-un pustiu înseamnă foame și sete și... iarăși tristeţe. Hristos 
S-a hrănit cu tristețile noastre, iar pe noi ne-a hrănit cu pâine. 

Aflăm că, în acea mulțime de oameni, un copil avea în tra- 
ista sa cinci pâini și doi pești, merinde puse de mama lui. Hris- 
tos a binecuvântat şi a frânt cele cinci pâini și le-a dat ucenici- 
lor, iar ucenicii, mulțimilor. Spune Evanghelistul că au mâncat 
toți și s-au săturat și au rămas, rămășițe de firimituri, douăspre- 
zece coșuri pline. Oare ce a înmulțit Hristos? Doar pâinile? 
Eu zic că Hristos a înmulțit iubirea. Pot să spun fiecărui frate 
creștin că au mai rămas, și pentru el, și pentru mine, încă două- 
sprezece coșuri pline de iubire. De aceea vă îndemn ca, atunci 
când clopotele sfintelor biserici ne cheamă la Hristos, să mer- 
gem, ca să ne hrănim și noi, cei flămânzi și trişti, din iubirea lui 
Hristos! Aș dori să aduc, în acest moment, o dulce mângâiere 
surorilor noastre creștine care duc la Sfântul Altar o prescură 
frământată cu lacrimi și rugăciune. Îi îndemn pe toţi: Venizi la 
Flyistos, căci El este pâinea cea vie! 


L.C.: Înaltpreasfințite Părinte, viața unui om durează, să 
zicem, până pe la 80 de ani, cu ajutorul lui Dumnezeu. Mân- 
tuitorul nostru lisus Hristos a trăit pe acest pământ mult 
mai puţin, dar a desfășurat o bogată activitate. Într-un inter- 
viu dat la un post de radio, aţi vorbit despre... programul de 
lucru al Fiului lui Dumnezeu. Îmi amintesc că era un comen- 
tariu la pericopa evanghelică despre Înmulțirea pâinilor (Mt. 
14, 14-22). Vă rog să ne vorbiţi despre activitatea lui Hristos, 
într-o zi, pe pământ. 

ÎPS. loan: Da, auzim mereu, printre noi, rostindu-se urmă- 
toarele întrebări: „Ce program ai? Ce faci mâine?” Fiecare răs- 
punde cât de ocupat va fi în ziua următoare. La întrebarea: „Ce 
faci, Doamne Lisuse, azi sau ce faci mâine?, aflăm răspuns din 
Sfânta Evanghelie de la Matei, capitolul 14. Hristos S-a retras 
cu Apostolii Săi să Se roage. lată, în zorii zilei, Hristos Se roa- 
gă! Oare pentru cine Se roagă, că păcat nu avea? Se ruga pentru 
mine, pentru tine, Se ruga pentru o lume întreagă, pentru care 
S-a jertfit pe Sine pe crucea Golgotei. 

Ce este prevăzut în programul de lucru al Fiului lui Dum- 
nezeu, într-o zi, pe pământ? Aflăm că vorbea mulțimilor despre 
Împărăţia lui Dumnezeu, iar pe cei care aveau trebuință de vin- 
decare îi făcea sănătoși. Aflăm în acest fel și răspunsul la o altă 
întrebare existenţială: De ce a venit Hristos, Fiul lui Dumne- 
zeu, pe pământ, la noi? A venit să ne pregătească pentru Împă- 
răţia lui Dumnezeu, să ne spună ce trebuie să facem în această 
lume, în această viaţă, pentru a deveni cetăţeni ai Împărăției 
cereşti. isus ne ajută să dobândim această Împărăţie a bucu- 
riei în Duhul Sfânt, dar nu numai prin cuvânt, ci și prin fap- 
ce directe, concrete, anume a vindecat pe bolnavi, cum spune 
Sfântul Evanghelist Marei. 

În Împărăţia lui Dumnezeu, nimeni nu va mai fi bolnav, 
nimeni nu va mai avea nici o suferinţă, căci lângă Hristos nu 
se suferă, ci doar ochii îţi vor fi plini de lacrimi de bucurie, de 
întoarcere la casa cea veşnică a Tatălui. 

lată, am văzut ce făcea Hristos, într-o zi, pe pământ! Să 
vedem ce face Hristos seara. Ce face Hristos la apusul soare- 
lui? Ucenicii au venit la EI și au zis: Locu/ este pustiu și vremea 
a trecut, deci dă drumul mulțimilor ca să se ducă în sate, să-și 
cumpere mâncare. Avem de față cele două lucrări: cea a lui Hris- 
tos, Care a hrănit mulțimile, prin cuvântul Său dumnezeiesc, 

și-apoi vindecându-le, iar, pe de altă parte, grija ucenicilor pen- 
tru hrana trupească. 


L.C.: Cred că era firesc ca Apostolii, oameni fiind, să fie 
preocupați de hrana trupească. Dacă avem în vedere viața de 
astăzi, aceasta este preocuparea principală a oamenilor indife- 
rent de vârstă. Atunci ce este de făcut? 

Î.PS. loan: Este diferență între lucrarea lui Dumnezeu și 
cea a omului. Hristos răspunde rugăminţii ucenicilor printr-o 
poruncă: Daţi-le voi să mănânce! S-auzim acum răspunsul uce- 
nicilor: „Cum, Doamne, şi cu ce? Căci abia am găsit, în tra- 
ista unui copilaș, cinci pâinișoare și doi pești, şi Iu vezi că aici, 
de față, sunt ca la cinci mii de bărbați, afară de femei și copii!” 
Acesta a fost răspunsul unui Apostol. 

Răspunsul omului și răspunsul meu: așa răspundem noi la 
toate poruncile lui Dumnezeu. La toate poruncile lui Dumne- 
zeu, omul găsește un răspuns pe placul său, înfruntându-L pe 
Domnul, Creatorul său. 

Dar vedem, din contextul acestei pericope evanghelice, că 
Hristos nu dă porunci care nu pot fi împlinite. Ne îndeamnă 
doar ca noi să ascultăm, căci la împlinirea lor vine El să ne aju- 
ce. Astfe] Hristos, privind la Cer, a binecuvântat și, frângând, 
a dat ucenicilor pâinile, iar ucenicii, mulțimilor. Și-au mâncat 
toți şi s-au săturat și au strâns rămășițele de firimituri în două- 
sprezece coşuri pline. Au rămas douăsprezece coșuri pline pen- 
tru noi cei de azi și pentru toți care vor veni, adică pentru toți 
aceia care vor veni și vor împlini Cuvântul Evangheliei. Aceștia 
nu vor flămânzi niciodată și vor ajunge în Împărăția cerurilor, 
unde este așteptat de Hristos Domnul și unde este așteptat de 
Dumnezeu orice frate creștin. 

Iată cât de minunat este programul zilei de lucru al lui Hris- 
tos! În zori de zi, Se roagă pentru tine, apoi te învață cum să 

ajungi cetățean al Raiului și nu uită să-ți dea pâinea cea de toa- 
te zilele, pâinea cea vie. 

Aş întreba și eu pe creștinul nostru: ce program are în zi de 
duminică? Ce va face când va auzi dulcele glas al clopotelor 
bisericilor şi mănăstirilor noastre, chemându-l la întâlnirea cu 
Hristos? Apoi, va da el pâine unui om sărman? 


L.C.: Înaltpreasfinţite Părinte Arhiepiscop, în pericopa 
evanghelică Pilda celor poftiţi la cină (Lc. 14, 16-24), Stăpâ- 
nul, care este Dumnezeu-Iatăl, poftește la masa Lui — un ospăț 
bogat și strălucit — lume multă. Ne-am fi așteptat ca la o aseme- 
nea îmbelșugare de bucate cei chemați să alerge într-un suflet să 
se înfrupte din bunătăţi, dar nu este așa! Din mai multe predici 
pe care le-am ascultat, am înţeles că cina despre care vorbește 
această Sfântă Evanghelie este masa cea bogată în hrană duhov- 
nicească din Sfânta Biserică. Cei care au refuzat invitaţia au 
fost, să zicem, politicoși, totuși... 

ÎPS. Ioan: Aţi văzut că acei oameni care au fost invitaţi la 
cină rosteau două cuvinte specifice vieţii noastre creștine. Când 
a venit slujitorul să-i invite, i-a spus: „Rogu-te să mă ierți”, deci 
rugăciune şi iertare. lată, acești oameni știau să se roage și știau 
să-și ceară și iertare. Am putea spune că un alt mesaj al aces- 
tei Sfinte Evanghelii este cel al falsei rugăciuni. De multe ori 
ne rugăm din fățărnicie, din mândrie. Când se ruga Stăpânu- 
lui care-l invitase la cină spunându-l: „Rogu-te să mă ierți?, 
spuncți-mi, acel om se ruga din inimă sau se ruga doar cu 
buzele? Sfânta Evanghelie ne spune clar că el se ruga numai cu 
buzele. Apoi iertarea... la fel, spunea: „Ie rog să mă ierţi!” Este 
o cerere de iertare tot din vârful limbii, este numai cu buze- 
le. De aceea nu se împlinesc de multe ori rugăciunile noastre, 
că nu ne rugăm cu adevărat, din adâncul inimii, ci venim cu 
făţărnicie înaintea lui Dumnezeu. Facem cu bună Ştiinţă păca- 

te şi apoi venim la duhovnic, venim în faţa sfintelor icoane și 
zicem: „Doamne, Te rog să mă ierţi!” Sau cerem ceva lui Dum- 
nezeu, dar cerem darul acela cu vicleșug. Nu cerem lui Dumne- 
zeu un dar care să ne aducă mântuirea, ci cerem lui Dumnezeu 
altceva, care duce la pieirea noastră sufletească pe veci. Așa cum 
se încheie această Sfântă Evanghelie, aceștia niciodată nu vor 
prăznui la cina Mea, căci zic vouă: nici unul din bărbaţii aceia 
care au fost chemaţi nu va gusta din cina Mea (Lc. 14, 24). 

Ce-l cerem noi lui Dumnezeu? De aceea să nu ne jucăm 
atunci când ne rugăm! Să nu ne rugăm fals! Nu numai lui Dum- 
nezeu, ci și semenilor noștri. Dacă i-ai greșit fratelui tău, seme- 
nului tău cu ceva, atunci când te duci să-i spui: „Rogu-te să mă 
ierți!” — apoi să zici din toată inima și rugăciunea, și iertarea. Să 
nu rostim expresia aceea: „Le iert, dar nu te uit”! Să ne păzim 
în viaţa aceasta de falsa mărturie, de mincinoasa rugăciune, așa 
cum rezultă din contextul acestei evanghelii. 


L.C.: Înaltpreasfinţite Părinte Arhiepiscop, ştim că Dumne- 
zeu este iubire, că iubește omul pe care l-a creat după chipul și 
asemănarea Sa, dar, aflând că cei poftiţi nu-și lasă treburile toc- 
mai în ziua când trebuiau să vină la cină, S-a mâniat, S-a supărat: 
Atunci, mâniindu-se, stăpânul casei a zis... (Le. 14, 21). 

Î.PS. loan: Din această Sfântă Evanghelie mai aflăm ceva 
extraordinar. Știm că Dumnezeu este atotputernic, atoateștiu- 
tor, dar iată că vedem — rezultă din contextul Evangheliei — că 
Dumnezeu Se şi mânie, văzând că cei chemaţi n-au venit. Să 
ne rugăm lui Dumnezeu să nu Se mânie pe noi, căci de multe 
ori El ne cheamă la a Lui cină, ne cheamă la sfânta Lui biserică, 
dar nu numai la biserică, ci Dumnezeu ne cheamă mereu să 
călătorim pe cărarea Raiului, să nu ne depărtăm într-o parte 
sau în alta! Nu numai duminica ne cheamă Dumnezeu să-L 
urmăm, ci și luni, și marţi, tot așa până duminica. De aceea să 

răspundem chemării lui Dumnezeu, care ni se adresează de la 
botez, de la zămislirea noastră! Ne cheamă Dumnezeu la EI, la 
cina Lui. Iată ce se întâmplă cu cei pe care îi cheamă Dumne- 
zeu la cina Lui! De aceea Se mânie Dumnezeu. De aceea vom 
vedea cu toţii și fața plină de lumină a dumnezeirii în ziua cea 
mare a Judecăţii, plină de bunătate și de har, dar Dumnezeu 
va mai avea și fața mâniei. Se va mânia Dumnezeu și va spune: 
„Voi nu intrați la cina Mea!” 

Să nu aveţi parte de mânia lui Dumnezeu! Să nu Se mânie 
Dumnezeu pe noi nici în viața aceasta, nici în ziua marii 
Judecăţi! Doamne, nu "Le mînia pe noi, căci și noi suntem fii 
Tăi! De multe ori am greșit, dar nu Te mânia, Doamne, pe 
noi, niciodată! Să ne păzească Dumnezeu de mânia Sa! Acest 
lucru îl aflăm şi din contextul acestei Sfinte Evanghelii. Dum- 
nezeu să nu Se mânie niciodată pe neamul nostru românesc, 
să nu Se mânie Dumnezeu niciodată pe ţara noastră! Să ne 
rugăm: Doamne, nu Ie mânia pe noi! lată ce rugăciune scurtă 
și profundă! Câţi dintre noi am rostit, pe cărările vieții noas- 
tre, această scurtă și adâncă rugăciune: „Doamne, nu Te mânia 
pe mine!”? Ce bucuros ar fi Dumnezeu de m-ar auzi rostind 
această scurtă rugăciune din adâncul sufletului meu: „Doam- 
ne, nu Te mânia pe mine! Doamne, nu Te mânia!” 


L.C.: Înaltpreasfințite Părinte Arhiepiscop, parabola despre 
fiul risipitor reprezintă fără îndoială una dintre cele mai fru- 
moase pagini ale Sfintei Scripturi. Este prezentă și în paginile 
unui manual de limba română pentru clasele gimnaziale, fiind 
deci și foarte cunoscută. Vă rog să vă opriţi la semnificațiile 
conţinutului acestei parabole. 

ÎPS. loan: Nu cred că mai există altă parabolă care să 
pătrundă așa de adânc în inimile oamenilor ca aceasta a fiului 
risipitor, grăită mulțimii de oameni care-L ascultau pe Mântu- 
itorul nostru lisus Hristos. Numai Fiul lui Dumnezeu putea 

să facă o radiografie, o analiză atât de completă-a vieţii omului 
după căderea lui în păcat, adică în moarte. 

Zis-a Domnul: un tată avea doi fii (Lc. 15, 11). Prin aces- 
te cuvinte, Hristos Dumnezeu marchează nașterea omului, 
raportul dintre tată și fiii săi. Faptul că fiul cel tânăr își tere par- 
tea din averea ce i se cuvine arată responsabilitatea părinţilor 
faţă de fiii lor. Nu-i naști și-apoi îi abandonezi. N-ai avere să-i 
dai, dă-i-L pe Hristos, Care este averea pe care ne-a dat-o Tatăl 
nouă! N-o risipi, căci Hristos este viața și mântuirea noastră! 

Să nu ne hrănim cu roșcove, ci cu Hristos, din potirul iubi- 
rii Sale! O, ce hrană sfântă ne-a dat Tatăl nostru! Și totuși mulţi 
dintre noi ne hrănim și astăzi cu roșcove. 

Venindu-şi în fire, fiul cel tânăr se scoală și 'se întoarce la 
tată] său. Dar, din contextul parabolei, vedem că nu-i aduce, 
în mâinile sale, nici un dar acestuia. Oare așa să fie? Totuși s-a 
gândit să-i aducă ceva: pocăința în inimă și lacrimi în ochi. 


L.C.: Aş îndrăzni să vă întreb: Câr de actuală este astăzi: 
această parabolă? 

ÎPS. loan: Având în minte parabola fiului risipitor, spun 
iubitului frate creștin: Oriunde ai fi azi, departe de țara ta,- 
întoarce-te, chiar de ești în suferinţă, la tatăl tău, la mama ta! 
Şi, dacă n-ai câștigat averi, adu-le pocăinţa și lacrima ta! Ei te 
vor primi și vei moșteni ceea ce se cuvine. 

Această parabolă arată starea omului pe pământ: poți să fii 
mort sau viu. De ești mort în păcatele tale, te poate învia Hris- 
tos. În această parabolă, Hristos.Domnul grăiește despre învierea 
omului, aşa cum aflăm, în Sfintele Evanghelii, mărturisiri despre 
învierea Sa. Iară acest arc peste timp în viața omului: naștere, 
moarte și înviere. Nașterea și moartea le experimentăm fiecare 
dintre noi, în timpul petrecerii:noastre.pe pământ, însă învierea 
o s-o experiem cu toţii Odată, la'venirea Fiului Omului. 

Dacă ar veni astăzi Hristos într-una din bisericile noastre și 
L-am ruga să ne spună și nouă această parabolă, azi oare tot așa 
ar rosti-o? Îmi este frică că ar grăi așa: „Un părinte a plecat de la 
casa sa și şi-a lăsat soţia cu doi copilași, iar el s-a dus într-o ţară 
îndepărtată și de acolo n-a mai trimis nici un bănuţ soţiei, să-și 
poată crește cei doi copii.” 

Astăzi, Hristos îi cheamă și pe părinţi la fiii lor, Hristos îi 
așteaptă în poarta casei lor cu pruncii în poala Sa. 

Ultimele cuvinte din această parabolă sunt: Pierdut era și 
s-a ajlat (Lc. 15, 24). Doamne, pierdut sunt și eu, află-mă și 
așază-mă la pieptul Tău! 


L.C.: Înaltpreasfinţite Părinte, Sfânta Evanghelie din dumi- 
nica ce premerge marea sărbătoare a Nașterii Domnului, a Sfin- 
ţilor Părinţi după trup ai Domnului - Genealogia Mântuito- 
rului —, este „mai aspră, iertaţi-mă, parcă nu este atât de atră- 
gătoare pentru credincioși, fiind o înșirare de nume, o listă a 
celor care au fost înaintea lui isus, din neamul Lui, pe pământ 
(Mr. 1, 1-25). 

Î.PS. loan: Această Evanghelie este una din cele mai emoţi- 
onante, pentru că Hristos, fiul lui David, Îşi pomenește neamul, 
pune în faţa preotului o listă cu cei care au fost înaintea Lui pe 
pământ. Când citesc această Evanghelie mărturisesc că aproape 
îmi dau lacrimile, simţindu-mă nevrednic să pomenesc pe cei 
care au fost înainte de mine într-un fel în trup. Arată cea mai 
intimă relaţie care s-a stabilit între cer și pământ. Dumnezeu L-a 
trimis pe Fiul Său pe pământ. Dumnezeu vine și Se întrupea- 
ză şi ia trupul nostru. Dumnezeu vine și Se îmbracă cu noi. Mă 
întreb: voi fi eu scris în cartea neamului creştinilor? Va citi Hris- 
tos, în ziua marii Judecăți, numele meu? Mă va chema oare și pe 
mine? „Lăsaţi-l și pe părintele Ioan, că e neam cu Mine!” Mă va 
chema şi pe mine, și pe fraţii noștri, deoarece suntem neam cu 
lisus. Noi toți cei din Carpaţi suntem neam cu Mântuitorul! 

L.C.: Cum să pregătim sărbătorile trupești care se apropie 
după duminica în care se citește această Sfântă Evanghelie? 

Î.PS. loan: Din nefericire, glasul ce naşte din mass-media 
reușește să acopere glasul Bisericii. Avem un Crăciun al consu- 
mismului. Cu cât cresc vânzările? Sfatul meu este să ne îndrep- 
tăm spre Sfânta Biserică și spre înlăuntrul nostru, nu spre 
cadouri! Să medităm asupra ideii dacă vom fi trecuţi în cartea 
creștinilor! Sărbătoarea Naşterii Domnului este o perioadă a 
bucuriei, a întâlnirii cu Hristos. 


De două mii de ani, Hristos, Fiul lui Dumnezeu, 
coboară în sfintele noastre biserici, pentru noi, 
cei puţin credincioși 


L.C.: Înaltpreasfințire Părinte Arhiepiscop, cred că unul 
dintre cei mai cunoscuţi de popor Apostoli este Sfântul Toma. 
Probabil și datorită faptului că prima duminică după Paște este 
cunoscută sub numele de Duminica 'Tomii. 

Î.PS. loan: Duminica Tomii este a opta zi după ceasul în care 
Dumnezeu a împărțit lumea, înainte de Înviere și după Învie- 
re. Dacă viaţa noastră este marcată și ea de anumite momente 
importante, naștere, botez, căsătorie, naștere de prunci, tot așa 
şi lumea în care trăim, cosmosul întreg este marcat și el de niște 
momente deosebite în cursul trecerii vremii. Unul din momen- 
tele în care Dumnezeu a despărţit timpul a fost și momentul 
Învierii Mântuitorului nostru lisus Hristos. Dacă până la Învi- 
ere timpul trecea, așa după cum spunea un celebru filosof antic 
grec, panta rhei, „totul curge”, iată că de acum, de la Înviere, 
timpul nu mai curge, ci se întoarce spre Creator. Timpul nu 
se mai ofileşte. Începuse și el să se ofilească precum o floare, își 
vedea și el trecerea. lată că Dumnezeu i-a dat și timpului viață, 
trecându-l în veșnicie! 

L.C.: Ce se întâmplă, de fapt, din punctul de vedere al Sfin- 
telor Evanghelii, în Duminica Tomii? 

Î.PS. Ioan: Din Sfânta Evanghelie după loan, care se citește 
în Duminica Tomii, aflăm că Mântuitorul nostru lisus Hris- 
tos, în ziua întâi a săptămânii, zi de Paști, spre seară, a intrat, 
prin ușile încuiare, la Apostolii Săi, lăsându-le pacea Lui divi- 
nă. Consemnează Sfântul Evanghelist loan că Apostolul Toma 
nu era cu ei. Apoi s-au întâlnit și cu el, spunându-i de marea 
bucurie pe care au avut-o ei când i-a cercetat, de data aceasta, 
Hristos cel Înviat. Până atunci se întâlnise și trăise cu Hristos 
Cel întrupat. Au străbătut împreună cărările "Țării Sfinte, dar 
de data aceasta întâlnirea a fost la un cu totul alt nivel, și anu- 
me întâlnirea cu Hristos cel Înviat, cu Care ne vom întâlni fie- 
care dintre noi. Dacă doriţi să vă întâlniți cu Hristos cel Învi- 
at, urmați calea bisericii și veți avea bucuria Apostolilor! Să vă 
umple Dumnezeu inimile de bucuria Apostolilor! 

Deci aflăm din contextul acestei Sfinte Evanghelii că Toma 
nu fusese de față și le-a spus foarte sincer: „Eu nu cred că 
Învățătorul nostru lisus a înviat! Cum să învieze când a fost 
biciuit, scuipat și încununat cu spini, răstignit și așezat în mor- 
mânt, așa cum au fost așezați și cei doi tâlhari?” Poate că, în 
dialogul său, Toma îi va fi întrebat pe Apostoli: „Dar tâlharii 
care au fost răstigniţi cu El au înviat?” Și, în mod cert, Aposto- 
lii îi vor fi spus: „N-au înviat!” Ce va fi zis Toma? „Ei, vedeţi, 
dacă tâlharii n-au înviat, cum se poate atunci să fi înviat EI?” 
Și așa a fost Toma trist timp de o săptămână. Aflăm tot din 
Sfânta Evanghelie că, în ziua întâi a săptămânii, iarăși Apostolii 
erau împreună și nu uită să consemneze Sfântul Evanghelist că 
ușile casei unde se aflau erau încuiate de frica iudeilor. Deci de 
menţionat faptul că Apostolii deja la prima/a opta zi a săpră- 
mânii, deja erau adunați ca să se roage, ca să fie împreună, ca să 
marcheze cele opt zile de la Învierea Domnului. Vedeţi de când 

ținem noi ziua întâi a săptămânii? Au ţinut-o mai întâi Sfinţii 
Apostoli, apoi binecuvântat să fie Dumnezeu că, de la o margi- 
ne a alta a spaţiului românesc, credincioșii noștri ortodocși ţin 
până astăzi, de aproape două mii de ani, ziua întâi a săptămânii, 
reprezentând Învierea Domnului nostru Lisus Hristos! 


L.C.: Ce s-a întâmplat cu Apostolul Toma? Rămăsese trist 
timp de o săptămână. Cum i-a fost alungată tristețea? 

Î.PS. Ioan: "Toma a văzut, ştia că Apostolii au închis ușa ca 
să nu-i găsească iudeii, fiindcă deja erau urmăriți. Se dusese ves- 
tea în Lerusalim că a înviat Hristos, Învățătorul lor. Nu înviase 
nici un arhiereu de la templu! Nu înviase nici un mare înțelept, 
nici un mare rabin de la Ierusalim! Nu înviase unul din mai- 
marii poporului iudeu, ci înviase Hristos, Învățătorul celor 
doisprezece Apostoli și Învățătorul veșnic al nostru. Iată cât de 
mult l-a iubit Hristos pe "Toma! L-a văzut că este în mijlocul 
celorlalți Apostoli și a trecut peste necredinţa lui, venind să se 
întâlnească și cu el. Iată, de câtre ori, de două mii de ani, Hristos, 
Fiul lui Dumnezeu, coboară în sfintele noastre biserici, trece 
peste necredința noastră și vine iarăși să Se jertfească pe Sfân- 
tul Altar, căci ne iubește pe noi, cei puţin credincioși! Fiind 
Apostolii împreună, iată, spune Sfântul Evanghelist loan, că 
prin ușile încuiate a intrat la ei. Toma le spusese Apostolilor 
că numai atunci va crede, când va pune degetul său în urmele 
cuielor și când va pune mâna sa pe rana din coasta Sa. 

Cum Hristos a intrat în casa în care erau, nu S-a adresat nici 
unui Apostol, decât lui Toma, căruia îi spune direct. Nu-l întrea- 
bă: „De ce nu crezi, unde ai fost duminica trecută, când am venit 
la Apostoli?” ci îi spune direct: „Iomo, adu degetul tău și pipă- 
ie rănile din mâinile Mele și adu mâna ta și pune-o în coasta 
Mea ce-a fost străpunsă!” Iată, Hristos cunoaște gândurile omu- 
lui! Acesta este unul dintre mesajele Sfintei Evanghelii citită în 

Duminica "Tomii: Hristos cunoaște adâncul gândurilor noastre. 
"Oare nu ne este frică, nu ne este un pic rușine să sărutăm icoana 
lui Hristos, iar inima noastră să fie plină de gânduri spurcate? 


L.C.: Mă întreb, Înaltpreasfinţie Părinte, dacă atunci când 
intrăm în biserică și sărutăm sfintele icoane suntem conștienți 
de nepotrivirea dintre gestul nostru și gândurile sau păcatele 
pe care le avem. 

Î.PS. loan: În bisericile noastre avem sfinte icoane, dar tre- 
buie să avem grijă cum ne apropiem de ele! Spun unii din- 
tre fraţii noştri care s-au îndepărtat de biserică: „Cum adică, 
ce rost are să săruţi o icoană?” Acestora le spunem că nu noi 
sărutăm o icoană, ci icoanele ne sărută pe noi. Binecuvântat să 
fie Dumnezeu, că a sărutat buzele mele spurcare! Adeseori mă 
adresez credincioșilor, în biserică, duminica sau în zi de sărbă- 
toare, să le spună celor de acasă: „Fiul meu, fiica mea, lasă-mă să 
te îmbrățișez cu duhul și cu dorul meu de mamă, dar să știi că 
pe mine m-au sărutat astăzi Hristos Domnul și Maica Domnu- 
lui!” Mai întreb atunci: Oare unde sunt ceilalți fraţi ai noştri? 
Spuneţi-le că Maicii Domnului, Pruncului lisus le e dor de ei 
și că ar vrea să-i sărute și pe ei. Spuneţi-le să vină să-i sărute, să 
nu plece din viața aceasta nesărutaţi de Maica Domnului, care 
a fost învrednicită de Sfânta Treime-Dumnezeu să sărute pe 
Pruncul Dumnezeu lisus Hristos! Cu buzele cu care L-a săru- 
tat pe Hristos, cu acele buze te va săruta și pe tine. Ce mare har 
să mergi la o mănăstire sau la o biserică și să fii sărutat de Prun- 
cul Iisus, de Maica Domnului și de sfinții a căror icoane sunt 
aşezate spre închinare! 

Revenim la Sfântul "Toma. Când L-a văzut pe Hristos, a 
exclamat: Domnul meu și Dumnezeul meu! Când "Toma a spus 
Domnul meu şi Dumnezeul meu!, atunci l-a sărutat și pe el 
Hristos. Și de atunci a rămas și s-a bucurat cu ceilalți Apostoli, 

luând pecetea apostoliei, astăzi fiind în cer cu ceilalți destoinici 


Sfinți Apostoli. 


L.C.: Prin urmare, nu Toma L-a sărutat pe Hristos, ci Hris- 
tos l-a sărutat pe Toma. 

Î.PS. Ioan: Aşa este, Hristos l-a sărutat pe "Toma, nu Toma 
L-a sărutat pe Hristos. Vedeți, așa se întâmplă și cu cei ce vin la 
biserică. Hristos ne sărută pe noi, nu noi pe El. Doamne, câte 
păcate port în viața mea! Oare mai este loc curat pe fața mea, 
pe fruntea mea? Măcar acela să fie curat unde să pui Tu sfintele 
Tale buze! Suntem plini de păcate. Măcar pe frunte, unde ne-a 
miruit preotul cu sfântul și marele mir la Botez, măcar locul 
acela să-l lăsăm neîntinat, ca să-Și pună Hristos și Maica Dom- 
nului buzele, să ne sărute! 

După ce 'Ioma recunoaște dumnezeirea și învierea Fiului 
lui Dumnezeu, Mântuitorul mai rostește un cuvânt extraordi- 
nar. Rostește a zecea Fericire: Fericifi sunt cei ce n-au văzut și au 
crezut! Fericirea aceasta ni se adresează nouă tuturor, care n-am 
fost contemporani cu 'loma. Și eu zic: „Sfinte Apostole "Toma, 
îți mulțumesc că L-ai întrebat tu și în locul meu pe Hristos!” 
Răspunsul a fost și pentru mine, și pentru toți credincioșii: 
Fericiţi sunt cei ce n-au văzut și au crezut! În zilele de astăzi, Hris- 
tos spune tuturor celor prezenți la biserică, în sfintele sărbători 
şi duminica, le spune că sunt fericiți. Oare le mai spune cineva 
pe pământ că sunt fericiţi? Nu le spune nimeni. Singurul care 
dorește oamenilor fericirea veșnică este Hristos, Fiul lui Dumne- 
zeu. Iată, Toma n-a crezut cele spuse de ceilalți Apostoli, ci a vrut 
să aibă o experienţă personală: el cu Hristos. Experienţa aceasta a 
făcut-o și pentru mine. Poate nici eu nu credeam dacă nu L-ar fi 
întrebat "Toma pe Hristos și în locul meu. Să nu fie printre noi — 
și din nefericire există și lucrul acesta — de exemplul, se adresează 
mamele copiilor, atunci când trag clopotele bisericilor: „Dragul 

mamei, vino la biserică cu mama!” „Ei, nu merg, mamă, mergi tu 
și roagă-te și pentru mine!” Îndemn credincioșii să spună copi- 
ilor și fraţilor să vină să aibă și ei mângâierea lui Toma; să vină 
şi ei la biserică, să aibă și ei experiența directă cu Hristos. Nu-i 
suficient să vină mama la biserică și copilul să rămână, dumini- 
ca, la alte lucruri nepotrivite. De aceea, luaţi-vă copiii, să vină 
şi ei unde a venit "Toma și să aibă experiență cu Hristos, Fiul lui 
Dumnezeu, în mod personal! Cine va fi sărutat o singură dată 
de Hristos, acela nu se mai desparte niciodată de El. Oare v-aţi 
mai trăda credinţa pe care o aveți? Să n-o trădați, să nu sărutați 
ca luda pe EHristos, ci lăsaţi-vă sărutați de EL! 


L.C.: Înaltpreasfințite Părinte, ce semnificaţie are numele 
Toma? Ce înseamnă acest nume în limba de origine sau, cum 
obișnuiți Înaltpreasfinția Voastră să spuneţi, cum se traduce în 
limba română? 

Î.PS. loan: Numele lui Toma apare în Noul Testament, la 
loan 11, 16. 'Ioma, zis din limba greacă și ebraică, se traduce în 
limba noastră românească „dublu” sau „îndoit”. Auziţi? Îndo- 
it! Gândiţi-vă, oare mama, tatăl lui, când i-au pus numele, nu 
s-au gândit ei că Toma va fi unul din cei 12 Apostoli care se va 
îndoi? Având în vedere această stare de îndoială prin care a tre- 
cut Apostolul Toma, începând de astăzi, dacă o să mă întrebe 
cineva: „Părinte, cum te cheamă?” am să răspund: „Pe mine 
mă cheamă Toma loan, pentru că și eu m-am îndoit în credința 
mea. M-am îndoit, în viața mea, de puterea și de bunătatea lui 
Dumnezeu, m-am îndoit de multa necredinţă și, prin ușile 
închise, venit-a Dumnezeu și la mine, să mă cheme la slujirea 
Sa!” Așa că spun oricărui credincios: Dacă v-aţi îndoit vreoda- 
că în credință și în puterea lui Dumnezeu, când o să vă între- 
be cineva: „Cum te cheamă, frate?”, să spui că te cheamă Toma 
Vasile; „Cum te cheamă, soră?”, să spui că te cheamă Tomaida 
Floarea. Să recunoaștem toți, în fața Sfântului Altar și la sfân- 

ta spovedanie, că avem câte ceva din "Toma, de aceea să ne asu- 
măm și acest păcat al îndoielii! De câte ori nu ne-am rugat lui 
Dumnezeu să ne dea ceva care poate nu era de folos pentru 
mântuirea noastră... Şi am zis: „Ce folos că m-am rugat?” Oare 
n-aţi fost la biserică și aţi lăsat un pomelnic pentru o anumi- 
tă dorință și n-a împlinit-o Dumnezeu, pentru că nu era spre 
mântuire, nu era de folos? Ce-aţi spus atunci? „Nu s-a rugat 
bine părintele! Nu m-a pomenit părintele!” 

Trăim astăzi într-o lume unde, la tot pasul, ne întâlnim cu 
un Toma, cu un îndoit în credință. De aceea, cei care sunteți 
mai râvnitori, ridicaţi-i pe cei care se îndoiesc în credință, aşa 
cum și Mântuitorul Hristos a făcut, ridicându-l pe Toma! 


Era gârbovă și totuși, în fiecare sâmbătă, ea mergea 
la sinagogă, să audă cuvântul lui Dumnezeu 


L.C.: Înaltpreasfințite Părinte, pericopa evanghelică despre 
femeia gârbovă cuprinde una din minunile pe care le-a săvârșit 
lisus Hristos, Fiul lui Dumnezeu, în timpul vieţuirii Sale pe 
pământ. 

ÎPS. loan: Sfântul Apostol și Evanghelist Luca, care de 
profesie era medic, a consemnat una din minunile săvârșite de 
Mântuitorul nostru lisus Hristos în evanghelia despre femeia 
gârbovă (Lc. 13, 11-17). 

Din această evanghelie, nu știm dacă femeia cea gârbovă a 
fost cumva pacienta lui și el ca medic n-a putut s-o vindece sau 
a fost doar martorul. Poate că atunci a cunoscut-o și el pe aceas- 
tă femeie gârbovă de 18 ani. În orice caz, la multe minuni a asis- 
tat Sfântul Apostol și Evanghelist Luca, însă pe aceasta, fiind 
vorba de o tămăduire, a ținut cu tot dinadinsul s-o scrie pentru 
noi cei de astăzi, pentru a ne încredința de puterea lui Hristos, 

Fiul lui Dumnezeu, și pentru a arăta câtă putere are Creatorul 
asupra creaturii Sale. 

Ne spune Sfântul Apostol Luca că, într-o sâmbătă, adică 
într-o zi de sabat, zi de odihnă pentru poporul lui Israel, mer- 
geau la sinagogă. Undeva, acolo, în spate de tot, intrând Hristos, 
vede o femeie gârbovă. Aceasta nu putea să se îndrepte și nici să 
privească în sus. Ea nu văzuse soarele de 18 ani. Spuneţi-mi ce 
categorie de oameni nu văd soarele 18 ani? Cei din închisoa- 
re. N-aţi auzit de grelele temnițe în care oameni au fost puși în 
celule mai mici de doi metri pătraţi, fără ferestre? Când au ieșit 
din închisoare și-au mărturisit viața Și au spus: „Cinci ani, zece 
ani de temniţă grea, părinte, n-am văzut soarele!” L-am între- 
bat: „Dar atunci ce ai văzut?” „Părinte, zece ani soarele nu l-am 
văzut, dar L-am văzut pe Hristos Care a pătruns în întunecoa- 
sa mea celulă!” Așa a fost și cu femeia aceasta, după cum găsim 
în contextul Sfintei Evanghelii. Mântuitorul spune aceasta; ea 
n-a fost diagnosticată la tomograf, ca să spună medicul Luca de 
ce nu se putea ridica să vadă soarele. Diagnosticul îl dă Hristos 
Care spune: „Această fiică a lui Avraam este legată de 18 ani de 
Satana." lată, trăia liberă în lume. Era gârbovă și totuși, în fie- 
care sâmbătă, ea mergea la sinagogă să audă cuvântul lui Dum- 
nezeu. lată, soarele nu l-a văzut, soarele de pe cer n-a coborât la 
ea să-i mângâie fața, ci a coborât, din adâncul cel de sus, Soare- 
le Dreptăţii Hristos și a vindecat-o. Eșţi dezlegată de neputința 
fa! — îi spune Hristos. N-a fost dezlegară de păcatele sale, deci 
bănuim că acea femeie n-a fost o femeie rea, o destrăbălară a 
societății. Legară fiind de Satana, totuși ea venea sâmbătă de 
sâmbătă la sinagogă. lată că puterea diavolului asupra omului 
este limitată! EI este slobod în lume, el L-a părăsit pe Dumne- 
zeu, pe el l-a lăsat Dumnezeu în lume, el leagă și pe unii și pe 
alţii. De aceea, astăzi se vorbește peste tot despre o criză econo- 
mică, o criză morală, dar nu se vorbește despre o lume gârbovă. 

L.C.: Atunci, în acel cuvânt de învățătură, Înalepreasfințite 
Părinte, aţi pus o dureroasă întrebare. Aţi întrebat credincioşii 
dacă au văzut, venind spre sfânta biserică, vreun om gârbov. Bi- 
neînțeles că nimeni n-a spus nimic! Tăcerea lor v-a confirmat fap- 
tul că ei n-au văzut prin cetate nici un om gârbov. Cu toate aces- 
tea, Înaltpreasfinția Voastră ați exclamat: „Câtă lume gârbovă!” 

Î.PS. loan: Da, în ce categorie oare intră acei oameni care 
sunt sănătoși trupește și la minte teferi, limpezi, iar când sună 
dangătul clopotului închid fereastra, ca să nu-l audă? Aceia sunt 
„gârbovi'. De aceea îndemn credincioșii să-și aducă soțul gâr- 
bov sau soția gârbovă la biserică, la Hristos, să-l dezlege. Oare 
nu dorește fiecare ca soțul sau soția lui să fie dezlegat de „gâr- 
bovia” lui? Mulți dintre creștinii care vin la biserică își lasă aca- 
să soțul sau soția „gârbovă, își lasă copilașii „gârbovi” în casă. 
Oare de ce nu vă e milă de ei? Îndemn pe fiecare să-i fie milă de 
cei apropiați, de membrii familiei, de vecini... Nu știți cât har 
veţi primi de la Dumnezeu atunci când veți aduce un om „gâr- 
bov', nu de un an, nu de doi, nu de 18, ci poate de mai mulți! El 
este „gârbov”, dar n-a venit la Hristos ca să-l dezlege. 

O, câți fraţi de-ai noşri n-au mai venit în biserică! Unii de 
când i-au adus mamele lor, în brațe, la Botez, alții au mai fost 
o dată, tot de gura mamei ori a tatălui, la cununie. De atunci ei 
spun preotului: „Părinte, ne-am cununat, am venit la biserică, 
de acum nu ştiu când o să mai trec pragul bisericii, când mă va 
aduce cineva, cu lumânare şi cruce la căpătâi.” Prea puţin, prea 
puţin de trei ori în viață să vii să te întâlneşti cu Hristos! 

Mai-marele sinagogii văzând că Hristos vindecă această 
femeie — imediat, toată mulțimea de acolo s-a mirat, i-a prins o 
mirare mare. Cum numai prin cuvânt!? Consemnează Sfântul 
Luca: Hristos a pus mâna pe capul ei și a dezlegar-o, s-a ridi- 
cat şi a fost ca toate celelalte femei din sinagogă. Lucrul acesta 
demonstrează harul lui Dumnezeu, că Domnul nu Și-a părăsit 

lumea şi creația Sa nici în perioada Vechiului Testament până 
la Hristos, că se făceau vindecări, prin harul lui Dumnezeu, și 
înainte de venirea lui Hristos, pentru că mărturisește mai-ma- 
rele sinagogii, zicând: șapte zile sunt pe săptămână și atunci să 
veniţi să vă vindecaţi. lată că oamenii, după căderea în păcat, 
când au venit asupra lor aripa morţii, durerile și bolile nenu- 
mărate, tot la Dumnezeu veneau să-l ceară ajutor și vindeca- 
re. Urmând concepţia iudaică, în ziua de sâmbătă, mai-marele 
sinagogii n-a văzut lucrul bun pe care l-a făcut Hristos. Oare a 
făcut Hristos vreun lucru rău cât a fost pe pământ? "Toate le-a 
făcut bine. Mântuitorul a văzut că el, în loc să ridice brațele 
și inima către Dumnezeu și toți care erau în sinagogă să se fi 
rugat lui Dumnezeu pentru minunea ce s-a întâmplat în sina- 
goga lor, L-au certat pe Hristos. Cum adică? Oare nu se cuve- 
nea să fie și ea dezlegată de durerea ei? 

lisus Hristos a venit în lume să-l restaureze pe om, dar a 
venit să restaureze partea din creație care a fost atinsă de păcatul 
omului, și anume timpul. El a venit să restaureze și să sfințească 
și timpul. Iată, prin această vindecare făcută în ziua sâmbetei, 
Hristos restaurează și sâmbăta, restaurează și timpul de odihnă! 
Cuvântul „sâmbătă” provine din ebraicul „sabaz” şi se traduce în 
limba noastră „odihnă”. Evreii nu au zilele numite, cum le avem 
noi, luni, marţi, miercuri etc,, ci la ei zilele sunt ziua Î, ziua a II-a, 
a IIl-a..., a VI-a, iar ultima poartă numele de „sabar” restul sunt 
cifre. Hristos a venit să restaureze și timpul, şi sâmbăta. Israe- 
liul temător de Dumnezeu se ruga și se odihnea, dar de ace- 
ea a venit Hristos în lume, pentru că atât de mult căzuse lumea 
în păcat, încât nu mai erau suficiente șase zile de restaurare a 
omului, încât Dumnezeu nu Și-a mai luat zi de odihnă şi a înce- 
put Hristos să lucreze și sâmbăta. Iată că în ziua a șaptea resta- 
urează! Dacă toate șapte zile ale săptămânii le lucrează Hris- 
tos, atunci în care zi Se odihneşte El? În ziua a opta. Duminica 

este ziua a opta. În ziua a opta, Hristos Se va odihni împreună 
cu mine, împreună cu tine, în ziua veșniciei. Până la Venirea a 
Doua a Mântuitorului nostru lisus Hristos, la Judecata Univer- 
sală, până atunci în toate cele șapte zile ale săptămânii Hristos 
lucrează și, de atunci, după Învierea Sa de obște, vor intra toți 
în ziua a opta, a veșniciei, și atunci Se va odihni întru bucuria 
părtășiei cu noi Hristos, Fiul lui Dumnezeu. 


L.C.: Am auzit, Înalpreasfințite Părinte, de o grupare reli- 
gioasă care se numește „creștini de ziua a șaptea”. Oare cum este 
așa ceva, să fii creștin numai de o anumită zi? 

ÎPS. loan: Să dorim să fim creștini de toate zilele și în fie- 
care zi! Să nu fim creștini numai duminica, ci să fim creștini 
şi luni, şi marți, și miercuri... în toate zilele vieții! Să nu fim 
creştini de o zi, ci să fim creștini în toate zilele vieţii noastre! 
Câte zile ne dă Dumnezeu să fim creştini! Ce înseamnă cuvân- 
cul „creştin”? Cum se „traduce” în limba română? Luăm ca la 
școală: Hristos se traduce în limba română „Uns”. Mântuito- 
rului, la tăierea împrejur, la 1 ianuarie, I s-a pus numele Iisus, 
lesua. Maica Domnului Îl striga, când era copil: „Iesua, vino și 
ajută-mă! lesua, du-Te la izvor — unicul izvor de apă din Naza- 
ret — și adu-mi apă! lesua, du-Te şi adu-mi nişte lemne, să fac 
focul, ca să vă fac mâncare!” Pe Maica Domnului o ajuta nu 
un înger, ci Însuși Fiul lui Dumnezeu. Auziţi ce a însemnat 
păstrarea fecioriei ei?! Acceptarea responsabilităţii de a-L pur- 
ta în pântece pe Hristos, pe Fiul lui Dumnezeu. Când viața este 
sfântă, iată că putea Hristos, ori de câte ori L-ar fi strigat Mai- 
ca Domnului să aducă apă de la izvor, putea Hristos atunci să 
trimită un înger să-i aducă Maicii Domnului un vas cu apă în 
casă, dar n-a trimis un înger, ci S-a dus El. 

Credeţi că dacă astăzi Îi strigăm lui Hristos: „Doamne lisuse 
Hristoase, Fiul lui Dumnezeu, ajută-mă în viaţa mea, în familia 

mea!”, credeţi că nu vă va ajuta? Nu va trimite un înger, ci vă va 
ajuta E! Dacă tu Îi vei spune: „Doamne, dezleagă de gârbovire 
pe soţul meu, pe soția mea, pe copiii mei!” credeți că nu va veni 
Hristos să-i dezlege? Va veni! 

Revin la numele lui Hristos, care în ebraică a fost Iesua. 
Așa Îl strigau mama Lui, consătenii, copiii cu care Se juca El 
în Nazaret. M-a întrebat cineva, odată, de ce a venit Hristos 
în lume. Am răspuns: Hristos a venit ca să Se joace cu copi- 
ii. Aceasta a fost prima lucrare a lui Hristos pe pământ: să Se 
joace cu copiii. Jocul acela sfânt și nevinovat pe care l-aţi făcut 
(la care ați participat) și cei care acum sunteţi maturi. Astăzi 
nu vă mai jucaţi unii cu alţii. Oare de ce? Pentru că nu mai 
este puritatea, iubirea și cuminţenia copiilor. În general mame- 
le, părinţii, când fac copiii câte o năzbâtie în casă, spun: „Fiţi 
cuminţi!” Când plecaţi de acasă, lăsați copiii singuri în casă și 
le spuneţi: „Să fiţi cuminţi până ne întoarcem!” Unii părinți le 
spun copiilor să fie cuminţi până se întorc ei. lar unde se duc 
ei, ei nu sunt cuminţi. Unde se duc unii părinţi? La destrăbălări 
și la alte și alte lucruri care nici nu-i bine de vorbit despre ele. 
Spun copiilor: „Voi să fiţi cuminţi, că noi, unde vom merge, nu 
vom fi cuminţi.” Ce paradox în viața aceasta! 

Numele lui Hristos, de Sus fiind adus, e lesua, pentru că este 
Împărat. Știţi că împărații se ungeau, la încoronare, pe vecie. 
Hristos este Unsul lui Dumnezeu. Din limba greacă, Hristos 
se traduce în limba noastră de aici, din Carpaţi, Uns. Cuvân- 
cul „creștin” înseamnă „al lui Hristos”, adică ești al Unsului lui 
Dumnezeu, o ungere cu harul Duhului Sfânt. 

Unul din mesajele care vor rămâne peste veacuri, 
lăsate de Hristos în lume și nouă, este acesta: 
Nu vă temeti! 


L.C.: Înaltpreasfințite Părinte, am participat şi eu la Sfân- 
ca Liturghie arhierească pe care ați săvârșit-o în localitatea 
Micfalău, cu ocazia împlinirii a 110 ani de la sfinţirea bisericii. 
Atunci ați menţionat că se împlinesc 110 ani de când strămoșii 
locuitorilor de astăzi, puţinii români ortodocși câți mai sunt 
astăzi, s-au bucurat că un ierarh le-a sfinţit biserica. Aţi mai 
spus, la sfârșitul predicii, că i-aţi pomenit la Sfânta Liturghie 
pe toți preoţii şi cântăreții care au cântat în acea sfântă bise- 
rică, pe epitropi, pe consilieri, pe toți credincioșii care astăzi 
sunt în cimitirul din jurul bisericii, pe toţi cei care au murit 
nevinovaţi pe front. Cu acea ocazie, ați acordat o distincţie 
onorifică bisericească preotului Gheorghe, care de 11 ani, cu 
familia lui, trăiește în acel sat în pace cu toţi localnicii, inclu- 
siv cu cei de alte etnii. Mai mult, se împarte pe zeci de kilome- 
tri, începând de la Bicsad până la Valea Zălanului, în fiecare 
duminică și sărbătoare și, pe unde poate, trage un clopot și face 
„o rugăciune cu credincioșii din acele parohii, aducând mereu 
nădejde, speranţă, credință și rugă către Dumnezeu pentru cei 
ce au zidit acele biserici, pentru cei care sunt acum în viață. 
Din păcate, știu că în toate acele parohii au rămas astăzi foarte 
puțini români ortodocși, fiind maghiarizați și asimilați de alte 
culte. Sfânta Evanghelie din acea zi de duminică a fost despre 
vindecarea fiicei lui Iair. Vă rog, Înaltpreasfinția Voastră, să ne 
vorbiți despre această pericopă evanghelică. 

Î.PS. loan: Aşa cum air, mai-marele sinagogii din Caperna- 
um, care avea o singură fiică de 12 ani și era bolnavă pe moar- 
te, L-a chemat pe Hristos în casa lui să-i vindece copila, tot ast- 

fel, în urmă cu peste o sută de ani, părinţii credincioșilor din 
Micfalău L-au chemat pe Hristos acolo, în biserica lor, ca să-i 
vindece şi pe ei. Dar nu este vorba de o simplă vindecare tru- 
pească, ci L-au chemat pe Hristos să le vindece sufletul și tru- 
pul, însă nu este o vindecare oarecare, temporară, ci o vindeca- 
re care să-i ducă în Împărăţia lui Dumnezeu. Pentru aceea au 
zidit strămoșii creștinilor ortodocși din Micfalău acea biserică, 
ca să-L cheme pe Hristos să-i ducă pe toți cei ce viețuiau aco- 
lo, la El, în Împărăţia lui Dumnezeu. Iată, acei strămoși au luat 
chipul lui Iair, care avea o fiică bolnavă. Ei erau conștienți că 
toţi suntem bolnavi din cauza păcatului. Arâr de grea este boa- 
la păcatului, că nimeni nu scapă de ea, ca să nu moară. Dacă 
pentru celelalte boli din lumea aceasta a rânduit Dumnezeu 
medici care ne mai ridică din bolile noastre trupești, din boala 
păcatului o singură Persoană din Univers poate să ne vindece 
- Hristos, Fiul lui Dumnezeu, Care pentru aceasta a venit în 
lume, să ne vindece de boala păcatului, să nu murim niciodată 
şi să rămânem așa cum ne-a făcut Dumnezeu dintru început, 
ca îngerii nemuritori, pentru că așa l-a creat Dumnezeu pe om. 
Între om și firul de iarbă, Dumnezeu a făcut și face deosebire. 


L.C.: Sfântul Apostol și Evanghelist Luca mărturiseşte despre 
acea vindecare despre care spunem astăzi că a fost miraculoasă. 

ÎPS. loan: Sfântul Apostol Luca, care semnează această 
Sfântă Evanghelie, știți că era de profesie medic și a scris despre 
toate vindecările pe care le-a auzit și pe care le-a putut consem- 
na, pentru că el știa cât de greu se poate vindeca un om. De ace- 
ea, atunci când vedea și auzea că Hristos a vindecat pe undeva, 
era foarte bucuros întru inima sa și a scris să rămână mărturie și 
pentru noi, cei de astăzi, ce bine și cât bine a făcut, când a venit 
în lume, Dumnezeu omului. 

lată, ne spune Sfântul Luca că, intrând Mântuitorul în 
Cetatea Capernaumului, mai-marele sinagogii de acolo, air, 

I-a căzut în genunchi lui isus și L-a rugat să vină să-i vindece 
fiica aflară pe moarte. Ce învăţăm de aici, din acest prim ver- 
set? Iair era mai-marele sinagogii, deci avea o funcţie, oare- 
cum, religioasă mult mai mare decât Hristos. Era mai-marele 
sinagogii! Hristos n-a fost niciodată declarat mai-marele vreu- 
nei sinagogi. Totuși, în necazul lui, auzind câte minuni a făcut 
Hristos, i cade în genunchi și-L roagă să vină să-i vindece copi- 
la. Ce învăăm de aici? 


L.C.: Adică să ne rugăm și noi în genunchi. 

ÎPS. loan: Da, învăţăm cum trebuie să se roage omul, în 
genunchi. Înaintea lui Hristos noi trebuie să stăm cu umilinţă, 
adică în genunchi și cu inima zdrobită, ca și acest părinte 
care avea o singură fiică de 12 ani. air avea și inima zdrobită, 
și genunchii plecaţi în pulberea pământului. Să vedem dacă 
această rugăciune, făcută din genunchi și cu zdrobire de inimă, 
a fost primită de Hristos, dacă a avut vreun efect! Și atunci, 
văzând și ascultând rugămintea lui, Mântuitorul îi spune lui 
Iair: „Nu te teme!” Ce a vrut oare să spună Hristos când i-a 
spus lui Iair: „Nu te reme!”? De ce să nu se teamă? Adică a vrut 
să-i spună ce ne spune și nouă astăzi: „Nu vă temeți de moarte!” 
air se temea că fiica lui va muri. Dar îi spune lui direct „nu te 
teme!”, adică: „air, nu te teme de moarte, pentru că vei vedea, 
într-o zi, că Eu voi birui moartea!” După acest scurt dialog, 
Mântuitorul, înconjurat de mulțime, Se întâlnește cu o feme- 
ie care avea scurgere de sânge de 12 ani. Ea, auzind de Hristos, 
că a sosit în cetate, a venit, s-a atins de poala Lui și s-a vinde- 
cat. Hristos îi întreabă atunci pe Apostoli: „Cine s-a atins de 
Mine?” Sfântul Petru îi spune: „Doamne, mulțimile 'Te îmbul- 
zesc, adică nu vezi câtă lume este, cum să ştim noi cine s-a atins 
de Tine?” Și atunci Hristos spune: „S-a atins cineva, pentru că 
am simţit că a ieșit din Mine o putere.” Și atunci biata feme- 

ie, vindecată fiind de acum, a mărturisit tuturor şi lui lisus că 
ea s-a atins de poala hainei Lui, că a simţit intrând într-însa o 
putere și este, de acum, sănătoasă. Așa a mărturisit tuturor. 

Între timp vine cineva de la casa lui Iair și-i spune: „Nu-L 
mai supăra pe Învățătorul, nu-L mai supăra pe lisus, nu-L mai 
necăji, nu-L mai chema să vină acasă, căci fiica ta a murit, adi- 
că degeaba Îl mai chemi, c-a murit” Și iarăși auzind, Hristos îi 
spune: „Nu te teme!” Și S-a dus în casa lui Iair și a luat cu Sine 
pe Petru, pe Iacob și pe Ioan și pe părinţii fetei și i-a porun- 
cit copilei: „Copilă, ridică-te! Scoală-te!” Și s-a ridicat copila, 
înviind-o El din morţi. 


L.C.: Înalrpreasfințite Părinte, vă rog să insistați asupra ver- 
bului „nu te teme” și eventual să ne spuneți de cine sau de ce 
să nu se teamă un credincios. Ce mesaj are această pericopă 
evanghelică? 

Î.PS. loan: Hristos i-a spus lui Iair: „Nu te teme! și ne spu- 
ne același lucru și nouă astăzi. Dacă Hristos ar veni astăzi la 
noi, ne-ar spune: „Nu vă temeţi!” De ce să nu ne temem? De 
moarte. Îi este cuiva teamă de moarte? Să nu vă mai fie, pentru 
că prin acest „nu vă temeți” Hristos voia să anticipeze biruinţa 
pe care o va avea El asupra morţii, când va învia, după ce a fost 
răstignit pe cruce și îngropat! Este „preludiu” la Înviere. De 
aceea unul dintre mesajele care vor rămâne peste veacuri, lăsa- 
te de Hristos în lume și nouă, este acesta: „Nu vă temeți!” Și 
vă spun și eu: Nu vă temeți! Nu vă temeţi nici chiar de aceia 
care ar putea să vă curme firul vieții acesteia, pentru că sufle- 
tul nu vi-l pot lua! De aceea bisericile sunt pline de sfinţi, pic- 
tate cu sfinți, iar multi dintre ei sunt martiri. Cineva le-a luat 
viața aceasta pământească, dar n-a putut să le-o ia pe cea cereas- 
Că, viaţa veșnică. Aceasta pentru că, prin Hristos, noi trebuie 
să vedem că nu moartea este ultima etapă, ultima clipă a vieţii 

noastre, nu moartea trage cu lopata cortina la sfârșitul acestui 
act al vieții noastre, ci, prin mormânt, omul trece în viaţa de 
veci. Nu moartea este veșnică, ci viaţa este veșnică. Dumnezeu 
n-a creat moartea, ci a creat și ne-a creat viaţa veșnică. Orice 
om, Că s-a născut acum o mie de ani sau astăzi, sau se va naşte 
mâine, el intră în viaţa veșnică, nu în moarte. Toate morminte- 
le se vor deschide într-o zi și veţi vedea părinţii, fraţii, surorile, 
soțiile ș.a.m.d. ridicându-se la ceruri, când va veni a doua oară 
Hristos, Fiul lui Dumnezeu. 


L.C.: Cele două minuni sunt consemnate de Sfântul Luca 
una după alta. De ce? 'Irebuie să fie mai multe înţelesuri aici. 
Vă rog să insistaţi asupra lor. 

ÎPS. loan: Cele două minuni săvârșite de Hristos şi 
înfățișate în această pericopă evanghelică sunt vindecarea acelei 
femei și învierea fiicei lui air. Deci cum s-a vindecat acea feme- 
ie cu scurgere de sânge de 12 ani? Prin ce s-a vindecat ea? Vin- 
decarea, scriem ca la şcoală, ca într-o ecuație duhovnicească, 
egal cu credinţa plus puterea lui Dumnezeu. Deci cine doreşte 
să se vindece de orice boală ar avea pe acest pământ, să creadă, 
să ceară ajutorul lui Dumnezeu! Iată, fiica lui air era moartă. 
Cum se poate un om învia? Prin credinţă, prin .rugăciune și 
prin puterea lui Dumnezeu. Așa cum a venit Mântuitorul în 
casa lui air şi i-a spus fiicei lui: „Copilă, scoală-te, ridică-te!, 
tot așa să fiţi încredințați că, la fiecare cruce din cimitir, va veni 
Hristos și ne va chema pe fiecare pe nume din adâncul gropii 
noastre! Nu numai rugăciunea și tânguirea lui air le ascultă 
Hristos, ci toate rugăciunile de pe pământ. De aceea să fiți cu 
inima încredinţată că Hristos va veni într-o zi și în cimitirul 
bisericii din Micfalău, cum am spus atunci, și va citi de pe cruce 
numele fiecăruia. Va striga pe nume: „Vasile, scoală-te! Dumi- 
tru, scoală-te! Marie, scoală-te!”, pe fiecare îl va ridica așa cum 

a ridicat-o pe această fiică a lui Iair, cum a ridicat pe fiul vădu- 
vei din Nain, cum a ridicat pe Lazăr, prietenul Său. De ace- 
ea unul din mesajele acestei Evanghelii este întărirea noastră 
în credință, pentru că cei fricoși nu vor intra în Împărăţia lui 
Dumnezeu, ci cei care cred în El. Prin urmare, Hristos, astăzi, 
ne-ar spune tuturor: „Nu vă fie teamă! Orice necazuri veţi avea 
în viața aceasta, chiar și din moarte Eu am să vă ridic!” Deci 
dintr-un necaz, dintr-o durere trecătoare, care vine peste fieca- 
re dintre noi, Hristos ne va ridica. Nu vă temeţi! Dacă vine o 
boală, dacă vine un necaz, chemaţi-L pe Hristos și vă va ajuta să 
puteți trece mai departe spre cele ale vieţii, pentru că Dumne- 
zeul nostru este Dumnezeul vieţii, nu al morţii! 


L.C.: Îmi amintesc, Înaltpreasfinția Voastră, că la acea sluj- 
bă arhierească de la Micfalău a participat și părintele stareţ de 
la Mănăstirea Sfântul Ilie din Topliţa, părintele arhimandrit 
Emilian. 

Î.PS. Ioan: Așa este, atunci a slujit alături de noi părintele 
stareţ Emilian, care, în 1974, în ziua Sfintei Cruci, a fost hiro- 
tonit. A avut ocazia să-și aducă aminte prin ce emoţii sfinte a 
trecut în urmă cu 37 de ani. În biserica din Micfalău, veche de 
peste o sută de ani, s-a născut el ca preot, slujind apoi pe la mul- 
te biserici, iar acum este stâlp de nădejde al Mănăstirii "Topliţa. 


Păcatele sunt acelea care 
desfigurează fiinţa umană 


L.C.: Într-un cuvânt de învățătură, după slujba Sfântului 
Maslu, în catedrala din Sfântul Gheorghe, Înaltpreasfinţia Voas- 
tră aţi vorbit despre faptul cum Hristos, Fiul lui Dumnezeu, „a 
venit în lume ca să-l restaureze pe om”. Vă rog, Înaltpreasfinţite 
Părinte Arhiepiscop, să explicați această afirmaţie. 

Î.PS. loan: Binecuvântat și mărit să fie Dumnezeu, că în sea- 
ra aceea, la Sfântul Gheorghe, a găsit de bine să treacă să mân- 
gâie inimile celor întristaţi la această Vitezdă, care este biseri- 
ca! Hristos, Fiul lui Dumnezeu, a venit în lume ca să-l resta- 
ureze pe om. Cuvântul poate este puţin pretenţios. Folosirea 
verbului „a restaura”, în general, se referă la clădiri, la biserici, la 
monumente, care, de-a lungul timpului, se şubrezesc fizic. Tot 
aşa s-a șubrezit și trupul, și ființa omenească, care n-a fost bătu- 
tă numai de istorie, de ploi și de vânturi, cum sunt bătute clădi- 
rile, ci omul este bătut de păcate. Păcatele sunt acelea care des- 
figurează ființa umană. Dacă omul n-ar fi căzut în păcat, atât de 
luminoasă ar fi rămas faţa lumii, încât în cea mai întunecoasă 
noapte de pe planetă, el s-ar fi deplasat într-o parte sau în alta 
fără să aibă nevoie de o candelă, de o lumânare... Vă daţi seama 
cum ar străluci pământul dacă faţa mea n-ar fi pătată de păcate? 
Imaginaţi-vă șapte miliarde de feţe pline de lumină care sunt 
acum pe planetă! Ar putea Dumnezeu să stingă soarele și ar 
rămâne pământul în veșnica lumină a luminilor lui Dumnezeu. 
Priviţi la faţa mea! Cât de lovită a fost de păcate! 


L.C.: Îmi amintesc, Înalrpreasfinţite Părinte, că aţi compa- 
rat fața omului cu o icoană. Aţi făcut chiar referiri la icoane- 
le din patrimoniul Muzeului Spiritualităii Românești aflat în 
subsolul catedralei din Sfântul Gheorghe. 

Î PS. loan: Faţa mea este ca o icoană. Feţele creștinilor sunt 
ca icoanele pe care le-aţi văzut în muzeul de sub catedrala din 
Sfântul Gheorghe, niște icoane vechi din secolele al XVII-lea- 
al XVIII-lea, peste care s-a așternut oboseala timpului. Mulţi 
ani au trecut peste ele, încât, din timp în timp, trebuie să le 
dăm la un restaurator care să le redea adevărata lumină. De ace- 
ea a venit Hristos, să spele obrazul nostru, ca să strălucească din 
nou. Veţi vedea cu toţi câtă lumină este în Împărăția lui Dum- 

nezeu, în Rai, din fața cea adevărată a omului. Ce este omul? 
Este chipul lui Dumnezeu. În toate bisericile noastre avem chi- 
pul lui Dumnezeu. Uitaţi-vă la chipul lui Hristos din Iconos- 
tas! Uitaţi-vă cât este de luminos! Locul meu nu este în întune- 
ric. Locul icoanei mele, că și eu sunt o icoană ca un chip al lui 
Dumnezeu, nu este în întuneric. Și tu eşti o icoană. Așa cum 
un sculptor ia o bucată de lemn și începe ușor-ușor să conture- 
ze un profil de sfânt pe ea, așa a luat Dumnezeu, dintru începu- 
turi, o bucată, un bulgăre de țărână, l-a modelat, apoi a suflat 
într-însul suflare de viață și iată prima icoană pe care a făcut-o 
Domnul! Și de atunci câte „icoane” n-a făcut Dumnezeu?! 

Dacă vă întreabă cineva câtre icoane sunt în lumea aceas- 
ta, ce spuneţi? Nu știți. În Biserica Ortodoxă parcă sunt câte- 
va sute. De fapt, în lumea aceasta, sunt șapte miliarde de icoa- 
ne. Unele strălucesc, altele mai puţin, altele nu strălucesc, alele 
sunt restaurate. Dacă n-ai văzut niciodată cum îţi este chipul, 
mergi la muzeul unde sunt icoanele acelea sfinte pline de fum 
și de oboseala anilor. Acolo vă îndemn să meditaţi puțin și să 
gândiţi. Poate chiar veţi spune: „Doamne, dacă pe aceste icoa- 
ne pe care este pictat chipul Tău, chipul Maicii Domnului, chi- 
pul Sfântului Nicolae, s-a pus atâta fum, de nu se mai vede stră- 
Jucirea, atunci eu, Doamne, sunt mai strălucitor decât icoana 
aceasta?” Dacă se restaurează icoana, veți vedea câtă strălucire, 
câtă viaţă şi bucurie va transmite! 


L.C.: Pentru credincioșii ortodocși din Sfântul Gheorghe 
a fost sărbătoare atunci când aţi venit în mijlocul lor, la impu- 
nătoarea biserică ortodoxă din centrul orașului. În legătură cu 
ceea ce aţi spus, ce sfat le dați, Înalrpreasfinţite Părinte? 

Î.PS. loan: Binecuvântat să fie Dumnezeu, că acei credincioși 
care vin mereu-mereu la Sfânta Biserică, prin Sfânta Taină a Spo- 
vedaniei își spală chipurile! Prin toate bisericile noastre văd mul- 
te chipuri de surori și frați atât de pătrunși de credința în Dum- 

nezeu, încât dacă în biserică ar cădea tensiunea electrică și n-ar 
mai fi lumină, feţele luminoase ale acestora ar lumina biserica 
în întunericul nopţii. Dar oamenii curați, cinstiți și iubitori de 
Dumnezeu nu strălucesc numai în puterea nopţii. Ei strălucesc 
și în plină zi. Și lumina ta, atunci când faci o faptă bună, este mai 
puternică decât raza soarelui. Tu strălucești atunci mai tare decât 
soarele. Soarele este peste pământ o lumină fizică, lumina unui 
foc ce arde, pentru că soarele este materie. Lumina lui se pierde 
în univers. Dar lumina ta, atunci când mângâi și ajuţi pe cine- 
va, acea lumină este mult deasupra luminii soarelui. Tu te vezi 
atunci. "Te vede Dumnezeu.. Vede lumina ta din înaltul cerului, 
atât de mult strălucești când faci bine, când faci fapte bune, când 
faci milostenie! Cine plânge cu lacrimi de pocăință, acela plânge 
cu lacrimi de stele. Dacă aţi vedea cât de luminoase sunt lacrimi- 
Je de pocăință care cad! Nu este stea mai luminoasă decât lacri- 
ma ta de pocăință! Cu lacrima ta poţi să luminezi lumea aceasta, 
să nu mai vieţuiască în întuneric! Acesta este chipul omului — 
o lacrimă de lumină pe care a restaurat-o Dumnezeu pe pământ. 


L.C.: Dar, Înaltpreasfințite Părinte, ce facem cu cei care nu 
doresc să-și spele chipurile prin Sfânta Taină a Spovedaniei? 
Sunt asemenea persoane. Preoţii le pot, în vreun fel, obliga? 

Î.PS. loan: Nu. Asemenea persoane, decât să-l dea o palmă 
lui Hristos, mai bine să meargă pe lângă Hristos. 


Orice dorinţă sfântă, binecuvântată de Dumnezeu, 
se transformă în bucurie 


L.C.: Am participat, Înalpreasâinţite Părinte Arhiepiscop, 
la o Sfântă Liturghie în localitatea Mărtănuș, jud. Covasna, 
sat cu oameni credincioși, de unde, spre sfârșitul secolului al 
XIX-lea, au plecat bărbați la Mănăstirea Sihăstria, devenind 

călugări. Apoi aceștia s-au stabilit la Muntele Arhos, la Chilia 
Sfântul Gheorghe. Cunosc credincioși ortodocși din Mărtănuș 
care păstrează cu sfințenie scrisori primite din Sfântul Mun- 
te Athos, trimise de călugări originari din acest sat, prin care 
mulțumeau pentru danii. 

Î.PS. loan: Da, era o zi de iarnă când am slujit într-o dumi- 
nică la biserica din Mărtănuș. Mi-am exprimat atunci bucuria 
că am putut ieși fiecare din casele noastre să-L întâmpinăm pe 
Hristos Care a venit în satul acela, a venit și în biserica aceea 
veche, care este casă zidită de strămoșii locuitorilor din satul 
Mărtănuș. Dacă intrăm în orice sat, și la prima casă întrebăm 
cine stă aici, aflăm că acolo stă Grigore, Dumitru etc. Fieca- 
re casă are un stăpân. Dacă trecem pe lângă biserica satului și 
întrebăm pe cineva a cui este casa aceasta, vom primi răspuns că 
este a lui Dumnezeu, este a lui Hristos. Așa că și atunci, într-o 
duminică binecuvântată de iarnă, cu multă zăpadă, ne-am aflat 
în casa lui Hristos. 

Hristos, Care este un bun primitor de oameni, nu ne-a 
așteptat cu masa goală, ci ne-a chemat să ne hrănească, să ne 
dăruiască ceva, pentru a ne întări, pe mai departe, în drumul pe 
cărarea Raiului, pe care suntem chemaţi toți să mergem. 


L.C.: Înaltpreasfinţire Părinte Arhiepiscop, atunci a fost 
citită la Sfânta Liturghie pericopa evanghelică a lui Zaheu (Lc. 
19, 1-10), dar Înalcpreasfinţia Voastră aţi făcut mai întâi referi- 
re la ultima parte din capitolul anterior, despre orbul din Leri- 
hon (Lc. 18, 35-43). 

ÎPS. loan: Astfel au rânduit Părinţii Bisericii, prin Sfânul 
Apostol Luca, care a consemnat un lucru minunat petrecut în 
viața unei familii. În capitolele la care aţi făcut referire, ne aflăm 
în ultima călătorie pe care o face Hristos spre Ierusalim. Cobo- 
râse din Galileea și iată că a ajuns la poarta Ierihonului, urmând 
să plece înapoi spre Ierusalim. Aflăm din contextul Evangheli- 

ei că, la poarta cetăţii lerihonului, L-a așteptat un orb. Auziţi 
cine Îl așteaptă pe Hristos? Orbii, că cei ce văd, aceia nu-L văd Și 
nu-L așteaptă pe Hristos; ei sunt copleșiți de treburile vieții aces- 
ceia și nu-L așteaptă pe Hristos. Iată cine Îl așteaptă pe Hristos 
la poarta cetăţii lerihonului! Îl așteaptă un orb. Nu L-a aștep- 
tat nici un om sănătos, nici un om iubitor de Dumnezeu, ci L-a 
aşteptat un orb. Și pentru că L-a așteptat cu credinţă, l-a vinde- 
cat, i-a dat vederea. Vestea s-a dus peste toată cetatea lerihonu- 
lui, pentru că toți îl cunoșteau pe acest orb, că de ani și ani de 
zile el stătea la poarta Ierihonului și cerșea de la cei care treceau 
pe acolo. lerihonul era o cetate prin care treceau toate caravane- 
le, din Nordul Africii spre Orientul Mijlociu, până în Orienrul 
Îndepărtat. 'Treceau caravanele cu mărfuri dintr-o parte în alta a 
lumii. Ajungând în Ierihon, negustorii dădeau slavă lui Dumne- 
zeu că n-au fost jefuiți pe drum și, din când în când, lăsau acestui 
orb o milostenie, un dar din partea lor. Iată că, de data aceasta, 
nu trece prin lerihon un negustor de mătăsuri, de mirodenii sau 
de ale produse din vremea aceea, ci trece un negustor de suflete 
omenești — trece Hristos Care a venit să cumpere, să răscumpere 
din lumea aceasta sufletele oamenilor! Iată marele Negustor! Ce 
vindea și ce cumpăra Hristos? Sufletele oamenilor. Auzind orbul 
căvine un grup de oameni, întrebă despre cine este vorba. Îi spu- 
ne cineva că este lisus din Nazaret. Atunci se roagă Lui să-l facă 
sănătos, să-i dea lumina ochilor. Vestea s-a împrăștiat în cetate. 


L.C.: Aşa a auzit și un om cu numele Zaheu, care era mai- 
marele vameșilor din cetatea aceea. 

ÎPS. loan: A auzit şi el şi nu-i venea să creadă cum și cine 
este acela care a vindecat orbul de la poarta cetăţii lerihonu- 
lui. Mulțimea toată din cetate s-a adunat atunci să-l vadă pe 
orbul vindecat și pe Hristos. Cum spune Sfântul Luca, Zaheu 
era mic de statură și şi-a zis: „Eu n-o să pot vedea pe Omul care 
l-a vindecat pe orb; mă voi duce în fața casei mele, unde este un 

dud, mă voi urca în dudul acela și de acolo ÎI voi vedea și eu pe 
Cel care a dat lumină orbului” Aflăm din pericopa evangheli- 
că faptul că Hristos și Apostolii Săi au trecut într-adevăr prin 
faţa casei lui Zaheu. A privit Hristos în sus, l-a văzut pe Zaheu 
acolo, S-a oprit și i-a spus: Zabee, coboară, grăbește-te, că trebu- 
je să intru în casa ta! Lui Zaheu i s-a umplut sufletul de bucurie 
ştiindu-se cât de păcătos este şi el, și ai lui. Nu era pregătit pen- 
tru ca Hristos, Fiul lui Dumnezeu, să intre în casa lui. Dacă ne 
oprim asupra cuvântului „trebuie”, constatăm că acest verb are 
valoare imperativă în cadrul expresiei „trebuie să intru în casa 
ta!”, Ce-i mai spune? „Coboară-te repede, degrabă!” Cuvânrul 
acesta „trebuie”, cu sens de poruncă, semnifică ceva important: 
pentru aceea a venit Hristos pe pământ, pentru că trebuia să 
vină să ne mântuiască pe noi, pe toţi cei mistuiți de păcate. 

Cum trebuie să fie întoarcerea noastră la Hristos? Degrabă. 
Când ne cheamă Hristos, nu trebuie să mai stăm. Când trag 
clopotele bisericii, duminica sau în zi de sărbătoare, de Sfân- 
ta Liturghie și de laudă lui Dumnezeu, degrabă trebuie să lași 
toate ale tale! Lasă casă, lasă tot ce ai, degrabă, imediat, pen- 
tru că nu știi dacă Hristos va mai trece vreodată! Dacă nu ai 
„coborâr”, dacă nu I-ai deschis ușa... poate să fie ultima dată 
când Hristos te-a chemat. La Zaheu a fost ultima șansă de a se 
întâlni cu Hristos, pentru că Hristos trecea pentru ultima dată 
prin lerihon. Dacă vă veţi uita într-o carte sfântă, veţi vedea ce 
urmează după vindecarea orbului și întâlnirea cu Zaheu: încep 
problemele legate de patimile Mântuitorului. 


L.C.: Dar, Înaltpreasfinţite Părinte, oare de ce Hristos a 
dorit să intre în casa lui Zaheu? Se aflau în fața casei, față în 
față, puteau vorbi fără nici un fel de problemă. Ce înseamnă că 
a vrut să intre în casa lui? 

Î.PS. loan: Adevărat. Putea să stea de vorbă Hristos numai 
cu Zaheu, sub dud, la umbra dudului. Dar Hristos n-a venit 

numai pentru Zaheu, ci a venit pentru toţi cei din casa lui. A 
venit pentru toată familia lui. Ce să facă cu ei? Să-i mântuiască. 
Hristos a văzut dorinţa sfântă a lui Zaheu. Iată, prin acest om a 
venit mântuire la toată casa lui! 

Toţi cei care merg la biserică iau chip de Zaheu. Merg să-L 
vadă pe Hristos, să se întâlnească cu Hristos. Se fac mesage- 
rii sânți și binecuvântați ai lui Hristos! Hristos vrea ca toa- 
tă familia să vină la Dumnezeu, să vină la biserică, să poată să 
se mântuiască. lată că printr-un om a venit mântuire la toată 
familia. De aceea zic: aveți nădejde! Chiar dacă aveţi soţ, soție 
sau copii care nu prea vin la biserică, nu prea cercetează casa 
lui Dumnezeu, nu prea doresc să se întâlnească cu Hristos, nu 
deznădăjduiți! Veniţi neîncetat, căci într-o zi va bate Hristos 
și la ușa casei voastre, pentru râvna și credința voastră! Poate, 
poate într-o zi Hristos Își va face milă de toată familia, să nu vă 
despartă unul de alrul în ziua Înfricoșatei Judecăţi! 

lată cum dorința s-a transformat în bucurie! Orice dorință 
sfântă, binecuvântată de Dumnezeu, se transformă în bucurie. 
Doriţi-vă, doriți... doriri sfinte și vă veţi bucura! Credincioșilor 
care, vreodată, și-au pus, în taina inimii lor, o dorință sfântă și 
binecuvântată de Dumnezeu, nu s-a întâmplat să nu li se împli- 
nească. Ceea ce este sfânt, curat și bun împlinește Dumnezeu. 
Omul acesta, Zaheu, a vrut doar să-L vadă pe Hristos, pe Fiul 
lui Dumnezeu. I-a împlinit Dumnezeu această dorință sfântă a 
lui. Nu numai atât că i S-a arătat, dar a intrat și în casa ui. 


L.C.: Înaltpreasfințite Părinte, ați făcut apoi o remarcă foar- 
te interesantă, afirmând că Hristos a pătruns dincolo de pereţii 
casei lui Zaheu. Mărturisesc că la început n-am înţeles ce doriți 
să subliniaţi. 

Î.PS. loan: Oare Hristos a intrat numai între pereţii casei 
lui Zaheu? Nu! Hristos a intrat mai adânc, a intrat în inima lui 

Zaheu, n-a intrat doar în casa lui. Hristos, prin împărtășanie 
şi prin cuvânt, intră în inimile credincioșilor, dându-le o dul- 
ce mângâiere. 

Cum se traduce în limba română cuvântul Zaheu? În lim- 
ba ebraică se pronunță Zaka;; noi, preluându-l din limbile lati- 
nă și greacă, îi spunem Zaheu sau Zakeu, care se traduce în 
limba română „curat”, „pur”. Acest om purta un nume atât de 
sublim: „curat”, „cel curat” „cel nepătat”. Părinţii lui îi puseseră 
acest sublim nume, dar el și-l întinase, pentru că era mai-marele 
vameșilor. Cei care sunteți mai în vârstă vă aduceţi aminte cum, 
pe aici, pe la noi, prin anii '50, umblau din casă în casă per- 
ceptorii și strângeau dările. N-aveai bani, trebuia să dai grâul, 
porumbul, tot ce aveai, trebuia să dai dările către Stat, apoi știm 
noi peste ce graniță mergeau mai departe. Tot așa, în perioada 
Mântuitorului, "Țara Sfântă era sub stăpânirea romană și fieca- 
re om trebuia să dea impozite către Imperiul Roman. Zaheu 
era mai-marele vameșilor din această cetate. Vameşii strângeau 
ultimul bănuţ de la ultima văduvă din Ierihon. Cine îi privea 
cu ochi buni pe vameși? Cine se bucura când intra perceptorul 
în sat, ştiind că îi va lua ultima măsură de grâu din hambar sau 
ultimul bănuţ de pe masă? Pentru că trecuse oarecum de partea 
dușmanilor poporului Israel, de partea romanilor, vameșul era 
socotit un dușman al cetăţii și nimeni nu-l vedea cu ochi buni. 
Prin ceea ce făcea, prin viaţa lui, își întinase numele, arunca- 
se cu noroi peste numele dar de părinţi, Zakai — „cel curat”, 
„cel pur”. Acum să ne punem o cuvenită întrebare: Nu cum- 
va și părinţii noștri ne-au pus numele unui sfânt? Unele surori 
oare nu poartă numele Maicii Domnului, numele Maria? Oare 
bărbații nu poartă numele atâtor sfinți? Oare, prin viaţa noas- 
tră, nu am întinat noi sau nu întinăm numele sfântului al cărui 
nume îl purtăm? De aceea trebuie să ne gândim și la lucrul 
acesta: nu cumva am întinat numele sfântului din sinaxarul 

Bisericii noastre pe care îl purtăm? Nu aruncăm noi cu noroi 
în același timp și în sfântul al cărui nume îl purtăm? 


LC: Mai mult, Înalrpreasfinţia Voastră ați generalizat. 
V-aţi referit la faptul că toți suntem creştini. 

ÎPS. Ioan: Desigur, noi nu purtăm numai numele unui 
sfânt, ci toți purtăm numele lui Hristos, pentru că toți suntem 
creștini. Eu sunt creştinul Ioan, altul, creștinul Grigore, alta, 
creștina Maria ș.a. Nu cumva oare, prin viața noastră, prin păca- 
tele noastre, întinăm numele lui Hristos? Cât de mare respon- 
sabilitate este viaţa în Hristos, viaţa creștină! Porţi un nume 
sfânt și, în loc să-l cinstești, îl arunci mereu în noroiul păcaru- 
lui. Noi, creştinii, suntem chemați de Dumnezeu să fim lumina 
lumii și sarea pământului, de aceea numele care ne este scris pe 
frunte trebuie mereu să strălucească de lumina binecuvântării 
şi a harului lui Dumnezeu. Vedeţi, Zaheu a auzit de Hristos. 
Auzise de faptele Lui pe care le-a făcut, dar nu s-a mulțumit 
doar să audă vorbindu-se despre Hristos, ci Zaheu a vrut să-L 
cunoască pe Hristos. 

Există o mare diferenţă între a auzi despre Hristos, a vor- 
bi despre Hristos și a-L cunoaște pe Hristos. Sunt oameni care 
au auzit de Hristos, sunt oameni care vorbesc despre Hristos, 
dar puţini sunt aceia pe care, dacă îi întrebi: „Iu L-ai cunoscut 
pe Hristos?”, nu mai știu ce să-ți răspundă. De aceea binecu- 
vântat să fie Dumnezeu, că acei credincioși din Mărtănuș n-au 
stat acasă, auzind doar că la biserică se va face Sfânta Liturghie, 
ci au venit la Hristos, în biserica din Mărtănuș, pentru că au 
dorit în sufletele lor să-L şi cunoască! Dumnezeu să lumineze 
minţile și inimile credincioșilor, ca să intre și să fie în categoria 
acelora care să poată spune: „Eu L-am cunoscut pe Hristos!” 
Cred că cei care sunt în biserică la fiecare sărbătoare, datori- 
tă acestui fapt sunt, pentru că vreodată în viață, într-un mare 


232 PE CĂRAREA RAIULUI 


necaz sau durere, au văzut, au simţit mâna lui Dumnezeu pusă 
peste familia lor și au spus: „Aici a fost mâna Domnului și m-a 
ajutat Dumnezeu!” Atunci L-au cunoscut pe Dumnezeu și de 
aceea sunt în casa lui Hristos, pentru că părinţii, la rândul lor, 
L-au cunoscut pe Hristos, nu numai au auzit despre Hristos, ci 
L-au cunoscut personal pe Hristos. 

Dumnezeu să miluiască, ca să cunoască Hristos pe fiecare, 
să vă cunoască Hristos fiecăruia inimile, să vă cunoască famili- 
ile dumneavoastră, să vă cunoască durerile și necazurile pe care 
le aveți, și, prin puterea Sa, să-i izbăvească pe cei bolnavi, să-i 
întărească pe cei slabi și să-i lumineze pe cei ce au nevoie de 
luminare sfântă! 


L.C.: Îmi amintesc că aţi binecuvântat credincioșii rugân- 
du-L pe Hristos să treacă pe la casele fiecăruia, pentru că cei 
care au fost la biserică nu au mers singuri acasă. Au mers cu 
Hristos Care va binecuvânta întreaga familie, pentru că fiecare 
credincios a luat chip de Zaheu. 


Minunat este Dumnezeu 


întru Sfinții Lui! (Ps. 67, 36) 


L.C.: Înalcpreasfinția Voastră, în excursiile pe care le-am 
organizat de-a lungul anilor cu elevii mei, am vizitat multe 
mănăstiri şi muzee. În luna mai a anului 2005 am vizitat cu 
un grup de elevi Casa Memorială Mitropolit Visarion Puiu — 
Mihail Sadoveanu, care se află în subordinea Mănăstirii Neamţ. 
Muzeograf era atunci, poate este și acum, ieromonahul Mihail 
Daniliuc, de la Schitul Vovidenia, aflat în imediata apropiere 
a muzeului. Când a aflat că suntem din Episcopia Covasnei și 
Harghitei, acesta a pronunţat cu deosebită preţuire şi evlavie 
numele Înaltpreasfinţiei Voastre, povestindu-ne apoi cum v-a 
auzit rostind o predică despre Sfânta Cruce la Vecernia de pri- 
veghere a Sfintei Cuvioase Parascheva, la Iași, în toamna anului 
în care se petrecuse. Cu această introducere, doresc să vă rog să 
discutăm despre sfinţi. 


Sfântul Ilie rămâne pentru noi, 
în Noul Testament, un arc peste timp 


L.C.: Inalpreasfinţite Părinte Arhiepiscop, am participat, 
cu mare bucurie, în vara anului 2012, la sărbătoarea hramu- 
lui Mănăstirii Sfântul Proroc Ilie din "Topliţa, ctitoria primu- 

lui patriarh al României, Miron Cristea, născut pe meleaguri- 
Je binecuvântate de Dumnezeu ale Topliţei. Ați început atunci 
cuvântul de învăţătură, ţinut la slujba privegherii, mulţumind lui 
Dumnezeu Care a chemat iarăși credincioșii la poalele Munţilor 
Călimani plini de verdeață, să-l prăznuiască pe Sfântul și Mare- 
le Proroc Ilie 'Tesviteanul. Vă rog să facem un popas spiritual în 
paginile Vechiului Testament și să ne vorbiţi despre acest mare 
Profet și Sfânt Ilie și despre sărbătoarea sfântului. 

Î.PS. loan: Sărbătoarea Sfântului Proroc Ilie este o sărbătoa- 
re de vară, un popas duhovnicesc pentru părinţii noștri de odi- 
nioară care trudeau la munca câmpului și așteptau milă și har de 
la Dumnezeu pentru truda lor, s-o binecuvânteze Domnul. Așa 
am învăţat de la părinţii noștri ca, de Sfântul Ilie, să mergem la 
biserică sau să urcăm la mănăstirile care au hramul Sfântul Ilie 
Tesviteanul. Să cinstim pe unul din marii profeți ai Vechiului 
Testament, o piatră de hotar în istoria neamului omenesc! 

Prin Moise a deschis Dumnezeu drumul către cer, dându-i 
tablele legii, spunându-i ce să facă sau ce să nu facă poporul lui 
Israel, ca să poată urca treaptă cu treaptă spre poarta Cerului. 
Dar iată, aflăm că păcatul și diavolul s-au năpustit asupra omu- 
lui, l-au orbit, pentru că păcatul întâi îl orbește pe om și, odată 
omul orbit de păcat, pierde cărarea spre Rai, spre Împărăţia lui 
Dumnezeu. Ne aflăm în urmă cu aproximativ 850 de ani înainte 
de Hristos. Domnul, văzând poporul lui Israel că era pe punctul 
de a se prăbuși în credința sa, de a se depărta de adevăratul Dum- 
nezeu, îi trimite un mare luminător, pe Sfântul Proroc Ilie. De 
nu s-ar fi născut Sfântul Ilie, Dumnezeu știe unde ar mai fi fost 
astăzi lumea aceasta! EI a avut sabia cuvântului cu care a tăiat 
răul din rădăcina poporului lui Israel și s-a oprit și s-a îndreptat 
înapoi spre cărarea care duce la Raiul bucuriei lui Dumnezeu. 


L.C.: Se poate asemăna Sfântul Ilie cu un alt sfânt sau profet? 

Î.PS. loan: L-am putea asemăna pe Sfântul Proroc Ilie cu altă 
figură luminoasă a Vechiului "Testament, o figură strălucitoare 
pe bolta creștinătății și a lumii, Sfântul Proroc Înainremergător 
și Botezător loan, care face trecerea de la Vechiul Testament la 
Noul Testament, despre care Sfânta Evanghelie ne spune că 2 
venit cu râvna și cu puterea Iui Ilie. Dar câtă vreme a trecut, pes- 
te poporul lui Israel, între cei doi sfinți? Aproximativ opt sute 
și ceva de ani. Vedeţi la câre sute de ani se nasc sfinți pe ai căror 
umeri se sprijină bolta cerului? 


L.C.: Atunci, la Mănăstirea "Topliţa, v-aţi adresat credin- 
cioșilor, spunându-le să nu deznădăjduiască, că și frățiile lor au 
fost chemați să devină sfinţi în seara aceea la mănăstire, unde se 
află mai aproape de cer și, privindu-i, vedeţi cerul așezându.-li-se 
pe umeri. Mai mult, i-aţi întrebat dacă este greu cerul, preci- 
zându-le că nu este nimic mai ușor în lumea aceasta decât să ţii 
pe umerii tăi cerul. Aşi apreciat prezenţa lor la priveghere, fap- 
cul că s-au lepădat de lumea aceasta ca să vină la întâlnirea cu 
Sfântul Proroc lie. Dar, Înaltpreasfinţite Părinte, pe cine și-a 
lăsat Sfântul Ilie urmaș al său? 

Î.PS. loan: Urmașul Sfântului Proroc Ilie a fost ucenicul său 
Elisei. Se poate pune firesc întrebarea: „De la ce şcoală l-a luat 
Proferul Ilie? Sau ce şcoală a terminat Sfântul Elisei?” Răspun- 
sul este că l-a chemat de la munca câmpului. Elisei ara împreună 
cu tatăl său când a trecut Prorocul Ilie aproape de ei și l-a chemat 
să-i urmeze. Elisei l-a lăsat pe tatăl său și a plecat imediat. Deși 
Ilie l-a îndemnat să mai rămână cu tatăl său, Elisei a refuzat. L-a 
urmat pe Ilie. Și știm unde a ajuns Elisei. Dintr-un plugar sim- 
plu, Elisei a ajuns un sfânt al Vechiului Testament și un reper 
pentru toţi cei ce cred cu tărie în Dumnezeu. Auziţi! Sfântul 
Ilie și-a luat un ucenic de la școala plugului, de la plugărit! Oare 
de ce aşa? De ce Sfântul Ilie și-a luat un om de la școala câmpu- 

lui? Erau și pe vremea aceea puține școli rabinice; nu erau mul- 
te, dar erau. Sfântul Ilie se duce pe drum și vede un om, cum se 
spune în Cartea Regilor, cu douăsprezece perechi de boi, iar la 
urmă, între ei, îl vede pe tânărul Elisei care ținea și el de coarnele 
plugului. De ce oare nu și-a luat ucenic din altă parte? 


L.C.: Ştim din lectura psalmilor că şi pe regele David l-a luat 
de la păscutul oilor, încât putem spune că, de multe ori, Dum- 
nezeu intervine prin mijloace care nouă, oamenilor, minții 
noastre omenești ni se par întortocheatre. 

Î.PS. loan: Aşa e! Şi pe regele David, fiul lui Lesei, l-a luat de 
la păscutul oilor, cum spune în Psalmul 151 că pic erazp între 

fraţii mei şi tânăr în casa tatălui meu, dar n-a binevoit Domnul 
întru ei, ci Dumnezeu a zr;zpis pe îngerul Lui și m-a luat de la 
oile tatălui meu. Aşa şi pe Elisei l-a luat de la munca câmpului, 
pentru că se împlinea probabil ceea ce scria Prorocul David, 
în Psalmi, că Dumnezeu celor mândri le stă împotrivă, iar celor 
smeriţi le dă bar. Dar acum poate cineva să spună că n-ar mai 
trebui şcoală? Nu este așa! Școala își are în societate rostul ei 
binecuvântat de Dumnezeu, însă istoria Vechiului "Testament 
ne spune că Dumnezeu îi chema pe profeți. Ei nu făceau şcoală. 
Erau chemări cu totul speciale. Prin ei, Dumnezeu Își trimitea 
mesajul către popor. Dacă ar fi fost şcoliți, atunci cei din soci- 
etate ar fi putut să zică că ei grăiesc din înțelepciunea cărților. 
Iată că David era păstor la oi. De unde să înveţe el carte? Așa că 
profeţii au fost chemați din anumite familii în care Dumnezeu 
a văzut pace, liniște, înțelegere. Un copil crescut într-o fami- 
lie morală! Știind toate acestea, a zis Dumnezeu: Jeși din casa 
tatălui tău și vino și grăiește poporului! Din mulțimea profeților 
Sfintei Scripturi, doar șaisprezece și-au scris mesajele, cuvinte- 
le lui Dumnezeu adresate poporului. Mulţi dintre ei n-au scris 
decât în inimile contemporanilor lor. Cea mai mare parte din 

învățăturile primite de la Dumnezeu, prin profeţi, au ajuns la 
noi prin viu grai și așa, milenii peste milenii, s-a format şi Sfân- 
ta Tradiţie, care este mai amplă decât Sfânta Scriptură. 


L.C.: lertaţi-mă, Înalrpreasfinţite Părinte, înseamnă că fami- 
lia Profetului Elisei era o familie morală cu totul deosebită! 

ÎPS. loan: Gândindu-ne la familia Profetului Elisei, să 
vedem cum pleacă un tânăr binecrescut din casa părinților săi. 
Cum a plecat Elisei din casa părinților săi? Cu multă bine- 
cuvântare părintească, în primul rând. Dar ce i-a spus Elisei 
Sfântului Ilie când i-a cerut să-l urmeze? I-a zis tânărul Elisei: 
„Lasă-mă să mă duc să sărut pe tatăl meu și pe mama mea!” 
I-aș întreba pe cititorii acestei cărți dacă atunci când le-au ple- 
cat copiii din cuibul casei părintești i-au sărutat. Să răspundă 
fiecare în taina inimii lor! Dacă au plecat din casă sărutând pe 
tată şi pe mamă, înseamnă că sunt bune semne, înseamnă că se 
îndreaptă pe cărarea pe care a mers Profetul Elisei, adică spre 
Dumnezeu. Mule sentimente și fapte se pot transmite prin- 
tr-un sărut. Știm că uda, printr-un sărut, L-a vândut pe Fiul 
lui Dumnezeu. Dar ştiu că nici o mamă nu și-a sărutat vreodată 
fiul sau fiica, ca apoi să-l trădeze. Niciodată un fiu sau o fiică ce 
şi-a sărutat părinții când a plecat din casă, niciodată nu le-a tră- 
dat învățămintele şi cumințenia lor părintească, cuvintele pri- 
mite de la părinţi. Cine este mai în vârstă probabil că își aduce 
aminte sau a citit despre acei bărbați care au plecat în munți. 
Și-au sărutat mama, soţia, fiii și fiicele. Oare i-au trădat? Nicio- 
dară! De aceea cum să nu-l cheme Dumnezeu la EI, să-l fie slu- 
jitor şi profet, pe Elisei atât de bine educat în familia lui, când 
îi spune Sfântului Ilie: Rogw-ze, lasă-mă să mă duc să sărut pe 
țatăl meu şi pe mama mea? Spun şi eu credincioșilor: Să vă săru- 
te Dumnezeu pe toţi, pe inimile frăţiilor voastre, și acolo unde 
Își pune buza Hristos, Fiul lui Dumnezeu, El niciodată nu vă 

va trăda! Orice suferinţă și necaz veţi spune în fața icoanei lui 
Hristos, nu vă va trăda. Să-l spuneţi tot ce aveţi în cel mai de 
adânc loc al inimii! El vă va săruta pe frunte, nu vă va spune 
nimănui și vă va da mângâierea Cerului. 


L.C.: Înaltpreasfințite Părinte Arhiepiscop, vă rog să abor- 
dăm un fapt din viața Sfântului Ilie, anume episodul cu văduva 
din Sarepta Sidonului. Sfântul Ilie, însetat și flămând, a bătut 
la poarta văduvei căreia îi cere, în primul rând, apă. Văduva îi 
"dă, apoi i-a cerut ceva de mâncare. Văduva i-a spus că nu are 
decât puțină făină și puţin untdelemn din care va face o turtă, 
după care vor aștepta să moară. A făcut turta și i-a dat-o lui Ilie 
s-o mănânce. 

Î.PS. loan: lmaginaţi-vă un om — pentru că Sfântul Ilie a fost 
om ca și noi, dar la capitolul „păcare” noi stăm mai rău decât 
e] — care era om sfânt, om binecuvântat de Dumnezeu, totuși 
om, căruia vedem, din contextul Scripturii, că și lui îi era sete 
şi îi era foame. A trebuit să călătorească zeci şi zeci de kilome- 
tri, cred că bine peste o sută de kilometri, prin munți, prin pus- 
tiu, ca să fugă din fața mâniei lui Ahab și a soţiei sale Isabela. 
Imaginaţi-vă acum două mii opt sute și ceva de ani! Aţi văzut 
imagini din Orientul Mijlociu, câr de pustii sunt mii și mii de 
kilometri! Gândiţi-vă... un om trecând hăituit de ostașii lui 
Ahab, care, desigur, voiau să-l prindă. Cum creastă de munte, 
vale și iar creastă, Sfântul Ilie a trebuit să treacă, peste o sută 
de kilometri, ca să ajungă în părţile Sidonului. Sidonul este un 
oraş la Marea Mediterană, precum Iyrul. În vremea aceea făcea 
parte din Fenicia, astăzi îl găsiţi pe hartă în Liban. Iată, ajunge 
Sfântul Ilie și bate la poarta unei văduve, după o călătorie în pus- 
tiu. Mai întâi a cerut apă, apoi mâncare, și-i spune văduva că mai 
avea doar puţină făină şi puţin untdelemn, atâta ca să facă o tur- 
că pentru ea și fiul ei. Se gândea că o vor mânca, apoi vor muri — 
deci avea gândul să moară de foame, că nu mai aveau nimic. 

L.C.: Înaltpreasfinţite Părinte, cred că mulţi dintre noi 
se gândesc că Sfântul Ilie a fost nedrept, solicitând ultima și 
puţina hrană a unor necăjiţi ce urmau să moară prin înfometa- 
re. Cum să ne explicăm acest lucru? 

Î PS. loan: Într-adevăr, cum noi suntem tare buni la judecat, 
cam așa ar fi. Cum trimite Dumnezeu pe un profet, pe un sfânt 
de-al Său să mănânce ultima fărâmiță de pâine a unei văduve 
și a fiului ei? Dar eu mă gândesc la Noul Testament. Faptul că 
ei urmau să mănânce, după ce femeia văduvă făcea o turtă, sea- 
mănă întrucâtva cu ultima cină a lui Hristos. Biata femeie se 
pregătea să ia ultima cină! Și Hristos, pe Muntele Sionului, a 
luat ultima cină cu Apostolii Săi și apoi, într-adevăr, S-a dus să 
moară. lată că acolo, la casa omului sărac și sărman, care îşi udă 
seara cu lacrimile sale o ultimă bucată de pâine, cu copiii săi, la 
casa aceea vine Hristos, căci Hristos nu cinează niciodată sin- 
gur! Așa și Dumnezeu l-a trimis pe Sfântul Ilie la această feme- 
ie şi la fiul său, ca să nu ia ultima cină singuri. Dacă n-ar fi trimis 
Dumnezeu pe Sfânrul Ilie la această văduvă și la fiul său, ei ar fi 
murit. Dar aflăm din viața Sfântului Ilie că, apoi, făina și unt- 
delemnul nu s-au mai sfârşit din casa lor multă vreme. 


L.C.: Fireşte că putem deduce de aici anumite învățăminte! 

Î.PS. loan: Desigur! Ce învăţăm de aici? Mă adresez tutu- 
ror fraților creștini și le spun că poate va bate la ușa lor cineva, 
într-o zi, vreun călător, un om sărman, și veţi avea pe masă doar 
o bucată de pâine; el fiind flămând și obosit, nu-i închide poar- 
ta, împarte cu el fărâmiţa de pâine, și sunt convins că Dumne- 
zeu nu va lăsa să mai lipsească pâinea de pe masa familiei tale! 
lată deci minunea aceasta cum o putem transpune oarecum 
într-un prolog al unei mari scene din Noul Testament. De ase- 
menea această scenă este și o prefigurare a minunii înmulțirii 
pâinilor săvârșite de Hristos, săturând cu ele peste cinci mii 
de suflete. Pe mine mă impresionează în această istorie a vieţii 

şi activității Sfântului Proroc lie acel moment al întâlnirii cu 
văduva, faptul că Dumnezeu l-a trimis acolo ca ea să nu moa- 
ră de inaniție. După aceea mai facem o asemănare cu ceea ce 
se produce în Noul “Testament, că îi moare copilul, iar femeia 
chiar îl acuză pe Ilie, spunându-i: „Omule al lui Dumnezeu, de 
ce-ai venit în casa mea să-mi omori copilul?” Atunci Ilie — și 
de aici observăm puternica lui credință — se roagă: Dumnezeul 
meu, să se întoarcă sufletul acestui copil înapoi în el! Stânrul Ilie 
aproape că se aseamănă cu Mântuitorul nostru lisus Hristos în 
ceea ce priveşte învierea unor oameni din morţi. Astfel Sfântul 
[lie rămâne pentru noi, în Noul Testament, un arc peste timp. 


L.C.: Înaltpreasfinţite Părinte, de ce a îngăduit Dumnezeu 
să moară fiul văduvei? De ce câteodată ni se pare că Dumne- 
zeu răsplăteşte cu rău binele făcut unui semen? Probabil este o 
mare taină a creștinătății noastre. 

Î.PS. loan: Trebuie să ţinem seama că această femeie vădu- 
vă, chiar dacă nu-i cunoaștem numele, este pomenită de 2800 
de ani, era păgână. Trăia în sudul Libanului de astăzi, Fenicia. 
Și tot de acolo provenea și Isabela, soția regelui Ahab. Oame- 
nii din zona aceea se închinau unor zeități. Femeia văduvă era 
păgână. Cu toate că era păgână, îi dă paharul de apă străinului, 
călătorului, Profetului Ilie. Iară o faptă bună! Apoi mai face 
un pas: din ultima ei făină îi face o turtă de pâine. Este al doi- 
lea pas. Deci iată că în inima ei sădise Dumnezeu o sămânță 
existenţială bună, cum este sădită în inima fiecăruia dintre noi. 
În nici unul dintre noi, atunci când suntem zămisliți în pân- 
tecele maicii noastre, nu sădește Dumnezeu sămânţa urii şi a 
răului, ci sădește ce este bine. Apoi vedem o altă treaptă. Deci 
la răspunsul celor două chemări ale Sfântului Proroc Ilie ea răs- 
punde pozitiv, deşi el era de alt neam, străin. Acum urmează 
răsplata de la Dumnezeu: nu i se mai sfârșesc făina şi untde- 


CONVORBIRI DUHOVNICEȘTI CU Î.P.S. IOAN AL MUNȚILOR 24] 


lemnul din cămară. Ea vine în întâmpinarea lui Dumnezeu cu 
un pahar de apă și iată revărsarea harului lui Dumnezeu: nu se 
mai sfârșesc untdelemnul şi făina din vasul ei. Dar mai avea de 
urcat încă câteva trepte, ca să devină credincioasă, să creadă în 
Dumnezeul cel Adevărat, în Dumnezeul lui Ilie. Şi de aceea a 
îngăduit Dumnezeu ca fiul ei să moară, ca să vadă că Cel în care 
crede acela pe care l-a găzduit este Dumnezeul cel adevărat. În 
urma învierii minunate a fiului ei, sunt convins că din momen- 
tul acela ea a crezut în adevăratul Dumnezeu și s-a lepădat de 
credința păgână în care trăia până atunci. 

Dumnezeu, pentru rugăciunile Sfântului Proroc Ilie, să 
dăruiască tuturor pâine pe masă, pâine pe masa tuturor celor 
care trăiesc de la Nistru până la Tisa și de la Hotin până la Mare! 
Dumnezeu să dea o bucată de pâine și celor bătrâni, și săraci- 
lor, şi celor ale căror case sunt străpunse de obuze în războaie 
astăzi! Doamne, dacă eu nu voi ajunge la casa unui sărac să-l 
mângâi, sunt convins că o s-o faci Tu! Aveţi nădejde în Dum- 
nezeu și chemați-L la cina voastră de fiecare dară! Să-L rugăm 
pe Dumnezeu înainte de a ne așeza la masă, să-L chemăm să 
vină să binecuvânteze pâinea pe care cu trudă și cu sudoare o 
câştigăm fiecare! Doamne, vino și la a mea cină și hrănește-mă 
cu harul Tău! Văduva din Sarepta a avut un pumn de făină, 
iar Sfântul Ilie a venit în casa ei cu un munte de har. Iată: unde 
se întâlnește harul lui Dumnezeu cu dragostea omului, acolo 
izvorăşte viaţa întru Hristos! 


„Fiţi sfinţi, fiți desăvârșiţi!”, spune Mântuitorul 
nostru lisus Hristos 


L.C.: Într-un cuvânt de învățătură, Înaltpreasfinția Voastră 
îndemnați credincioșii să îi cinstească pe sfinţi ca pe casnicii 

lui Dumnezeu. Am participat, într-o duminică de pe la sfârși- 
tul lunii mai, în urmă cu câțiva ani, la Sfânta Liturghie arhie- 
rească din satul Chichiș, de lângă orașul Sfântul Gheorghe. Era 
Duminica Tuturor Sfinţilor. Atunci, Înaltpreasfinţia Voastră, 
în predica rostită, ne-aţi încurajat spunându-ne că toţi putem 
să devenim sfinți. 

Î.PS. loan: Da, spun şi acum. Binecuvântat să fie Dumne- 
zeu, că ne cheamă în toate sfintele noastre biserici ortodoxe, în 
fiecare duminică, când prăznuim Învierea Domnului! Dar în 
Duminica Tuturor Sfinţilor este hram în cer, este mare ospăț 
duhovnicesc în cer, pentru că în acea zi în bisericile noastre 
sunt pomeniţi toți sfinţii. Cred că aţi văzut cu ce litere mărun- 
te sunt scrise în calendar numele sfinţilor, în fiecare zi. Dar 
aceste nume sunt cu miile, poate cu milioanele, și de aceea, în 
duminica de după Pogorârea Duhului Sfânt, Părinţii Bisericii 
au rânduit să fie pomeniți toți sfinţii, știuți şi neştiuţi. Vă asi- 
gur că în Împărăţia lui Dumnezeu sunt sfinți din toate satele 
noastre românești de la poalele Carpaţilor! Să nu creadă cineva 
că, plecând în Împărăţia lui Dumnezeu, în Rai, nu va găsi, pe 
lângă un râu, pe o vale a Raiului, oameni de pe la noi, rugân- 
du-se lui Dumnezeu în graiul nostru românesc, în limba româ- 
nă! Atunci când se năștea, limba noastră română a fost boteza- 
tă, din fragedă pruncie, de Duhul Sfânt prin Duhul Sfânt, în 
numele Sfintei "Treimi. De aceea, când cineva de aici va ajun- 
ge în Rai, va auzi sfinți rugându-se și cântând în dulcele grai 
românesc. 

Dar ce-au făcut aceşti oameni ca Dumnezeu să-i treacă în 
Cartea Sfinților? Ce trebuie să facem ca să ajungem şi noi în 
Cartea Sfinților? Între poruncile date de Dumnezeu există una 
fundamentală, esenţială pentru noi — „Fiţi sfinţi, fiţi desăvâr- 
șiți!”, spune Mântuitorul nostru lisus Hristos. Acesta este rolul 
și rostul primordial al omului pe pământ: să devină sfânt. 

L.C.: Înaltpreasfințite Părinte, într-un alt cuvânt de învăţă- 
tură ținut la Mănăstirea Mărcuș, din jud. Covasna, după Sfânta 
Liturghie arhierească din Duminica Sfinților Români, aţi înce- 
put binecuvântând clipa din duminica aceea când se prăznu- 
ia „chemarea poporului român la încreștinare”. Mai întâi v-aţi 
oprit la cuvântul Sfintei Evanghelii din respectiva duminică 
și ați ajuns la afirmaţia că pruncii reprezintă lumina ochilor 
părinţilor. Vă rog să explicaţi pe larg această interpretare a peri- 
copei evanghelice. 

Î.PS. loan: În Duminica Sfinţilor Români, a doua duminică 
după Rusalii, biserica noastră românească a rânduit să pome- 
nim pe toți sfinţii români, de la începuturile Bisericii noastre 
Ortodoxe până astăzi. Această pomenire coincide cu chemarea 
Apostolilor. În Sfânta Evanghelie care se citește în acea dumi- 
nică, vedem cum Mântuitorul i-a chemat pe primii Săi Apos- 
toli să-L urmeze. Spune Sfântul Evanghelist Marei că Mântui- 
torul se afla pe malul lacului Ghenizaret și a văzut doi frați care 
pescuiau în mare, pe Petru şi pe Andrei, și le-a făcut chema- 
rea să vină după El. Consemnează Sfântul Evanghelist Matei 
că au plecat după și cu Hristos chiar în clipa aceea. A mers mai 
departe și a întâlnit, într-o altă corabie, alți doi fraţi, pe Iacob și 
pe Ioan, împreună cu bătrânul lor tată Zevedeu; își coseau, își 
reparau mreaja pentru pescuit. Le-a spus și acestor doi fraţi să 
vină după El. Consemnează, și pentru ei, Sfântul Evanghelist 
Matei că îndată au plecat după Hristos. 

lată două elemente de temporalitate care marchează înce- 
putul chemării de către Hristos a Apostolilor la EI! Primii doi 
frați, în clipa aceea, iar ceilalți doi frați, îndază. Oare ce-a fost 
în inima acestor frați, deveniți apoi Sfinți Apostoli, încât la un 
singur cuvânt au lăsat totul și L-au urmat pe Hristos? Nu aflăm 
din contextul Evangheliei ca Hristos să le fi promis ceva, să le 
A zis: „Veniţi după Mine, că am să vă dau atâţia arginţi pe zi, pe 

săptămână, pe lună ș.a.m.d.!” Nimic — și totuși au lăsat totul. 
Apoi mai vedem un lucru care ne cutremură și astăzi: Hris- 
tos a venit în lume pentru noi, să ne cheme la El. A venit în 
lume să asculte rugăciunile părinţilor, ale mamelor:care nu au 
prunci şi se roagă lui Hristos să le rânduiască și lor darul vieţii, 
darul nașterii de prunci. Și îl dă Hristos. Câte dintre femei au 
fost ascultate de Hristos și au avut în pântece, și apoi în braţe, 
fii! Dar iată că vedem că Hristos, ajungând în corabia unde era 
Zevedeu, îi ia pe cei doi fii. Cum ar fi aceasta? O fi greșit oare 
Hristos să lase un om bătrân singur, fără ajutor, să-i ia sprijinul 
bărrâneţilor și lumina ochilor lui? Ce sunt pruncii? Lumina 
ochilor părinţilor. Dacă i-ar spune cineva unei mame: „Dă-mi 
copilul sau dă-mi un ochi!”, ce-ai face, iubită mamă, când ai fi 
pusă într-o asemenea situație? Să alegi între ochii tăi și copilul 
din braţe ce urmează să ţi-l răpească cineva! Ţi-ai strânge copi- 
lul în brațe, l-ai privi, înlăcrimată, pentru ultima dată, și i-ai 
spune răufăcărorului: „Acum ia-mi ochii, l-am văzut şi o să-l 
mai văd în cer!” 


L.C.:: Înalrpreasfințite Părinte, bătrânul Zevedeu nu a făcut 
nimic rău, și-a crescut copiii întru credinţă și în mila lui Dum- 
nezeu, pregătindu-i pentru viaţă. Totuși Hristos i-a luat fiii. 

Î.PS. loan: Bătrânul Zevedeu nu se ceartă cu Hristos, nu-L 
întreabă: „De ce-mi iei pruncii, pentru că deja sunt mari, i-am 
învățat să pescuiască, să-și câștige și ei cele de trebuință, hrană 
pentru familie?” N-a spus nimic și i-a lăsat, iar ei s-au dus cu 
Hristos. 

De aceea și credincioșii care au prunci, atunci când îi chea- 
mă Hristos la EI, nu-i mai opriți! Și vă întreb de atâtea ori: de ce 
nu vă lăsaţi pruncii să vină la Hristos? De ce, iubită mamă, când 
duminica, glasul duios al clopotului se aude peste sat, în loc să-i 
spui copilului tău: „Vino cu mine la Hristos!” îi spui: „Mai stai 

în pat, dragul mamei, mai odihnește-te!”? Lăsaţi copiii să vină 
la Mine! spune Hristos. 

Întreb credincioșii de multe ori de ce n-au venit cu prun- 
cii la biserică, așa cum a venit Zevedeu cu cei doi prunci ai lui 
și i-a dat cu totul lui Hristos. Încredințați-vă pruncii lui Hris- 
tos, iar nu diavolului! Atunci când părinţii pleacă la biserică și 
copiii rămân în fața televizoarelor sau a altor aparate, atunci ei 
nu sunt pe braţul lui Hristos, ci sunt, din nefericire, prinși în 
cea mai neagră gheară a diavolului care produce atâtea și atâtea 
răutăți pe pământ. 

L.C.: Îmi amintesc că, în duminica aceea, când se săvârşea 
și pomenirea tuturor sfinților români, Înaltpreasfinția Voas- 
cră a pus credincioșilor o întrebare surprinzătoare, anume dacă 
au cunoscut în viața aceasta vreun sfânt. Vă rog să reveniţi la 
această problemă și să exemplificați cu date concrete. 

Î.PS. loan: Atunci i-am rugat pe credincioși să-mi spună 
dacă au cunoscut în viața aceasta vreun sfânt, prin satul sau 
oraşul unde locuiesc, pe scara blocului etc. Au stat muţi ca 
peștii, dar eu le-am spus că au văzut mulți sfinți. Apoi mame- 
le fiecăruia dintre noi n-au fost sfinți? Daţi cu pietre în ele! 
Oare este cineva dintre noi care ar putea să dea cu pietre în 
mama lui? Nici unul. Nici unul dintre noi n-am îndrăzni să 
dăm cu piatra în mama noastră. De ce? Pentru că a fost o sfân- 
tă mamă care ne-a crescut, ne-a adus la viață și, asemenea lui 
Zevedeu, ne-a adus apoi la Hristos. Cine oare v-a dus pe frăția 
voastră întâi la biserică dacă nu mama? De aceea mare praznic 
este în ziua când îi prăznuim pe toți sfinţii care au trăit aici în 
Carpaţi, și de-o parte şi de alta a lor! Îi prăznuim pe toți sfinţii 
care s-au rugat lui Dumnezeu în graiul nostru românesc. Dar 
oare le-a fost ușor, în decursul secolelor, când vitregiile vremii 
au fost uneori groaznice? Chiar de la început, după ce Apos- 

tolul Andrei a venit în părţile noastre, și apoi alți misionari 
creştini, până la anul 313, mult sânge a curs de o parte și de 
alta a Carpaţilor. Avem și mărturii scrise despre atâţia sfinți din 
epoca primară a Bisericii care au trecut la Domnul ca martiri. 
De aceea, dacă te ridici mult la înălțime, planeta aceasta a noas- 
tră se vede, din Univers, albastră, dar undeva se văd picuri de 
sânge, și partea aceea marchează spaţiul nostru românesc, pen- 
tru că mult sânge pentru credință s-a mai vărsat de o parte și de 
alta a Carpaţilor! Au fost vremuri când pe Olt şi pe Mureş nu 
curgea apă, ci sânge, curgeau lacrimi și suspine. 

Ştiţi, vă aduceţi aminte, din istoria mai recentă, despre tre- 
cerea la Domnul a voievodului Constantin Brâncoveanu cu 
cei patru fii ai săi și cu sfetnicul său lanache. Pentru ce Li s-au 
tăiat capetele? Pentru ce oare? Pentru credinţa în Sfânta 'Irei- 
me-Dumnezeu! Acum vă spun ce s-a întâmplat la poarta Raiu- 
lui după ce în ziua de 15 august, de Adormirea Maicii Dom- 
nului, 1714, aceşti bărbaţi sfinți au fost martirizaţi la Constan- 
tinopol. În ziua aceea, de Adormirea Maicii Domnului, spre 
seară, spre apusul soarelui, un înger al Domnului, care păzea 
poarta Raiului, a văzut un pâlc, un mănunchi de oameni care 
se îndrepta spre poarta Raiului. Şi a spus îngerul lui Hristos: 
„Se văd în depărtare niște oameni venind spre poarta Raiului!” 
A poruncit Hristos îngerului: „Lasă-i să se apropie!” Când 
s-au apropiat, a spus îngerul: „Doamne, ce fel de oameni or fi 
oare aceştia, pentru că sunt fără cap? Au capul în mâini” Și 
atunci i-a spus Hristos îngerului: „Deschide-le poarta Raiului, 
să intre, căci vine Brâncoveanu cu fiii săi! I-am chemat la nun- 
ta Mea. Uită-te la ei cu ce straie frumoase româneşti au venit la 
nunta Mea!” Și-a intrat Brâncoveanu cu capul în mâini, la fel 
copiii săi şi lanache, sfetnicul, spunând: „Lisuse Hristoase, Fiul 
lui Dumnezeu, i-am adus ca dar la nuntă capul meu și-al fiilor 

mei!” Și-a luat Hristos capul lui Brâncoveanu în mâinile Sale, 
l-a sărutat și-apoi i l-a pus pe umeri. Apoi a luat capul celuilalt 
copil, celuilalt, celuilalt și fiecăruia i-a pus capul tăiat de păgâni 
la loc. Și așa, astăzi, copiii săi sunt întru bucuria lui Hristos, 
Fiul lui Dumnezeu! 


L.C.: Ştiu că, în istoria noastră românească, au fost mulți 
jertfitori pentru credință. De aceea Mihai Eminescu mărturi- 
sea că „în lumea aceasta nu este nimic mai interesant decât isto- 
ria poporului nostru. Irecutul lui tot, tot este un șir neîntre- 
rupt de martiri”. Mă întreb și vă întreb, Înaltpreasfinţie Părin- 
te, astăzi ar mai putea face cineva un asemenea sacrificiu? 

Î.PS. loan: Pun şi eu întrebarea: care dintre noi oare, dacă ni 
s-ar cere astăzi capul pentru credință, am fi în stare să-l punem 
jos? Câţi dintre noi? Mulţi ne-am lepăda de credință, am fugi 
departe, numai să nu se atingă cineva de un fir de păr din capul 
nostru, nemaivorbind să ne și taie capul! Să ne rugăm lui Dum- 
nezeu să ne dea pace și viață liniștită, să nu se atingă sabia de 
trupurile noastre și ale copiilor noștri, să trăim cu toţii în pace 
pe lumea aceasta! 

Chiar dacă unii sfinţi și-au dat chiar capul lui Hristos, dacă 
nu poţi și dacă nu-ţi va cere capul, să știi că inima fiecăruia din- 
tre noi ne-o va cere. Dă-l inima lui Hristos! Deschide-l larg 
porţile, să intre Hristos în inima ta! Să facă Dumnezeu ca, 
atunci când vei ajunge, pe înserate, la poarta Raiului, înge- 
rul Domnului să-l dea de veste lui Hristos: „Doamne, văd de 
departe un om îndreptându-se spre poarta Raiului!” Și să zică 
Hristos: „Lasă-l să se apropie!” Și iar să zică îngerul: „Doam- 
ne, dar văd că are în mâini inima!” Şi spune Hristos: „Lasă-l să 
intre, că inima aceea a păstrat-o pentru Mine!” Păstraţi-vă ini- 
ma pentru Hristos și duceţi-l-o cu toţii ca dar lui Hristos, pen- 
tru Împărăţia cea veșnică! 

Sfântul loan Botezătorul este primul dubovnic 
atestat în Noul Testament 


L.C.: Sfântul loan Botezătorul este un sfânt mult cinstit de 
românii ortodocși. Numele loan/lon este frecvent întâlnit la 
poporul român. Este numele Înaltpreasfinţiei Voastre, a fost și 
numele tatălui meu, preotul Ioan Graure. În eparhia Covas- 
na-Harghita ați ctitorit, în ultimii ani, două mănăstiri închi- 
nate Sfântului loan Borezărorul: Tăierea Capului Sfântului 
Joan Botezătorul la Făgețel, jud. Harghita, și Nașterea Sfântu- 
lui loan Botezătorul la Valea Mare, jud. Covasna. Ce a însem- 
nat Sfântul loan Botezătorul pentru istoria mântuirii creștini- 
lor? Cine a fost acest mare sfânt? 

Î.PS. loan: Sfântul loan Botezătorul este prorocul care 
închide cartea Vechiului Testament și o deschide pe cea a Nou- 
lui Testament. Ţine Vechiul Testament într-o mână și în cealal- 
tă Noul Testament. Adică este omul care închide lumea legii și 
deschide, prin Cel pe care Îl anunţă, prin Hristos, lumea Haru- 
lui, lumea iubirii lui Dumnezeu. 

Sfântul loan Botezătorul s-a născut, după cele mai multe 
izvoare atestate, la Ain-Karem, unde a locuit alături de tatăl 
său, preotul Zaharia, și mama sa, Elisabeta. Ale izvoare vor- 
besc că s-ar fi născut la Ierusalim, nu chiar în cetate, ci la margi- 
nea ei, unde și astăzi se păstrează o stradă cu oarecare mărturii. 
Majoritatea specialiștilor și cercetătorilor istorici înclină spre 
localitatea Ain-Karem, aflată la aproximativ 10 km de lerusa- 
lim. Numele localităţii Ain-Karem se traduce în limba română 
„izvorul din grădină”. Într-adevăr, în această localitate se află 
un izvor, iar alături de el, o mică peșteră, venerată până astăzi 
ca Peştera Sfântului loan Botezătorul. În jurul acestui izvor s-a 
construit o mănăstire care are bineînțeles o frumoasă planta- 

ţie de pomi fructiferi, deci o grădină, așa cum arată denumirea 
localităţii. 

L.C.: De multe ori am participat la slujba hramului de la 
Mănăstirea Nașterea Sfântului loan Botezătorul, Valea Mare, 
jud. Covasna. Pericopa evanghelică citită în acea zi îmi este 
întipărită în minte prin minunea petrecută cu preotul Zaha- 
ria la nașterea Sfântului loan. Ce învăţătură am putea trage din 
acest eveniment? 

Î.PS. loan: Aşa cum Zaharia a rămas mut, necrezând posi- 
bilitatea nașterii unui prunc la bătrânețe, tot așa şi cei care nu 
cred în cuvântul lui Dumnezeu vor rămâne muţi. Putem vedea 
și astăzi, printre noi, oameni care au auzit nu cuvânt de înger 
și de profet, ci cuvintele rostite de Însuși Mântuitorul nostru 
lisus Hristos — Sfânta Evanghelie — și nu le cred. Mulți din- 
tre noi rămân muţi pentru că nu cred. Așa că nu este de mira- 
re de ce noi astăzi trăim într-o lume a muţilor. Suntem muţi și 
n-avem puterea de a propovădui și îndemna pe semenii noștri 
de a urma și de a împlini Evanghelia lui Hristos. 

Într-un moment de cercetare asupra vieţuirii noastre, am 
putea să ne întrebăm de ce fiul meu, fiica mea ori cei din casa mea, 
din familia mea nu sunt mai apropiaţi de Dumnezeu și de Biseri- 
că. De ce? Pentru că, întâi de toate, eu ca mamă, ca tată, ca sluji- 
tor al altarului sunt mut în faţa credincioșilor încredinţaţi mie de 
Dumnezeu și poate de aceea lumea alunecă spre pierzanie, spre 
păcat, spre întuneric, iar nu spre lumina harului lui Dumnezeu. 


L.C.: Numelui Sfântului loan Botezătorul i se alătură sin- 
tagma „ocrotitorul duhovnicilor”. Există dare scripturistice 
despre viaţa acestui mare sfânt? Vă rugăm să ne alcătuiți un 
portret al Înaintemergătorului Domnului. 

Î PS. loan: Ca unul care am trăit o vreme şi la Ain-Ka- 
rem, am găsit urmele acestui mare sfânt și profet încă vii. Am 


250 PE CĂRAREA RAIULUI 


văzut dealurile, izvorul de unde a băut apă, peștera în care s-a 
retras, mai ales după plecarea la Domnul a părinţilor săi. A aflat 
despre credinţa într-un singur Dumnezeu de la tatăl său, apoi 
de la înțelepții și învățații de la templu, pentru ca mai apoi să îl 
găsim în a doua parte a vieții sale pe malul Iordanului în poziţia 
de profet şi învăţător al pocăinţei. 

Sfânta Scriptură spune că veneau la el mulți oameni de la 
Ierusalim și din tot ţinutul ludeii. Cei care veneau la el se măr- 
turiseau și erau botezați în apa Iordanului. Am putea spune că 
Sfântul loan Botezătorul este primul duhovnic atestat în Noul 
Testament. Prin urmare, Sfântul loan Botezătorul înainte de 
Hristos a pregătit şi cărarea noastră, a celor cărora Dumnezeu 
ne-a încredințat câte o turmă de păstorit, ca să le fim duhov- 
nici în viaţa aceasta. Da, este ocrotitorul dubovnicilor, de ace- 
ea, în ziua când prăznuim nașterea Sfântului loan Botezătorul, 
putem spune că serbăm și ziua duhovnicilor. Aşa că doctorii 
sufletelor, preoții duhovnici, ar trebui să înveţe din felul cum 
povăţuia și vindeca Botezătorul Domnului pe oamenii din vre- 
mea aceea. 


L.C.: L-aţi amintit pe tatăl Sfântului loan Botezătorul. Aș 
dori să aflu mai multe. Cine este de fapt Sfântul Proroc Zaharia 
și cât de important este el pentru Biserica noastră? 

Î.PS. loan: Mai întâi cred că ar trebui să lămurim ce este cu 
acest Proroc Zaharia, pentru a spulbera din mintea noastră un 
lucru și anume: în Sfânza Scriptură se află menţionate 34 de 
persoane care poartă numele Zaharia. În Vechiul Testament în 
numărul celor 11 profeţi așa-ziși mici — „mici”, pentru că au 
lăsat scrieri mai mici, în raport cu Isaia sau lezechiel — se află și 
un profet cu numele Zaharia, care a trăit după întoarcerea din 
robia babiloniană, menţionat prin anul 520 ori 518 î.Hr., con- 
cemporan cu Profetul Agheu. Acest Profet Zaharia se află inse- 

rat cu cartea lui Agheu și Maleahi, deci către sfârșitul Vechiului 
Testament. Prin urmare, profetul prin excelență, care ne-a lăsat 
ceva scris, cu numele Zaharia, a trăit cu aproximativ 500 de ani 
înainte de Hristos. Apoi, dacă parcurgem paginile Sfintei Scrip- 
turi, găsim, cum vă spuneam, 34 de personaje biblice purtând 
numele Zaharia. Cam al 33-lea este acest profet și sfânt Zaha- 
ria, tatăl Sfântului loan Botezătorul. Prin urmare să nu facem 
confuzia între Profetul Zaharia, care ne-a lăsat o carte scrisă, de 
pe la anul 520 î.Hr., și Zaharia, tatăl Sfântului loan Botezăto- 
rul, numit și el profet, chiar dacă nu avem o carte scrisă de el, 
dar avem cuvintele sale profetice, în urma descoperii făcute lui 
de îngerul Gavriil și iată că acele cuvinte ale lui au rămas con- 
semnate în Noul Testament. Practic, avem și din viaţa lui frân- 
turi de mărturie, de descoperire a revelaţiei lui Dumnezeu. 

Tatăl Sfântului loan Botezătorul, Zaharia, cu numele în lim- 
ba ebraică Zekariahu, care s-ar traduce pe limba noastră de la 
poalele Carpaţilor „Dumnezeu Şi-a amintit”, locuia la Ain-Ka- 
rem, o localitate la aproximativ 10 km de Ierusalim. Nume- 
le localităţii s-ar traduce în limba noastră „ochiul din grădi- 
nă” sau mai bine zis „izvorul din grădină”, pentru că acolo, în 
Ain-Karem, era un izvor într-o frumoasă livadă. Era căsătorit 
cu Sfânta Elisabeta și era preot la templul din Ierusalim, făcând 
parte dintr-una din cetele preoțești. Când îi venea rândul, stă- 
tea o perioadă la templul din Ierusalim, iar în restul timpului 
preotul își trăia viața la Ain-Karem, alături de soția lui. Dar era 
mâhnit și el și Sfânta Elisabeta, pentru că erau oameni ai lui 
Dumnezeu, ai templului, și nu aveau copii. Era o durere pen- 
tru această familie preoțească mai ales, și de aceea o bună parte 
a vieţii lor şi-au axat-o pe ruga către Dumnezeu, spre a le da un 
copil, pentru a șterge oarecum pata care era așezată pe fața unei 
familii israelite ce nu năștea prunci. 

lată că într-una din zile, când tămâia la templu, preotului 
Zaharia i se arată îngerul Gavriil și îi aduce vestea că rugăciunea 
sa a fost primită la Dumnezeu, că va avea un fiu, îi spune că fiul 
va fi de parte bărbătească, îi spune și să-i pună numele de Ioan. 
Iată că în urma rugăciunii se nasc oameni aleși de Dumnezeu! 
Însuși Dumnezeu, prin îngerul Său, îi pune și numele Sfântu- 
lui Ioan Botezătorul. lară cum Dumnezeu a rânduit prin aceas- 
tă familie să se nască cel despre care Mântuitorul va spune că a 
fost cel mai mare bărbat născut din femeie, o personalitate care 
va marca istoria mântuirii noastre, cel care va ţine într-o mână 
Vechiul "Testament și cu o mână va arăta spre Noul Testament, 
va arăta spre Mântuitorul nostru lisus Hristos! 


L.C.: Cunoscând sărăcia în care a trăit Sfântul loan Boteză- 
torul, mă gândesc la Evanghelia cu tânărul bogat. Oare se poa- 
te face o paralelă? 

Î. PS. loan: Am puteasă facem o paralelă, să vedem dacă Sfân- 
tul loan Botezătorul a îmbrățișat sărăcia ori s-a lipit de bogăție, 
pentru că era și el tânăr când părinţii au trecut la Domnul. Este 
cert că, în Ain-Karem, preotul Zaharia avea o casă, avea o mică 
gospodărie, bănuim că, fiind preot, avea o gospodărie cât de cât 
aranjată. N-am putea să spunem că preotul Zaharia ar fi fost cel 
mai sărac din Ain-Karem. lată că Sfântul loan Botezătorul lasă 
tot ce moștenise de la părinții săi și pleacă să îmbrățişeze sără- 
cia în pustiul Iordanului. Deci cei care nu râvnesc spre bogății, 
nu se lipesc de cele lumești, de cele pământești, ce găsesc? Ce-a 
găsit Sfântul Ioan Botezătorul în pustie? Am putea spune că 
acest cuvânt este oarecum sinistru, un cuvânt aspru. lată că, în 
pustia Iordanului, Sfântul loan Botezătorul Îl găseşte pe Însuşi 
Dumnezeu, pe Mântuitorul nostru lisus Hristos! 

Dumnezeu Se revelează, Se descoperă mai mult în sărăcie, 
în smerenie decât în bogăţie. Cine ar fi crezut că Sfântul loan 

Botezătorul, lăsând casa părintească, lăsând cele de la templul 
din lerusalim, a coborât spre pustiul Iordanului și acolo găsește 
comoara de cel mai mare preţ pe care poate s-o găsească un om 
pe pământ, anume să-L găsească pe Hristos?! 

Aţi văzut din povestirile unor frați de-ai noștri care au fost 
închiși în lagăre, în închisori, după Al Doilea Război Mondial, 
cum povestesc unii dintre ei că acolo, în lanţuri, în cea mai mare 
sărăcie și mizerie umană, acolo L-au găsit pe Dumnezeu. Este 
puţin probabil, și foarte puţini sunt aceia care ÎL găsesc pe Dum- 
nezeu în contexte unde opulența și bogăţia sunt peste măsură. 

Tot acolo, în acel pustiu, unde Sfântul loan Botezătorul 
L-a găsit pe Dumnezeu și nu s-a mai despărţit niciodată de El, 
Sfântul loan Iacob de la Neamţ, românul nostru, a trăit şi el o 
vreme. A fost starețul schitului românesc de pe malul Iordanu- 
lui, unde Sfântul loan Botezătorul L-a arătat lumii într-un fel 
pe Mântuitorul nostru lisus Hristos. 

lată, smerenia și sărăcia ne deschid de multe ori fereastra 
spre Dumnezeu, însă n-am putea să spunem că prin excelență 
sărăcia este, chiar și ea, o virtute. 


L.C.: Vorbind despre sărăcie ca despre o posibilă poartă spre 
Dumnezeu, vă rog să explicaţi cine sunt săracii cu duhul, pe 
care Mântuitorul îi fericește. Mă refer la prima Fericire: Ferzcizi 
cei săraci cu dubul, că a acelora este Împărăţia cerurilor. 

Î.PS. Ioan: În această categorie eu cred că intră și săracii, 
dar aș putea spune că intră și bogaţii. Deci, săraci — bogaţi cu 
duhul, smeriți, blânzi, aceia care, deși sunt înconjurați de averi 
pe care le administrează, recunosc că, dacă Dumnezeu le-a rân- 
duit să aibă ceva pe lângă casa lor, prin munca lor cinstită, se 
consideră săraci. Am văzut, și astăzi sunt printre noi aseme- 
nea oameni cu bunăstare, care dau din avutul lor pentru zidiri 
de biserici, de mănăstiri, pentru așezăminte de ocrotire socia- 

lă. Şi apoi săraci cu duhul se află și printre săracii — săraci, care 
într-adevăr, în sărăcia lor materială, sunt bogaţi spiritual, au o 
credință cu totul deosebită în Hristos, Fiul lui Dumnezeu. Însă 
n-aş vrea să rămână în conștiința noastră deja destul de peio- 
rativa interpretare a acestei expresii, ceva de felul: eh! Iată un 
om... săracul, uită-l şi pe ăsta sărac cu duhul! Să fugă din min- 
tea, din inima și din cugetul nostru interpretările peiorative, 
pentru că săracii cu duhul sunt cei mai bogaţi întru Hristos! 


L.C.: Înaltpreasfințite Părinte Arhiepiscop, în cuvântul de 
învățătură pe care l-aţi ținut la hramul Mănăstirii Nașterea 
Sfântului loan Botezătorul de la Valea Mare, din 2011, aţi vor- 
bit credincioșilor despre felul deosebit al sosirii în lumea aceas- 
ta a Sfântului loan Botezătorul, despre naşterea sa. 

ÎPS. loan: În ziua de 24 iunie, Sfântul loan Botezătorul, prin 
glasul şi Evanghelia scrisă de Sfântul Luca, ne cheamă să auzim 
cum a fost nașterea Sa. Fiecăruia dintre noi, încă din pruncie, 
mamele noastre ne-au spus cum am venit pe lume. Și iată ce ne 
spune Sfântul Apostol și Evanghelist Luca: că la templul din 
Ierusalim slujea un preot cu numele Zaharia, căsătorit cu Sfânta 
Elisabeta. Ajunseseră la anii bătrâneţii și pe brațele lor nu purta- 
seră niciodată un fiu. Câră tristețe este în casa fără prunci! Oricât 
de bogat ar fi omul în lumea aceasta, dacă nu poartă pe braţele 
lui prunci, se simte neîmplinit. De aceea mulți din cei care nu 
au, merg într-o parte și-n alta şi-şi înfiază prunci, ca să aibă și ei 
răsplată de la Dumnezeu că lasă lăstari vii în urma lor. 

Și spune Sfântul Luca că intrând Zaharia să tămâieze înlăun- 
trul templului, i s-a arătat îngerul Gavriil şi i-a spus că rugăciuni- 
le lui şi ale soţiei lui au fost ascultate și că vor avea un fiu. Fiind în 
vârstă şi el, şi soția lui, evident că l-a întrebat pe îngerul Gavriil: 
„Cum va fi aceasta, pentru că noi suntem în vârstă și soţia mea 
este stearpă?” A zis îngerul să aibă încredere că nu peste mul- 

că vreme va purta și el în braţe fiu. Și l-a întrebat din nou pre- 
otul Zaharia prin ce va cunoaște el lucrul acesta. Atunci a spus 
îngerul: „Iată, din momentul acesta, până se va împlini, mut vei 
rămâne!” A ieșit apoi din templu, în faţă. Întârziase cu rămâierea, 
după cum spune Sfântul Luca, mai mult decât se așteptau oame- 
nii. Şi-au dat seama că ceva s-a întâmplat în altar și apoi au încer- 
cat să-l întrebe. Le-a arătat că limba lui a amuţit, nu mai poate 
vorbi. Apoi la soţia sa Sfânta Elisabeta, având în pântece, a venit 
Maica Domnului, la care același înger Gavriil, nu în templu, ci în 
casa ei sărăcăcioasă din Nazaret, a venit și i-a spus că va naște pe 
Fiul lui Dumnezeu, pe Mântuitorul nostru Iisus Hristos. 

lată, nașterea și zămislirea Sfântului loan Botezătorul au 
fost vestite în templul din Ierusalim, iar a Mântuitorului afa- 
ră din templu, într-o casă oarecare. Aceasta înseamnă că Sfân- 
tul loan va rămâne ultimul profet al Vechiului Testament, iar 
Mântuitorul va începe o nouă eră, afară din templul din leru- 
salim, adică pentru toate popoarele lumii, deoarece în templul 
din lerusalim nu aveau voie să intre străinii, de aceea naşterea 
lui Hristos este anunţată în afara templului. 


L.C.: Înaltpreasfințite Părinte, vă rog să detaliaţi paradoxul 
care apare în contextul acelei Sfinte Evanghelii despre care ați 
vorbit în acel cuvânt de învăţătură și despre muţenie. Cine sunt 
oamenii muţi? 

Î PS. loan: Da, în contextul acestei Evanghelii apare un 
paradox. Cum ar fi aceasta: te rogi lui Dumnezeu și apoi Dum- 
nezeu te face mut. Rugându-ne, așteptăm daruri de la Domnul, 
dar nu să amuţim. lată, preotul Zaharia s-a rugat lui Dumnezeu 
şi i-a dat Dumnezeu ca răsplată muţenia. A rămas mut. Oare 
sunt mulți muţi astăzi în lume? Stiţi câți oameni sunt muţi? În 
satele dumneavoastră, în localităţile pe care le cunoaşteţi, sunt 
muţi? V-aţi întâlnit astăzi cu vreun om mut? Poate veţi zice: 

„Părinte, nu!” "Toţi aceia care în zi de sărbătoare nu pășesc pra- 
gul bisericii, nu se roagă lui Dumnezeu, nu cântă și nu se roagă 
în biserica lui Hristos, aceia sunt oameni muţi, adică nu vor- 
besc cu Dumnezeu, ci vorbesc doar cu semenii lor prin semne. 

Binecuvântat să fie Dumnezeu, că toţi cei care au venit la 
hramul de la Mănăstirea Valea Mare au cântat și s-au rugat 
împreună cu noi! Și-avem nădejdea că nu vor rămâne și nu vor 
fi niciodată muţi, ci se vor ruga mereu lui Dumnezeu pentru 
ci, pentru copii, pentru neam și pentru țară. Aţi auzit cum tot 
timpul Sfinrei Liturghii, acolo în fața bisericii, în curtea mănăs- 
tirii, s-au rugat cu noi și rândunicile. "Toacă făprura ÎI laudă pe 
Dumnezeu; pământul acela, țărâna aceea, plaiurile acelea pline 
de flori de sânziene și ele Îl laudă pe Dumnezeu, însă, din nefe- 
ricire, oamenii mai puţin Îl laudă pe Dumnezeu. 


L.C.: Aţi vorbit, Înaltpreasfinţire Părinte, despre Sfântul 
Joan Borezărorul și de pustiul Iordanului, unde Sfântul Ioan a 
început să propovăduiască. Ce propovăduia? 

Î.PS. loan: Fiind în vârstă, părinţii Sfântului loan s-au stins, 
au trecut la Domnul și din fragedă pruncie a rămas singur în 
localitatea Ain-Karem, lângă Ierusalim. Apoi s-a dus în pustiul 
Iordanului, acolo unde mai târziu o vom găsi pe Sfânta Maria 
Egipteanca, acolo unde îl vom găsi, peste ani, și pe românul 
nostru Sfântul Ioan lacob Hozevitul, pe Sfântul Ilie tot acolo 
îl vom găsi, în timpul istoriei. În pustiul Iordanului a începur 
să propovăduiască. M-aţi întrebat ce propovăduia. Pocăinţa, 
că s-a apropiat Împărăţia cerurilor. Mai propovăduia ceva pro- 
fund - venirea în lume a Mântuitorului nostru Iisus Hristos. 
Deci, înainte de a te întâlni cu Hristos, îţi spune Sfântul loan 
să te pocăiești. Numai cei ce se pocăiesc de faptele cele rele, de 
păcate, numai aceia se pot întâlni cu Hristos. De aceea până 
astăzi, în biserica noastră ortodoxă, nu se împărtăşesc decât cei 
care înainte postesc, se pocăiesc, își spun păcatele prin Taina 

Spovedaniei, apoi li se dă dezlegare să se întâlnească cu Hris- 
tos. Așa a pregătit pe poporul iudeu Sfântul Ioan Botezătorul. 
A propovăduit, şi-au mărturisit lui păcatele lor, apoi în una din 
zile le-a arătat pe Mielul lui Dumnezeu, pe Hristos. În apa lor- 
danului, unde L-a botezat pe Mântuitorul, acolo Sfântul Ioan 
I-a deschis Mântuitorului nostru lisus Hristos, din momentul 
acela, i-a deschis lumea, să vină s-o mântuiască. lar mai târziu, 
peste o vreme, Hristos i-a deschis poarta Raiului. Sfântul loan 
Botezătorul Îl arată lumii: Jzzâ Mieul [ui Dumnezeu!, spune 
Sfântul loan, adică Îi deschide ușa, Îi spune că de acum eu zre- 
buie să mă micșorez, iar Tu să crești. Şi Hristos intră în lume pe 
poarta deschisă de pustnicul Sfântul loan Botezătorul, ca apoi, 
într-o zi, Hristos să îi deschidă ușa Raiului. 


L.C.: Înaltpreasfinţite Părinte, la Valea Mare, la mănăstirea 
pe care o asemuiți „cu o sânziană aici în Carpaţi, deși numai de 
ieri răsărită, ați afirmat că există o legătură între Maica Dom- 
nului și orice mamă care poartă în pântece fiu sau fiică. 

ÎPS. loan: Maica Domnului, după ce a primit vestea cea 
bună de la Arhanghelul Gavriil, s-a dus la Ain-Karem și s-a întâl- 
nit cu Elisabeta. Cele două sfinte femei erau verișoare. A venit 
Maica Domnului de la Nazaret, peste 150 de km, pe jos, ca să-i 
spună bunei sale verișoare, Sfânta Elisabeta, vestea primită de la 
Arhanghelul Gavriil și s-au îmbrățișat. Elisabeta era însărcinată 
în luna a șasea. Și zice că a săltat pruncul de bucurie în pântece- 
le ei. Iară primul moment când în lumea aceasta pământeană Se 
întâlneşte Hristos cu Sfântul loan, și Sfântul loan cu Hristos! 
Şi spune Sfântul Evanghelist Luca că a săltat pruncul de bucu- 
rie în pântecele ei. Auziţi! Pruncii saltă de bucurie în pântecele 
unei maici creștine și temătoare de Dumnezeu! De aceea spun 
mamelor creștine că atunci când se împărtășesc purtând în pân- 
tece fiu sau fiică, atunci se întâlnește, pentru prima oară, pruncul 
din pântecele lor cu Hristos. Şi saltă pântecele tău de bucurie! 

Auziţi ce taină rămâne între Hristos și fiul sau fiica ce urmează 
să se nască! Şi acum întreb mamele creștine: după ce ai în pânte- 
ce un fiu sau o fiică, după ce te-ai împărtășit, după ce cel zămis- 
lit în pântecele tău a săltat de bucurie că s-a întâlnit cu Hristos, 
oare mai îndrăznești să ridici sabia împotriva unui prunc nevino- 
vat care s-a întâlnit cu Hristos? Nu mai ridicați sabia, nu le mai 
curmaţi bucuria cea sfântă a întâlnirii cu Hristos! 


L.C.: Îmi amintesc că o pictură din biserica mare a mănăstirii 
de la Valea Mare le înfăţişează pe Maica Domnului și pe Sfânta 
Elisabeta sugerând faptul că pruncii din pântecele lor se întâl- 
nesc pentru prima dată. Nu am mai văzut o asemenea pictură, 
tocmai de aceea o consider foarte interesantă. Înaltpreasfinţire 
Părinte, având în vedere viaţa Sfântului loan Botezătorul, care 
este rodul rugăciunii? 

Î PS. loan: Am văzut că Sfântul Zaharia, rugător fiind, rămâ- 
ne mut. Vedem apoi că Sfântului loan Botezătorul, cel mai mare 
bărbat născut de femeie, după o viață plină de rugăciune, după o 
viață plină de asceză, după o viaţă în care a propovăduit Împărăţia 
cerurilor și a deschis ușa intrării în lume a lui Hristos, iată, vedem 
că și el își sfârșește viața aceasta pământească tot printr-o durere: 
tăindu-i-se capul. Să fie rodul rugăciunii? Te rogi, rămâi mut. Te 
rogi, ţi se taie capul. Și atunci ne întrebăm: oare să ne mai rugăm 
sau să rămânem muţi ca peștii în lumea aceasta? 

Câţi dintre noi, astăzi, pentru credinţa în Dumnezeu, pen- 
tru neam și pentru ţară, ne-am da capul lui Hristos? Câţi din- 
tre noi astăzi am fi în stare să ne punem capul pentru credința 
în Dumnezeu, pentru neam și pentru ţară? Nu toți ne vom 
putea încununa cu sfânta cunună de martir, dar te poți încunu- 
na cu sfânta cunună de mamă, te poţi încununa cu sfânta cunu- 
nă de tată, de călugăr, de fecioară, de fecior. De aceea, dacă ne 
va cere Hristos capul, capul să I-l dăm! Dar dacă nu ne va cere 
Hristos capul, ştiu precis că tuturor ne cere Hristos să-l dăm 

inima noastră în care să sălășluiască. V-aţi da inima lui Hristos? 
Deschideţi larg această poartă să intre în ea Hristos! Şi când 
veţi ajunge, obosiţi de drumul de pe pământ, la cer, când veți 
ajunge la poarta Raiului, să spună îngerul lui Dumnezeu: „Lisu- 
se Hristoase, Fiul lui Dumnezeu, văd un om venind de depar- 
te, obosit, și-n mâinile sale are inima. Ce fel de om o fi acesta?” 
Atunci va spune Hristos: „Deschide poarta Raiului, că acel om 
vrea să-Mi dăruiască întru totul inima lui!” 


L.C.: Despre mai multe sărbători se spune că sunt sărbători 
ale darurilor. Înaltpreasfinția Voastră ați numit sărbătoarea 
Nașterii Sfântului loan Botezătorul o sărbătoare a darurilor. 
Vă rog să explicaţi de ce putem s-o numim așa. 

Î.PS. loan: Sărbătoarea Naşterii Sfântului loan Botezăto- 
rul este o sărbătoare a darurilor pentru că Sfântul loan a fost 
un dar nepreţuit pentru familia lui şi pentru toată lumea. A 
fost darul lui Dumnezeu Care l-a dat lumii, prin el propovădu- 
indu-L pe Hristos. De asemenea am văzut că Sfântul loan şi-a 
dăruit, la rândul său, ce-a avut mai bun - capul său I l-a dăruit 
lui Hristos. Să ne întrebăm astăzi: noi ce-l dăruim lui Hristos? 
Oare tot cununi de spini? Sau măcar să-l dăruim un buchet de 
flori de sânziene, ca cele de pe dealurile de lângă Mănăstirea 
Nașterea Sfântului loan Botezătorul de la Valea Mare! 


Sfântul Ioan Lacob de la Neamţ, singurul sfânt 
român din secolul al XX-lea, născut în secolul al 
XX-lea şi canonizat în acelaşi secol 


L.C.: Înaltpreasfinția Voastră, mă bucur că am aflat atât de 
multe și folositoare cuvinte despre Sfântul loan Botezătorul, a 
cărui icoană se află chiar pe iconostasul din bisericile noastre 
ortodoxe și care este patronul zilei mele de naștere. 

În continuare, vă rog să vorbim despre un alt sfânt cu nume- 
le Ioan. Sfântul loan lacob de la Neamţ este sfânt român, ca să 
spun așa, recent, deoarece putem spune că a fost contemporan 
cu noi. A fost un deosebit om al rugăciunii. Despre sfințenia și 
mărturia celor care l-au cunoscut, în urmă cu peste 50 de ani, 
v-am auzit vorbind la un post de Radio, în luna august a anului 
2010, când aţi participat, la Ierusalim, la omagierea Sfântului 
loan Iacob Românul de la Neamţ. 

Înaltpreasfinția Voastră, știm că, între anii 1991-1994, ași 
studiat la Institutul Biblic de la Ierusalim, iar în cursul anului 
1994 aţi fost superiorul Așezămintelor românești de la Ieru- 
salim şi Iordan, precum și reprezentant al Patriarhiei Române 
pe lângă Patriarhia Ierusalimului. În vara anului 2010, aţi fost 
din nou la Locurile Sfinte. Ce aţi auzit acolo, ce amintiri a lăsat 
prezenţa acestui sfânt român care a viețuit la Locurile Sfinte? 

Î.PS. loan: Într-adevăr, atunci când am studiat la lerusalim, 
am cunoscut câțiva martori, pe cei care au trăit împreună cu 
Sfântul loan Iacob. Mai întâi pe vrednicul de pomenire Patriarh 
Diodor al lerusalimului, cu care a fost împreună o vreme vieţu- 
itor la Mănăstirea Sfântul Sava. Preafericitul Diodor îmi măr- 
turisea, încă din vremea aceea, numai cuvinte deosebite, alese 
despre felul cum s-a comportat, cum a trăit Sfântul loan Iacob 
în Mănăstirea Sfântul Sava aflată lângă Bethleem. Îmi spunea cu 
câtă dragoste îi îngrijea pe cei bolnavi, dar nu numai trupeşte, ci 
și sufletește. De câtre ori ajungea Patriarhul Diodor la Hozeva, 
totdeauna le povestea celor din jur că l-a cunoscut și le spunea 
despre viața aleasă pe care a avut-o Sfântul loan Iacob Românul. 
Am cunoscut-o apoi, tot aici, pe maica Acachia, care i-a cântat 
la strană ani de zile, în perioada când Sfântul loan Iacob a fost 
egumenul schitului nostru românesc de pe valea Iordanului. 

În vara anului 2011, m-am dus s-o regăsesc pe maica Salo- 
meea, poate printre ultimele vieţuitoare care au avut bucuria 

de a lua o binecuvântare de la Sfântul Ioan Iacob, care trăieşte 
încă în Mănăstirea Eleonului. Dânsa mi-a dat ultimele mărtu- 
rii despre acest sfânt român care strălucește în pustiul Hozevei 
și strălucește deja și pe bolta cerească a spațiului nostru orto- 
dox român, pictat fiind în sute, cred, sute, și nu cred că greşesc 
când spun sute de biserici din spaţiul nostru românesc. 

L-am cunoscut apoi pe părintele Ioanichie, care i-a fost uce- 
nic și care l-a îngrijit ca pe fratele său, până în ultimele clipe 
ale vieţii sale, coborându-i, după cum îmi povestea, în fieca- 
re zi hrana printr-o coșniță, de pe o stâncă până în fața Chili- 
ei Sfânta Ana, unde a trăit ultimele clipe ale vieţii sale Sfântul 
Ioan Iacob. lată doar câteva persoane care mi-au dat mărturie 
despre viața acestui mare sfânt al Bisericii noastre și al Bisericii 
Universale, zic eu! 


L.C.: Înaltpreasfințite, oare când vom vedea moaştele Sfân- 
tului loan Iacob în România? Când va reveni acasă? Putem să 
le așteptăm curând? 

Î.PS. Ioan: Acum eu v-aș putea mărturisi că Preafericitul 
Patriarh a trimis la Locurile Sfinte, de ziua hramului Sfântului 
loan Iacob, doi ierarhi, doi membri ai Sfântului Sinod, pe mine 
și pe Preasfinţitul Varlaam Ploieşteanul, episcop-vicar patriar- 
hal, cu un grup destul de mare de credincioși. Asta înseamnă 
ceva important. Să știți că printre alte lucruri, pe care le-am 
făcut la Hozeva, a fost și acesta că l-am rugat pe Sfântul Ioan 
Iacob să se întoarcă acasă! Eu cred că aceasta ar fi și dorința 
Părintelui Patriarh, care încă pe atunci când era mitropolit al 
Moldovei a ridicat o frumoasă biserică, cu hramul Sfântului 
loan Iacob, la Seminarul de la Neamţ, unde preoţii și mii de 
credincioși se roagă tot pentru venirea Sfântului loan Iacob 
acasă. Aș putea spune că suntem mesagerii, eu împreună cu 
Preasfinţitul Varlaam suntem printre mesagerii credincioși- 

lor români, purtători de rugăciuni ale lor către Sfântul, ca să se 
întoarcă acasă. Dacă se întoarce acasă și fiul risipitor, eu aș spu- 
ne că un sfânt, cu atât mai mult, dorește să se întoarcă acasă, în 
ţara unde a văzut lumina zilei, lângă părinţii săi, lângă primii 
săi duhovnici din ţara noastră scumpă românească. 


L.C.: Ştiu că Sfântul loan Iacob este patronul spiritual al 
Bibliotecii Naţionale, deci ocrotitorul bibliotecarilor. A fost 
ales de către bibliotecari să fie patronul lor spiritual pentru că a 
fost bibliotecar la Mănăstirea Neamt. Înaltpreasfințite Părinte, 
ce sentimente deosebite v-au cuprins în apropierea moaștelor 
acestui mare sfânt român? Sunt convinsă că mulți credincioși 
ortodocşi români ar dori să se închine la moaștele Sfântului 
Joan Iacob, dar nu pot ajunge atât de departe, până la Hozeva. 
De aceea vă rugăm să ne spuneți unde și cum sunt așezate sfin- 
tele sale moaște. 

Î.PS. loan: Mai întâi să vă mărturisesc că Sfântul loan Iacob 
face parte din familia în care m-am născut eu. Nu că aș fi rudă 
de sânge cu Sfântul loan Iacob, dar îmi aduc aminte că în pri- 
ma mea vacanță, când m-am întors în ţară, sora mea mi-a pus 
prima întrebare — nu dacă am fost la Bethleem, la Nazaret sau 
la Sfântul Mormânt, deoarece ştia că lucrul acesta l-am făcut — 
prima întrebare a fost: „Ai fost la Sfântul loan?” Așa că, încă 
din tinereţe, Sfântul loan a intrat și în familia părinţilor mei. 

La lerusalim, în anul 1994, la 14 ani după ce Sfântul a fost 
descoperit, scos din mormântul său, am avut bucuria de a-i 
schimba hainele cu care fusese înmormântat și care deja înce- 
puseră să se deterioreze. Mi-aduc aminte că un părinte de la 
Mănăstirea Lainici, de unde am plecat eu, mi-a dat o camilafcă 
şi mi-a zis: „Părinte, să slujiți cu ea acolo la Sfântul Mormânt și 
să mă pomeniţi și pe mine!” Acea camilafcă am pus-o atunci pe 
capul Sfântului și rasa mea cu care, apoi, l-am îmbrăcat. 

Însă ceea ce a fost important și mișcător pentru noi este că 
ne aşteptam să găsim moaștele Sfântului desfăcute, așa după 
cum a creat Dumnezeu pe om, în mai multe părţi. Însă eu când 
am pus mâna mai întâi sub cap, ca să-i iau fesul din cap, am 
constatat că nu puteam ridica trupul, pentru că era întreg. De 
la cap și până la picioare, trupul este întreg. Mâinile stau pe 
piept așa cum au fost puse de părintele Ioanichie, după rân- 
duiala noastră creștinească. Am plâns atunci când am văzut 
că, nefiind îngropat într-un pământ așa fertil cum se întâmplă 
la noi, peste trupul său au fost aruncate țărână și pietre. Câte- 
va pietre mai grele i-au îndoit puţin o parte din coaste, deci a 
fost şi el străpuns, ca și Hristos, nu de o suliță, ci de o piatră. 
Dar acea piatră n-a pătruns înăuntru, ci trupul este întreg. Așa 
este depus astăzi în Biserica Sfântul Ștefan din Hozeva, unde, 
aș vrea să vă spun, s-a ridicat prima biserică închinată Maicii 
Domnului, din toată Palestina, după Sinodul de la Efes. Deci, 
zic eu, încă o motivaţie de a arăta cât de mult l-a iubit Maica 
Domnului pe Sfântul Ioan Iacob. Știm că din fragedă pruncie, 
respectiv când avea 6 luni, mama lui s-a stins din viață. Când 
e] avea 2 ani, tatăl său a murit pe front, iar bunica sa a murit în 
momentul când, în 1923, Sfântul loan avea 10 anișori. Şi de 
atunci, am putea spune că singura mamă care i-a purtat de grijă 
aici, pe pământ, a fost Maica Domnului. 

Ce-aș mai vrea să vă spun tot referitor la proclamarea sfinţi- 
lor — în anul 1992 mă pregăteam să mă întorc în țară, în vacanţă. 
Dar credincioșii mei de acolo mi-au spus: „Părinte loane, îna- 
inte de a pleca, să mai organizăm încă o excursie în Țara Sfân- 
tă și, în special, să ajungem și la Mănăstirea Hozeva, la Sfântul 
loan!” Aș vrea să vă spun că în ziua aceea, în care fără să știu ce 
se întâmplă în Sinodul Bisericii Ortodoxe Române, la Bucu- 
rești, în iunie, în ziua aceea am citit, pentru prima dată, Acatis- 
tul Sfântului cu credincioșii care au fost cu mine acolo. lată de 

ce este mare nevoie şi de mare importanță ca și credincioşii, și 
ei înainte de toate, în evlavia lor, să-i cinstească pe sfinţi! Și apoi 
Sfântul Sinod doar analizează, cumpănește... 

Am putea spune, după umilele mele cunoștințe, că Sfântul 
Joan Iacob este singurul sfânt român din secolul al XX-lea care 
s-a născut în secolul al XX-lea și care a fost canonizat în același 
secol, după o perioadă foarte, foarte scurtă de la trecerea sa la 
Domnul. Mărturie stau, cum spuneam, atâția oameni care l-au 
cunoscut, cât și faptul că moaștele sale constituie mărturie a sfin- 
țeniei și a harului lui Dumnezeu purtător în ele. Și noi, oricare 
dintre noi, orfani, cu părinţi sau fără părinți, putem să ajungem 
sfinţi! Calea sfințeniei este deschisă tuturor, și nu numai atât, 
ci este cea mai înaltă poruncă dată de Dumnezeu omului. Fizi 
sfinți!, a poruncit Dumnezeu. Aceasta este cea mai importantă, 
și pentru aceea ne-a creat Dumnezeu pe noi, să fim sfinţi.: 

Mamele noastre nasc sfinţi, doar că în viața aceasta purtarea 
de grijă a mamei, a părinţilor și a lui Dumnezeu este importan- 
tă, ca să ajungem a ceea ce Și-a dorit Dumnezeu: să-Și împăr- 
tășească nemărginita Sa iubire cu sfinţii, omul ca rod al creației 
lui Dumnezeu. 


L.C.: Înaltpreasfințite Părinte, ce mesaj ne-ar putea trimite 
Sfântul loan Iacob? Ce încurajare ne-ar trimite nouă, tuturor 
românilor, ca un sfânt care a viețuit, în timp, atât de aproape 
de noi? 

Î.PS. loan: Sfântul loan Iacob a avut o viziune extraordinar 
de largă asupra poporului român. Aceasta se reflectă și în poe- 
ziile care au rămas de la el. Îmi vin acum în minte următoarele 
versuri: 

„Fii pribegi ai țării mele 

Rătăciți printre străini, 

Nu uitaţi menirea voastră 

De creștini și de români!” 

Iată, dacă Sfântul loan se gândea atunci când a compus aces- 
te versuri la românii care trăiau în Țara Sfântă, rătăciți oarecum 
și ei printre străini, unde se știe că viața este foarte grea, aș zice 
eu astăzi: cât de autentice, cât de reale sunt aceste versuri! Deci 
cred că aceste versuri le-ar putea citi fiecare preot în biserica 
sa, şi mai ales preoții care sunt în străinătate, pentru că, iată, a 
sosit timpul unei mari pribegii românești. La ora actuală peste 
două milioane de români sunt risipiţi printre străini. Astfel că 
mesajul pe care l-ar transmite lor astăzi Sfântul loan Iacob ar fi 
acela ca să-și păstreze demnitatea lor de români pe unde sunt, 
deoarece suntem un popor ales și binecuvântat de Dumnezeu, 
să fim o sare a pământului în care trăim, oriunde am fi, de la o 
margine la alta a pământului! 


L.C.: "Tocmai pentru că Sfântul loan Iacob a preamărit în 
versuri viaţa duhovnicească și a cântat în poezie frumusețea 
de acasă, chiar dacă a vieţuit departe de locurile natale, vă rog, 
Înalrpreasfințite Părinte, să-mi permiteţi să redau o frumoasă 
poezie scrisă de Sfântul loan Iacob Românul: 


„Precum Încet se trece Năâdejdea să ne fie 
Făclia de la sfeșnic, La «Cel fără de ani», 
Așa se trece viața Iar nu la mintea noastră, 
Și vine somnul veşnic. La slavă sau la bani. 

Să cugetăm adesea Nevrednicia noastră 

La «tainele ieșirii», S-o punem mai prejos 

Ca să scăpăm de frică Decât vinovătia 

În ceasul «despărțirii». Celui mai păcătos. 


Să pomenim cu lacrimi În toate să ne fie 

Pe cei ce-au răposalt, Credinţa Ca un cheag 
Cici pentru noi se roagă Și dragostea curată: 
Și ei neîncetat. Al vieţii noastre Steag. 

Să ştim întotdeauna Să nu lăsăm în minte 
Că fără sfântul dar, Vreun cuget dușmănos, 
Comorile din lume Ci să urmăm iertării 
Sunt toate în zadar. Și păcii lui EHlristos.” 


Dumnezeu a binecuvântat şi neamul nostru cu mii 
și mii de sfinți, dar nu sunt cunoscuți 


L.C.: Ştim că în rândul sfinţilor bineplăcuţi lui Dumne- 
zeu au intrat şi alţi mulţi sfinți români. Am în vedere pe lumi- 
naţii noştri voievozi: Sfântul Neagoe Basarab, Sfânrul Ştefan 
cel Mare și Sfânt, Sfântul Constantin Brâncoveanu cu fiii săi, 
pe mitropoliţii și episcopii cărturari: Sfântul Ierarh Varlaam, 
Sfântul Ierarh Dosoftei, Sfântul Ierarh Martir Antim Ivirea- 
nul, Sfânrul Ierarh Ghelasie de la Râmeţ, Sfântul Ierarh Gri- 
gorie Dascălul, Sfântul Ierarh Iosif cel Nou de la Partoș, Sfân- 
tul Ierarh "Teodosie de la Mănăstirea Brazi, pe mulți cuvioși 
părinţi ostenitori în viața duhovnicească, precum Sfinții Epic- 
cet și Astion, Sfinţii Mucenici Zotic, Atal, Camasic și Filip de 
la Niculiţel, Sfântul Nicodim de la Tismana, Sfântul loan de 
la Prislop, Sfântul Cuvios Paisie de la Neamţ, Sfântul Cuvios 
Onufrie de la Verona, Sfântul Cuvios Gheorghe de la Cerni- 
ca, Sfântul Mucenic Sava de la Buzău, Cuviosul Antonie de la 
lezeru-Vâlcea, Cuviosul Daniil Sihastru, Cuviosul Vasile de la 
Poiana Mărului, Cuvioşii Mărturisitori Visarion şi Sofronie 
ş.a. Observăm că acești sfinți reprezintă toate ţinuturile româ- 
nești, din toate timpurile. Cum se explică faptul că în ultima 
perioadă au fost canonizaţi atâţia sfinţi români? 

Î.PS. loan: Cred că a fost o scăpare, ca să spunem așa, a Bise- 
ricii noastre că nu s-au făcut canonizări în timp. De exemplu, 
Biserica Greciei, o Biserică într-adevăr mai puternică, care a 

avut şcoală teologică mult mai înaintea noastră, iată că ea și-a 
pus sfinţii în calendar, și-a canonizat sfinţii, pentru cinstirea 
lor! La fel au făcut bisericile Egiptului, biserica Rusiei... A fost 
o tradiţie a bisericii primare de a-şi cinsti sfinții. 

Eu cred că o explicaţie ar fi faptul că școlile noastre teolo- 
gice de înaltă ținută au apărut mai târziu, apoi cărțile de cult 
au venit dinspre sud de Dunăre tot mai târziu; apoi a fost, aș 
putea spune, și o smerenie din aceasta românească. Noi tot- 
deauna, probabil, am fost și suntem și astăzi foarte pretenţi- 
oși. Credem că dacă auzim despre un sfânt anumite lucruri, ne 
întrebăm dacă o fi sau n-o fi adevărat, adică ne îndoim, suntem 
îndoielnici. Însă un lucru este clar: Dumnezeu a binecuvântat 
și neamul nostru cu mii și mii de sfinţi, dar nu sunt cunoscuți. 
Și iată că și astăzi sunt canonizați anumiți sfinți. 

Câteodată rămânem, din nefericire, reci la viaţa unui sfânt 
român, în sensul că ne îndoim. Însă când auzim de un sfânt 
consacrat deja în istoria Bisericii Universale, avem toată evla- 
via. Oricum, chiar dacă s-au canonizat deja o serie de sfinţi, în 
ultima vreme, în spațiul nostru românesc, eu cred că sunt de 
mii şi milioane de ori mai mulți sfinţi. E posibil ca cei mai mari 
sfinți români să nu fie cunoscuți. Dacă ai putea să mergi acum, 
să cobori în timp printre miile, sutele de mii de ostași români, 
vei vedea că au murit nevinovați, răpuși, jertfiți pe altarul patri- 
ei, pentru apărarea credinței strămoșești și a acestui spaţiu 
românesc de la poalele Carpaţilor, pe care ni l-a dat Dumne- 
zeu. Câţi sunt? Mulţi! 

Să ne întoarcem nu mai departe decât la mamele noastre. 
Mama noastră care ne-a dus pe noi de mici la botez. Dar, mai 
întâi, ne-a purtat în pântecele ei, nu ne-a avortat, apoi ne-a bote- 
zat. Ce înseamnă că ne-a botezat? Ce înseamnă că ne-a dus la 
Sfântul Botez? Ne-a făcut să primim legitimația de cetăţean al 
Cerului. Ea, mama noastră, a avut această conștiință, căci creș- 

te pe braţele ei un cetățean al țării, dar și al Împărăției lui Dum- 
nezeu, un cetățean al Raiului. Ce poţi să spui despre această 
mamă? Numai că nu spunem nici unul dintre noi despre mama 
noastră că a fost sfântă, pentru că, poate, atunci când am fost 
mici, ne-a mai tras de ureche când am făcut o prostioară. 

În orice caz, cât de bun şi de milostiv este Dumnezeu! Ce-ar 
fi dacă ar judeca oamenii, lumea? Cred că în Rai n-ar intra 
decât, poate, atâtea suflete câte degete avem la o mână. Totuși, 
Dumnezeu, întru a Lui judecată, ține permanent ușa Raiului 
deschisă. Auzi? Ușa Raiului nu se închide până la ziua marii 
Judecăţi. 

lată, deci, că Dumnezeu este, și în privinţa sfinţilor, mult 
mai blând și milostiv în judecată decât suntem noi! Mă gân- 
desc așa că poate nu am avut, în decursul timpului, atâtea cano- 
nizări, pentru că am fost foarte aspri cu semenii noștri. 

Sfântul Cuvios Gheorghe de la Cernica a fost stareț, în 
același timp, la două mănăstiri. 


L.C.: Înaltpreasfinţite Părinte, aţi fost din încredințarea 
Părintelui Patriarh într-un pelerinaj la Torino, unde aţi parti- 
cipat la sfinţirea pietrei de temelie a unei biserici ortodoxe ce 
se va construi în acel loc. Aţi dus cu Înaltpreasfinţia Voastră, 
la solicitarea credincioşilor de acolo, moaştele Sfântului Cuvi- 
os Gheorghe, fost stareț la Mănăstirea Cernica. Vă rog să ne 
oferiţi câteva informaţii despre acest sfânt care a fost de puţin 
timp canonizat de Biserica Ortodoxă Română. 

ÎPS. loan: Am dus, în lalia, de fapt am însoțit sfinte- 
le moaște împreună cu actualul stareț al Mănăstirii Cernica, 
părintele arhimandrit Maxim. Sfântul Cuvios Gheorghe de la 
Cernica s-a născut în anul 1730, la Săliștea Sibiului, în Transil- 
vania. De tânăr, a avut o aplecare spre cele duhovniceşti și întru- 
cât, în Transilvania, foarte multe biserici și mănăstiri ortodoxe 

au fost distruse în secolul al XVIII-lea, el a trecut munţii și a fost 
primit de fraţii și de părinţii mănăstirilor din "Țara Româneas- 
că. Așa l-a cunoscut pe un mitropolit grec, Roșca, care era la 
București, devenindu-i ucenic. Apoi a urmat drumul spre Con- 
stantinopol, spre Muntele Athos, unde între timp s-a întâlnit cu 
Sfântul Paisie Velicicovschi, cu care la un moment dat au pără- 
sit Muntele Athos și au venit să întărească monahismul în ţara 
noastră. Așa au ajuns la Mănăstirea Dragomirna, în Bucovina. 
În acea mănăstire au întemeiat o obşte de peste 350 de monahi, 
însă după anul 1775 Bucovina cade sub austrieci. Sfântul Paisie 
și ucenicul său, starețul Gheorghe, merg la Mănăstirea Secu, din 
Neamţ, unde, din nou, întemeiază o obşte. 

Însă din tinerețe înclinat către cele sfinte, apoi o parte din 
viață petrecându-și-o în Muntele Athos, din nou inima Sfântu- 
lui Gheorghe ardea să se întoarcă la Muntele Athos, la mănăs- 
tirile de acolo. Însă prin lucrarea lui Dumnezeu s-a oprit la 
București, unde mitropolitul locului l-a rugat să refacă Mănăs- 
tirea Cernica pe atunci distrusă. În 1781, vine la Mănăstirea 
Cernica ce se afla într-o stare jalnică. A trebuit să ridice din rui- 
ne această mănăstire. Sfântul a ridicat-o din ruine cu vrednicie 
și mitropolitul i-a dat în grijă și mănăstirea de la Căldărușani. 
La rugămintea mitropolitului Țării Românești, a făcut asculta- 
re. A fost stareţ, în același timp, la două mănăstiri. Gândiţi-vă 
ce ascultare sfântă! Pentru ascultarea lui sfântă, pentru faprele 
lui bune, pentru poveţele pe care le-a semănat în inima atâtor 
călugări și credincioși, trupul său a fost găsit neputrezit. Sfân- 
tul Sinod, de curând, l-a declarat sfânt al Bisericii Ortodoxe 
Române. Pot spune că am însoţit moaștele Sfântului Gheor- 
ghe de la Cernica în Italia, la Torino, dar de fapt Sfântul ne-a 
dus acolo, nu noi l-am dus pe Sfânt. 


L.C.: Inaltpreasfinţite Părinte, ce ne puteți spune despre 
sfintele moaște în general? Astăzi, în mod obișnuit, când se 

dezgroapă morţii, cum este obiceiul, după șapte ani, pot fi găsi- 
te moaște? 

Î.PS. loan: Într-adevăr, în unele părţi ale ţării se mai păs- 
trează încă rânduiala de a se dezgropa morţii după șapte ani. 
Într-un sat a fost dezgropat cineva și i-au găsit mâna dreaptă 
neputrezită, vânătă spre negru. Altă dată, la o femeie s-au găsit 
ambele mâini neputrezite, vinete şi negre. Unei alte femei i s-au 
găsit mâinile neputrezite, dar erau galbene și frumos mirositoa- 
re. Și l-a întrebat cântăreţul pe preot: „Părinte, am asistat la toa- 
te acestea, dar ce s-a întâmplat cu oamenii aceștia?” Și atunci a 
spus preotul: „Frate dragă, primul pe care l-am dezgropat și avea 
mâna stângă neputrezită și vânătă, pe acela îl cunosc, îl știu, că 
sunt de mulți ani în satul acesta, omul acela a lovit-o peste obraz 
pe mama lui și de aceea mâna nu i-a putrezit.” „Dar, părinte, 
atunci ferneia la care ambele mâni n-au putrezit, ea ce-a făcut?” 
„Frate dragă, această femeie, când era tânără, încă necăsătorită 
fiind, a căzut într-un păcat — păcatul desfrânării —, a născut un 
copilaș și cu ambele mâini l-a aruncat în apa care trece pe la mar- 
ginea satului.” „Părinte, la ultima dezgropare, am găsit pe lelea 
Floarea, care a fost femeie văduvă timp de 30 de ani şi umbla 
la biserică, ale ei mâini de ce n-or fi putrezit?” Atunci a apus 
preotul: „Ai văzut cum erau mâinile ei? Erau galbene și frumos 
mirositoare. Mâinile ei n-au putrezit pentru că ele, 30 de ani, au 
făcut prescură pentru biserică. Ea a adus la biserică, 30 de ani, 
prescură, pentru fiecare Sfântă Liturghie.” 

Peste timp, s-a stins și cântăreţul. Atunci când l-au dezgro- 
pat fiii lui, peste șapte ani, au rămas uimiţi când tatălui lor nu-i 
putrezise inima. L-au întrebat pe preot: „Părinte, ce păcate o fi 
făcut tata de nu i-a putrezit inima?” Preotul a răspuns: „Inima 
tatălui vostru n-a putrezit, pentru că, 40 de ani, el nu cu buze- 
le a cântat la strană, ci a cântat cu inima” De aceea vă îndemn 
și îndemn pe toţi cititorii să iubiţi cu inima pe Dumnezeu! 

Cântaţi lui Dumnezeu din inimă! Frământaţi cu mâinile voas- 
tre măcar o prescură în viaţă și rugați preotul să pregătească din 
ea Sfânta Liturghie! Iar atunci când vreodată, trecând printre 
morminte, prin cimitir, s-ar putea să auziţi că în unele mor- 
minte încă mai bate vreo inimă, să fiți siguri că în morminte, 
unde aveți părinții așezați întru așteptarea Învierii, sunt multe 
mâini încă neputrezite care L-au slăvit pe Dumnezeu. Îndemn 
pe toți creștinii să aibă mâinile curate! Numai cu mâinile cura- 
te se poate deschide ușa Raiului și numai cu inima iubitoare de 
Dumnezeu poţi trece pragul Raiului, pentru că omul merge 
în Rai cu inima, știut fiind că unde este comoara ta, acolo este 
și inima ta. De aceea cântați cu inima lui Dumnezeu, așa cum 
cântă și păsările cerului! 


L.C.: De mule ori, Înaltpreasfinţite Părinte, oficiați Sfân- 
ta Liturghie în altare de vară, deci sub cerul liber. Alături de 
cântarea psaltică, credincioșii ascultă și cântarea binecuvânta- 
că de Dumnezeu a păsărilor aflate în copacii din curtea sfinte- 
lor lăcașe. 

Î.PS. loan: Când aud păsările cerului cântând, așa cum aţi 
spus, îmi amintesc de o Liturghie pe care am săvârșit-o eu, în zi 
de duminică, într-o biserică dintr-un sat din Covasna. Nu eram 
decât eu și o pasăre. Intrasem într-o biserică pustie, fără acoperiș, 
gunoiul era în ea până la ferestre, dărâmături, crescuseră copaci 
în biserică. Era către ora 11, când ştiam că toți preoţii și ierarhii 
erau în momentul cel mai important al Liturghiei. Eu mă aflam 
singur în biserica aceea și atunci am zis: Doamne, am ajuns să 
fiu singur aici ca bufnița între dărâmături! Și când am spus în 
gândul meu aceste cuvinte, a trimis Dumnezeu o pasăre pe curla 
desfăcută a bisericii. A cântat puţin. Mi-am ridicat ochii la turlă 
şi pasărea a zburat mai departe. Așa am slujit eu, o dată în viaţa 
mea, o Sfântă Liturghie doar cu o singură pasăre. 

Ultimul nostru punct din această viaţă nu este 
mormântul, ci este Împărăţia lui Dumnezeu 


L.C.: Înalrpreasfințite Părinte, în primăvara anului 2012, 
când aţi fost în Italia, la "Torino, fiind imediat după Sfânta Săr- 
bătoare a Învierii Domnului, aţi început cuvântul de învățătură 
spunând că aţi adus vestea cea bună pe care aţi auzit-o în 
Carpaţi: Hristos a înviat! 

Î.PS. loan: Le-am spus atunci credincioșilor că mă bucur 
fiindcă a ajuns și în acea parte de lume vestea Învierii lui Hris- 
tos. Această veste a cuprins întreaga lume, pentru că Hristos 
nu a înviat doar pentru un popor, pentru un neam, ci a Înviat 
pentru toată creaţia Sa. Învierea nu s-a revărsat numai asupra 
Apostolilor și a femeilor mironosițe, ci bucuria și harul Învie- 
rii au ajuns în inimile tuturor oamenilor. Hristos, prin Învierea 
Sa, a binecuvântat și ultimul fir de iarbă de pe planeta aceasta. 
Dacă până la Învierea lui Hristos eram sortiți să ne sfârșim viața 
aceasta într-un mormânt, iată că după Învierea Domnului nu 
ne sfârșim viața! U/timul nostru punct din această viață nu este 
mormântul, ci este Împărăţia lui Dumnezeu, în cer. Astfel noi 
toți suntem călători pe acest pământ. M-am referit atunci și la 
călătoria pe care au făcut-o românii trăitori în Italia, călătorie 
din ţara de la poalele Carpaţilor într-o altă ţară binecuvântată 
de Dumnezeu, înconjurată de Marea Mediterană şi de Marea 
Adriatică. 


L.C.: În general, se cunoaște legătura de sânge dintre popo- 
rul român și cel italian, având în vedere originea romană comu- 
nă, însă Înaltpreasfinţia Voastră aţi afirmat atunci, la "Torino, o 
idee mai puţin cunoscută, tocmai de aceea interesant de abor- 
dat. Vă rog să ne prezentați această idee privind înrudirea celor 
două popoare datând de la începutul creştinismului. 

Î PS. loan: Încă din primul secol al creştinismului, locuito- 
rii de atunci ai acestor două țări s-au bucurat de prezenţa unor 
Sfinţi Apostoli. Dacă în ţara noastră Mântuitorul nostru lisus 
Hristos l-a trimis pe Sfântul Apostol Andrei, în Italia l-a tri- 
mis Dumnezeu pe Sfântul Apostol Petru. Ştiţi că cei doi Sfinţi 
Apostoli, Petru şi Andrei, erau frați. lată, credința la poalele 
Carpaţilor și în Italia a fost adusă de doi frați! Unul, Sfântul 
Apostol Andrei, s-a îndreptat spre nord, trecând Dunărea, iar 
celălalt, Sfântul Apostol Petru, a venit pe mare și a propovăduit 
cuvântul lui Dumnezeu. Privind tricolorul românesc şi tricolo- 
rul Italiei așezate la un loc, acolo unde a rânduit Dumnezeu să 
sfințim piatra de temelie a unei biserici ortodoxe, lângă Tori- 
no, mi-am adus aminte cum Dumnezeu a trimis doi frați să ne 
înfrățească și să ne unească pe noi în rugăciune, în viaţa noas- 
tră, pe cărarea care duce spre Împărăţia lui Dumnezeu. 

M-am adresat atunci credincioșilor români aflaţi la acea 
sfântă slujbă, în Italia, spunându-le că fraţii lor italieni i-au pri- 
mit cu bucurie, că por să trăiască și să-și desfășoare în pace mun- 
ca și activitatea, pentru că nu suntem altceva, noi și cei din Ita- 
lia, decât fraţi în Hristos, frați în credinţă. Și încă o dată fraţi, 
pentru că cei doi mari Sfinţi Apostoli ai creștinătății, Petru și 
Pavel, doi frați, ne-au încreștinat și pe noi, și pe locuitorii din 
cetăţile Italiei. Iară câteva puncte comune numai de la începu- 
tul creștinismului pe pământ! Dumnezeu a iubit arâr poporul 
român, cât şi poporul italian, trimițând pe cei doi frați să le 
aducă cuvântul şi binecuvântarea Mântuitorului nostru Iisus 
Hristos. Dacă avem elemente de credință comună, elemen- 
te de etnogeneză comună, înseamnă că ne-a rânduit Dumne- 
zeu să mergem împreună pe cărarea Raiului. Faptul că acolo, 
prin vrednicia unor oameni de bună credinţă, s-a pus piatra 
de temelie a unei biserici, arată că Dumnezeu dorește ca toți 
oamenii, dintr-o parte sau alta a lumii, să călătorească împre- 

ună pe cărarea Raiului, spre Împărăția lui Dumnezeu. În Rai 
toţi vom fi egali în faţa lui Dumnezeu și iubiți la fel. Dumne- 
zeu nu iubește mai mult un popor decât pe altul. Dumnezeu 
nu iubește mai mult pe un drept decât pe un păcătos. Deşi, 
în general, când vedem un om care a păcătuit mai mult, după 
cum ni se pare nouă, poate zicem: „De ce îl mai iubeşte pe ace- 
la Dumnezeu, de ce nu mă iubeşte numai pe mine, că eu merg 
de mai multe ori la biserică, fac mai multă milostenie?” Dum- 
nezeu împarte iubirea Sa cu aceeași măsură. Vă aduceți aminte 
de povestea lui Cuza, cu ocaua mică? Să știți că Dumnezeu nu 
are oca mare și oca mică. Dumnezeu are o singură oca, un sin- 
gur potir din care revarsă iubirea Sa pentru fiecare popor, pen- 
cru fiecare om în parte. 


L.C.: Totuşi, Înaltpreasfințite Părinte, oare nu poate părea 
cel puţin ciudat că într-o ţară eminamente catolică, cum este 
cunoscută Italia, se construiesc biserici ortodoxe? 

Î.PS. Ioan: Poate să pară puţin deosebit faptul că într-o țară 
eminamente catolică se ridică o biserică ortodoxă. Lucrul în 
înţelegerea și în pacea lui Dumnezeu este mare! Am îndem- 
nat atunci credincioşii prezenți să privească într-o grădină din 
apropiere, unde se aflau felurire flori ce încântau privirile. Am 
întrebat apoi cum ar arăta grădina aceea dacă ar fi în ea o sin- 
gură floare sau un singur soi. Cu cât sunt mai multe și mai dife- 
rite flori, cu atât este o armonie mai plăcută ochilor noştri și 
lui Dumnezeu. De aceea, zic eu că acolo în vecinătatea cele- 
brului de acum Torino, Biserica Ortodoxă, prin episcop și prin 
preotul de acolo, prin credincioșii ei, nu va face altceva decât 
să sădească o floare în grădina Italiei. Italia va fi mai frumoasă 
având încă o floare sădită în locul acela. De acolo se vor ridi- 
ca rugăciuni către Dumnezeu atât pentru fraţii de la poalele 
Carpaţilor, cât și pentru întreg poporul din Italia, pentru cei 

ce conduc comunităţile respective din punct de vedere admi- 
nistrativ, De la umbra acestei flori, asigurăm pe toți că nu se 
va face altceva decât se vor înălța rugăciuni pentru trebuințele 
noastre, pentru pacea și buna aşezare a întregii lumi. 


L.C.: În general, știm cu toții, Înaltpreasfințite Părinte, 
că așezarea pietrei de temelie la o biserică, indiferent unde, 
într-un Sat sau într-o mănăstire, este ceva deosebit. Dorim să 
cunoaștem mai multe în legătură cu acest fapt cu totul deose- 
bit, vă rog! 

Î.PS. loan: Punerea pietrei de temelie este un moment 
important pentru o parohie. Cei care au fost atunci, lângă 
Torino, evident că nu au săpat în pământ, n-au turnat acolo 
beton sau pietre, dar, prin prezenţa lor, fiecare a dat mărtu- 
rie că Hristos a înviat și credinţa noastră este vie, iar la temelia 
acelei biserici, începând de atunci, stau rugăciunile preoților 
și credința oamenilor. Dacă vă întreabă cineva prin ce s-a pus 
temelia unei biserici, să spuneţi că s-a pus prin credința fiecă- 
ruia dintre cei care am participat. Dar cum se va zidi această 
credință a noastră? Se va zidi oare numai cărămidă și beton? 
Ar fi puţin. O biserică, fără să existe credinţă, nu se poate zidi. 
Cel mai important material din care este zidită o biserică este 
credinţa enoriașilor și credința credincioșilor care se roagă în 
ea. Dacă vă gândiţi, poate, la arhitectul, meșterul care va zidi 
o biserică frumoasă, eu vă spun că biserica va fi atât de mare și 
atât de frumoasă cât de frumoase sunt inimile și credinţa noas- 
tră. Deci, credință multă, iubire multă, și va fi o frumuseţe de 
biserică în care să vină Dumnezeu, pentru că biserica, printre 
alele, este și casă a lui Dumnezeu! În decursul timpului, în fie- 
care localitate, atât în regiunile Ialiei, cât și la noi, la poalele 
Carpatilor, au fost multe biserici, unele care au străbătut seco- 
lele. Hristos, când vine într-o localitate, mai întâi bate la ușa 

bisericii. În general, noi spunem că atunci când paraclisierul 
trage clopotul, a deschis ușa bisericii ca să poată veni preotul 
şi ceilalți credincioși. Însă să știți că ușa fiecărei biserici nu este 
deschisă de paraclisier sau de preot, ci ușa fiecărei biserici este 
deschisă de Hristos. 


L.C.: Foarte interesant și frumos! Motivația noastră este 
mai mare atunci când știm că mergem a biserică deoarece aco- 
lo ne așteaptă Hristos, prin urmare avem datoria de a nu ne lăsa 
așteptați. 

Î.PS. loan: Duminica, Hristos, când intră într-o comunita- 
te, mai întâi merge la închisoare, bate la ușa închisorilor, apoi 
merge la spitale și cercetează pe cei bolnavi. Numai după ace- 
ea Hristos vine și deschide ușa bisericii, ca să intre preotul și 
credincioșii, cei care vin să se întâlnească cu El. Înaintea noas- 
tră, va ajunge Hristos la biserică. El ne așteaptă pe noi în biseri- 
că, nu noi Îl așteptăm pe EL, așa cum credem câteodată. 

În curtea bisericii ce se va zidi acolo, la care am pus piatra de 
temelie, am sfinţit și o troiță, lângă care se va ridica, probabil, 
o capelă provizorie în care, duminică de duminică, să se facă 
rugăciuni ca să nu se oprească puterea harului lui Dumnezeu. 
Floarea aceea, cum am numit biserica, va fi închinată Sfintei 
Treimi-Dumnezeu și spre cinstirea unui mare pustnic, a unui 
mare stareț care a trăit la Mănăstirea Cernica și Căldărușani, 
Sfântul Cuvios Gheorghe. Deci hramul bisericii va fi un sfânt 
român canonizat recent, Sfântul Gheorghe de la Cernica, dar 
și Sfântul Proroc leremia — iată un arc foarte întins peste vea- 
curi, între două personalități, una provenită din țara lui Israel 
și alta din țara de la Carpați. Pentru acea biserică am dus şi eu o 
umilă donaţie, o bucată de piatră din Ghetsimani, de când am 
fost la Locurile Sfinte. Pe piatra aceea S-a rugat Hristos înainte 
de Patimile Sale. Pe piatra aceea a căzut o lacrimă a lui Hristos, 

Fiul lui Dumnezeu, în acea seară de joi, când S-a rugat în Gră- 
dina Ghetsimani. 


L.C.: Înaltpreasfinţite Părinte, cu ce impresii ați venit atunci 
din Italia? Cum vi s-au părut românii care sunt acum acolo? 
Care credeți că sunt relaţiile dintre românii aceștia și italieni? 

Î.PS. loan: Am rămas impresionat de participarea credin- 
cioșilor români, dar și de participarea comunităților locale, 
cărora le-au plăcut slujbele și rugăciunile noastre desfășurate 
sub ecoul Învierii Mântuitorului nostru lisus Hristos, fiind 
perioada de după marea sărbătoare creștină. Din mila lui 
Dumnezeu, românii și italienii au fost încreștinaţi de doi frați, 
Sfinţii Apostoli Petru și Andrei. Acest lucru este un semn pen- 
tru comuniune, un semn pentru a trăi împreună. Mi s-a părut 
o atmosferă cât se poate de normală, cât se poate de firească. 
Mă bucur că biserica a cărei temelie am pus-o este încă o floare 
în spaţiul italian, o poartă spre Rai, unde românii să se roage în 
graiul și în limba noastră românească! 


L.C.: Înaltpreasfinţite Părinte, ce este Raiul și ce este iadul? 
Aceste cuvinte sunt prezente în numeroase creații litera- 
re populare și culte, dar și în vorbirea obișnuită a oamenilor. 
Diverse imagini ale Raiului și ale iadului sunt pictate pe pereţii 
unor sfinte biserici. Am în vedere acum cunoscuta pictură exte- 
rioară a bisericii Sfintei Mănăstiri Voroneţ, mai precis Judecata 
de Apoi de pe peretele vestic. 

Î.PS. Ioan: Sunt poate cele mai grele întrebări care se pot 
adresa unui om și, din nefericire, aceste cuvinte, Rai și iad, au 
cam dispărut astăzi din limbajul nostru, chiar și din limbajul 
credincioşilor, al acelora care, în dangăt de clopot, se îndreap- 
că spre biserică. Aceasta pentru că orientarea noastră, a omului 
de astăzi, este mai mult pe orizontală și nu mai avem în vedere 
privirea aceea în sus, aşa cum l-a creat Dumnezeu pe om. După 

mai multe expresii pe care le găsim în Sfânta Scriptură, Raiul 
l-am putea defini ca sânul lui Avraam, acolo unde avem mărtu- 
rie dintr-o parabolă rostită de Mântuitorul nostru cu bogatul 
nemilostiv şi cu săracul Lazăr. Aceasta ne arată unde este odih- 
na celor care ÎI iubesc pe Dumnezeu, celor care își duc crucea 
în viaţa aceasta, în sânul lui Avraam, deci avem un loc în lumea 
creaţiei lui Dumnezeu, unde este bine. 

Eu aș putea spune că, după a mea părere, Raiul este locul 
necuvintelor omenești sau aș mai putea spune că Raiul este 
locul negrăirii omenești, pentru că aici se trăieşte în comuni- 
une cu Sfânta Treime-Dumnezeu, este locul trăirii plenare în 
iubirea nemărginită a Sfintei 'Treimi-Dumnezeu. 

Ştim că Sfântul Apostol Pavel a fost răpit în al treilea cer, 
despre care nu a lăsat nimic scris, deşi ar fi fost unul din mar- 
tori, cel care ar fi putut să descrie cel mai bine ce a văzut acolo, 
dar nu ne lasă în nici o epistolă cum a fost în întâiul, în al doilea 
sau în al treilea cer în care a ajuns. 

Putem deduce că, din punct de vedere al limbajului tehnic, 
nu a găsit un corespondent pentru ceea ce a văzut acolo, nici în 
limba ebraică, limba mamei sale, nici în limba culturii sale uni- 
versale, greaca, pe care o stăpânea foarte bine. N-a putut să spu- 
nă că a văzut ceva care semăna cu Munţii Taurus, la poalele căro- 
ra s-a născut el, sau ceva care seamănă cu Muntele Sionului. 

Atât de mare este diferenţa între ceea ce este trăirea în Rai, 
în locul unde nu mai există nici umbră de păcat, nici intenţie 
de cădere; cum spuneam mai înainte, cred că este locul necu- 
vintelor, al negrăirii și al trăirii plenare în comuniune cu Sfânta 
Treime-Dumnezeu. 

Mă gândesc că poate, la vreun ceas de taină, Sfântul Apostol 
Pavel să-i fi spus ucenicului său câte ceva doar din ce a putut să 
vadă ca în timpul unui fulger și poate că-i va fi spus ceva despre 
lumea aceasta a îngerilor, a puterilor, a lumii duhovniceşti de 

acolo. Asta mă gândesc că ar putea fi poate o scânteie din ceea 
ce este întru bucuria Raiului, în sânul lui Avraam. 

Nu putem să acuzăm Duhul lui Dumnezeu că nu ne-a dat 
mai multă revelaţie, că nu ne-a făcut mai multă descoperire 
despre locul acesta. Cred că doar ne-a spus ici-colo, în Sfânta 
Scriptură, cuvinte pentru a ne stârni totuși dorul de Rai, dorul 
de părtășire și comuniune cu Dumnezeu. Prin limbă omeneas- 
că nu poate fi definit, în plenitudinea sa, acest spaţiu al iubirii 
depline a lui Dumnezeu. 

Dumnezeu Îşi iubeşte toată creația, tot universul, tot ceea 
ce a plăsmuit dintru începuturi, dar undeva este izvorul păcii, 
iubirii și al nepăcătuirii — acesta este Raiul. 


L.C.: Aţi vorbit, Înaltpreasfinţire, numai despre Rai. Iadul 
este opusul? 

Î.PS. loan: Într-adevăr! Şi în iad limba omenească este 
mută, totuși și aici avem câteva remarci, eu zic suficiente, în 
Sfânta Scriptură, de a ne păzi să ajungem acolo. Cum spuneam 
și mai înainte, este păcat că din limbajul nostru de astăzi lip- 
sesc, chiar și din limbajul curent, liturgic, al preoţilor cuvân- 
tători de Dumnezeu, predicatori ai cuvântului lui Dumnezeu, 
din faţa Sfântului Altar, care se feresc să mai folosească aces- 
te cuvinte, nesocotindu-le la modă în contextul contemporan. 
Vai!... Le spun tuturor: nu vă lăsați amăgiţi de vânturile care 
au bătut, până ieri, peste crestele Carpaţilor, unde ni se oferea 
doar o viaţă în colectiv, și nu viaţa în Hristos! Totuși le-aș spu- 
ne creştinilor că avem, în Sfânta Scriptură, denumirea iadului 
Seol, ca locuință a morţilor, adică a locului petrecerii suflete- 
lor în așteptarea Învierii. Despre acest Şeol găsim însemnări în 
Vechiul "Testament. Aici, în acest iad, a coborât Hristos, unde 
l-a găsir pe cel pe care l-a plăsmuit în mod cu totul special, pe 
om, pe primul om, pe Adam, pe Eva și pe toţi cei care au păcă- 

tuit, până la Hristos, i-a găsit acolo, în latura iadului, rupând 
lanţurile porţilor cu care erau ferecați. 

Despre Gheena, avem însemnări în contextul Noului 'Ies- 
tament. Gheena este locul pedepsei eshatologice, după Învie- 
re, după Judecata de obște. Cuvântul Gheena este un cuvânt 
compus, preluat, și în graiul nostru românesc, din limba grea- 
că, un cuvânt ce provine din limba ebraică, compus din trei 
cuvinte: ghe-en-ion, adică valea cu gunoaie (a gunoaielor), un 
loc care se află în partea de sud, spre vest, ca să zic așa, a lerusali- 
mului, unde s-au adus, din nefericire, în decursul istoriei, jertfe 
umane, respectiv copiii care erau jertfiți idolilor Moloh și Baal. 
Locul acela există și acum — eu când trăiam acolo, l-am văzut 
— încă se mai aruncau, în locul acela, pe valea aceea, gunoaiele 
cetăţii, ale orașului Ierusalim. De aici și vederea aceasta atât de 
tristă și de sumbră pe care au văzut-o părinţii și scriitorii bise- 
riceşti, acolo unde erau hoituri în care viermele era neadormit, 
și au găsit o formă de comparaţie. Dar Hristos ne mai spune, 
în alte contexte, despre iad, că este locul unde este plângerea și 
scrâșnirea dinților. 

Iată între ce se mișcă omul în viața aceasta: ori călătorim spre 
locul neîntinatei vieţi veșnice și a iubirii plenare în Sfânta Trei- 
me-Dumnezeu, ori călătorim spre Gheena, spre locul pedepsei 
veșnice, unde vorbim și unde se vorbește mereu despre focul ace- 
la care, bineînțeles, arde. Focul acela să nu creadă cineva că este 
un foc făcut cu nu știu ce hidrocarburi de pe pământ! Au mai fost 
alți gânditori ai lumii creștine care definesc iadul ca locul unde 
nu se mai poate iubi. Nu cred că este mai mare durere în sufletul 
unui om decât atunci când nu mai poate iubi cu adevărat. 

M-aș adresa iubitei mame creştine și i-aș spune: dacă nu 
ţi-ai iubit, într-o zi, fiul sau fiica, și ai văzut cât de răscolită este 
inima și cât freamătă sufletul tău, înseamnă că ai făcut o experi- 
ență, măcar o clipă trecătoare, din trăirea iadului. Când nu mai 

poţi să-ţi iubeşti fiii, când nu mai poți să-ţi iubeşti aproapele, 
când nu mai poţi iubi pe Dumnezeu și tot ceea ce te înconjoa- 
ră, de la firul de iarbă și până la floarea de cireș, înseamnă că 
experiezi, încă din viața aceasta, iadul, ești în pridvorul lui. Așa 
cum trăind în Hristos, iubind aproapele, iubind Aoarea de măr 
și de cireș și pe aproapele tău, te afli în pridvorul Raiului, te afli 
în biserica întemeiată de Hristos, pe crucea Golgotei. 


Ireceţi-i și pe părinţii dumneavoastră 
în calendarul sfânt al neamului! 


Y 4% E, Înaltpreasfințite Părinte, în fiecare an, hramul Cate- 
dralei Episcopale din Miercurea-Ciuc, Sfântul Ierarh Nicolae 
este sărbătorit așa cum se cuvine. Întotdeauna aveţi un folosi- 
tor cuvânt de învățătură ascultat cu mare interes de mulțimea 
credincioșilor prezenți. 

Î.PS. loan: Binecuvântat să fie Dumnezeu, că în fiecare zi 
de 6 decembrie ne cheamă pe toți să ajungem în Mira Lichi- 
ei, în Biserica Sfântului Nicolae! Dumnezeu a ascultat rugă- 
ciunile Sfântului Ierarh Nicolae care a zis: „Doamne lasă-l pe 
fiii Tăi să treacă pragul bisericii în care am slujit eu, din Mira 
„ Lichiei!” Se va fi gândit Sfântul Nicolae ca măcar zece-două- 
zeci de credincioși să treacă pragul bisericii unde a slujit el. Dar 
Dumnezeu, Care iubește pe sfinţi, nu i-a trimis doar câţiva 
credincioși, ci mii, sute de mii, milioane de credincioși care 
pășesc pragul sfintelor noastre biserici cu credință și cu dragos- 
te, cu iubire de Dumnezeu şi de cinstire a Sfântului Nicolae. 
Prin toți aceştia, Dumnezeu i-a făcut bucurie marelui Ierarh 
Nicolae să se împărtășească cu ei din harul Duhului Sfânt. De 
ziua Sfântului, pe toţi, pe milioane de credincioși iubitori de 
Dumnezeu și cinstitori de sfinţi, ne-a încredinţat Dumnezeu 

Sfântului Nicolae. Și i-a spus: „Părinte, predică tu, spune-le tu 
cuvânt de folos, ca să ajungă și ei în Împărăţia bucuriei Raiu- 
lui, unde eşti tu!” Așadar în ziua hramului de la catedrala noas- 
tră episcopală și de la toare sfintele noastre biserici, ne spune 
cuvânt de folos Sfântul Ierarh Nicolae. 


L.C.: Desigur că, într-o asemenea zi binecuvântată, fiecare 
credincios are în minte sau se gândește la viața Sfântului Nicolae. 

Î.PS. loan: Din viaţa Sfântului Nicolae aflăm că s-a născut 
pe la anul 270, deci avem date concrete, nu de poveste. Aflăm 
din scrierile sfinte că părinţii săi se numeau 'Ieofan și Nona, 
cinstitori şi iubitori-temători de Dumnezeu. Aflăm că a avut 
un unchi care era episcop și care l-a hirotonit și pe el preot. 
Iară că mai aflăm din documentele istorice creștine și alte ele- 
mente din viaţa sa, care toate au fost pilduitoare. Astfel și prin 
viaţa lui Sfântul Nicolae predică. El astăzi predică la milioane 
de oameni. Imaginaţi-vă câți oameni sunt pe planeta noastră și 
îl serbează pe Sfântul Nicolae! 


L.C.: Înaltpreasfințice Părinte, ce prăznuim de ziua unui sfânt? 
Respectiv, ce anume prăznuim de ziua Sfântului Nicolae? 

ÎPS. loan: De ziua sfinţilor prăznuim trecerea lor în 
Împărăţia lui Dumnezeu. Sfântul Nicolae, într-o zi de 6 decem- 
brie, a făcut primul pas în Rai. Deci în această zi prăznuim pri- 
mul pas în Rai făcut de Sfântul Nicolae. Când a fost vremea 
aceea? După unele izvoare istoriografice, în ziua de 6 decem- 
brie 2011 s-au împlinit 1670 de ani de când Sfântul Nicolae a 
trecut pragul Raiului. 

La majoritatea sfinţilor, la care se cunoaște data trecerii lor la 
Domnul, acea ict se sărbătorește ca nașterea lor de sus, nașterea 
lor în Împărăţia Raiului, a bucuriei lui Dumnezeu. Nu veţi 
vedea nici un sfânt pomenit, în calendarele și în slujbele noas- 
tre bisericești, în ziua lui de naștere pe pământ. Credincioșii 

ortodocși pomenesc pe cei dragi care au trecut marea punte 
dintre pământ și veșnicie la patruzeci de zile, la trei luni, la șase 
luni, la nouă luni, la un an, apoi din an în an. Așa cum Biseri- 
ca și Părinţii ei dintru vechime au rânduit pomenirea Sfântului 
Nicolae în ziua de 6 decembrie, când se ştie că a plecat la Dom- 
nul, tot așa să nu uităm noi, cei de azi, ziua când au trecut la 
Domnul părinții noștri, soțul sau soția, câteodată înlăcrimați şi 
copiii... de aceea să-l pomenim și ictu măcar din an în an. 

De la anul 341, când a trecut Sfântul Nicolae la Domnul, în 
Împărăția bucuriei Raiului Său, credeți că de atunci n-a mai fost 
nici un sfânt pe pământul acesta? Oare numai pe Sfântul Nico- 
ae îl pomenim? Sunt atâţia sfinți canonizați pe care îi știm și 
îi cinstim. Dar vă întreb și răspundeţi-vă înlăuntrul sufletului: 
chiar dacă mama ta, chiar dacă tatăl tău n-au fost canonizați și 
n-au fost puși în calendar, oare nu îți aduci aminte ce ict sfân- 
tă ai avut? Ea nu merită oare să fie pomenită de către tine, de 
către familia ta o ict pe an, în timp ce a fost ict către Cerul cel 
de Sus? De aceea să extindem această sfințire de la sfinți spre 
părinţii noștri, care mulți, mulți dintre ei au fost sfinți. Credeţi 
dumneavoastră că de nu v-aţi născut dintr-o ict binecuvânta- 
tă de Dumnezeu și un tată care v-a dat prima bucată de pâi- 
ne din sudoarea frunţii lui și de nu v-ar fi transmis credinţa 
strămoșească în Sfânta Treime Dumnezeu, credeți că ați fi fost 
prezenți, la fiecare sărbătoare, în sfintele noastre biserici? 


L.C.: Astăzi, ca întotdeauna, este foarte importantă educația 
primită în familie. Exemplul dat de părinți își pune amprenta 
asupra copiilor pentru toată viața. 

ÎPS. loan: Prin urmare, îi îndemn pe credincioși să-și pună 
părinţii în calendarul inimii lor, îi îndemn să meargă la ei la 
mormânt, să le aprindă o lumânare, să le sărute crucea. Îi rog 
să le dea o sfântă sărutare, că mulți, mulți dintre ei sunt întru 

bucuria Cerului, iar dacă unii au mai scăpătat, oricum mân- 
gâiere mare le faceți când mergeţi la mormânt și le veți săruta 
crucea bătută, de ani de zile, de ploi şi de vânt! Îmbrăţișați cru- 
cea părinţilor și atunci îi îmbrățișați ictu! Oare nu vă e dor de 
mama, Oare nu plângeţi când necazurile vin unele după alte- 
le? Câte mame n-am văzut plângând și pomenindu-și în cli- 
pa aceea mama: „Mamă, unde ești? Ajută-mă, că sunt la mare 
necaz!” De aceea pe lângă calendarul nostru ortodox, limitat și 
el ca spaţiu tipografic, rog pe fiecare creștin ortodox să-și facă 
un calendar al familiei prin care să-și pomenească pe cei dragi 
adormiţi! Aţi văzut cum instituția Armatei împreună cu Biseri- 
ca, după Primul Război Mondial, au socotit ca la ziua Înălţării 
Domnului să se pomenească toți ostașii români căzuţi pe câm- 
purile de bătaie. Pe mulți dintre ei, tineri feciori, n-avea cine 
să-i pomenească și atunci i-a luat la sânul ei Maica Biserică 
pe toți aceia care s-au jertfit pentru noi și pentru ţară. Tot așa 
vedeți că la fiecare Sfântă Liturghie citim pomelnicul, adus de 
credincioşi, al celor vii și al celor morţi. În ziua de 6 decem- 
brie îl pomenim și îl cinstim pe Sfântul Ierarh Nicolae care 
mult bine și multă lumină a făcut în jurul lui. Sfântul Nico- 
lae ne spune de ziua hramului: „Mă bucur că aţi venit astăzi la 
mine!”, dar va spune și: „Pomeniţi-vă și mâine și în celelalte zile, 
pomeniţi-vă și părinţii pe care i-ați avut!” M-aș bucura să aud și 
să văd că veţi pune acolo în calendar, când veți așeza calendarul 
pe perete, în fiecare an, după ce-l primiţi, veţi pune niște sem- 
ne: la această dată mi-a murit mama, la această dată mi-a murit 
fratele sau sora, și să-i pomeniţi odată cu sfinţii consacraţi deja 
și canonizaţi de biserica noastră. Treceţi-i și pe părinţii dum- 
neavoastră în calendarul sfânt al neamului! 

Dumnezeule al Sfântului Dimitrie, păzeşte țara 
noastră, ajută jamiliile noastre, ajută pe copiii și 
pe bătrânii noştri! 


43 d Înaltpreasfinţite Părinte, într-o minunată zi de toam- 
nă și de sărbătoare a anului 2013 ați fost în localitatea Mărcuș, 
jud. Covasna. Motivul principal: sărbătoarea Sfântului Mare 
Mucenic Dimitrie, Izvorâtorul de Mir, ocrotitorul bisericii satu- 
lui Mărcuș, dar și slujba arhierească și resfințirea bisericii, care, în 
forma actuală, a fost construită în anul 1864, iar de curând pic- 
tura a fost restaurată. Atunci, în cuvântul de învățătură, ați vor- 
bit despre Sfântul Dimitrie. Înaltpreasfințite Părinte, prin ce s-a 
evidenţiat în mod deosebit acest mare Sfânt Dimitrie? 

Î.PS. loan: Sfântul Dimitrie Izvorâtorul de Mir, după cum 
bine știți, a fost ostaș, a fost un om care a purtat platoșă, zale 
și sabie. Dar el a purtat două săbii, una de fier, de ostaș, iar în 
cealaltă mână a ţinut o altă sabie, şi anume sfânta cruce, adică 
credinţa în Hristos, Fiul lui Dumnezeu Întrupat şi Înviat pen- 
tru noi și pentru a noastră mântuire. 


L.C.: Despre familia Sfântului Dimitrie se cunosc multe 
date concrete? În Acatistul Sfântului Dimitrie se spune minu- 
nat că Marele Mucenic Dimitrie este „ostașul cel adevărat al 
lui Hristos, care s-a arătat Bisericii ca un soare și mare apărător 
credincioşilor”. 

Î.PS. Ioan: Sfântul Dimitrie se trăgea dintr-o familie de 
oameni nobili. Tatăl lui era guvernatorul cetății "Tesalonicului și, 
după moartea tatălui său, împăratul de la Roma a găsit de cuviință 
să-i încredinţeze lui, mai departe, ocârmuirea cetății Tesalonicu- 
lui, una dintre cele mai înfloritoare cetăți din lumea antică. 


L.C.: Desigur, o funcţie foarte importantă care, ca să zic așa, 
nu este de lepădat! 

Î.PS. Ioan: Dar pentru credinţa în Dumnezeu cel adevărat, 
Sfântul Dimitrie a lăsat la o parte tronul, puterea lumească și 
s-a umplut de putere dumnezeiască, de harul lui Dumnezeu. 
Atunci când împăratul Maximilian biruise pe sciți, adică pe cei 
care trăiau și în părțile noastre — în vremea aceea Sciția Minor 
—, a vrut să aducă cinste idolilor. Sfântul Dimitrie a refuzat și, 
drept urmare, a fost aruncat în temniță. Deși era un ostaș de 
frunte, împăratul, văzând că nu adoptă credinţa sa păgână, l-a 
trimis în temniţă. l-ar fi fost ușor Sfântului Dimitrie să se lepe- 
de de credința în Hristos, ca să-și mențină poziţia socială înal- 
tă în care se afla, dar a spus că această funcţie este trecătoare și, 
decât să fie în slujba unui împărat păgân, mai bine să rămână în 
veșnicie, în slujba Împăratului Ceresc a Mântuitorului nostru 
lisus Hristos. Iată cât de profundă a fost gândirea acestui sfânt! 


L.C.: În predica rostită la hramul bisericii din satul Mărcuș, 
aţi vorbit, Înaltpreasfințite Părinte, și despre credincioșii care 
vin la biserică. 

Î.PS. loan: Vedeti, unii spun că la biserică nu se duc decât 
oameni săraci, oameni cu puţină carte ș.a. Am spus că nu este 
aşa. Lucru este dovedit că atunci în biserica din Mărcuș erau 
și primarul, și un deputat, și comandantul poliţiei din zonă, 
și comandantul jandarmeriei — niște oameni care au și ei, con- 
form misiunii lor, o armă a funcţiei pe care o îndeplinesc, dar 
au și arma crucii, și a credinței, și a mângâierii, și a facerii de 
bine. ară, deci, cu cât discernământ a ales, într-un moment 
de cumpănă al vieţii sale, tânărul comandant de oști Sfântul 
Dimitrie! 

L.C.: Foarte interesant este modul cum Înaltpreasfinția 
Voastră aţi accentuat fapta care l-a determinat pe împăratul 
Maximilian să ordone uciderea Sfântului Dimitrie, acea pică- 
tură care a umplut cupa de mânie a împăratului. 

ÎPS. loan: Auzind împăratul că Sfântul Dimitrie este 
creștin și nu vrea să jertfească idolilor, l-a trimis în temniță. Dar 
un om trimis în temniță mai are încă șanse de viaţă. Nu l-a con- 
damnat la moarte, l-a trimis în temniță, așteptând, cugetând 
că poate se va răzgândi, pentru că nici împăratul, în străfun- 
dul inimii lui, nu voia să-l piardă, nu voia să-l ucidă pentru că 
era renumit în oștirea lui, în profesia lui de om de armă. Avea o 
reputație deosebită, la fel ca tatăl său. Era o familie recunoscu- 
tă în întreg imperiul. 

Însă un tânăr cu numele Nestor, văzând pe un luptător din 
armata împăratului, pe nume Lie, că ucidea creștini cu multă 
râvnă, s-a dus în temniţă la Sfântul Dimitrie și i-a spus că este un 
ostaș al împăratului foarte râvnitor în a ucide pe fraţii creştini. 
L-a rugat: „Dă-mi binecuvântare să mă duc să cer împăratului 
să mă lupt eu cu omul acela!” Atunci Sfântul Dimitrie l-a bine- 
cuvântat și i-a spus: „Mergi cu Hristos!” Nestor a mers și a cerut 
împăratului să se lupte cu cel mai puternic dintre oștenii lui. 

Acest tânăr Nestor nu era atât de puternic în forță fizică 
precum celălalt, dar, având binecuvântarea Sfântului, s-a luptat 
cu el. Când a ajuns Sfântul Nestor în faţa acelui luptător, a stri- 
gat cu voce tare de s-a auzit pe toată arena aceea: „Dumnezeul 
lui Dimitrie, ajută-mi!” Cuvintele acestea au fost auzite de toa- 
tă mulțimea și de împărat. A pornit lupta și l-a ucis pe soldatul 
împăratului. Când împăratul s-a văzut învins, a dat poruncă să 
fie ucis în temniţă Sfântul Dimitrie, iar acestui tânăr Nestor, 
care a luptat cu ostașul, i s-a tăiat capul. 


L.C.: Cuvintele rostite cu voce puternică reprezintă un ade- 
vărat mesaj. 

Î PS. loan: Da, Dumnezeul lui Dimitrie, ajută-mi! Aces- 
ta este mesajul pe care vreau să-l accentuez. Dacă nu vă puteţi 
ruga mult, măcar ziceți din adâncul inimii: „Dumnezeul Sfân- 
tului Dimitrie, ajută-mi! Dumnezeul Sfântului Dimitrie, aju- 

tă-ne şi pe noi! Dumnezeul Sfântului Dimitrie, păzeşte țara 
noastră, ajută familiile noastre, ajută pe copiii și pe bătrânii 
noştri!” Ar fi lungă rugăciunea aceasta? N-ar fi lungă. De aceea 
vă îndemn să ziceți cu mare curaj, dimineaţa, când vedeți zorii 
zilei: „Dumnezeul Sfântului Dimitrie, ajută-mi!” Veţi vedea că 
vă va ajuta Dumnezeu în viața aceasta. Sunt convins că tuturor, 
care ne rugăm așa, ne va ajuta Dumnezeul Sfântului Dimitrie 
să păşim pe mai departe pe cărarea Raiului, până la Împăratul 
Ceresc, Mântuitorul nostru. Dumnezeul Sfântului Dimitrie să 
vă ajute pe toţi! 


Audrei Șaguna, cel ce avea să ridice fruntea 
valabului umilit din munti 


L.C.: Înaltpreasfinţite Părinte, de multe ori vorbiți despre 
un sfânt român de curând canonizat, Andrei Șaguna, numin- 
du-l „Părintele românilor din Carpaţi”. Chipul lui apare pictat 
în ctitoriile mănăstirești din Episcopia Covasnei și Harghitei. 
Vă rog să ne vorbiţi despre activitatea Mitropolitului şi Sfân- 
tului Andrei Șaguna, în special, legată de meleagurile pe care 
le păstoriți. 

ÎPS. Ioan: Întorcându-mă de la şedinţa Sfântului Sinod 
din iulie 2011, după fericitul moment, din Dealul Patriarhi- 
ei, al canonizării Mitropolitului Andrei Șaguna, m-am oprit 
la Mănăstirea Schimbarea la Faţă de la Sita Buzăului, în care 
atunci se efectua pictura în frescă. Le-am dus vestea cea bună 
maicilor din această mănăstire și l-am rugat pe pictor să facă 
prima scenă cu Sfântul Andrei Șaguna. 

Luminatul ierarh Andrei Șaguna — numit chiar de contem- 
poranii săi un „Mesia al Transilvaniei” — nu i-a uitat în activi- 
tatea sa nici pe românii de pe meleagurile noastre, ale Covas- 

nei și Harghitei. Una dintre priorităţile sale pastoral-misionare 
a fost și sprijinirea greu încercaților săi credincioși, în decursul 
istoriei, din fostele scaune secuiești. Aici, mai mult ca în oricare 
parte a Transilvaniei, credința ortodoxă și graiul românesc au 
fost supuse unui aspru proces de deznaționalizare. Dar românii 
au rezistat și l-au așteptat sute de ani pe Andrei Șaguna, cel ce 
avea să ridice fruntea valahului umilit din munți. Așteptau ves- 
tea cea bună a ridicării lor și a credinței la loc de cinste în spa- 
țiul românesc transilvan. 


L.C.: Desigur, sunt documente care atestă preocuparea 
Mitropolitului Andrei Șaguna pentru menţinerea credinței 
ortodoxe în sud-estul Transilvaniei. 

Î.PS. loan: Într-o circulară din anul 1870, care se păstrea- 
ză la Arhivele Naţionale din Covasna, provenită de la paro- 
hia Cernat, Mitropolitul Șaguna scria: „Știm cu toții, iubiți- 
lor, în ce împrejurări critice au trăit confrații noştri din ținu- 
tul secuimii și trăiesc încă şi până în ziua de astăzi. Cu toții 
simțim dăunătoarele urme ce le-au lăsat influențele timpului 
de mai înainte asupra creștinilor noștri din secuime. Nicăieri 
nu sunt atât de amenințate naționalitatea și confesiunea noas- 
tră ca acolo. Să prevenim deci, iubiţilor, pericolul acesta ce ne 
ameninţă cu pierderea unui membru însemnat din trupul bise- 
ricii și naţiunii noastre, dând bucuroși filerul nostru fraţilor 
care doresc înaintarea bisericii și școlii lor, dar le lipsesc mij- 
loacele!” Citind acest mesaj, ai putea spune că a fost scris ieri 
de un mitropolit al Ardealului. lată un Șaguna prezent și azi 
în Mitropolia Ardealului! El n-a murit, ci a rămas printre noi 
să ne mângâie și astăzi. După un 1848 — când în Ardeal a văr- 
sat mult sânge și a lăsat multe răni - Dumnezeu Și-a trimis 
omul providențial care să mângâie și să lege acele răni. Dan- 
gătul clopotelor din 1848 a trezit Europa. A început un nou 
veac în cultura și civilizația europeană. Unde eram noi româ- 

nii? „Vai!”, a constatat Șaguna. El trebuia să ridice o Biserică şi 
un popor umilit și îngenuncheat în decursul istoriei, la demni- 
tatea de naţiune europeană egală în drepturi cu toate popoa- 
rele. O mitropolie desființată, un popor majoritar românesc, 
în Transilvania, nesocotit şi umilit — acestea i-au fost darurile 
Transilvaniei când a venit Șaguna ca vlădică. 

Nu era timp de pierdut, căci li se pregătea românilor din 
Ardeal un nou jug, acela al dualismului austro-ungar. Până la 
acel moment, Șaguna trebuia să întărească Biserica Ortodoxă 
din Transilvania, ca să facă faţă noilor încercări ce vor veni pes- 
te ea. Andrei Şaguna a acționat pe multiple planuri pentru ridi- 
carea naţiei române din Ardeal. A întărit Mitropolia Ardea- 
lului, încât aceasta a fost singura instituție românească recu- 
noscută de autorităţile austro-ungare și prin care au venit spre 
români toate actele și legiuirile de la Înalta Curte de la Viena. 
A fost partenerul de dialog al Curţii Imperiale cu naţia româ- 
nă și cu credincioșii români ortodocși. Prioritară a fost, pen- 
tru Mitropolitul Andrei Șaguna, întărirea credinței ortodoxe 
la români. Ne aflam în a doua jumătate a secolului al XIX-lea 
și poate că erau multe comunități unde încă nu ajunsese cuvân- 
tul viu al lui Hristos, unde nu se afla nici o B:b/ie după aproape 
două milenii de creștinism. Doamne, cât timp Ţi-a trebuit să 
ajungi în Scriptură și în casa valahului! A trebuit să-l trimiți pe 
Șaguna ca înaintemergător și apoi să-Ţi ducă divinele cuvinte 
și în ultimul sat din Carpaţi. Șaguna a fost luceafărul transilvan 
care a luminat nația română din această parte de țară. 


L.C.: Desigur, Înaltpreasfințite Părinte, există multe date con- 
crete despre bogata activitate a Mitropolitului Andrei Șaguna pe 
meleagurile actuale ale Episcopiei Covasnei și Harghitei. 

Î.PS. loan: Activitatea Mitropolitului Șaguna nu a fost 
ușoară. Uneori a fost înțeles greu chiar de unii protopopi şi pre- 

oţi, pe care — prin diferite circulare — încerca să-i urce în noua 
corabie a timpului. Lumea se îndrepta spre un nou tărâm de cul- 
tură și civilizație. Constatând că aici, în munți, lipseau preoți și 
mai ales preoți cu carte, s-a îngrijit să-i formeze şi apoi să-i tri- 
mită spre luminarea și păstorirea poporului român ortodox pe 
calea mântuirii. Mitropolitul Andrei Șaguna a acordat o atenţie 
deosebită românilor din zona de sud-est a Transilvaniei, pro- 
movând un spirit de solidaritate a tuturor românilor ardeleni 
cu aceștia, ridicându-le și lor demnitatea ca pe a celorlalți frați 
români din Ardeal. Aceleași programe bisericești, sociale și cul- 
turale au fost implementate și aici; s-au zidit biserici, şcoli con- 
fesionale și a pătruns până în ultimul sat publicaţia „Telegraful 
român , prin care s-a realizat, în decursul timpului, unitatea de 
credință și de conștiință naţională românească. Prin „Ielegraful 
român” a grăit Dumnezeu românilor din Transilvania, a grăit 
Șaguna și au grăit străluciții dascăli — fii ai acestui neam — către 
confrații lor români. În Protopopiatul Treiscaune, în timpul lui 
Șaguna, s-au construit mai multe biserici. Amintim bisericile 
din Întorsura Buzăului (1848), Hăghig (1854), Sita Buzăului 
(1862), Mărcuș (1864), Aita Mare (1866), Ojdula (1868), Cer- 
nat (1872), Sfântul Gheorghe (1872). Binecuvântat să fie Dum- 
nezeu, că acestea au rezistat în decursul timpului, iar astăzi, pre- 
oții şi credincioșii se roagă în ele, aducând slavă și mulţumire lui 
Dumnezeu, pomenind și pe ctitorii lor, printre care și pe Mitro- 
politul Andrei Șaguna, care a devenit rugător către Dumnezeu 
pentru toți fiii binecuvântatului Ardeal! 


L.C.: Acum aţi ajuns Înaltpreasfinția Voastră pe aceste 
meleaguri transilvane, după un nou 1948, și aţi început a înălța 
biserici și mănăstiri, cum făcea odinioară și Andrei Șaguna. 

Î.PS. loan: Să-l rugăm, spunând: Sfinte Andrei, roagă-te și 


pentru noi, fiii tăi duhovnicești din Carpaţi! 


Cuvinte din pridvorul veșniciei 


Omul bătrân este o floare 
din primăvara veșniciei 


L.C.: Înalrpreasfințite Părinte, la începutul lunii mai 2011, 
ați participat, în Italia, la Roma, la Conferința Internaţională cu 
titlul „Săracii sunt comoara prețioasă a Bisericii — Ortodocșii și 
Catolicii pe drumul carității”. Știu că evenimentul a fost organi- 
zat de Comunitatea Sant Egidio, Italia, reunind reprezentanţi 
ai Bisericilor din întreaga lume. Înalrpreasfinția Voastră, în 
calitate de reprezentant al Patriarhiei Române, aţi susținut 
conferința intitulată „Părinţii Bisericii și persoanele în vârstă. 
Mottoul ales, cuvintele Sfântului loan Hrisostom, „Sufletul se 
întărește la bărrânețe!”, deosebit de sugestiv şi interesant, este 
în concordanţă cu bogatul conţinut al conferinţei. Vă rog să ne 
explicaţi care a fost punctul de plecare, în general, de ce v-aţi 
oprit la această temă. 

Î.PS. Ioan: În acea conferință am pornit de la constatarea 
că majoritatea dicționarelor îl definesc pe omul bătrân doar în 
relația sa personală cu timpul și cu funcţiile sale biologice. Sfân- 
ta Scriptură şi scrierile patristice însă îl definesc și îl pun în lumi- 
nă pe omul bătrân în relația sa personală cu Dumnezeu — Cre- 
atorul său. Pentru noi, creștinii, bătrânețea nu înseamnă primii 

pași spre mormânt, ci primii pași spre veșnicie. Omul bătrân 
este o floare din primăvara veşniciei. Prin venirea Sa în lume, 
Hristos îl eliberează pe om de sub povara timpului; ani; nu mai 
sunt O povară (o greutate), ei sunt binecuvântarea lui Dum- 
nezeu pentru om. Timpul încă mai curge, însă, după Învierea 
Domnului, viaţa omului trece prin poarta timpului în eterni- 
tate. Oare Dumnezeu i-a pregătit omului în Univers un muzeu 
de antropologie? Nu, ci locul lui rămâne în Raiul bucuriei lui 
Dumnezeu! Va fi, oare, eternitatea plină de bătrâni în suferință? 
Nu, căci suferința și jertfa nasc viață plină de har! Hristos n-a 
intrat în Rai cu cununa de spini pe cap și purtându-Și crucea, ci 
a intrat încununat de glorie. Așa va intra orice creștin, dacă și-a 
purtat în această viață cununa de spini și crucea. 

În Ieșirea, la capitolul 20, versetul 12, aflăm că Dumnezeu 
îi dă lui Moise — și prin el nouă — porunca a cincea, zicând: 
Cinstește pe tatăl tău şi pe mama ta, ca să-ți fie bine şi să trăieşti 
mulți ani pe pământul pe care Domnul Dumnezeu ţi-l va da ţie. 
Este o poruncă cu o făgăduință. Dumnezeu pune bazele relați- 
ei dintre copii și părinți, dintre tineri și bătrâni; ne arată care să 
fie raportul dintre cele două categorii de temporalitate umană, 
anume: cinstea. 

Şi Sfântul Apostol Pavel ne îndeamnă, zicând: Dapi deci 
tuturor cele ce sunteți datori (...) celui cu cinstea, cinste (Rom. 
13, 7). Dacă în Vechiul Testament se vorbește de cinstire, în 
Noul Testament accentul se pune pe iubire. 


L.C.:Vă rog, Înalepreasfinţite Părinte, să explicaţi amănunțit 
de ce, în Noul Testament, accentul se pune pe iubire, iar nu în 
aceeași măsură şi pe cinstire. Până acum credeam că cele două 
concepte este necesar să fie mereu împreună sau gândite în 
strânsă legătură unul cu celălalt. 

Î PS. loan: Hristos — Iubirea întrupată — prin Jertfă, trece 
dincolo de frontierele cinstirii, în patria iubirii, în Biserica Sa, 

încât ajunge pe culmile iubirii, și anume la iubirea de vrăjmași. 
Hristos, pe Cruce, nu le-a lăsat testament Apostolilor să-l răz- 
bune rănile, ci să-i iubească şi pe cei ce L-au răstignit. Eşti liber, 
omule, să iubești sau să urăști; iubirea și ura sunt cele două 
alternative fundamentale ale omului. Iubind, vei birui; urând, 
vei fi înfrânt. Așa vei dobândi, prin a ta stăruință, eternitatea 
bucuriei sau eternitatea durerii. 

Cinstirea omului bătrân, această virtute, a sădit-o Dumne- 
zeu în fiinţa omului. Chiar din preistoria primelor comunități 
umane vedem lucrul acesta; cu atât mai mult în lumea creștină, 
unde știm și credem că nu mormântul este ultima speranță și 
destinaţie a omului. La toate popoarele s-a găsit, în a lor istorie, 
cultură și civilizaţie „un sfat al bătrânilor”, „un sfat al înțelepți- 
lor”. Această instituţie activa și acolo unde nu se inventase încă 
scrisul. Iată, deci, unul din darurile fundamentale ale omului 
bătrân: înțelepciunea care se dobândește cu vârsta! Sfântul 
Apostol şi Evanghelist Luca ne spune: Și Iisus sporea cu înfe- 
lepciunea şi cu vârsta şi cu barul, la Dumnezeu și la oameni (Lc. 
2, 52). Iară, deci, o motivaţie biblică pentru a acorda respectul 
nostru celor ce sporesc cu vârsta și cu înțelepciunea, adică părin- 
ților și bătrânilor noștri iubiţi! 

În Biserica primară, bătrânii și văduvele se bucurau de o cin- 
stire deosebită. Această atitudine față de bătrâni o găsim apoi 
și în lumea monahală, când bătrânul monah devine zvă pentru 
un ucenic sau pentru o întreagă obște (comunitate) monahală. 
Bătrânii reprezintă tezaurul tradiţiei monahale și transmit prin 
viu grai, prin convorbiri duhovnicești, atât tradiția monastică, 
cât și acele cuvinte de folos duhovnicesc. Ei știau Psa/tirea pe 
de rost, capitole întregi din B;b/;e, astfel încât, asemenea unei 
păsări ce-și hrănește puii în cuibul ei, își hrăneau duhovnicește 
ucenicii din mănăstire sau din peșterile unde erau retrași depar- 
te de lume. Putem spune că 47 zvă era o Biblie vie, un om plin 

de înțelepciune, un om care a dobândit har peste har. Duhov- 
nicul mănăstirii era sinonim cu băzrânul; din sfatul lui nu se 
ieșea. Duhovnicul leagă și dezleagă păcatele ucenicului, și tot el 
este cel care dă medicamentul necesar vindecării celui căzut. 


L.C.: Înaltpreasfințite Părinte, vorbiţi atât de frumos despre 
bătrânii din lumea monahală sau de cei care au trăit odinioară, 
dar unde este locul bătrânilor în societatea contemporană? Ce 
reprezintă ei astăzi? 

Î.PS. loan: Locul bătrânilor de azi? Pentru unii — la azil; 
pentru alţii — abandonaţi pe străzi sau în alte locuri publice. Ce 
fac ei acolo? Cerșesc iubire și milă. Cine sunt și ce reprezintă 
acești bătrâni? Ei sunt suma inteligenței și înțelepciunii la acel 
moment al societăţii umane. Bibliotecile de pe această planetă 
au adunat în ele miliarde de volume de știință, cultură și spiri- 
tualitate, dar acești bătrâni, pe lângă valorile civilizaţiei umane, 
poartă în ei și darul lui Dumnezeu — viaza. Litera este moartă, 
cuvântul este viu, căci credința vine din auzite (Rom. 10, 17). 
Ce nu poartă în ea o carte și poartă un bătrân este iubirea de 
Dumnezeu și de semeni. 

L.C.: Mi se pare foarte interesantă această alăturare, și totuși 
câtă deosebire între o carte și un bătrân! Într-adevăr, o carte nu 
are suflet. Noi iubim o carte anume sau cartea în general, dar 
ea ne iubește? 

Î PS. loan: O carte nu te poate iubi, însă un bătrân te iubeș- 
te şi te învață din experiența vieţii sale; te poartă de mic în bra- 
ţele sale la biserică, adică el te duce la Hristos. Bătrânii au bra- 
ţele pline de copii, de nepoți, pe care îi duc la Hristos. Bătrânul 
își dă mai bine seama decât oricine că locul copiilor săi este pe 
brațul lui Hristos Cel Răstignit și Înviat. Bătrânul L-a aflat pe 
Hristos; tu, însă, poate încă nu! Bărrânul a aflat comoara cea 
fără de preț și vrea să ţi-o lase și ție moștenire. Câră înțelepciu- 

ne are bătrânul să-ţi lase și ție această comoară sfântă — pe Hris- 
tos! Bătrânul nu este egoist, nu vrea s-o ţină numai pentru el; 
a aflat-o şi dorește să ţi-o lase și ție ca cea mai sfântă moştenire. 
Cred că aceasta este una dintre culmile înțelepciunii bătrânu- 
lui meu duhovnic și părinte. 


L.C.: Dar, Înaltpreasfinţite, de la ce vârstă începe bătrâneţea? 
Mă gândesc că mai ales astăzi mulți dintre cei ce au bani apelea- 
ză la tot felul de metode scumpe pentru a se păstra tineri. Când 
începe bătrâneţea? 

Î.PS. loan: De la ce vârstă începe bătrânețea? Temporal vor- 
bind, medicina şi-a spus punctul de vedere, făcând raportare la 
timp şi la starea biologică a omului. Însă, din punct de vedere 
spiritual, încadrarea în această categorie nu ţine cont doar de 
cele mai sus menţionate. Astfel, în lumea monastică ortodo- 
xă, noi folosim cuvântul „kalugăr”, preluat din limba greacă — 
„kalos — gheros”, însemnând „bătrân frumos”. În monahism însă 
nu se intră doar la acea bătrâneţe biologică, ci se intră de tânăr. 
Iată, deci, care este ţinta unui tânăr care intră în monahism — 
să devină încă de tânăr un bătrân frumos! Sunt oameni care nu 
ar vrea să îmbătrânească, își fac tot felul de tratamente şi vor 
să se înveșnicească aici pe pământ. Paradoxal, monahul vrea să 
îmbătrânească frumos cât mai de tânăr. lată, deci, bătrânețea 
nu este o povară, ci o stare dorită de cei mulți care cred în Învi- 
erea lui Hristos! 

Oare numai monahii doresc să devină bătrâni frumoși? Eu 
cred că nu, căci orice tânăr care doreşte să fie bătrân din tine- 
rețe, adică înțelept, credincios, echilibrat, poate strânge în sine 
atât calităţile bătrânului, cât și capacitățile tânărului. Astfel, el 
poate aduce cerul pe pământ înainte de a ajunge el în cer şi face 
din pământ cer, pentru că și pământul a fost rupt din cer. 

Sfântul loan Hrisostom se apleacă și el asupra bătrâneților 
omului și ne spune că: „Sufletul se întărește la bătrânețe; atunci 

el ajunge la culmile puterii lui, atunci se maturizează duhovni- 
cește.” Iată o remarcă patristică despre starea omului care, tră- 
ind după Evanghelia lui Hristos, urcă pe scara virtuților spi- 
rituale! După Sfântul loan Hrisostom, bătrâneţea este o cul- 
me, și nu o degradare a vieții umane. Bătrânul, în creștinism, 
nu este o nonvaloare, ci, dimpotrivă, după o viață cumpătată, 
acum strălucesc mai mult virtuțile sale. Și spune Sfântul loan 
Hrisostom că, dacă în tinerețe omul poate lucra fizic mai mult 
decât la bătrânețe, totuși: „În Biserică însă nu se întâmplă la fel, 
ci când cei virtuoși îmbătrânesc, atunci devin mai mult folo- 
sitori, pentru că în acest caz nu e nevoie de putere trupească, 
ci de credinţă vie. Așa a fost Avraam, extenuat fizic, puternic 
însă în credinţă. Era bătrân, dar la adânci bătrâneți a câștigat 
cu puterea lui sufletească mari victorii.” 

Sfântul loan Hrisostom are însă și un cuvânt de avertiza- 
re pentru bătrâni, spunându-le: „Tu însuţi, bătrâne, să îţi res- 
pecți primul vârsta ta! Dacă nu faci asta, cum să te respecte cel 
tânăr?” Iată, deci, că și în timpul Sfântului loan Hrisostom erau 
bărrâni care nu se ridicau la nivelul așteptat de comunitate. 


L.C.: Aţi spus, Înaltpreasfințite, că și în timpul Sfântului 
loan Hrisostom erau bătrâni, ca să spun direct, neînțelepți. 
Oare astăzi cum se prezintă situația? Cum sunt respectați 
bătrânii, în special, de către tineri? Sau cum trebuie să avem în 
vedere acest aspect în comunitatea civilizată de astăzi? 

Î.PS. loan: Oare avem și noi azi asemenea cazuri? E posibil 
să le găsim printre cei care nu sunt mereu în Biserica lui FHris- 
tos. Sfântul Vasile cel Mare, referindu-se la cinstirea vârstnici- 
lor, îl citează pe Sfântul Apostol Pavel — autoritate de necon- 
testat în viața creștină: „Sfântul Pavel — ne spune Sfântul Vasile 
cel Mare — ne-a învăţat să îi cinstim pe cei vârstnici ca pe niș- 
te părinți” Vedem că Sfântul Vasile cel Mare pune în lumină o 
altă dimensiune spirituală a omului în vârstă: aceea de părinte. 

Pe un bătrân trebuie să-l considerăm ca pe un părinte; chiar 
dacă acum nu-ţi mai poate oferi hrană trupească, el îţi poate 
oferi o hrană spirituală, care este mai de preț decât cea trupeas- 
că. El îţi oferă acum hrana care te întărește și te pregătește pen- 
tru veşnicia împreună cu Hristos. Ar trebui să ne schimbăm 
limbajul și atitudinea față de ei și să-i numim părinți, căci ei 
sunt purtători de grijă faţă de noi și în această parte a vieţii lor. 
Când eram copii, ne hrăneau cu pâine, iar acum ne hrănesc 
duhovniceşte. Şi noi dorim să ajungem într-o zi în Ţara Părin- 
telui Ceresc — "Țara părinţilor noștri. Bătrâneţea este o primă- 
vară a veşniciei. 


L.C.: Minunată această afirmaţie! Vreau să vă spun că mi-a 
plăcut în mod deosebit finalul conferinței Înalepreasfinției 
Voastre. Aș spune că este optimist în ceea ce privește sfârșitul 
vieții noastre pe această lume. De aceea vă întreb: cum ar fi mai 
bine să se pregătească bătrânii pentru „marea trecere”? Cum 
să-i ajute ceilalți? 

ÎPS. loan: Cum se pregătesc bătrânii pentru veșnicie și 
cum îi ajutăm noi pe bătrâni să intre în veșnicie? Aș răspunde 
printr-o întrebare: câți ani îi pregătim pe copiii noștri la şcoa- 
lă pentru această viață trecătoare și... doar pentru o profesie? 
Să avem grijă să nu-i trimitem trişti pe părinţii noștri dincolo, 
în veșnicie, căci în Rai oamenii nu sunt trişti! Să ne întristeze 
moartea? Nicidecum, căci moartea este singura clipă care ne 
trece în eternitate! 

Un bătrân abandonat și trist poate cădea în deznădejde, 
care este un păcat greu — păcatul despărțirii de Dumnezeu. 
Azi, tot mai mulți bătrâni cer ca trupurile lor, după moarte, 
să fie incinerate. Aceasta înseamnă că ei mor singuri — fără de 
Hristos; nu mor cu Hristos și nici nu vor să învieze cu Hris- 
tos. Unii bătrâni nu mai cred că Hristos a murit și pentru ei, 

S-a jertfit și pentru ei. Oare de ce uită că nu cenușa este esența 
omului, ci viața ca dar al lui Dumnezeu? În rugăciunile Bise- 
ricii către Dumnezeu, spunem mereu: „Doamne, nu pomeni 
păcatele tinereţilor noastre!” Lucru bun cerem, dar eu cred că 
păcatele bărrâneților pot fi mai grele decât cele ale tinereţii; 
de exemplu, deznădejdea bărrâneții poate fi fatală pentru om, 
căci timpul de pocăință este mai scurt. De ce nu-i ajutăm pe 
bătrâni să intre senini în Împărăţia lui Dumnezeu? Motivăm: 
timpul, munca, grijile acestei lumi. Nu acesta este adevărul, ci 
lipsa de iubire față de ei, care ne-au născut, crescut, învăţat. Ei 
sunt cel mai de preț tezaur duhovnicesc, cărți vii, cărți grăitoa- 
re, scripturi întrupate printre noi și pentru noi; ne sunt das- 
căli ai istoriei și primii care au sădit în inimile noastre credința 
în Sfânta Treime-Dumnezeu. Să-i ajutăm pentru tot ce ne lasă 
ei mai bun — iubirea —, căci faptele noastre vor fi măsura vie- 
ţii noastre. Închei, spunând: Doamne, îmbătrânește-mă şi pe 
mine frumos, căci eu cred că bătrânii trăiesc o tinereţe veșnică 
în Împărăţia cerurilor! 


În familie se naşte veşnicia fiecărui neam; 
familia este izvorul nemuririi unui neam 


L.C.: Înalrpreasfințite Părinte, în conferinţa „Familia — pri- 
mul meu Rai”, pe care ați susținut-o la la Barcelona, Spania, în 
perioada 3-5 octombrie 2010, aţi declarat că familia este prima 
lume, primul Rai de unde ați plecat, dorind a intra în marea 
familie a lui Dumnezeu. Vă rog să ne explicați faptul că familia 
reprezintă taina iubirii lui Dumnezeu. 

ÎPS. loan: Familia este instituția cea mai veche din isto- 
ria omenirii, având o importanță existenţială pentru destinul 
omenirii, ea fiind celula primordială a societății umane. Marele 

înțelept a] lumii antice romane, Cicero, spunea despre fami- 
lie că este „societatea cea dintâi, începutul şi oarecum pepi- 
niera statului (prima societas, principium et quasi Seminastum 
republicae)”. Omul apare ca ființă biologică în istorie numai în 
cadrul familiei. Primele forme de organizare a vieții omenești 
pe pământ, triburile, ginţile, naţiunile și apoi umanitatea, în 
întregul ei, nu sunt altceva decât forme derivate, posterioare 
din această instituţie-mamă, adică familia. 

Aristotel spunea despre om că el nu este doar o ființă biolo- 
gică, ci este o ființă socială, menită să viețuiască împreună, în 
comunitate, cu semenii săi, cu care împreună trebuie să se desă- 
vârșească şi să-și găsească apoi măreția chemării sale. În cadrul 
familiei, persoana umană își dezvoltă facultățile și darurile 
date de Creatorul său. Având și o funcţie educativă, în cadrul 
familiei se formează și se întăresc deprinderile bune, caractere- 
le, moravurile şi tradițiile specifice fiecărei naţiuni. În familie, 
copiii dobândesc cunoștința binelui și a răului. Părinţii îi înva- 
ţă devotamentul și respectul reciproc, ajungând apoi la cunoș- 
tinţa răspunderii lor față de cei cărora în chip responsabil le-au 
dat viață. 


L.C.: Înalrpreasfinţite Părinte, la temelia unei familii este 
suficientă numai iubirea? 

Î.PS. Ioan: La temelia familiei nu stă doar iubirea, ci și spi- 
ritul de jertfă, care este una din pietrele de temelie ale vieții 
domestice. Omul, în familie, învață să fie folositor semeni- 
lor săi. Aici se întăresc puterile de muncă și se pun în mişcare 
energiile noastre interioare, spre folosul celor cu care trăim în 
comunitate. Familia a devenit în timp piatra de temelie pe care 
s-au zidit marile edificii ale lumii, adică naţiunile. Patria este 
Vaterland-ul nostru, adică pământul părintesc lărgit. Dragos- 
tea ce o nutrim pentru patrie nu este altceva decât afecțiunea ce 

ne leagă față de căminul strămoșesc, de tată, de mamă, de frați, 
de surori, de semenii noștri, de toţi cei care au același trecut cu 
noi, care vorbesc aceeași limbă, care locuiesc pe același teritoriu 
și care au aceleași aspirații de viitor. 

Familia îl leagă astfel pe om de patrie. Fără ea, cuvinte- 
le: jerzfă, neam, umanitate rămân simple abstractizări. Devin 
modele pentru umanitate acele popoare care au în mijlocul lor 
familii deplin sănătoase, atât din punct de vedere sufletesc, cât 
și din punct de vedere trupesc. Când familia degenerează, nați- 
unea întreagă este în declin și, implicit, bunăstarea și cultura 
națiunii. La temelia familiei stă căsătoria, ea devenind prima 
societate naturală care se bazează pe legătura indisolubilă din- 
tre bărbat și femeie, în care, apoi, se naște o lume mereu nouă, 
aceea a pruncilor — mlădiţele vieţii. 

În familie, facem primul pas în univers, primul pas spre Cre- 
atorul nostru. Dacă putem spune despre familie că este izvor 
de viață, am putea totuși spune că, în același timp, familia este 
și izvor și viață, dar acest izvor nu curge dintr-o stâncă, ci din 
iubirea lui Dumnezeu, Creatorul nostru, Care rămâne pentru 
veșnicie nesecatul izvor al iubirii și al vieții. Astfel la baza vie- 
ţii nu stă atomul, ci iubirea lui Dumnezeu. lubirea îi îndeam- 
nă pe doi tineri — bărbat și femeie — să se caute unul pe altul și 
cei doi devin prin căsătorie unul; în acel moment, omul lasă pe 
tatăl său și pe mama sa și se uneşte cu femeia sa, spre a alcătui 
un singur trup, o singură voință, mergând împreună pe căra- 
rea Raiului. 


L.C.: Desigur, în decursul istoriei s-a scris mult despre fami- 
lie. Vă rog, Înaltpreasfințite Părinte, să ne vorbiţi despre felul 
cum apare familia în scrierile reologice sau despre felul cum 
priviţi Înaltpreasfinția Voastră această instituție-mamă, cum 
sugestiv ați numit-o mai înainte. 

Î PS. loan: Noi susţinem că familia este o cale către sfin- 
țenie. Viaţa monahală este și ea o altă cale de sfinţenie, astfel 
că cele două chemări nu sunt potrivnice, ci fiecare o afirmă pe 
cealaltă şi se întăresc reciproc. În familie, se realizează o unire 
veșnică între două personalități unice și veșnice. Umanitatea 
este trăită de fiecare în alt mod, într-o complementaritate reci- 
procă, „ființa umană este o ființă conjugală”. Sfântul Grigorie 
Teologul spunea următoarele cuvinte la adresa familiei, a căsă- 
toriel: „În viețuirea noastră împreună, ne suntem unul altuia 
mâini, urechi și picioare. Familia este cheia înfrânării şi armo- 
nia dorințelor” În familie, omul face primul pas în Rai. Depin- 
de apoi de el dacă dorește să rămână aici sau să părăsească pri- 
mul Rai, făcând următorul pas fie spre Raiul iubirii lui Dum- 
nezeu, fie spre patria lacrimilor. 

Marea familie a naţiunilor este o simfonie și nu o cântare 
omofonă, simfonie în care fiecare națiune este chemată să-și 
aducă contribuţia specifică, inconfundabilă și totuși comple- 
mentară. Familia este laboratorul sacru al fiecărei naţiunii. În 
familie, se naște veșnicia fiecărui neam, familia este izvorul 
nemuririi unui neam, iar neamurile alcătuiesc marea familie 
proniată de Dumnezeu- Creatorul nostru. 

Analizând societatea umană în decursul istoriei, putem 
afirma că bunăstarea și prosperitatea popoarelor coincid întot- 
deauna cu momentele de puritate și solidaritate ale vieții fami- 
liale. Campaniile antireligioase au degradat sentimentul de res- 
pect, de datorie, spiritul de devotament și sacrificiu, iubirea și 
fidelitatea, toate valori indispensabile pentru existența oricărei 
familii aparținând oricărei religii tradiționale din lume. Fami- 
lia creștină este ameninţată astăzi tot mai mult de numeroa- 
se primejdii care vin din interiorul sau din exteriorul ei: adul- 
ter, divorț, păcate împotriva firii, avort, abandonul copiilor etc. 
Familia, ca și toate celelalte instituții cu rol formativ-educativ, 

luare ca valori tradiţionale, se confruntă azi cu o reală criză. 
Valorile tradiţionale sunt într-un adevărat proces de diluare și 
substituire. Astăzi, mulți oameni din societate luptă pentru a 
obține libertatea de a trăi în patimi. Viaţa de familie se bazează 
pe fidelitate și devotament, valori religios-morale incontestabi- 
le. Cultul fecioriei până la căsătorie și fidelitatea până la moarte 
au fost piatra de temelie pe care s-a ridicat viața morală a mul- 
cor naţiuni ale lumii. Există o rușine sacră față de păcat în toate 
religiile lumii, ceea ce înseamnă că avem multe valori comune 
în ceea ce priveşte familia și pentru care trebuie să ne aducem 
contribuţia toți la păstrarea și apărarea ei de toare primejdiile 
la care este supusă astăzi. 


Viaţa este concepută ca un dar al lui Dumnezeu 


L.C.: În perioada 9-11 septembrie 2012, Înaltpreasfinția 
Voastră ați participat la Sarajevo, oraș greu încercat în decursul 
istoriei, din Bosnia-Herţegovina, la întâlnirea internațională 
pentru pace organizată de Comunitatea Sant Egidio, eveni- 
ment organizat sub genericul „A trăi împreună este viitorul. 
Religii şi culturi în dialog”, unde au fost prezenți președinți 
de state și prim-miniștri, cât și numeroase alte personalități 
ale lumii religioase, politice și culturale din întreaga lume. În 
cadrul dezbaterilor aţi susținut conferința cu titlul „Sensul și 
valoarea vieţii. Viaţa ca dar al lui Dumnezeu. Vă rugăm să ne 
împărtășiți și nouă, celor din ţară, câteva dintre ideile prezen- 
tate cu acea ocazie. 

Î.PS. loan: Am început acea conferință analizând concep- 
tul de „viaţă” în marile religii ale lumii. Concluzia aproape una- 
nimă este că viața e un dar al Creatorului. Suntem obișnuiți ca 
atunci când primim un dar să așteptăm să-l vedem, să-l ţinem 

în mâinile noastre, să-l punem la loc de cinste în casele noastre 
şi să se bucure de el toată familia. Recunoaștem cu toții că am 
primit fiecare darul vieții, însă unde este el așezat în noi? Acest 
dar este personal, chiar dacă vorbim și de o viaţă comunitară? 

Omul, în căutarea adevărului și în cercetarea lumii înconju- 
rătoare, a descoperit mai întâi astrele cerului și apoi a început 
a se descoperi pe sine. Astăzi, omului îi este mai ușor să desco- 
pere alte corpuri cerești în galaxia noastră decât să se descopere 
pe sine, omul fiind o mare bibliotecă cosmică. 

Pentru omul care crede în Dumnezeu, cercetarea sa trebu- 
ie să fie condusă după doi vectori principali: vectorul cercetării 
raționale — pentru că lumea a fost creată după raţiunile divine 
—, şi al doilea vector, cel al cercetării spirituale. Suntem con- 
vinși că omului i-a fost mai ușor să descopere lumea decât să 
se descopere pe sine. Cred că primul organ intern pe care și 
l-a descoperit omul a fost inima, și mult mai târziu creierul. 
Inima bate în pieptul omului, iar creierul „bate” într-o lume a 
cunoașterii. În limba ebraică, conceptul „viață” este exprimat 
prin cuvântul „bayyim', iar în limba greacă prin „zoe”. 


L.C.: lertaţi-mă, Înaltpreasfinţite Părinte, dar „viaţa” nu se 
referă la o anumită stare fizică? "Toate ființele au viață. 

Î.PS. loan: Noţiunea de „viaţă” nu implică doar o stare fizi- 
Că statică, ci mai cu seamă capacitatea de a acționa, de a se miș- 
ca, fapt ce îl deosebește fundamental pe om de orice alte creaturi 
sau elemente din univers. Viaţa este concepută ca un dar al lui 
Dumnezeu, al lui Dumnezeu Cel Viu, Care insuflă viaţă în om 
și apoi îl însuflețește. În Cartea Facerii se spune: Arunci, luând 
Domnul Dumnezeu țărână din pământ, a făcut pe om și a suflat 
în fața lui suflare de viaţă și s-a făcut omul fiinţă vie (Fac. 2,7). 


L.C.: Ar fi interesant să ne spuneţi câteva cuvinte în legătu- 
ră cu durata vieţii oamenilor pe pământ. 

Î.PS. loan: Durata vieţii omului este mărginită. În Cartea 
Psalmilor scrie: Anii noștri s-au socotit ca pânza unui păianjen; 
zilele anilor noștri sunt șaptezeci de ani, iar de vor fi în putere, 
optzeci de ani, și ce este mai mult decât aceștia, osteneală şi dure- 
re (Ps. 89, 10-11). Aceste cuvinte se referă la viaţa omului pe 
pământ. Dacă viața omului s-ar sfârși după petrecerea lui pe 
pământ, am putea spune că ea nu este altceva decât o capodope- 
ră tragică. lată însă ce ne spune Profetul Daniil în cartea sa: Și 
mulți dintre cei care dorm în țărâna pământului se vor scula, unii 
la viaţă veșnică, iar alții spre ocară şi ruşine veșnică (Dan. 12, 2). 


L.C.: În acest caz, darul lui Dumnezeu, viaţa, este stricăcios, 
este pieritor? 

Î.PS. loan: Viaţa — ca dar al lui Dumnezeu — este veşnică și 
de aceea nimănui nu-i este îngăduit a se atinge de darul vieții 
nici unui om. Chiar dacă noi, creștinii, folosim azi conceptul 
de „moarte”, preluat din filosofia și gândirea antice, pentru noi 
acest concept nu reprezintă sfârșitul sau stingerea darului vie- 
ţii, ci că doar, aici, pe pământ, păcatul desparte în două țărâna 
de suflet, pentru o vreme — „vremea adormirii noastre”, după 
cum spune Profetul Daniil. Omul nu este rodul unei ficțiuni 
care sfârșește în cenușă, căci lacrima iubirii lui Dumnezeu nu 
poate fi arsă; omul își continuă existenţa în veșnicia iubirii Cre- 
atorului său. Cenușa poate fi sfârșitul unei ficțiuni, dar omul în 
nici un caz, căci omul este rodul iubirii și al raţiunii divine, iar 
iubirea nu poate fi niciodată arsă. Ecuația iubire egal cenușă nu 
este compatibilă în univers cu iubirea lui Dumnezeu. Mă rog 
și zic: Doamne, eu sunt lutul, pune-mă pe roata vieții și fă din 
mine vasul în care să verși lacrimile iubirii Tale! 


L.C.: Care este totuși esența acestui dar al vieţii? 
Î PS. loan: Esenţa acestui dar este iubirea lui Dumnezeu, 
pentru că tot ce dăruiește Dumnezeu este din iubirea Sa desă- 

vârşită și nemărginită. lată, deci, care este suportul vieții: iubi- 
rea lui Dumnezeu! Timpul și viața omului curg înapoi spre 
Creator. Dumnezeul nostru este Dumnezeul celor vii, adică 
Domnul Cel plin de iubire. Viaţa omului este unică și irepe- 
tabilă şi are un sens pozitiv. Omul, prin viața lui morală, este 
„împreună-lucrător cu Dumnezeu” și contribuie la extinderea 
iubirii lui Dumnezeu în univers; omul devine astfel un săditor 
al iubirii nemărginite divine, căci întru aceasta a fost creat — 
partener de dialog al iubirii lui Dumnezeu. Omul este bucuria 
lui Dumnezeu. 

Asemănarea între om şi Dumnezeu constă și în aceea că 
și omul trebuie să fie un semănător al iubirii lui Dumnezeu, 
căci Dumnezeu este izvorul nesecat al iubirii. Zilele omului pe 
pământ trec, dar viața lui nu trece, căci, odată primind omul 
darul vieţii, el deja pășește în veșnicie alături de Creatorul său. 
Zilele omului nu se topesc, ci intră în veșnicie. 


L.C.: Dar omul pentru ce trăiește? 

Î.PS. Ioan: Pentru ce trăieşte omul? Aceasta este una din 
marile întrebări la care suntem chemaţi să răspundem. Trăim 
pentru 0 viață limitată ca timp, aici, pe pământ, sau trecem şi 
păstrăm acest dar al vieţii în veșnicie? Viaţă nu are doar omul, 
ci întreaga creaţie a lui Dumnezeu. Prin viaţa noastră, Dumne- 
zeu umple universul de iubire. Dumnezeu nu doreşte ca minu- 
nata Sa creație să fie un deșert, ci un univers al vieţii în care să 
rodească iubirea Sa. Viața este un dar universal. Dumnezeu n-a 
creat o entitate care să-l distrugă creaţia. Moartea este un acci- 
dent al vieții omului, din care — prin Hristos — omul s-a ridi- 
cat, continuându-și drumul spre Creatorul său. Dumnezeu nu 
doreşte să ne exileze dincolo de univers, ci doreşte să ne exileze 
în iubirea Sa. Sensul vieţii este de Sus către în Sus, adică de la 
Dumnezeu spre Dumnezeu, la deplina comuniune cu Creato- 

rul nostru. Viaţa este marele fluviu cu care Dumnezeu umple 
inimile unei lumi întregi. 

În lumea antică, omul era socotit ca o mare minune. Într-ade- 
văr, mare este taina vieții omului! Ea ne-a fost descoperită în 
parte după Întruparea şi Învierea lui Hristos. Care era sensul 
vieţii până la Învierea lui Hristos? "Totul se sfârșea printr-o tra- 
gedie. Acum, după Înviere, viața noastră, aici, pe pământ, se 
sfârșește printr-o mare bucurie, aceea a întoarcerii pe brațul cel 
iertător și pironit al lui Hristos, pe braţul iubirii și al mângâie- 
rii. Dacă lumea creștină a găsit sensul vieţii şi valoarea ei, mai 
sunt încă mulți și printre noi care nu știu sau nu vor să prețuias- 
că acest dar al vieţii dat oamenilor de Creatorul nostru. Unii ar 
dori să trăiască într-o viață fără viață. Darul vieţii trebuie păzit 
de fiecare dintre noi. El este personal, dar și semenul nostru 
poartă în el același dar al vieţii, al iubirii lui Dumnezeu. 

Darul vieţii omului este dat la fel fiecăruia dintre noi, de 
aceea nu trebuie să râvnim la darul semenului nostru și nu 
avem dreptul de a lua acest dar semenului nostru. 


L.C.: Totuşi în decursul veacurilor, Înaltpreasfinţite Părin- 
te, s-au săvârşit atâtea răutăţi ale oamenilor împotriva oameni- 
lor... Mă refer la războaie, dar și la asuprirea unora de către alții, 
având în vedere anumite atuuri de limbă, de rasă, de neam. Vă 
rog... 

Î PS. loan: Cu toate că oamenii se deosebesc unii de alții 
după limba pe care o vorbesc şi după alte însușiri, ei sunt totuși 
frați prin originea lor. "Toţi sunt zidiți după chipul și asemăna- 
rea lui Dumnezeu, aşa cum învață Biserica lui Hristos. Omu- 
lui îi este dat să stăpânească vietăţile mărilor, ale cerului și tot 
pământul, dar nicidecum nu-i este dat să înrobească și să asu- 
prească pe semenii săi de altă limbă ori de altă cultură și tra- 
diţie. Istoria civilizației umane este plină de războaie, de uci- 

deri şi sunt prea puţine consemnări despre o viață plină de iubi- 
re și de întrajutorare. Auzim de multe ori expresia „a început 
războiul între două state, între două popoare. Găsim și cau- 
za războiului, însă nu spunem că de fapt a început un război 
împotriva vieții. Dacă am conștientiza aceste lucruri, poate că 
n-ar mai fi atâtea războaie pe pământ. Împotriva neînțelegeri- 
lor dintre oameni și dintre popoare nu se luptă cu sabia, ci cu 
lacrima și cu iubirea. Din pricina atâtor răutăți de pe pământ, 
azi Dumnezeu și omul plâng: unul în Cer, celălalt pe pământ. 
Oare numai în marile conflagrații mondiale se duceau războaie 
împotriva vieții? Nu! Se pare că astăzi a început un nou și mai 
periculos război împotriva vieţii, și anume războiul din epru- 
betă, războiul din laborator prin diverse experimente în nume- 
le unei științe eugeniste, unde se pun în pericol darul și sen- 
sul vieții umane. Mai este apoi încă un război împotriva vieții 
omului, acesta fiind dus în planul conștiinței umane, în planul 
ideilor. Nu trupul omului este ținta unor gânditori, ci conștiin- 
ţa umană. Acesta face parte din războiul demonic nevăzut care 
atacă poate cel mai crunt viața omului, încercând să-l întoarcă 
din drumul său spre Creator și spre semenii săi. Nu în arenele 
romane au fost sfâșiate cele mai multe vieți, ci în laboratoarele 
pseudo-conştiinței umane! 

Prin pilda vieții Sale, Mântuitorul lisus Hristos a arătat că 
sensul cel mai adânc al vieții este împletirea jertfei cu iubirea. 
Jertfindu-se și iubind, omul nu cade niciodată: Dragostea nu 
caută ale sale (...) dragostea nu cade niciodată (| Cor. 13, 5-8). 
Sfântul Apostol Pavel le pune în față creștinilor această tria- 
dă sfântă: iubire-slujire-jerzfă, opusă unei triade demonice: des- 
frâu-mândrie-idolatrie. Ne punem întrebarea: Mai avem noi, 
astăzi, în fața noastră această triadă sfântă? Se pare că aceste 
valori morale, universal-valabile, sunt scoase încet-încet din 
viața socială. Asistăm la înlocuirea lor cu nonvalori: ura, uci- 

derea și dezbinarea dintre frați și dintre popoare. Uităm însă ce 
ne poruncește Hristos: Toaze câte voiţi să vă facă oamenii și voi 
faceți lor! (Mt. 7, 12). 

Sfântul Maxim Mărturisitorul ne spune în una dintre 
lucrările sale că „scopul poruncilor evanghelice este de a eli- 
bera mintea de ură și de a călăuzi la dragoste de Dumnezeu și 
de aproapele”. Amintesc în legătură cu această idee un minu- 
nat fragment dintr-o rugăciune a Sfântului Clement: „Doam- 
ne, dă-ne înţelegere și pace nouă și tuturor celor ce locuiesc pe 
pământ!” 


Secolul al XX-lea a dat mai mulţi martiri decât 
primele trei secole ale erei noastre creștine 


L.C.: Înaltpreasfinţire Părinte Arhiepiscop, în istoria 
creștinismului s-au scris multe pagini despre martiri. Vă rog să 
ne vorbiți despre martirii creștinismului. Mai întâi, probabil, 
este necesară o prezentare a perioadei și a lumii antice înainte 
de apariţia creștinismului. 

ÎPS. loan: Lumea antică era în așteptarea unui Mântuitor. 
Sfântul Apostol Pavel, în Epistola către Galateni (4, 4), le scrie 
acestora că Hristos S-a născut când a venit „plinirea vremii”. 
La Naşterea lui isus Hristos, Palestina, care va deveni leagănul 
creștinismului, făcea parte din Imperiul Roman. Roma a creat 
un imperiu continental, având Marea Mediterană în mijloc; el 
cuprindea toată lumea din jurul Mării Mediterane și se întin- 
dea pe trei continente, de la Oceanul Atlantic la Marea Nor- 
dului, Marea Roșie, Rin și Dunăre, Marea Caspică și Golful 
Persic. Sub împăratul Traian (98-117), statul roman se găsea la 
apogeu ca întindere, putere și cultură. El este numit și „/4477e” 
— olpovutuy (Lc. 2, 1). Numărul populaţiei nu se cunoaște 

cu exactitate, dar unii istorici îl apreciază a fi între șaizeci și 
o sută douăzeci de milioane. Desființarea granițelor din inte- 
riorul imperiului a generat facilitarea legăturilor dintre nea- 
muri; imperiul era cosmopolit. Ca mijloc de înțelegere, alături 
de limba latină, era folosită limba greacă în dialectul comun, 
limbă în care s-au scris şi cărțile Noului Testament. Cu excep- 
ţia iudeilor, popoarele vechi erau politeiste și idolatre. Fiecare 
popor își avea religia sa. Statul roman le tolera pe toate. Ames- 
tecul de popoare și de culte a adus în Imperiul Roman sincre- 
tismul religios numit și feocrasie. 

Apar, între timp, idei și stări noi, ca ideea de mântuire, de 
monoteism, de răspundere morală, care au contribuit la pregă- 
tirea pentru „primirea” creștinismului. Cultele păgâne nu mai 
satisfăceau starea sufletească a omului. Setea de adevăr și întâl- 
nirea cu Adevărul au crescut tot mai mult în conștiința omu- 
lui antic. Religiile păgâne nu învățau morala, ca religia mozai- 
că sau creștinismul. Sclavii, care formau cea mai mare parte din 
populaţia imperiului, erau lipsiţi de drepturi și de demnitatea 
umană. Ei puteau fi vânduți, iar căsătoria lor nu era recunoscu- 
că legal. 

Imperiul Roman intră într-o mare criză socială. Această situ- 
ație este, în parte, favorabilă răspândirii creştinismului. Aceasta 
și explică, cel puţin din punct de vedere sociologic, rapiditatea 
răspândirii lui. Există un stat universal, pace, ordine, căi şi mij- 
loace de comunicaţie, o limbă înţeleasă peste tot în imperiu. 
Insuficiența religioasă și morală a politeismului greco-roman a 
contribuit de asemenea la răspândirea creștinismului. 

Creștinul se lupta totuși cu rezistența păgânismului — ca 
religie de stat — și apoi cu o puternică polemică anticreștină, 
susținută de diverse curente filosofice și religioase ale vremii. 


L.C.: Desigur, așa s-a ajuns la persecuțiile îndreptate către 
primii creștini din Imperiul Roman. 

ÎPS. loan: Da, în Imperiul Roman începe să curgă sânge 
pentru adevăr, pentru lumină, pentru Hristos. Iată că primele 
pagini din istoria creștinismului s-au scris cu sânge de martir, așa 
cum primul cuvânt al Legii noi, „lubire”, a fost scris cu sângele 
lui Hristos pe Crucea de pe Golgota! Poate că lumea antică își va 
fi pus această întrebare: „Ce fel de oameni sunt creștinii, căci ei 
îşi scriu istoria cu sânge de martir?” Ei nu înțelegeau că acest sân- 
ge este iubire, iubire față de Hristos şi faţă de semeni. Este sem- 
nul primăverii Împărăției lui Dumnezeu. O lume va fi răscum- 
părată prin Jertfa lui Hristos. Sângele curs din rănile lui Hristos 
s-a unit și se unește și astăzi cu cel al martirilor, formând cel mai 
sfânt râu din lume — Iordanul sfânt al Iubirii — în care s-au bote- 
zat mii de creştini şi în care suntem chemaţi și noi azi să ne bote- 
zăm în numele Sfintei Treimi. Acest Jordan al Iubirii şi al sânge- 
lui martirilor are un singur izvor — Hristos. Mai curge și astăzi pe 
toate meridianele minunatei noastre planete albastre. 

Dumnezeu, prin alesul Său împărat, Constantin cel Mare, 
în anul 313, la Milan, opreşte, în parte, curgerea râului de sân- 
ge al martirilor. Dar oare ecuaţia martir aproximativ egal sân- 
ge are doar această formă? Eu zic că nu, așa cum s-a dovedit în 
cele două mii de ani de creștinism. Ne punem o întrebare, gân- 
dindu-ne la Irod care a ucis mulţi prunci, ca să-L ucidă și pe 
Hristos: Oare, de la el până azi, câți Irozi n-au mai fost în lume 
şi mai trăiesc și azi printre noi? Este cunoscut faptul că secolul 
al XX-lea a dat mai mulți martiri decât primele trei secole ale 
erei noastre creștine. În anul 2009, la Conferinţa organizată de 
Comunitatea Sant Egidio, la Kracovia, am fost la Auschwitz și 
la Birkenau, unde am văzut locul de unde au curs spre cer, pe 
coșurile de fum ale crematoriilor, trupurile și sufletele milioa- 
nelor de oameni — creaturi ale iubirii lui Dumnezeu. Acel râu 
al sângelui a curs în sus și mai curge și astăzi, prin inimile și cu 
lacrimile supravieţuitorilor şi ale urmașilor lor. 

L.C.: Când am vizitat Muzeul „Memorialul durerii” de la 
Sighetul Marmaţiei, am fost profund impresionată de ceea 
ce am văzut, închipuindu-mi suferințele celor care au luptat 
împotriva comuniștilor jertfindu-se pentru credință. 

Î PS. loan: Bineînţeles, să nu uităm nici lagărele din lumea 
comunistă, care au exterminat milioane de creștini! Creștinii 
secolului al XX-lea au făcut din lagăre temple vii — Biserica — 
în care coboară Hristos să Se roage cu ei după gratii. Hristos 
nu vine doar în catedrale, ci mai grabnic vine în catedrala cu 
gratii şi sârmă ghimpată, nu în catedrala păzită de îngeri, ci în 
cea păzită de gardieni înarmaţi cu arme automate. Și printre 
aceștia a trecut Hristos, ca să coboare la cei ce sufereau pentru 
credință. Închisorile comuniste au dat tot atâţia doctori în teo- 
logie câți au dat poate toate universităţile creștine din lume, 
însă ei niciodată n-au semnat cu prescurtarea dr. în fața nume- 
lui lor. Martirii n-au nevoie de diplome universitare, ci au avut 
și au nevoie să se unească cu Hristos. Dacă în epoca primară a 
Bisericii, puternicii vremii de atunci le luau martirilor sângele, 
în secolul al XX-lea puterea lumii comuniste dorea să le ia alt- 
ceva creştinilor: credinţa şi, mai grav, sufletul. Dacă mi-ar cere 
cineva, un stăpân sau o putere lumească, sânge, i-aş da credința 
şi sufletul? Nu! 

Au fost martirizate și conștiințele multor generații. Dar să 
ne uităm spre sud, spre continentul vecin cu noi — Africa de 
Sud! Am fost în Sahara, am văzut că o parte din nisipul de aco- 
lo era şi el roșu. Oare doar elementul chimic dă culoarea roșie, 
sau și sângele martirilor creștini din Africa? Chiar dacă unii 
frați ai noștri de pe acest continent au o altă culoare decât a 
noastră, sângele lor este tot ca al lui Hristos și ca al nostru, ca 
a] chinezilor care și ei şi-au scris istoria, în Asia creştină, tot 
cu sânge roșu de martir. De aceea noi, creștinii, suntem şi ne 
numim unii pe alții fraţi, căci suntem de un sânge cu Hristos şi 

cu sfinții martiri, suntem frați de sânge sfânt. Tot privind spre 
Africa, vedem că și astăzi mulți oameni trec prin foc şi sabie 
și nu sunt creștini; sunt uciși cu miile. Ei ce sunt, pentru ce se 
jertfesc? Cred că pentru valori morale ca dreptate, adevăr, pace 
și iubire. Oare ei sunt martiri de gradul doi? Pe ei să-i trecem 
într-o altă carte a martirilor? Oare nu sunt și ei frații noştri în 
suferință? Și ei sunt căutători, nu de aur, ci de Hristos. De ce nu 
le întindem mâna, ci le întindem, și azi, pumnul, dându-le nu 
pe Hristos, ci arme din cele mai complexe, spre ucidere, iar nu 
pâine, nu Pâinea cea vie — pe Hristos Domnul? De aceea spun 
ca o sfântă rugăciune: Doamne, lisuse Hristoase, știu că lacrimi 
și sânge mai ai și astăzi. Ie rog, mai varsă o lacrimă și mai lasă să 
curgă încă un strop de sânge și pentru mine, și pentru toţi fra- 
ţii noștri care azi trăiesc în suferință pe cea mai minunată pla- 
netă din univers! Oprește, Doamne, curgerea sângelui nevinovat 
și revarsă pacea Ta pe pământ, ca să înceapă din nou primăvara 
iubirii Împărăției Tale în inimile noastre! 


Să nu plece fără sfinţi, să nu plece Jără rânduiala și 
tradiția Bisericii noastre Ortodoxe! 


L.C.: Vă rog, Înaltpreasfințite Părinte, să vă spuneți păre- 
rea în legătură cu plecarea atâtor români în diverse ţări de 
pe glob. Este o problemă importantă și deosebit de actuală. 
Înaltpreasfinția Voastră v-aţi aflat câțiva ani departe de casă, 
în "Ţara Sfântă, unde aţi cunoscuc români. Cum aţi descoperit 
românii ortodocși de acolo? Care au fost marile lor probleme? 

Î PS. loan: "ema este foarte interesantă, dar ar fi mai inte- 
resant să stăvilim plecarea românilor de la vatra lor, de aici, din 
Carpaţi. Într-adevăr, am trăit aproape patru ani la lerusalim, și 
nu numai, ci şi în întreg Orientul Mijlociu, în țările de acolo. În 

primul rând aș lansa ideea că locul românilor este aici, în patria 
de la poalele Carpaţilor. Considerăm că Dumnezeu a hărăzit 
acest pământ pentru noi, dar El nu intervine în libertatea pe 
care i-a dat-o omului atunci când l-a creat, aceea de a fi liber, de 
a gândi liber, inclusiv libertatea mişcării trupului dintr-o parte 
în alta a planetei. 

În Israel, și în general în Orientul Mijlociu, situaţia este 
cu totul specială. Deși în Ierusalim este izvorul și leagănul 
creştinismului, astăzi, acolo, creștinii sunt minoritari față de 
celelalte religii. Am asistat atât la bucurii, cât și la mari dra- 
me ale românilor, mai ales ale româncelor căsărorite cu musul- 
mani. În primul rând, cele căsătorite cu bărbaţi din Islam nu 
mai puteau să-și manifeste credința așa cum și-o manifestau 
aici, în ţară, aşa cum fuseseră crescute, educate, botezate. Am 
avut acolo, la un moment dat, o situaţie chiar foarte dramati- 
că. Eram la biserica noastră din Ierusalim și m-am pomenit cu 
două femei și doi copii. Erau disperate. Mi-au spus: „Părinte, vă 
rog cât mai repede să botezați acești copii — aveau 7-8 ani, cam 
așa ceva —, pentru că eu de șapte ani n-am putut să ies din casa 
în care am trăit. Acum soţul meu este plecat și vreau să botez 
copiii, ca pe baza actului de botez să mă pot repatria și eu și 
copiii, să mă întorc în ţara mea.” 

N-aș putea spune că totul este o dramă pentru cei care plea- 
că, mai ales în ziua de astăzi, pentru cei care se îndreaptă spre 
meleagurile europene, însă oricum, pe toţi cei care se pregătesc 
de a pleca — bineînţeles, 99% pleacă pentru a-și rezolva pro- 
blemele economice din familie — i-aș îndemna să pu plece fără 
Dumnezeu, să n-o lase pe Maica Domnului acasă, să nu plece 
fără Maica Domnului, să nu plece fără sfinţi, să nu plece fără rân- 
duiala și tradiția Bisericii noastre Ortodoxe, căci de nu-L vor 
avea pe Dumnezeu cu ei, viața lor în străinătate va fi destul de 
grea! Deși partea europeană este, după cum bine știm, creştină, 

totuși acolo unde te duci și nu mai ai o biserică, nu mai ai un 
loc de mângâiere, acolo viața este foarte grea. 


Păstraţi credința strămoșească neclintită! 


L.C.: Înaltpreasfinţite Părinte, poate n-ar fi potrivit săvă pun 
o întrebare în legătură cu predicile de a slujbele de înmormân- 
tare. Totuşi, am participat și eu la slujba de prohodire a părin- 
telui Gheorghe Avram, vrednic stareț al Mănăstirii Nașterea 
Sfântului loan Borezărorul, Valea Mare, jud. Covasna. Dumne- 
zeu să-l odihnească în pace! Aţi folosit atunci, probabil și pen- 
tru a mai lumina chipurile îndurerate ale participanţilor, cuvin- 
te frumoase, metaforice cu privire la trecerea la cele veșnice ale 
părintelui Gheorghe. 

Î.PS. loan: Am spus atunci credincioşilor că s-a dus vestea 
în ţară că a murit părintele Gheorghe și că vreau să ducă ves- 
tea peste plaiurile românești că Părintele Gheorghe n-a murit. 
A fost o veste adusă de vânt, de aici din Carpaţi, și-a curs pes- 
te celelalte plaiuri. Acest lucru vi-l mărturisesc pentru că, dacă 
v-aș fi grăit înainte de Învierea lui Hristos, v-aș fi spus că Părin- 
tele Gheorghe a murit, dar după Învierea Domnului, Hristos a 
zdrobit, a omorât moartea și de aceea i-am îndemnat să nu mai 
plângă cu deznădejde, ci să plângă la mormântul lui ca să răsară 
floarea Ortodoxiei noastre și omul lui Dumnezeu iarăși Părin- 
tele Gheorghe. 

Îl semănăm în pământ, aşa cum credincioșii, primăvara, 
toamna, aruncă cu nădejde bobul de grâu sub brazdă ş-apoi 
răsare, căci din el facem pâine și prescură. Tot așa să aveţi nădej- 
de că și Părintele Gheorghe va răsări în Împărăţia lui Dumne- 
zeu! L-am aşezat în mormânt ca să răsară, nu ca să fie dat uitării 
sau să putrezească, ci să ajungă în Împărăţia Drepţilor. 

L.C.: Am aflat că Părintele Gheorghe s-a născut la 21 aprilie 
1961, în satul Valea Mare din jud. Covasna. După ce și-a făcut 
studiile în această parte a noastră transilvană, cum aţi afirmat 
Înaltpreasfinţia Voastră, s-a îndreptat către Mănăstirea Cocoș, 
din părţile Dobrogei, vatră străveche românească de credință. 

Î.PS. loan: Din tinereţe, Părintele Gheorghe a umblat pe 
drumurile aride ale Dobrogei, pe unde a umblat și Sfântul Apos- 
tol Andrei, cel care a semănat credinţa în Dumnezeu în spaţiul 
nostru românesc. Îl găsim pe Părintele Gheorghe, în 1991, 
după vrednicia sa, după hărnicia sa de la Mănăstirea Cocoș, îl 
găsim numit stareț al Mănăstirii Dervent. La această mănăstire 
a lăsat urme adânci, atât în ceea ce înseamnă rezidirea şi reface- 
rea mănăstirii și a corpului de chilii noi, dar a lăsat mulți prie- 
teni și credincioși care au venit din depărtări să-l conducă spre 
poarta Cerului. Cu binecuvântarea Înaltpreasfnţitului Lucian 
a] Tomisului, cu bună înțelegere, în anul 1998, cuprins fiind de 
dor de țară și de pământ transilvan, a vrut să se întoarcă acasă, să 
întemeieze sfântă mănăstire la poalele pădurii, în Valea Mare. 


67 0 Înaltpreasfinţite Părinte, cred că Părintele Gheorghe 
a avut un adevărat dar de la Dumnezeu să construiască, să aibă 
tot felul de idei pe care să le integreze în, să zicem, planul său de 
a înălța biserici și ale clădiri spre cer. 

Î.PS. loan: Pentru prima bucată de teren, a rugat-o pe mama 
sa şi i-a spus: „Mamă, dă-mi și mie partea de avere ce mi se cuvi- 
ne!” Şi l-a întrebat mama: „Ce să faci cu ea?” „Mamă, nu voi 
face ce a făcut fiul risipitor din Sfânta Evanghelie, ci vreau să 
sfințesc această palmă de pământ străbun, să fac pe ea o mănăs- 
tire!” Şi datu-i-a averea și el a dat-o lui Dumnezeu. Aceasta este 
averea cu care pleacă Părintele Gheorghe, acum, în Împărăţia 
lui Dumnezeu, cu biserici, cu mănăstiri ridicare, şi nu numai 
la Valea Mare, deoarece cu obştea de aici a fost alături de noi, 

când în patru zile am ridicat la "Toplița, împreună cu părinţii 
și ceilalți frați de la Mănăstirea Sfântul Ilie din "Topliţa, o casă 
pentru o familie cu soț, soţie și cinci copii. În orașul Sfântul 
Gheorghe ne-a ajutat să ridicăm, la fel, două case pentru fami- 
lii sărace. La biserica din Crasna a fost alături de noi până ce s-a 
ridicat acea biserică. Dar câte? Cine mai știe? Cât popor și câţi 
oameni a mângâiat, numai de când este în părţile noastre, reve- 
nit acasă, în spaţiul transilvan! Părintele Gheorghe nu a plecat 
cu mâna goală din lumea aceasta. Braţele lui au fost pline de 
daruri, de spice de grâu cu bob curat cu care s-a dus la Mântui- 
torul nostru lisus Hristos. 

Pot să vă spun că Părintele Gheorghe a fost cel mai bogat 
om din judeţul Covasna. Aceasta este bogăţia cea nepieritoare 
pe care poate un om s-o dobândească în viața aceasta! Mântui- 
torul nostru Iisus Hristos stiți că a mângâiat pe cei bolnavi și pe 
cei necăjiţi din lumea aceasta și, aşa cum S-a întâlnit cu Apos- 
tolii, ucenicii Săi, cu femeia văduvă căreia îi murise fiul și l-a 
înviat, spunându-i: Nz mai plânge!, tot așa şi mamei Părintelui 
Gheorghe, sora Viorica, i-am spus să nu mai plângă, pentru că 
fiul ei n-a murit, ci doarme. Ştiu că l-ar fi dorit să-i rostească o 
rugăciune la căpătâi, dar Dumnezeu a hotărât să-i fie mama la 
căpătâi, să-i stropească faţa cu lacrimile sfinte de mamă. Lacri- 
mile mamei sunt sfinte. 


L.C.: Înaltpreasfinţite Părinte, sunt deosebite, în asemenea 
predici, cuvintele pe care le-ar transmite cel plecat la Ceruri prin 
glasul preotului sau al ierarhului, cum a fost în cazul slujbei de 
prohodire a Părintelui Gheorghe. Atunci v-aţi adresat mamei, 
fratelui, dar şi monahilor, preoților și tuturor credincioșilor. 

Î.PS. Ioan: Da, fratele Nicolae, din același trup, din aceeași 
plămadă, rămâne să rostească mereu mamei sale cuvântul lui 
Hristos: să nu mai plângă, să nu mai fie tristă, căci Părinte- 

le Gheorghe n-a murit, ci doarme. Știu că cei din familie vor 
rămâne, oarecum, o vreme nemângâiați. Părinților și fraților din 
mănăstire cărora le-a fost tată, venind toți de tineri la el, care a 
alergat ca o albină, le-a adus pâine, lor și miilor de oameni, care 
au fost la mănăstire, la hram, și nu numai. 

La căpătâiul lui s-a aflat și Părintele Stareţ Andrei de la Der- 
vent, pe care l-a lăsat să conducă acea mănăstire, să nu se pusti- 
ască. Oare ştie cineva câte drumuri a făcut Părintele Gheorghe 
la Părintele Andrei şi câte drumuri a făcut Părintele Andrei la 
Părintele Gheorghe? Au zburat unul la celălalt. Iară că unul, 
de acum, a dorit să se odihnească după truda lui. Dacă l-am 
întreba acum pe Părintele Gheorghe ce cuvânt le lasă părinţilor 
din mănăstire, le-ar spune: „Rămâneți neclintiţi aici, rămâneţi 
în ceea ce am lucrat împreună cu voi! rageți-mi mereu clo- 
potul, să vă aud că vă duceți la sfânta biserică, că-i primiţi pe 
credincioși cu bucurie, așa cum i-am primit eu!” Ce le-ar spu- 
ne oare Părintele Gheorghe monahilor din eparhia noastră, 
celor pe care i-a cunoscut? Le-ar spune: „Rămâneţi statornici 
în mănăstirile voastre și rugaţi-vă Bunului Dumnezeu pentru 
voi, pentru neam și pentru ţară!” Ce le-ar spune oare părinţilor 
protopopi din eparhia noastră, preoţilor pe care i-a cunos- 
cut? Cred că și lor le-ar spune: „Păstraţi credinţa strămoșească 
neclintită, rugaţi-vă și propovăduiți Evanghelia lui Hristos!” 
Ce le-ar spune oare colaboratorilor, directorilor, oamenilor 
de stat, primarilor care au fost mereu lângă el? Cred că ar avea 
cuvânt şi pentru ei, spunându-le: „Conduceţi pe mai departe 
poporul în pace și în linişte, iubiţi Biserica și pe Dumnezeu!” 

Ce ne-ar spune nouă tuturor? Cred că în ceasul plecării, 
Părintele Gheorghe ne-ar fi spus: „Nu mai plângeți, nu mă 
plângeţi, mă duc la Dumnezeu, mă voi întâlni cu tatăl meu, cu 
strămoșii mei și cu atâţia și atâţia sfinți pe care i-a dat neamul 
nostru românesc!” Și ce ne-ar mai spune? „lubiţi-vă, nu vă mai 

urâţi, nu mai trăiţi în dezbinare, căci fiecăruia dintre frățiile 
voastre vă va veni rândul întâlnirii cu Hristos și numai iubirea 
curată și sinceră va intra în Împărăţia lui Dumnezeu, căci ea 
este Împărăția Iubirii!” 

Părintele Gheorghe a părăsit Timpul şi a găsit de cuviință 
să intre în veșnicie. Oare cineva dintre noi dorește să rămâ- 
nă mereu în Timp, sau dorește totuși să pășească în veşnicie? 
Părintele Gheorghe a lăsat ceasornicul să se oprească și a intrat 
în veșnicie. Fericit este omul care intră în veșnicie cu brațele 
pline de roade duhovnicești din viața aceasta! 


L.C: Îmi amintesc, Înaltpreasfinţite Părinte, că atunci aţi 
făcur referire și la istoria locurilor pe care se află Mănăstirea 
Valea Mare. 

ÎPS. loan: Pe locul acela unde este aşezată mănăstirea, în 
timpul voievodului primei Uniri, a lui Mihai Viteazul, s-au dat 
bătălii, au murit oșteni și am spus atunci că eu cred că, în seara 
aceea, un mare voievod și o oştire românească îl vor aștepta pe 
Părintele Gheorghe, dându-i cuvenita cinste unui român care 
s-a rugat, care a lăcrimat pe pământul oștenilor români căzuţi 
pentru dreptatea şi unitatea românilor. Când a ridicat Părinte- 
le Gheorghe biserica mănăstirii, lângă cruce, a pus să stea per- 
manent acolo steagul tricolor românesc. Unul dintre prietenii 
săi, om al condeiului şi ziarist de seamă, a scris o dată, într-un 
ziar, un articol numit „Mănăstirea cu tricolor”, Poate că Dum- 
nezeu nu l-a lăsat să termine mănăstirea, pentru că l-a chemat 
să mai ridice o mănăstire cu tricolor pentru români, în Rai. De 
aceea i-am dat atunci cel mai înalt rang românesc, tricolorul 
nostru sfânt, spunându-i că de va ajunge cu bine la Dumne- 
zeu, în Raiul bucuriei Sale, îi dau poruncă să înceapă și acolo o 
mănăstire și să pună alături de crucea lui Hristos, pe vârful ei, şi 
tricolorul românesc, ca să se adune acolo toţi românii din Rai. 

L.C.: Îmi aduc aminte că atunci, după predică, chiar Înalt- 
preasfinţia Voastră i-ați acoperit trupul neînsuflețit cu steagul 
nostru tricolor și aţi spus că Părintele Gheorghe și-a pregătit 
din timp locul unde să odihnească, între cele trei sfinte alta- 
re ale mănăstirii. Apoi aţi arătat mulțimii îndoliate adunate în 
curtea mănăstirii o fotografie mare cu chipul Părintelui Gheor- 
ghe zâmbind și privind cu blândeţe. 

Î.PS. loan: Am spus atunci că Părintele Gheorghe nu este 
acela care se află aşezat în fața noastră (în sicriu), ci cel care ne 
priveşte din fotografie și care rămâne senin, blând, deschis și 
bun cu toată lumea. Așa să rămână și în sufletele noastre! 


În Transilvania, a fi ortodox este sinonim 
cu a fi român 


L.C.: Înalrpreasfinţire Părinte, sunteţi născut în 'Transilva- 
nia, sunteți ierarhul Episcopiei Ortodoxe a Covasnei și Har- 
ghitei, cunoaşteţi bine istoria acestor meleaguri, de aceea vă 
rog să-mi răspundeți la întrebarea: Ce înseamnă a fi ortodox în 
Transilvania? 

Î PS. loan: În Transilvania, a fi ortodox este sinonim cu a îi 
român. Așa şi-au păstrat înaintașii noștri identitatea lor naţio- 
nală, sub aura aceasta ortodoxă: român-ortodox. Sau dacă spu- 
neai, în Transilvania, ortodox, se ştia că este automat român, 
având în vedere celelalte confesiuni cu care trăim aici. Aș putea 
spune că Ortodoxia a marcat atât de puternic conștiința româ- 
nilor, încât, cel puţin în părțile acestea ale Covasnei și Harghi- 
cei, a fost un scut de apărare al identităţii noastre. Până astăzi, 
vedem biserici și localități unde s-au păstrat biserici şi au fost 
preoți neîntrerupt în decursul timpului; acolo s-au păstrat și 
credinţa, și graiul nostru românesc. Acolo unde, din cauza 

vitregiilor vremurilor, preoţii au fost alungaţi, acolo nu mai 
avem astăzi nici grai, nici limbă românească. 

Avem și astăzi localităţi în care credincioșii noştri români 
ortodocși și-au pierdut limba, şi-au pierdut graiul, nu mai gră- 
iesc între ei în limba mamei, ci grăiesc într-o limbă străină. 
Dar ei vorbesc cu Dumnezeu în limba română, adică în bise- 
rică, cultul fiind în limba română. Așa că Hristos, prin Evan- 
ghelia Sa, și acestor comunități le vorbeşte tot în limba româ- 
nă. Se roagă în limba română. lată ce a însemnat Ortodoxia, 
ce a însemnat credința noastră, păstrată în decursul timpului! 
Nu numai pentru relaţia interumană în comunitate, chiar dacă 
acolo relaţiile și comunicarea s-au făcut, cum am spune, într-o 
limbă străină, dar totuși, totuși... ei și astăzi sunt români, şi vor 
rămâne cât vor trăi pe pământ. Chiar dacă vorbesc cu vecinii 
într-o limbă străină, mi-au spus: „Părinte, noi cu Dumnezeu, 
cu Maica Domnului și cu sfinţii o să vorbim numai în limba 
și în graiul nostru românesc!” Dacă în aceste mici comunități 
se poate vedea ce a însemnat păstrarea credinţei noastre orto- 
doxe, mă gândesc și la nivel naţional, ce s-ar fi întâmplat dacă 
noi nu ne-am fi rugat, în biserică, în graiul nostru românesc, 
în confesiunea noastră ortodoxă. Mă întreb și vă întreb: Ce 
am fi noi astăzi? Pentru că dacă un popor nu are câteva valori 
importante, de care să se țină și pe care să-și clădească viaţa, 
acel popor este alunecos, alunecă, și avem, din nefericire, atâtea 
exemple pe planetă, când unele popoare și-au pierdut credin- 
ţa și, în mod firesc, a urmat pierderea identității naționale... În 
acest caz nu mai putem vorbi de o naţiune, de un popor unit 
în jurul unor concepte și valori fundamentale, ci vorbim de un 
amalgam, de o unire a mai multor culturi care nu mai dă iden- 
titatea aceea profundă ce a fost înainte. 


L.C.: judeţele Covasna și Harghita sunt în acest pericol? 

ÎPS. loan: În mod cert, pentru că timp de o mie de ani, cea 
mai frământată istorie din Transilvania a fost aici, în arcul car- 
patic, în partea de sud-est a Transilvaniei. Aici, unde cei care au 
venit după noi au fost mai puternici, iar sabia n-a tăiat doar bra- 
vul românului, și iată, vedem că, de multe ori, i-a tăiat și limba, 
i-a tăiat și graiul. De aceea, în unele localități, chiar în perioa- 
de recente, am putea aminti perioada, de exemplu, din timpul 
celui de-al Doilea Război Mondial, după Dictatul de la Viena, 
când mulți români din această parte au trecut Carpaţii, spre 
Moldova sau "Țara Românească, când mulți preoți au fost alun- 
gați. Multă vreme au rămas numeroase biserici pustii. Iată, eu, 
când am venit în această parte de țară, am găsit biserici în care 
nu se mai slujise de 65 de ani! S-a observat că a lipsit ceva din 
localitatea aceea. Acolo deja credincioșii vorbesc într-o limbă 
străină și în casă, și cu vecinii ș.a.m.d. lată de ce este important 
să ne menţinem credinţa noastră moștenită din strămoşi! 

Din nefericire, lumea ortodoxă este destul de mică. Astăzi, 
când vorbim de un sistem planetar de 6,5 — aproape 7 miliar- 
de de oameni, ortodocșii suntem în jur de două sute și ceva de 
milioane; deci foarte puţini, adică suntem după virgula mili- 
ardelor. De aceea, aici, în spaţiul acesta răsăritean, s-a păstrat 
încă această credința ortodoxă și se pot observa următoarele: 
popoarele ortodoxe, care au avut credința neîntreruptă, au și 
astăzi păstrat un pronunţat caracter de identitate națională. A 
se vedea Rusia: Biserica Rusă de astăzi este foarte înfloritoare, 
este depozitară a unei deosebite Ortodoxii. Iată, Grecia, la fel, 
este inconfundabilă. Atât credința ortodoxă a Greciei, cât și 
cultura ei inconfundabilă sunt păstrate toate în contextul cre- 
dinţei care în decursul secolelor s-a păstrat așa, venită după rân- 
duielile apostolice. Așa ca și biserica noastră, nu? Noi, ca Bise- 
rică Ortodoxă, suntem o Biserică Apostolică, deci avem prime- 
le semănături ale cuvântului lui Dumnezeu, primele semințe 

ale cuvântului lui Dumnezeu aruncate în spaţiul nostru româ- 
nesc de un Apostol. 


L.C.: Înaltpreasfințite Părinte, cum este trăită astăzi Ortodo- 
xia în comunitățile din Covasna și Harghita? Cum se aduce jert- 
fa preotului și a credinciosului ortodox român din aceste zone? 

Î.PS. loan: V-aş răspunde tot printr-o întrebare. Ce părere 
aveți despre un tânăr care de curând și-a luat doctoratul în Teo- 
logie și a venit la mine și mi-a cerut o parohie din eparhia noas- 
tră? l-am oferit o parohie de 46 de familii. Este greu de înțeles, 
nu-i așa? lată, un teolog vine și slujește la o biserică unde are 46 
de familii. Sau un alt teolog care a venit și mi-a cerut tot așa, O 
parohie, și i-am dat o parohie care are 48 de credincioşi. Numai 
atât! Deci cel cu doctoratul a luat 46 de familii, iar cel care nu 
avea încă doctoratul a luar parohia cu 48 de suflete. Acum vă 
întreb, fără a încerca să arunc o umbră asupra altor profesii, 
credeţi că un medic s-ar duce la un dispensar unde ar avea 46 
de familii sau 48 de suflete? Din nefericire avem comunități de 
o mie, de două-trei mii de oameni și nu au medic. lată, preotul 
se duce și pentru o turmă așa de mică, deci deocamdată, zic eu, 
din mila lui Dumnezeu, avem studenți, avem tineri ce înțeleg 
care este rolul și valoarea ființei umane. La noi aici, în Covasna 
și Harghiza, oarecum se aseamănă viața preotului cu pilda ace- 
ea pe care a spus-o Mântuitorul că păstorul a lăsat 99 de oi și 
s-a dus și a căutat oaia cea pierdută. Așa că și în eparhia noas- 
tră, încă de la înființare, am avut această perspectivă și ampren- 
ta acestei parabole rostite de Hristos, că eu n-am fost trimis la 
o turmă cu 99 de oi, ci m-a trimis Dumnezeu să caut o singură 
oaie, oaia rătăcită printre străini, care sunt puținii noștri cre- 
dincioși risipiţi aici prin crestele Carpaţilor! 

L.C.: Dar, Înaltpreasfinţite Părinte, Episcopia Ortodoxă 
a Covasnei și Harghitei ce le oferă acestor oameni, mai ales 
românilor, care sunt atât de puţini? 

ÎPS. Ioan: În primul rând este satisfacția slujirii şi, cum se 
spune, aș repeta raportul acesta din parabolă, că mare bucurie 
este în cer pentru un păcătos care se întoarce! Deci un păstor se 
bucură mai mult atunci când găsește oaia cea pierdută și rătă- 
cită decât de cele 99. Prin urmare există încă această credință 
şi bucurie că ai găsit oaia cea pierdută. Gândiţi-vă că am găsit 
parohii în care nu s-a slujit, cum vă spuneam, de mai bine de o 
jumătate de secol! Ei! Câtă bucurie poate să aibă în sufletul lui 
acel preot care vede că a tras clopotul ce n-a mai fost tras de... 60 
de ani și vin albinele! Stupul cu albine n-a îngheţat, n-a murit. 
Credincioşii vin unul câte unul, auzind dangătul clopotului. 

Mă gândesc și pentru mine, și pentru ei că aceasta este o 
bucurie sfântă care ne ţine aici. De altfel, nu putem spune că în 
toată această eparhie, dacă sunt maximum zece parohii, din o 
sută de parohii care s-ar putea întreține pe ele, și să-şi întrețină 
puţin și preotul, și cheltuielile pe care le au acolo. Restul, din 
mila lui Dumnezeu, cum putem să ne gospodărim, preoții mai 
și lucrează, sunt gospodari. Mai avem noroc cu Fondul Central 
Misionar, de unde primim un pic de mângâiere pentru preoții 
pe care-i avem aici. Sunt şi ei oameni cu greutăți, cu familie, cu 
copii. Gândiţi-vă că sunt preoți care își duc, în fiecare zi, copiii 
la distanțe mari, la școală, pentru că nu în toate localitățile mai 
sunt şcoli în graiul nostru românesc. Şi atunci eu caut, încet-în- 
cet, să-i apropii, în timp, de anumite zone, unde ar putea şi 
copiii lor să aibă acces la şcoală. Însă, cu mila lui Dumnezeu, 
încearcă și ei să-și educe copiii atât în spiritul credinței, cât şi în 
alte profesii. De exemplu am un preot care are trei copii și toți 
trei sunt la Medicină. Dacă ați vedea palmele, mâinile tatălui 
lor! Sunt crăpate de muncă, însă de muncă cinstită. Slujeşte la 
alrarul lui, iar peste săptămână muncește în gospodărie, şi iată, 
are trei copii la Medicină! Şi mai sunt şi alţii... 

Așa că, din mila lui Dumnezeu, încercăm să-i ajutăm. Acord 
mai multe burse copiilor care sunt la facultăţi, știind în ce situ- 
ații se află părinţii lor. Așa se face că am școlarizat până acum 
peste 300 de copii. Nu toți sunt preoți, dar o parte din ei sunt 
preoți. Când am venit aici, am găsit numai cinci preoți născuți 
în această zonă, restul erau veniţi din alte părți. Acum, din mila 
lui Dumnezeu, am mai puţin de zece preoți din altă parte, iar 
ceilalți toți sunt din această zonă, și până acum, din mila lui 
Dumnezeu, nici unul nu mi-a cerut dezlegare, să spună: „Părin- 
te, dați-mi dezlegare să plec într-o altă eparhie!” Stau aici cu 
părinţii lor, cu familiile lor și sunt legați de această zonă. 


Eu n-am văzut Basarabia, 
nu din cauza gardului de sârmă ghimpată, 
ci nu am văzut-o din cauza unor ordine 


L.C.: Înaltpreasfinţite Părinte Arhiepiscop, în aprilie 2012, 
la Centrul Ecleziastic de Documentare „Mitropolit Nicolae 
Colan” din Sfântul Gheorghe, v-aţi întâlnit cu un grup de basa- 
rabeni, profesori și studenți de la Universitatea B.P. Hasdeu din 
Cahul, Republica Moldova. Aţi mărturisit că vă bucuraţi foar- 
te mult de prezența basarabenilor și v-aţi întreţinut cu invitații 
din Basarabia. Ați aflat atunci că una dintre profesoare, Ioana 
Axentii, cercetează activitatea Episcopului Justinian Teculescu, 
pe când a fost ierarh de Cahul, între 1926 și 1932. 

ÎPS. loan: Da, i-am mulţumit cu bucurie că studiază acti- 
vitatea Episcopului Justinian Teculescu, născut pe teritoriul 
eparhiei noastre, în Voineştii Covasnei. Partea culturală a scă- 
pat de lanţuri, pe când elementele politice încă sunt încătușate. 
Dar, din mila lui Dumnezeu, după 1989 graiul, cuvântul, cul- 
tura s-au descătușat. Știm că întotdeauna elementul de.cultu- 

ră a fost vectorul care a tras după el civilizația unei țări, unor 
popoare. Așa cum cercetătorii din zona noastră cercetează 
viața şi activitatea unor personalități născute pe aceste melea- 
guri, sunt interesate și de locurile unde au activat, este bine că 
şi pe acele plaiuri există cărturari cu asemenea preocupări. Mă 
bucur că se realizează astfel de conexiuni! Oamenii de cultu- 
ră pot reface spaţiul cultural românesc comun cu toată pro- 
blema aceasta. Oricât ar fi fost acel gard de sârmă ghimpată, 
gros cât brațul meu, tot îl mănâncă rugina într-o zi. Întotdeau- 
na s-a văzut, în decursul istoriei culturii și civilizaţiei lumii, că 
țăranii sunt oameni sfinți. Ei, săracii, cu sudoarea lor au sfințit 
pământul, însă oamenii de cultură sunt chemaţi, într-o ţară, 
într-o civilizaţie, să sfinţească văzduhul, cerul ei, de aceea zic 
eu că aceste interconexiuni sunt extraordinare. Sârma aceea 
ghimpată a fost mult mai penetrantă decât zidul comunist care 
a fost mult mai opac. Eu n-am văzut Basarabia, nu din cauza 
gardului de sârmă ghimpată, ci nu am văzut-o din cauza unor 
ordine. După 1989, la o întâlnire colegială, la mai mulți ani 
de la terminarea liceului, în vorbirea mea, am mulțumit profe- 
sorilor pentru ce ne-au învăţat și pentru că nu ne-au terorizat 
niciodată. Profesorii mei de liceu nu ne-au terorizat niciodată, 
deși dirigintele meu mi-a spus că în caietul lui de observaţii, 
în dreptul numelui meu, printre alte caracterizări despre mine, 
scria: „Lânăr ce frecventează biserica.” În sfârșit, profesorii nu 
ne-au obstrucţionat, adică, dacă eu credeam în Dumnezeu, în 
loc de zece să-mi dea șapte. Le-am spus atunci profesorilor de 
istorie că îi iert pentru că nu ne-au vorbit de Basarabia: Vă iert, 
știu că n-aţi avut voie să ne spuneți despre Basarabia, că acolo 
trăiește sânge românesc, vă iert că nu ne-aţi spus despre istoria 
lor! L-am iertat pentru că mi-am dat seama prin ce ar fi trecut 
dacă ne-ar fi spus atunci despre Basarabia. 

L.C.: Vă rog să ne vorbiţi despre credința basarabenilor și 
despre felul cum vedeți în continuare legătura dintre românii 
de pe cele două maluri ale Prutului. 

Î.PS. loan: Sunt atâtea personalități care s-au născut din- 
colo de Prut, în Basarabia, și au venit aici... Ar fi bine, cât se 
poate, să avem o listă, pentru că nu este, cred, o localitate mai 
importantă, un oraș mai important, unde să nu fie așezat vre- 
un cuib, vreun grup de basarabeni. Știu că atunci, în 1940, 
când s-a dat ordin de plecare din Basarabia, cât de atent, cât de 
minuţios a organizat statul român retragerea... N-a fost familie 
din Basarabia, plugar, învățător, medic, fiecare a fost trecut pe 
listă și a trecut frontiera, ba chiar a și știut în ce localitate plea- 
că. Am prins și eu oameni mai în vârstă care au fost refugiați. 
Vă spun că a fost de admirat credinţa lor. Au adus cu ei un 
plus de valoare spirituală și de la început s-au lipit lângă bise- 
rică. Au fost mereu lângă biserică, pe unde au ajuns. De aceea 
consider că sunt importante cercetările din domeniul științei, 
medicinei ș.a.m.d., dar sunt tot atât de importante și cercetă- 
rile legate de spiritul unei naţiuni. Se îmbolnăvesc oamenii. Se 
îmbolnăvesc și copacii, dar, mai presus de bolile acestea indi- 
viduale, este foarte grav când se îmbolnăvește o națiune. lată, 
noi am fost separați, ca și când am fi fost doi plămâni: unul a 
respirat aer din Carpaţi și celălalt a respirat aer dintre Prut și 
Nistru, dar nu s-au despărţit. Cei doi plămâni au hrănit fiinţa 
națională. Prin ce au trecut basarabenii și prin ce am trecut și 
noi, mai ales în Transilvania! În 1940, după ce au venit ungu- 
rii, pe un cântăreţ bisericesc dintr-un sat de aici, Mărtănuș, l-au 
tăiat ungurii bucăți, l-au aruncat pe gunoi și trei zile nici nu 
i-au lăsat să-l îngroape. Deci au fost atrocități de mare anvergu- 
ră, dar noi le-am trăit aici, basarabenii le-au trăit aproape două 
sute de ani cu intermitențe, dar noi, în Transilvania, le-am trăit 
800 de ani. Gândiţi-vă cum se mai întâmplă că avem în spaţiul 

transilvan oameni care mai vorbesc românește, care mai au cul- 
tură română! Uitaţi-vă, de exemplu, prin 1910-1911, bunicul 
meu s-a dus la școală. Într-un sat românesc din Transilvania, la 
școală, era învăţător maghiar. Când a venit bietul copil acasă, 
scria cuvinte ungurești. L-au lăsat părinţii un an, l-au mai lăsat 
încă un an și gata, a rămas cu două clase, că nu l-au mai lăsat să 
meargă la școală maghiară. Așa a rămas cu două clase și toată 
viața a semnat cu două litere. Deși cu puţine clase, părinţii mei 
m-au învăţat să vorbesc româneşte. 


L.C.: Înalrpreasfinție Părinte, cred că oricine vă aude sim- 
te că aceste cuvinte despre fiinţa neamului nostru românesc le 
spuneți din inimă, nu din cărți. Vă rog să ne mai vorbiţi despre 
apărarea ființei naţionale. Ce sfat ne dați în această privință 
pentru viitor? 

Î.PS. loan: Trebuie să privim înainte, că, dacă ne uităm numai 
în urmă, ne vom împiedica pe cărarea istoriei! Ne uităm în 
urmă ca să știm ce am fost și cum suntem, dar realizarea unității 
naţionale și spirituale a românilor nu se face decât privind îna- 
inte. Dacă ne tot întoarcem, s-ar putea să rămânem cu gâtul 
strâmb. Și arunci ce popor ar fi acela cu gâtul strâmb, sucit? Nu 
așa ne-a făcut Dumnezeu! Voința lui Dumnezeu este să fim toți 
împreună. Dumnezeu ne-a pregătit, în Rai, tuturor românilor 
un loc. Pentru toți Dumnezeu a pregătit un colț de Rai. Acolo 
este un tricolor românesc, unde toți românii se strâng laolaltă. 

Să revenim la fiinţa neamului nostru românesc. "Trebuie ca 
toate celulele ființei naţionale să pulseze către un ţel. Este o tra- 
gedie când se îmbolnăvește un popor, fiinţa unui neam! Trebu- 
ie să ne ferim să ni se îmbolnăvească fiinţa, adică să nu ne urâm 
unii pe alții, pentru că dispare acel popor în care îşi face casă ura. 
Trebuie să ne iubim mai mult! Dacă se vorbea, în 1859, de seca- 
rea Milcovului „dintr-o sorbire”, să ne ajute Dumnezeu să secăm 

și Prucul într-o zi, dar eu nu l-aș seca, ci l-aş mângâia, l-aș bine- 
cuvânta, pentru că Prutul este o binecuvântare a spaţiului româ- 
nesc! Când vorbesc despre spaţiul nostru românesc, eu pome- 
nesc de multe ori, în predicile mele, cuvintele lui Eminescu „De 
la Nistru pân la Tisa / Din Hotin până la Mare” Acestea sunt 
cele patru puncte cardinale marcate de Eminescu, sunt borne de 
spiritualitate peste care nu va putea să treacă nimeni. Nimeni nu 
ne va face vreodată imaginea în lume. Noi ne facem imaginea 
în lume. Chiar dacă nu avem nu știu ce superinstitute de cer- 
cetări, lumea de astăzi caută oaze de moralitate, caută țări unde 
sunt popoare morale; acesta va fi aurul generaţiilor viitoare! Nu 
aurul va avea valoare. Cei care vin după noi, peste câțiva ani, vor 
arunca aurul pe străzi și vor căuta aurul unei credințe cu adevă- 
rat în Dumnezeu și moralitatea. 


Primii ctitori ai Mănăstirii Lainici au fost, întâi, 
Bunul Dumnezeu și, în al doilea rând, râul Jiu 


L.C.: Înaltpreasfințire Părinte, știm că ați viețuit la Mănăs- 
tirea Lainici. V-am ruga să ne spuneţi, pentru început, câteva 
cuvinte despre istoria acestei mănăstiri. 

Î.PS. loan: Mănăstirea Lainici a fost în decursul timpului o 
punte de legătură între Transilvania și Ţara Românească. Din 
tradiția orală păstrată în lumea monahală din nordul Gorjului, 
ştim doar că ucenici de-ai Sfântului Nicodim au urcat pe Jiu şi 
au căutat locuri de sihăstrie. 

Foarte mulți oameni, mai ales istorici, ar fi interesați să afle 
care au fost primii ctitori ai acestei mănăstiri. ÎN-o să-i găsească 
niciodată consemnați într-un hrisov! Aș putea spune că primii 
ctitori ai acestei mănăstiri au fost, întâi, Bunul Dumnezeu și, în 
al doilea rând, râul Jiu, care a fierăstruit în decursul milenii- 

lor munţii, făcându-și loc să se întâlnească cu râurile din Țara 
Românească. Așa, fierăstruind munţii, Jiul a creat acel loc în 
care Dumnezeu a rânduit să se aprindă o candelă de spirituali- 
tate creştinească acolo, în munți. 


L.C.: Când a ajuns Înaltpreasfinţia Voastră, prima dată, la 
Mănăstirea Lainici? 

Î.PS. loan: Eu am ajuns la această mănăstire la sfârșitul seco- 
lului al XX-lea, și anume într-un noiembrie 1979, când, pentru 
prima dată în viaţa mea, îmi luasem câteva zile libere și am vizi- 
tat Mănăstirea Tismana. Apoi am ajuns și la Mănăstirea Lai- 
nici. Așa se face că, începând cu ianuarie 1980, deja deveneam 
un fiu duhovnicesc al Mitropoliei Olteniei. Din 1980 până în 
1994 am trăit în acest spațiu binecuvântat de Dumnezeu de la 
poalele Carpaţilor, respectiv din nordul județului Gorj. 


L.C.: Cunoaștem că aţi fost la început inginer, ceea ce desi- 
gur v-a ajutat și în viața de mănăstire. Aţi restaurat obiective 
religioase importante. Vă rog să ne vorbiţi despre acest aspect. 

Î.PS. Ioan: Viaţa mea de la această mănăstire a fost împletită 
cu activităţile pe care le desfășuram în restaurarea mănăstirilor 
și a unor biserici din Arhiepiscopia Craiovei. Așa se face că întâi 
aici, la Mănăstirea Lainici, am găsit clădirea dinspre Jiu ridicată 
într-un anumit stadiu, însă trebuia acoperită și trebuiau execu- 
tate lucrările în interiorul ei. Pentru a-i da o formă mai gorjă- 
nească, i-am construit şi pridvorul de lemn, din față, de la intra- 
re. Apoi, încet-încet, am început lucrările de salvare, oarecum, 
a bisericii vechi din cadrul mănăstirii. Biserica era acoperită cu 
șindrilă și se afla într-o stare destul de avansată de degradare, 
pictura ei fiind pusă în pericol. Așa am început a reface în tota- 
litate atât acoperișul de la turnul bisericii, cât și acoperișul alta- 
rului, al naosului și al pronaosului. S-a folosit tablă de cupru, 
lucru foarte riscant în acele vremuri, pentru că nu prea era îngă- 

duit ca un asemenea material prețios să fie pus pe biserici. Îmi 
aduc aminte că, pentru a nu părea un acoperiș aşa de strălucitor, 
într-o seară, împreună cu părinţii de la mănăstire, ne-am sfătu- 
it cum să facem să nu avem cumva probleme în sensul acesta. 
Mănăstirea fiind așezată pe marginea drumului, treceau mereu 
delegații de la București care se interesau de soarta minerilor și a 
producţiei de cărbune din Valea Jiului. Ne-am hotărât ca în iar- 
nă să punem tabla de cupru pe zăpadă, s-o ungem cu apă în care 
am pus puţin vin, ca să coclească, ca să patineze, ca în primăva- 
ră, când urma să punem această tablă pe biserică, să apară ca un 
fel de tablă ruginită și să nu se observe că noi o acoperim cu o 
tablă de o asemenea calitate. Și, cu ajutorul lui Dumnezeu, cu 
meșteri locali din părțile Gorjului, ne-am apucat de treabă. S-a 
terminat lucrarea într-un timp relativ scurt și așa s-a salvat pic- 
tura. După ce eu am plecat de acolo, părinţii din mănăstire au 
restaurat și pictura care este astăzi reprezentativă pentru ceea ce 
înseamnă pictura din părţile de nord ale judeţului Gorj, respec- 
tiv, [ara Românească. 

În paralel cu activitatea mea de restaurare și de construcţie 
a altor biserici și mănăstiri din eparhie, ascultare ce o primisem 
de la Mitropolitul Olteniei din acea vreme, Înaltpreasfințitul 
Nestor Vornicescu, s-au început lucrările pentru o nouă clădire, 
o nouă stăreţie, deoarece stăreţia veche făcută din lemn era într-o 
stare de degradare avansată. Spre surprinderea mea, deși doream 
să facem doar o mică adăugire, autorităţile din acea vreme, fiind 
de neam gorjănesc, de neam de ctitori, ne-au îngăduit să con- 
struim acea nouă stăreţie tot în stilul celei vechi, cu pridvor gor- 
jănesc, cu elemente de la stâlpii de susţinere ai pridvorului, cu 
elemente luate din tradiţia și din arhitectura gorjănească. 


L.C.: În această perioadă când aţi restaurat și ați construit 
biserici și mănăstiri, aţi studiat și Teologia, aţi fost student la 
Facultatea de Teologie din Sibiu. 

Î.PS. loan: Da, înainte de 1989, am reușit, cu foarte mare 
greutate, să mă înscriu la Seminarul Teologic din Craiova, peri- 
oadă în care am restaurat biserica din incinta Seminarului, fiind 
elev acolo, finalizând şi alte lucrări în cadrul Seminarului Teolo- 
gic. În anul 1986 am intrat la Facultatea de Teologie din Sibiu. 
În vacanțe și la sfârșit de săptămână, când plecam de la Facul- 
tate, cât şi în timpul anului, coordonam activitățile de restau- 
rare la bisericile și mănăstirile din Oltenia. Însă au venit și vre- 
muri de deschidere, şi astfel, în 1990, terminând Facultatea de 
Teologie, la | august am fost călugărit, la Liturghia de la miezul 
nopţii, chiar în bisericuța veche a Mănăstirii Lainici. Dar, îna- 
inte de călugărie, s-a pus piatra de temelie pentru ridicarea unei 
biserici reprezentative pentru această mănăstire. Așa se face că, 
după terminarea studiilor de teologie, Mitropolitul Nestor Vor- 
nicescu mi-a spus: „Frate loane, să mergi la Mănăstirea Lainici şi 
să faci acolo o biserică!” Nu mi-a dat nici un proiect, doar mi-a 
dat această poruncă să zidesc acolo o biserică, și bineînțeles că 
am început, fără a avea un proiect, fără a avea alte documentaţii 
și fără surse financiare asigurate. Mitropolia ne-a ajutat cu câțiva 
bani pentru săpături și puţin la partea de demisol, iar după ace- 
ea, mai ales după ce am devenit și stareţul mănăstirii, Mitro- 
polia n-a mai trimis nici un ban. Totul s-a făcut cu bani de la 
credincioșii ce au trecut pe acolo. De la Stat nu s-a mai primit 
nimic. Cel puţin până la ridicarea ei nu s-a primit nici un leu. 
Probabil mai târziu, actualul părinte stareț Ioachim a mai pri- 
mit ceva bani pentru alte lucrări din incinta mănăstirii, dar până 
la punerea crucii pe biserică n-au fost ajutoare de la Stat, ci au 
fost doar banii credincioşilor care treceau pe acolo. 

Îmi amintesc că într-una din zile, după ce m-am întors în 
vacanţă de la lerusalim, a intrat în curtea mănăstirii o familie 
de francezi care ne vizita țara. S-au oprit şi aici, iar eu le-am pre- 
zentat mănăstirea. Au rămas foarte impresionați atât de biserica 

veche, cât și de biserica nouă care se construia. Ne-am despărțit 
și ei și-au văzut de drumul lor mai departe. Dimineaţa, înain- 
te de a începe muncitorii lucrul, ieșeam din chilie și intram în 
pridvorul bisericii vechi, unde îmi făceam și eu o mică rugăciu- 
ne, pentru că nu puteam să stau la întreaga slujbă de dimineață. 
Intram doar la Liturghie, la Sfinte Dumnezeule, când dădeam 
drumul muncitorilor să mănânce. Atunci, de la Sfnze Dum- 
nezeule şi până la Axion, în perioada aceea, intram și eu la 
Liturghie. Dar, dimineaţa, în zori de zi, mergeam în pridvorul 
mănăstirii să mă întâlnesc cu Dumnezeu, cerându-l să-mi dea 
har și putere să pot duce mai departe cele încredințate aici. Nu 
la multă vreme, într-una din dimineţi, trecând de la chilia mea 
spre bisericuța veche, văd, după poartă, un obiect, ceva alb, care 
mi-a atras atenţia, şi m-am îndreptat spre obiectul acela alb, să 
văd ce este. Era un plic și pe el scria, în franceză, „Pentru părin- 
tele loan”. Oarecum eram destinatarul acelui plic și l-am des- 
făcut. În el era o importantă sumă de bani. Erau franci fran- 
cezi. Ei au trecut noaptea, mult după miezul nopţii, pentru că 
până la două-trei noaptea încă era slujbă la biserică. Deci poar- 
ta era închisă, nemaifiind nimeni pe acolo. Pe la ora aceea, ei au 
trecut, îndreptându-se spre țara lor, și au aruncat peste poartă 
acest plic, cum vă spuneam, cu o importantă sumă de bani. lată 
de la ce depărtare a trimis Dumnezeu pe cineva să ne ajute! 
Sunt multe a le grăi despre cei care au contribuit, într-un fel sau 
altul, nu numai la ridicarea bisericii, ci și la alte lucrări impor- 
tante care s-au făcut la Mănăstirea Lainici. 


L.C.: Ar fi interesant pentru cititori, Înaltpreasfinția Voas- 
tră, să ne spuneţi, dacă vă amintiţi, câteva fapte sau întâmplări 
deosebite din timpul construcţiei bisericii. 

Î.PS. loan: Locul unde s-a găsit amplasamentul bisericii noi 
era într-o parte mai joasă a mănăstirii, pentru că terenul este des- 


334 PE CĂRAREA RAIULUI 


tul de îngust, între munți, și îmi aduc aminte că atunci când am 
făcut primele săpături pentru cemelia bisericii, am găsit bucăţi 
de material din veșminte preoțești, ceea ce înseamnă că această 
biserică a fost zidită pe mormintele unor călugări din vechime 
care au fost înmormântați acolo. Prin urmare, locul a fost hără- 
zit de Dumnezeu pentru a fi zidită această biserică peste mor- 
mintele călugărilor, preoților și viețuitorilor din această mănăs- 
tire, ca osemintele lor, rămășițele lor pământești să fie protejate, 
să nu fie profanate. Să asculte și ei, de acolo, cu dor, sfintele sluj- 
be şi să stea în biserica aceasta până la învierea morţilor. 

Tot în această perioadă mi-am făcut și studiile la Ierusalim, 
dar am avut grijă ca și actualul părinte stareț să meargă și el să 
facă Facultatea de Teologie la Craiova. Chiar îmi spunea: „Părin- 
te stareţ, cum va fi, că lucrări mai sunt de făcut? Sfinţia voastră 
sunteţi la Ierusalim, doar în vacanțe veniţi acasă, cum va fi să fiu 
şi eu la Teologie?” I-am spus că acum este momentul, când Dum- 
nezeu a vărsat mult har peste locul acesta și ne va ajuta să facem 
şi biserica, să facem şi Teologia. Într-adevăr, așa a fost. De multe 
ori veneam de la Ierusalim acasă doar pentru trei zile. Unii buni 
credincioși îmi plăteau biletul de avion, ca să pot veni până aca- 
să, să le spun muncitorilor ce să facă pentru câtre trei-patru luni 
de zile și ca să aibă ce lucra. Eu plecam în octombrie și le lăsam 
de lucru până prin noiembrie, când venea frigul. Bineînţeles că 
după sesiunea mea de examene de la Ierusalim, din ianuarie-fe- 
bruarie, mai fugeam câteva zile acasă și le dădeam de lucru până 
la sfârşitul lunii iunie, când veneam de la Ierusalim și atunci, în 
perioada de vară, angajam oameni foarte mulți şi lucram în trei 
luni de zile cât alții într-un an de zile. Iată cum, unde Dumnezeu 
dă binecuvântare, se poate face și școală și se poate ridica și bise- 
rică! Acolo este har și binecuvântare de la Dumnezeu. 


L.C.: Vă rog să ne vorbiţi, Înaltpreasfințite, despre viața 
duhovnicească și despre călugării din Mănăstirea Lainici. 

Î.PS. loan: Aş vrea să vă spun că în anul 1994, când am ple- 
cat din Lainici să zidesc nu o mănăstire, ci mai multe, într-unul 
dintre cele mai vitregite și mai frământate spaţii românești, unde 
nu mai eram chemat să zidesc o singură mănăstire, ci mai mul- 
te biserici și mănăstiri, în Mănăstirea Lainici erau nouă preoți, 
ceea ce era un lucru foarte important. Nouă preoţi ieromonahi 
alături de alți fraţi ce erau în mănăstire însemna că nu ne-am 
ocupat numai de ziduri, ci efectiv s-a zidit și duhovnicește. Eu, 
ca frate și ca unul care dormeam în fiecare noapte într-o altă 
mănăstire, pentru că urmăream foarte multe șantiere, aveam 
duhovnicul meu aici, la Mănăstirea Lainici, pe părintele Cali- 
nic Cărăvan, om cu o viață călugărească, monahicească deo- 
sebită, de o bunătate rar întâlnită. De la el am învăţat să slu- 
jesc Sfânta Liturghie şi alte slujbe cu multă liniște, cu multă 
detaşare față de ceea ce este în exterior și fără grabă. De la dân- 
sul am învățat cum să pășesc în veșnicie. 

Am cunoscut la Mănăstirea Lainici mulți alți părinți, fie- 
care cu darurile lui. Părintele arhimandrit Caliopie Georgescu 
era un om cu o minte luminată. 'Terminase Teologia în peri- 
oada interbelică la București, deci avea cunoștințe teologice 
deosebite, dar cunoştea și administraţia bisericească. Aşa se 
face că eu l-am găsit în acea zonă ca exarh al mănăstirilor. De 
la el am învățat multe din ale vieţii călugărești, povestindu-mi 
mereu despre călugări din secolul al XIX-lea, pe care i-a întâl- 
nit el atunci când a intrat în mănăstire, pe la începutul secolu- 
lui al XX-lea. Îmi vorbea de călugări din secolul al XIX-lea, iar 
călugării aceia i-au povestit lui, la rândul lor, despre călugări 
din secolul al XVIII-lea pe care i-au cunoscut. Așa că mi-a dat 
Dumnezeu această fericită întâlnire și ocazie de a putea să aud 
vorbindu-mi-se în grai viu despre vieţile călugărilor din mănăs- 
cirile noastre inclusiv din secolul al XVIII-lea. 

Am avut această șansă de a face și eu parte dintr-o verigă, 
dintr-un lanţ duhovnicesc de continuitate a vieții monahale la 
noi, în ţara greu încercată, după Al Doilea Război Mondial. 

Mi-l amintesc acum și pe părintele Sebastian lurceac origi- 
nar din Basarabia. Era un foarte bun cântăreț, care aproape 40 
de ani a cântat la strana mănăstirii. De la el am învățat și eu atât 
o parte din cântările psaltice, dar și câteva cântări cu nuanțe 
venite din Est, din muzica de origine slavă. Și astăzi, când, cu 
unele ocazii cânt la strană, cânt Fericirile așa cum le-am învăţat 
de la el, cu cromatismul şi nuanţa melodică slavă. 


L.C.: După cum povestiţi, se vede și se simte, Înaltpreasfinția 
Voastră, că imaginile acestor părinți v-au rămas în suflet, chiar dacă 
au trecut atâția ani. Oare păstraţi în suflet imaginea unui părinte 
despre care puteţi realiza o adevărată carte de monahism? 

Î.PS. loan: Aş aminti pe părintele Nicodim care a trăit sin- 
gur, peste 20 de ani, aproape de Lainici, la Schitul Locurele și a 
salvat acel schit. Lui i-a dat Dumnezeu un mare dar, și anume 
acela că nu auzea. Deci Dumnezeu i-a luat, judecând noi, auzul, 
dar atunci când i-a luat auzul, i-a dat darul sihăstriei, darul de 
a rămâne singur, zicem noi, însă cu Dumnezeu. Vacanţele mele 
de iarnă mi le petreceam la Schitul Locurele, unde la demisol 
locuia părintele Nicodim, iar eu, într-o cameră deasupra dân- 
sului. Îl auzeam cum își făcea Miezonoptica și Utrenia în chilie. 
Îl auzeam citind și cântând, aşa cum putea. Imaginaţi-vă cum 
cânta un om căruia Dumnezeu îi dăruise darul de a nu auzi! 

Eu citeam acolo la schit. Nu aveam curent electric, era iarnă 
și profitam de lumina puţină a soarelui și a zăpezii. Citeam de 
dimineaţa până seara. Una dintre cărţile citite de mine acolo a 
fost Cursul de mistică al Părintelui Stăniloae și multe alte. Îna- 
inte de Sărbătoarea Naşterii Domnului, închideam șantierele 
și le deschideam abia după sărbători, de aceea o parte din vre- 


CONVORBIRI DUHOVNICEȘTI CU [.PS. IOAN AL MUNȚILOR 337 


me o petreceam acolo, alături de părintele Nicodim, care se 
îngrijea să-mi dea și mie o strachină de mâncare. Era un om cu 
o viaţă deosebită. Îmi aduc aminte că într-o primăvară, după 
Sfintele Paști, am plecat cu frații să prăşim, nu știu, porumb 
sau cartofi, acolo în poiana de la Locurele. Fiecare aveam pe 
umăr câte o sapă și părintele Nicodim cobora cu o desagă cu un 
pic de porumb pe care să-l macine la mănăstire. Noi, fraţii, tre- 
ceam prin pădure. La un moment dat auzim o voce. Părintele 
vorbea cu cineva. Și am zis: „Oare cu cine vorbește Părintele?” 
Am ieșit de pe poteca din pădure și l-am văzut. Am stat puţin 
retrași, între copaci, și am văzut că vorbea cu un șarpe. Era pri- 
măvară, șarpele ieșise deja din vizuina lui și traversa drumul 
prin faţa părintelui care avea în mână o bâtă și tot îi spunea: 
„Măi, prostule, du-te de aici, că o să vină cineva și s-ar putea 
să te omoare! Du-te de aici din drum!” Și tot îl împingea uşor 
cu bâta, să plece din drum, nu cumva să vină cineva pe acolo și 
să-l omoare. 


L.C.: lată un atașament deosebit față de animale al călugări- 
lor pustnici! Oare înseamnă și altceva, Înaltpreasfințite Părinte? 

ÎPS. loan: Gândiţi-vă că dacă acest călugăr avea o aseme- 
nea atitudine față de un șarpe, dacă iubea un șarpe, dorind să-l 
ferească de rele, gândiți-vă cât de mult m-a iubit pe mine, când 
mergeam acolo la el, și pe ceilalți frați și pe ceilalți oameni! 
Dacă acest om iubea un șarpe, cât de mult își iubea semenii! 
Și gândiți-vă cât de mul se ruga acolo pentru ei! În fiecare 
an, în toamnă, el mergea la un nepot, căruia probabil îi lăsase 
partea ce i se cuvenea de la părinţi, din părţile Vâlcei, de unde 
era. Apoi prin octombrie venea la Mănăstirea Tismana și făcea 
parastas pentru părinţii lui, pentru înaintașii lui. Avea evlavie 
la Sfântul Nicodim de la Tismana. Purta și el numele Sfântului 
Nicodim, primit la călugărie. 

L.C.: Înalrpreasfinţite Părinte, în perioada cât aţi fost stareţ 
la Mănăstirea Lainici ce bucurii aţi avut sau ce bucurie deose- 
bită ați trăit? 

Î.PS. loan: Am avut ca stareţ o tristă bucurie de a semăna pa- 
tru dintre părinţii bătrâni ai mănăstirii. După ce am fost numit 
stareţ, în noaptea de Sfinţii Patruzeci de Mucenici, la puțină 
vreme, cam la o lună, deja un părinte, dintre cei bătrâni, a fost 
chemat la Domnul. Am avut o stare cu totul deosebită, zicând: 
„Doamne, iată, cum am fost numit stareț, deja pe un părinte 
mi l-ai şi luat! Poate n-o fi un semn bun numirea mea ca sta- 
reț”, m-am gândit eu. Am fost foarte frământat de această idee. 
Într-o zi, i-am destăinuit frământarea mea unui părinte bătrân și 
el mi-a spus: „Noi, cei bătrâni, ne-am socotit să plecăm la Dom- 
nul, atât timp cât tu vei fi stareţ, pentru că știm că ne vei petre- 
ce într-un duh călugăresc și după rânduielile noastre mănăsti- 
rești, nefăcând tulburare și mare adunare la plecarea noastră din 
lumea aceasta.” Și atunci, din nou, au început să vină peste mine 
alte, alre gânduri, ei spunându-mi: „Noi știm că sfinţia ta n-o 
să rămâi foarte, foarte mult aici, Dumnezeu va avea cu tine alte 
chemări în viața aceasta.” Așa se face că în decurs de doar câte- 
va luni, pe patru părinţi îmbunătățiți și în vârstă ai mănăstirii, 
inclusiv pe părintele Nicodim, i-am petrecut la Domnul. 

Mi-aduc aminte că în vechea casă, dinspre Jiu, erau la un 
moment dat, în două chilii, doi părinți bătrâni și am pus pe un 
frate să doarmă cu ei. Își așezase o saltea pe jos și toată noaptea era 
cu ei. Așa am avut grijă de ei, până la momentul când Dumnezeu 
a rânduit ca sufletele lor să se ridice la ceruri, iar eu împreună cu 
ceilalți părinţi să-i semănăm sub glia străbună în vechea vatră a 
acestei mănăstiri ai cărei ctitori sunt Dumnezeu și râul Jiu. 


L.C.: Vă mulțumim pentru această frumoasă evocare a peri- 
oadei din viața Înalrpreasfinției Voastre legată de Mănăstirea 
Lainici, aflată tot în Carpaţi, deși mai departe de meleagurile 

unde astăzi păstoriți, la poalele acestor străvechi munți ce adă- 
postesc de secole un întreg neam binecredincios! 


Mănăstirea de la Izvorul Mureşului este rod 
al rugăciunii fraților şi strămoșilor noştri care 
au plecat la Domnul 


L.C.: Înaltpreasfințite Părinte, credincioșii din Episco- 
pia Ortodoxă a Covasnei şi Harghitei, și nu numai, cunosc 
faptul că sunteți ctitorul Mănăstirii de la Izvorul Mureşului. 
Totuși atribuiţi altor ctitori fiinţarea mănăstirii, cel puţin așa 
mărturisiţi când vorbiţi despre istoria Mănăstirii cu hramul 
Adormirea Maicii Domnului de la Izvorul Mureșului. 

ÎPS. loan: Primele documente despre această mănăstire 
le-am auzit de la brazii de pe muntele vecin. Românii noștri 
treceau muntele dincolo și mergeau la hramurile de la Mănăsti- 
rile Agapia și Neamţ. Și atunci pe cărările acelea, printre brazi, 
spuneau: „Ce bine ar fi să avem și noi o mănăstire în părţile 
acestea!” Trecând eu într-o zi prin munţii de acolo, mi-a spus 
un brad bătrân de peste 100 de ani ce vorbeau românii, ce 
șușoteau ei pe cărările acelea de munte. 

Pornind de la mărturia brazilor, trecem acum la măr- 
turia oamenilor care încă mai trăiesc la Voșlobeni și la Izvo- 
rul Mureșului. După înfiinţarea episcopiei noastre, în 1994, 
printre primele iniţiative a fost să caut un loc de mănăstire. 
Un cetățean de prin părţile Clujului mi-a oferit, în staţiunea 
Izvorul Mureșului, „un coteț de porci”. Să oferi unui episcop 
un coteț de porci, să facă o mănăstire, este cam paradoxal, dar 
darul lui Dumnezeu nu trebuie niciodată refuzat. Am mers cu 
el şi cu protopopul Gane (Dumnezeu să-l odihnească!) și ne-a 
arătat un coteţ de porci... generos. Avea cam 10-12 m lungi- 

me, era din cărămidă. Am intrat și am spus: Aici facem paracli- 
sul, aici facem o cămăruță pentru duhovnic, aici o sală de mese, 
o bucătărie, câreva chilii pentru măicuţe — le-am și împărțit 
pe loc. "Totul era gata. Am coborât apoi la unul din izvoarele 
Mureșului. Mureșul izvorăște din Hășmașul Mare, din dreap- 
ta mănăstirii, dar are trei izvoare principale care îmbrățișează 
teritoriul mănăstirii. Venind pe firul apei, era un stufăriș aco- 
lo. Când am ieșit din stufăriș, ne-a întâmpinat un bătrân și mă 
întreabă direct: „Părinte, căutați pământul popilor?” 

Asta-i! Acolo, la Izvorul Mureşului, erau 4 ha de teren care 
fusese al parohiei Izvorul Mureșului și toată perioada comunis- 
tă, cât a funcţionat stațiunea, toate gunoaiele se aruncau acolo, 
pe pământul popilor. Așa a rămas în tradiția populară că acolo 
este pământul popilor. 

Am luat legătura cu preotul și cu primarul de la Izvorul 
Mureșului, am făcut un schimb de teren și a rămas terenul aces- 
ta al mănăstirii. Din momentul acela eu mi-am pus în buzunar 
0... cărămidă și mă băteam în piept la roată lumea că eu fac aco- 
lo mănăstire, că sunt iniţiatorul mănăstirii. Tot așa am ţinut 
cărămida câțiva ani de zile în buzunar, bătându-mă cu ea pes- 
te tot. În data de 14 august 1999 — iată, intrăm în istoria scrisă 
— am făcut prima Liturghie, primul hram, i-am dat și hramul 
Adormirea Maicii Domnului. Seara am ţinut prima priveghe- 
re, prima Liturghie. În ziua de 14 august 1999, pe la ora trei, 
când făceam ultimele pregătiri, în curte vine un cetăţean, tot 
bătrân din sat, și-mi spune: „Părinte, am auzit că faceți prima 
Liturghie, primul hram aici!” Zic eu: „Cu ajutorul lui Dumne- 
zeu, da, în seara asta începem slujbele” Atunci el zice: „Părinte, 
să știți că terenul acesta noi, sătenii, l-am cumpărat în 1936, să 
facem pe el o mănăstire!” Din momentul acela, am lăsat cără- 
mida jos și nu m-am mai lăudat la nimeni că eu aș fi inițiatorul 
ridicării mănăstirii de la Izvorul Mureșului. 

Am spus atunci că, timp de 60 de ani, oamenii de acolo, care 
au plecat la Dumnezeu în cer, s-au rugat pentru a se face mănăs- 
tire. Prin urmare mănăstirea de la Izvorul Mureșului este rod al 
rugăciunii fraților și strămoşilor noștri care au plecat la Dom- 
nul și așa s-a făcut. Deci n-a fost o mănăstire din ambiţie, n-a 
fost o mănăstire împotriva nu ştiu cui, ci s-a făcut în urma aces- 
tor rugăciuni. De aceea le spun credincioșilor: Să nu credeți 
că, dacă mergeţi o dată la biserică și aprindeţi o lumânare, vă și 
împlinește Dumnezeu imediat rugămintea! Am vrea noi ca a 
doua zi deja totul să fie covor roșu în fața noastră. Iată, undeva 
în cer, 60 de ani s-au rugat acei oameni — deci consider că aceas- 
că mănăstire a fost făcută la rugăciunea strămoșilor noștri. 

Ea nu face altceva decât să împlinească dorinţele atâtor și 
atâtor români transilvăneni cărora le-au fost distruse peste 150 
de biserici și mănăstiri în perioada lui Bukov, care a venit și a 
ars tot ce a fost urmă românească, mai ales, după cum bine știți, 
în Transilvania, românii nu aveau dreptul să-și facă biserică de 
zid, ci numai de lemn. 


Brâncoveanu, un domnitor iubitor de ţară, 
iubitor de credință, de neam, a renuntat la viață 
numai Să nu renunțe la credință 


L.C.: V-am ascultat, Înalrpreasfinţite Părinte, când aţi pre- 
zentat biserica Mănăstirii Adormirea Maicii Domnului parti- 
cipanţilor la Sesiunea de Comunicări „Românii din Sud-Es- 
tul Transilvaniei. Istorie. Cultură. Civilizație”, desfășurată în 
noiembrie 2013 la Izvorul Mureșului. Aţi vorbit atunci despre 
arhitectura și pictura întregii mănăstiri. 

Î.PS. loan: Biserica acestei mănăstiri are arhitectura în fru- 
mosul stil românesc brâncovenesc. În interior, catapeteasma 

este lucrată din lemn de păr sălbatic și, în ţară, sunt nu știu dacă 
mai mult decât câte degete am eu la două mâini. Dacă cumva vă 
gândiţi să faceți vreun album de artă românească de la sfârșitul 
mileniului al II-lea și dacă nu veți pune în cartea aceea cel puţin 
ușile împărătești, albumul vă asigur eu că nu va fi complet. 

Catapeteasma are trei registre în filigran, cu o formă de armo- 
nică oarecum, constituind un fel de cutie de rezonanţă pen- 
tru acustica bisericii. Câr despre pictură, pot să vă spun că am 
lucrat-o cu un pictor cu care am lucrat eu la biserica românească 
de la așezământul nostru din Ierusalim. Așa se face că i-am spus, 
atunci când eram la Ierusalim și nu știam pe unde am să ajung 
în viaţa mea, să se uite foarte bine și să aducă și ceva din peisajul 
acela. Astfel în biserica de la Izvorul Mureșului este o scenă cu 
lisus în casa lui Lazăr din Betania. l-am spus pictorului să pună 
tot ceea ce se poate din zona aceea. Din Betania sunt aproape 3 
km până la Ierusalim. În imaginea din biserica noastră, se vede 
pe o culme templul din Ierusalim și pe o cărare șerpuită se vede 
o femeie cu un vas cu apă venind de la izvor. Izvorul acela este pe 
cărarea, pe drumul de astăzi dintre Ierihon și lerusalim, a circa 
30 de km. Din izvorul acela a băut apă Dumnezeu când I-a fost 
sete, venind de la Ierihon spre Ierusalim. Pe toată distanţa ace- 
ea nu mai este nici un izvor de apă și de aceea oamenii acolo, în 
deșert, se bucurau că exista acel izvor. 

Apoi, în dreapta, în biserică, unde se vede un albastru, este 
Marea Moartă cu marile descoperiri de la Qumran, Manuscrise- 
le de la Marea Moartă. Apoi, mergând pe cărare, se vede în spa- 
tele femeii cum cărarea se despică în două. Pe dreapta, se coboa- 
ră mai repede spre Lerihon, iar spre stânga, se intră la Mănăsti- 
rea Sfântul Gheorghe Hozevirul, unde a trecut la Dumnezeu 
și şi-a sfinţit viaţa un român de-al nostru din părțile Moldo- 
vei, Sfântul Ioan Iacob Românul, care este pictat pe un perete 
din biserică. lată, așa am adus, prin pictură, în biserica Mănăsti- 

rii de la Izvorul Mureșului, elemente de rezonanţă românească 
din părțile acelea pe care a pășit Mântuitorul! Restul picturii se 
înscrie în temele noastre biblice bisericești. 


L.C.: Vă rog, Înaltpreasfinţite Părinte, să ne vorbii și despre 
pictura din foișorul care se află la intrarea în paraclisul cu hra- 
mul Sfântul loan Botezătorul din cadrul mănăstirii de la Izvo- 
rul Mureșului. 

Î.PS. loan: Ştiu că cei care merg pe la mănăstiri sunt obiș- 
nuiți să vadă în sfintele lăcașe și muzee. Întrucât mănăstirea 
noastră este mai tânără, am încercat ca în spaţiul acesta să scri- 
em, în culoare, o istorie a poporului român. Puteţi vedea aco- 
lo Columna și elementul daco-roman. Apoi am considerat că 
un moment important din istoria neamului nostru este unirea 
mică — momentul Mihai Viteazul. Un alt moment istoric este 
acela de la anul 1918, imaginea noastră reprezintă delegația 
transilvană — importanţi oameni politici — care a dus actul 
Unirii la Bucureşti. Acestea le-am considerat ca fundamentale 
în constituirea neamului nostru românesc. 

Întrucât, stând eu mai mulți ani prin străinătate, am văzut 
multe enciclopedii străine spunând că noi am fost creștinați 
de bulgari, am conceput aici și o istorie a Bisericii Ortodo- 
xe Române, a creștinismului românesc, începând cu Sfântul 
Apostol Andrei propovăduind prin părţile noastre, deci sun- 
tem o biserică apostolică. 

În continuare, o altă imagine ne arată că suntem în anul 400 
în Mazsilia, Franţa, unde un român, loan Casian, a întemeiat 
două mănăstiri, una de maici și una de călugări. loan Casian a 
avut și are o bogată operă teologică — a scris masiv, pe la anul 
400! Prin urmare, această reprezentare este tot o replică la fap- 
tul că noi am fi fost încreştinaţi de alții. Pictam aici prin anul 
2000, când nimeni nu voia să ne primească pe noi în Europa. 

Atunci militarilor, care veneau din vestul Europei, le arătam că, 
la anul 400, noi zideam biserici în Europa, noi îi încreștinam, 
noi am avut o contribuţie deosebită la constituirea Europei spi- 
rituale. Deci suntem făuritori, ctitori de Europa, nu stăm de 
atâta timp la porţile Europei. 


L.C.: Un loc important aţi acordat, Înaltpreasfințite Părin- 
te, în cadrul picturii de la Mănăstirea Izvorul Mureșului, imagi- 
nilor-icoanelor multor sânţi români, inclusiv ale sfinţilor mai 
de curând canonizaţi, cum sunt Sfinţii Brâncoveni. 

Î.P.S. loan: Aici este o altă replică: pentru că trec și oameni 
politici pe aici, am prezentat un model de conducător român, 
cam cum şi-ar dori românii să fie conducătorul lor, ceva ca Brân- 
coveanu, un domnitor iubitor de ţară, iubitor de credinţă, de 
neam, care a renunţat la viaţă numai să nu renunţe la credință. 
Lângă imaginea Sfinţilor Brâncoveni martirizați, am pus patru 
versuri dintr-o baladă pe care mamele și părinţii noștri le-au 
învăţat și le rosteau la fiecare serbare şcolară: „ Câini rurbaţi, turci, 
liftă vea, / De-ţi mânca şi carnea mea, / Să ştiţi c-a murit creştin / 
Brâncoveanu Constantin!” Când vin grupuri de credincioși sau 
elevi de la școală, maicile mănăstirii le recită și din aceste poezii 
atât de sfinte şi de binecuvântate de istoria noastră. 

Pe alt perete este o cronică a zidirii mănăstirii. N-am avut 
un cronicar, când am zidit mănăstirea aceasta, care să noteze în 
fiecare zi ce s-a făcut, de aceea am pus pictorul s-o facă. Inclu- 
siv am pus acolo un tractor și o macara, că am zis dacă se va 
şterge vreodată, în timp, anul 2000 de acolo și se va întreba 
cineva când va fi fost construită mănăstirea, că n-o fi fost din 
timpul lui Matei Basarab sau Brâncoveanu, după arhitectură, 
că în timpul lor nu erau tractoare şi macarale. 

Pe cupolă este poate cea mai mare icoană reprezentativă a 
Sfintei Treimi în felul acesta, la noi în ţară și în înţelesul că tai- 
na acestui spațiu este că Sfânta Treime-Dumnezeu a binecu- 

vântat neamul nostru dintru începuturi și-l va binecuvânta atât 
timp cât se vor mai zidi biserici și mănăstiri în ţara aceasta. 


Este bun fenomenul integrării, dar identitatea 
și spațiul nostru geografic trebuie să rămână 
cantonate între cele patru puncte cardinale 
rostite de Eminescu 


L.C.: Înaltpreasfinrite Părinte, vă rog să revenim la pictura 
Mănăstirii de la Izvorul Mureșului. Ştiu că sunt pictaţi și pereții 
holurilor de la chiliile maicilor. Desigur că nu a fost urmat, în 
această situaţie, un canon bisericesc, totuşi... 

ÎPS. loan: Şirul de pictură bisericească continuă cu sfinți 
români din perioada daco-romană, cum avem într-o imagine pe 
Sfântul Iuliu Veteranul, unul dintre soldaţii romani care a rămas 
în Dacia și s-a încreștinat. Imaginile cu sfinții români merg cro- 
nologic până la ultimii canonizați, pe toți pereţii coridoarelor, 
și la etaj, în toată clădirea chiliilor maicilor. La etaj, este tot o 
mare desfășurare de pictură — fiecare lună cu sinaxarul ei. Câre- 
va icoane, imagini pentru fiecare lună a anului. Credem că sun- 
tem mănăstirea cu cea mai mare desfășurare de pictură de la noi 
din ţară. Peste tot este pictură, și la casa duhovnicului, și la tur- 
nul clopotniței de la intrare. Mii și mii de metri pătrați de pic- 
tură, pentru că am făcut-o și din punct de vedere ideatic, peda- 
gogic. Cine vine aici, priveşte pictura și aude explicaţiile, are în 
față o istorie a neamului nostru românesc nedeformată de con- 
dei, ci așa cum a fost ea scrisă în general, adică cu o culoare roșie, 
cu sângele martirilor și al eroilor noștri români. 


L.C.: Chiar în faţă, văzându-se de la intrare, te întâmpină 
icoana Maicii Domnului cu Pruncul, ocrotitoarea României, 
aşezată pe harta României Mari. 


346 PE CĂRAREA RAIULUI 


Î.PS. Ioan: L-am spus pictorului să pună în mâna dreaptă 
a Maicii Domnului tricolorul cu degetul cumva ridicat, adică 
să le spună celorlalți de pe lângă noi că Ardealul este pământ 
românesc! 


L.C.: Aţi participat la multe sesiuni de comunicări desfă- 
șurate în Episcopia Covasnei şi Harghitei, Înaltpreasfinţite 
Părinte. Pe mulri dintre participanţi îi cunoaşteţi. Ce părere 
aveţi despre participanţii la sesiunea de comunicări ce a avut 
loc la Izvorul Mureşului în luna noiembrie 2013? 

Î.PS. loan: Nu prea realizăm ce facem în timpul vieţii noas- 
tre. Consider că participanții la sesiunea de comunicări au zidit 
o catedrală a timpului, că toţi sunt urmași ai lui Neculce și ai lui 
Grigore Ureche, că n-au zidit o catedrală a neamului românesc 
din cărămidă, ci au zidit-o cu litera, cu scrisul, prin tot ceea ce 
au făcut. Practic au realizat o victorie zidită prin litere. Nu ne 
dăm seama acum, avem impresia că facem niște chestiuni cât 
se poate de normale și de firești; de fapt se zidește istoria nea- 
mului nostru românesc! Tot ceea ce se face prin scris cucerește 
întreg spaţiul românesc. S-a văzut că noi n-am reușit cu sabia 
să întregim neamul nostru transilvan, s-a văzut că n-am reușit 
să întregim Țara cu Basarabia. Singura armă cu care vom putea 
reîntregi Ţara și neamul este litera, este scrisul. De aceea scrisul 
participanților la sesiunea de comunicări nu face să curgă sân- 
ge, nu rănește, nu produce răni, ci zidește țara pagină cu pagi- 
nă, așa cum s-a făcut din timpul cronicarilor și până astăzi! 

Sunt convins că Domnul ne va ajuta să vină şi sora noastră 
basarabă spre noi, spre casă. Și, pe zi ce trece, parcă se contu- 
rează la orizont, că tot pe linie diplomatică, tot pe baza dovezi- 
lor istorice se va putea ca cineva să accepte formula reîntregirii 
neamului nostru românesc. Așa că participanţii la sesiunea de 
comunicări care lucrează pe tărâmul istoriei sunt apărători de 

ţară, sunt ostași în haine civile. Nu vă daţi seama, nu ne dăm 
seama și nici n-ar fi cazul să ne dăm noi mari luptători. Însă 
nu putem rămâne numai orientaţi într-o direcţie, ci trebuie să 
privim și în viitor. Ce se întâmplă în viitor cu țara aceasta? De 
foarte multe ori la întâlnirea cu tineri din spaţiul acesta tran- 
silvan le spun că ne îndreptăm spre spaţiul european, un lucru 
bun, dar le mai spun să aibă grijă ca nu cumva generaţia tânără 
să se întoarcă din Europa fără Transilvania! 

Deci este bun fenomenul integrării, dar identitatea și spaţiul 
nostru geografic trebuie să rămână cantonate între cele patru 
puncte cardinale rostite de Eminescu, de la Nistru până la Tisa, 
de la Hotin până la Mare. Dumnezeu să ajute cercetătorilor ca 
în decursul anului să cerceteze acest spațiu de la Nistru până la 
Tisa, de la Hotin până la Mare! Acesta este spaţiul de pe plane- 
ta noastră care este al românilor. Nu ne trebuie nici o palmă de 
pământ de la nimeni! 


L.C.: Îmi amintesc că v-am auzit odată spunând o frumoa- 
să legendă păstrată în creaţia populară din Transilvania. Vă 
rugăm, Înaltpreasfinţite Părinte, să ne istorisiţi această legendă 
despre pământul nostru românesc. 

ÎPS. loan: Legenda a fost culeasă din Transilvania, când 
Transilvania nu era lipită de Ţară. Se spune că într-o zi niște 
frați transilvăneni, cu soții, cu opinci, cu merinde în trais- 
tă, pâine, slănină, ceapă și un pic de brânză, s-au hotărât ei să 
meargă la Dumnezeu, pentru o problemă care-i ardea foarte 
tare. S-au dus şi s-au tot dus, iar la poarta palatului Casei lui 
Dumnezeu i-a întâmpinat Sfântul Petru și i-a întrebat: „Ce 
este cu voi, fraţilor?” „Noi suntem români, venim de departe şi 
avem și noi o plângere, avem un suspin la Dumnezeu.” Arunci 
Sfântul Petru le-a spus: „Nu puteți să-mi spuneți mie?” „Dar 
noi totuși am vrea să intrăm la Dumnezeu!” Până la urmă i-au 

spus Sfântului Petru: „Uite, Sfinte Petre, noi suntem români 
şi, când aţi împărţit pământul, pe noi, pe români, ne-aţi uitat 
fără ţară! Noi n-avem ţară!” S-a dus Sfântul Petru la Dumne- 
zeu și I-a spus: „Doamne, sunt aici câțiva români, cu opinci, vai 
de capul lor, cu un pic de pâine în traistă, au venit pe jos atâta 
drum și spun că, atunci când am împărţit pământul, pe ei i-am 
uitat fără de ţară.” 

Atunci Dumnezeu Și-a pus fruntea pe mâna stângă și a 
cugetat adânc, adânc, apoi S-a îndreptat către Petru și i-a spus: 
„Du-te și dă-le românilor ţara pe care am oprit-o pentru Noi!” 

Această legendă am spus-o și în Canada; erau peste o mie 
de români acolo, unde am adăugat că, dacă o să-i întrebe ame- 
ricanii: „Voi de unde sunteți? Ce fel de ţară aveţi, de tot veniţi 
aici la noi?”, să le spună că ţară mai frumoasă ca a noastră nu 
este și că Dumnezeu Îşi oprise pentru El și pentru Sfântul Petru 
această țară. 

Toate ţările sunt frumoase, fiecare cu specificul ei. Iată, cer- 
cetătorii care au fost la Izvorul Mureșului au scris despre ţara lui 
Dumnezeu și a Sfântului Petru! M-am uitat și eu, trecând fulger 
peste toate referatele, și am văzut că au prezentat o varietate de 
probleme, dar un loc aparte, de data aceasta, l-a avut icoana. 


L.C.: Despre icoană, Înaltpreasfinţie Părinte?! Am fost şi eu 
acolo, dar nu-mi amintesc să fi fost referate despre icoane. 

Î.PS. Ioan: Nu vorbesc aici despre icoana transilvană picta- 
tă, ci despre foarte multe personalități din spaţiul nostru tran- 
silvan și românesc, adică despre icoane vii. Omul este o icoană 
vie. În Septuaginta, în traducerea noastră românească, care este 
foarte, foarte nepotrivită, se spune că Dumnezeu l-a făcut pe 
om după chipul și asemănarea Sa, însă în limba greacă se spune 
că l-a făcut după icoana lui Dumnezeu. Așa că acolo s-au pre- 
zentat icoane vii ale neamului românesc. 

Prin urmare, atunci când vorbii despre cineva, trebuie să 
vorbiţi cu sentimentul că descrieți o icoană, nu un om oareca- 
re, ci o icoană — icoanele neamului românesc! 


Drapelul tricolor este icoana României 


L.C.: Înaltpreasfinție Părinte, pot spune că o țară întreagă 
știe acum că aţi oferit steaguri tricolore creștinilor. Prima dată 
a fost la sfârșitul sfintei slujbe pe care aţi oficiat-o la Mănăsti- 
rea Valea Mare, jud. Covasna, în ziua de 24 iunie 2013, când 
creștinii ortodocși au sărbătorit Sfânta Treime și Naşterea Sfân- 
tului loan Botezătorul. Aţi dăruit celor prezenți 350 de drape- 
le tricolore, după ce au fost binecuvântate prin stropire cu apă 
sfințită. Care este ideea acestui gest realizat în ziua de Sfânta 
Treime? Cum de v-aţi gândit să oferiţi drapelul național? 

Î.PS. Ioan: Putem realiza o corelaţie între steagul nostru cu 
erei culori și Sfânta Treime: trei este Treimea — Tatăl, Fiul şi 
Duhul Sfânt, trei sunt marile provincii româneşti: Ardealul, 
Moldova și Ţara Românească. Astfel țara noastră a fost înte- 
meiată în numele Sfintei Treimi și este binecuvântată de Sfân- 
ta Treime până la sfârșitul veacurilor. Am cumpărat 2 kilo- 
metri de tricolor, iar maicile de la Episcopie au reușit să coa- 
să un prim set, pe care l-au adus la Valea Mare, pentru a-l oferi 
credincioșilor. Mulți au rămas fără tricolor, pentru că au fost 
atunci prezenți cam 2000 de credincioși. Le-am dăruit pentru 
că prea este batjocorită România astăzi! Și interesant că nu cei 
din afară ne batjocoresc, ci cei dinăuntru... 


L.C.: După părerea Înaltpreasfinției Voastre, ce reprezintă 
astăzi pentru români drapelul naţional? 

Î.PS. loan: Drapelul nostru al creștinilor, în primul rând, 
este Sfânta Cruce. Sub acest drapel Mântuitorul a pierit 

moartea pe Golgota. "Tot așa și drapelul românesc. Mulți din 
înaintașii noştri, atâţia eroi ai neamului românesc înveșmântați 
în drapelul țării au murit cu tricolorul în mână pe câmpurile 
de luptă, pentru credință și pentru ţară. Ar trebui să nu uite 
generația de astăzi că drapelul românesc al oștirii române a fost 
dintotdeauna sfințit de preoții care au mers pe front alături 
de ostași. Preoții l-au sfinţit prin harul Duhului Sfânt, cu apă 
sfințită, iar ostașii români l-au sfințit și ei, a doua oară, cu sân- 
gele lor. Eu 7 considerat drapelul românesc a fi icoana Româ- 
piei, aşa cum avem icoanele sfinților. 


L.C.: "Toată ţara, Înaltpreasfințite Părinte, vă cunoaște ca 
fiind un bun patriot. Cum am spus deja, de sărbătoarea Sfintei 
Treimii, la mănăstirea cu hramul Naşterea Sfântului loan Bote- 
zătorul de la Valea Mare, după Sfânta Liturghie arhierească, aţi 
împărțit credincioșilor steaguri tricolore. Aţi procedat întoc- 
mai la hramul Mănăstirii Sfinţii Români de la Mărcuș, apoi la 
Mănăstirea Sfântul Ilie din "Topliţa, la Mănăstirea Schimbarea 
la Fașă din Sita Buzăului, la Mănăstirea cu hramul Adormi- 
rea Maicii Domnului de la Izvorul Mureșului și la Mănăstirea 
Doamnei de la Moglănești- Topliţa. Peste tot aţi împărţit stea- 
guri tricolore! 

Î.PS. Ioan: În limbaj laic și cotidian, puteți spune că am 
„împărţit” tricolor, dar eu împart icoana României. Doresc ca 
în fiecare casă și familie de român să existe această icoană sfân- 
tă și sfinţită, pentru că le-am și sfințit, după Sfinta Liturghie, 
la fiecare mănăstire. Voi continua și în parohii. l-am îndem- 
nat pe credincioși să pună drapelul primit la loc de cinste, în 
casă, apoi să-l pună afară de 1 Decembrie, ziua când provin- 
ciile românești s-au unit, când cele trei părți ale tricoloru- 
lui au devenit una. Apoi să-l arboreze la marile sărbători, ori 
când este hramul bisercii din localitatea lor, spunându-le să-şi 

îmbrace satul și orașul în tricolor și să se bucure cu toții în țara 
aceasta. Am spus și preoţilor că hramul bisericii satului este săr- 
băroarea satului, și atunci trebuie să-i dăm o imagine vie. Irico- 
lorul te înalță. Să se vadă că este în satul respectiv o sărbătoare 
creştinească, dar și românească! I-am îndemnat pe credincioși 
la fapte bune, bineplăcute lui Dumnezeu, de aceea i-am rugat 
să ducă fiecare tricolorul nostru în Rai, ca să facem o Românie 
și în Împărăţia lui Dumnezeu! Și toți românii, de la o margine 
la alta a Raiului, să se adune în jurul drapelului cel sfânt, crucea 
lui Hristos și a noastră, și al nostru tricolor! 


L.C.: Când aţi dăruit aceste icoane-steaguri tricolore la 
mănăstiri, am văzut lacrimi în ochii credincioșilor prezenți. 
După Sfânta Liturghie, a fiecare mănăstire, după ce aţi termi- 
nat cuvântul de învățătură, fără să dea nimeni tonul, oamenii 
au început, spontan, să cânte Imnul României, „Deşteaptă-te, 
române!” Momente deosebit de emoţionante! Corurile pre- 
zente, oamenii, toţi cântau. Astfel, privită de sus, curtea mănăs- 
tirii de la Valea Mare părea o pădure de oameni cu steaguri tri- 
colore desfășurate în bătaia vântului. O manifestare spontană 
formidabilă! La fel a fost şi la celelalte mănăstiri. Îmi amintesc 
cât de clar se auzeau cuvintele imnului la Sita Buzăului. Aco- 
lo, sus în munte, mulțimea, în liniște, intona imnul ţării. Se 
poate o mai extraordinară comunitate de spirit? Aţi afirmat, 
Înaltpreasfințite Părinte, că Tricolorul este o icoană a Româ- 
niei, dar vă rog să ne spuneţi ceva despre semnificaţia culorilor 
din drapelul nostru românesc! 

Î.PS. loan: Ştiu că sunt multe explicații, multe semnificații 
ale acestor culori, făcute de-a lungul timpului. Atunci, la Valea 
Mare, după ce s-a terminat totul, o credincioasă în vârstă de 
83 de ani a venit la mine, pentru că nu-i mai rămăsese și ei un 
steag. Mi-a spus că, având 83 de ani, nu știe dacă va mai putea 

veni la anul, la hram. M-a rugat să-i dau și ei un steag. I-am 
dat și dânsei un Zrico/or — mai rămăsese unul în altar. Apoi ea 
m-a rugat să-i spun ce înseamnă aceste trei culori. Și i-am dat o 
interpretare personală, însă atunci când i-am spus-o, ne-au dat 
lacrimile și mie, și ei. Am spus așa: că toate steagurile au aproa- 
pe de suport culoarea albastru. Eu aș zice că reprezintă Ardea- 
lul, pentru că el este mai sus, mai spre nord, este mai aproape de 
cer, deoarece sunt aici dealuri și munţi mai înalți, deci Ardealul 
este provincia românească cea mai aproape de cer, de albastrul 
cerului. Albastrul reprezintă provincia Transilvania, simboli- 
zează setea de libertate a oamenilor, cunoscând că în Ardeal a 
fost aproape o mie de ani multă sete de libertate. 

Apoi galbenul ar reprezenta Țara Românească, pentru că, 
mai ales vara, dacă cobori pe Valea Prahovei și te uiţi într-o par- 
ce și în alta, până la Dunăre, toată "Țara Românească este gal- 
benă de aurul binecuvântat de Dumnezeu al grâului, din care 
bunele noastre creștine mame frământă o prescură pentru Sfân- 
ta Liturghie și pâine pentru copiii lor. Culoarea roșie reprezin- 
tă Moldova, pentru că în Moldova, cel puţin după părerea mea, 
s-a vărsat cel mai mult sânge pentru credinţă și pentru neam și 
țară. În Moldova, Marele și Sfântul Voievod Ștefan a dus atâtea 
și atâtea bătălii, nu numai pentru palma de pământ, ci și pen- 
tru credința noastră în Sfânta Treime-Dumnezeu... Apoi bătă- 
lia de la Mărășești s-a dus tot în Moldova. Probabil mai sunt 
astăzi credincioși care încă mai trăiesc și care au fost odinioară, 
prin foc și prin sabie, la Mărășești. De aceea am spus că roșul 
parcă s-ar potrivi acestei binecuvântate de Dumnezeu provin- 
cii româneşti, Moldova. 

Cam așa gândesc eu, cam așa văd eu lucrurile de aici din 
munți. Evident că sunt istorici care au alte și alte interpre- 
tări, Însă aceasta este interpretarea mea spusă lângă brazii din 
Carpaţii noștri românești. 

L.C.: La mănăstirea de la Sita Buzăului aţi insistat, în 
explicaţia Înaltpreasfinţiei Voastre, asupra semnificației părţii 
de susținere a drapelului, partea care-l ţine în sus. Aţi realizat o 
foarte interesantă alăturare. 

Î.PS. loan: Partea care susţine tricolorul este biserica. Aceas- 
ta este credinţa în Dumnezeu. Când se va rupe credinţa noas- 
tră, steagul va cădea și el jos, adică ţara va cădea și ea. Dum- 
nezeu, prin rugăciunile frăţiilor voastre, ţine steagul acesta, 
astăzi, sus, liber în ţara noastră și pe toate meridianele lumii 
unde trăiesc români. De aceea vă îndemn: Fi; far; în credință! 
Cei care sunt tari în credință, aceia ţin ţara. Nu necredincioșii 
țin țara aceasta, ci Dumnezeu ține ţara, prin rugăciunile și prin 
viețile sfinte și binecuvântate, așa cum sunteţi frățiile voastre. 
Să dea Domnul ca în spaţiul nostru să fie cât mai mulți oameni 
cu credinţă tare în Dumnezeu! Atât timp cât vor fi rugăciune 
și dangăre de clopote, țara aceasta va fi bineplăcută lui Dum- 
nezeu și cinstită de toate neamurile pământului. Să ne rugăm 
pentru ţară, nu numai pentru noi, ci pentru ţara noastră care se 
întinde de la Nistru până la Tisa și de la Hotin până la Mare! 


L.C.: Vă mulţumesc, Înalrpreasfințite Părinte Arhiepiscop! 
Aş mai avea rugămintea să ne spuneți mesajul Înaltpreasfinției 
Voastre în legătură cu folosirea Tricolorului românesc. 

Î.PS. loan: Eu aş recomanda ca fiecare, în primul și în primul 
rând, să-și procure câte un drapel, să nu aşteptăm tot timpul de 
la cine ştie ce super-super autorități, să stăm cu mâna întinsă, 
să aşteptăm să ne dea un drapel ca să-l arborăm în casa noastră. 
Să conştientizăm că drapelul Tricolor este icoana României și, 
așa cum ne bucurăm când vedem în casele noastre o fotogra- 
fie a bunei noastre maici, a părinţilor, plăcându-ne când vedem 
că este pusă la loc de cinste, de ce să nu ne bucurăm că avem 
în casele noastre această icoană românească ce a fost sfințită, 

în decursul timpului, de preoți și de ierarhi? Dar această icoa- 
nă, acest Tricolor a fost sfinţit și cu sângele a mii și milioane de 
români. Acest drapel să fie floarea de busuioc pe care am pus-o 
la tronul Sfântei Treimi, ca să binecuvânteze, cu harul de Sus, 
țara noastră, pentru veșnicie! Țineţi mereu sus steagul acesta 
frumos prin credința în Dumnezeu! 


L.C.: Doamne, ajută! Așa să fie! Vă mulţumesc, Înaltprea- 
sfinţite Părinre! Mă întreb dacă se poate o mai puternică și 
autentică trăire întru iubirea de neam... 


Dumnezeu li se descoperă copiilor, 
peutru că ei au ochii, mintea şi inima curate 


L.C.: Înaltpreasfinţite Părinte, copiii știu cum este chipul 
lui Dumnezeu. La o școală, în timpul unei lecţii, un copil dese- 
na. Învăţătoarea îl întreabă ce desenează. Copilul răspunde că 
încearcă să deseneze chipul lui Dumnezeu. Învățătoarea, uimi- 
tă și mirată, neîncrezătoare, îi spune: 

— Dar oamenii nu știu cum este chipul lui Dumnezeu! 

— După ce voi termina eu desenul, vor ști cum este chipul 
lui Dumnezeu! spuse bucuros copilul. 

Vă rog, Înaltpreasfinția Voastră, să ne spuneți câteva cuvin- 
re despre legătura dintre Biserica Ortodoxă și copii sau, dacă 
nu spun prea mult, despre biserica din sufletele copiilor. 

Î.PS. loan: lată că biserica, dintru începuturi, a spus că, 
atunci când dorim să ne împărtășim, să ne spovedim înainte de 
împărtășanie, să ne mărturisim păcatele pe care le-am făcut, să 
cerem iertare lui Dumnezeu și dezlegare preotului duhovnic! 
Dar iată ce au spus Părinţii Bisericii: că acești copii până la 7 ani 
nu au nevoie de spovedanie. Greșelile lor sunt atât de mici, încât 
putem spune că viața lor este mult mai curată, mult mai aproa- 

pe de Dumnezeu decât a noastră care, stăpâniți de multe ori de 
patimi, de păcate, de egoismul din această viață, nu-L iubim. 

Copiii ÎL iubesc mai mult pe Dumnezeu decât Îl iubim noi, 
oamenii mari. De aceea și rugăciunile copiilor sunt asculta- 
te de către Dumnezeu. Și fericită este mama care, din fragedă 
pruncie, îi împreunează mâinile copilului, îl pune în genunchi, 
dimineața și la apusul soarelui, învățându-l o rugăciune către 
Bunul Dumnezeu! 

De aceea Dumnezeu li Se descoperă copiilor, pentru că 
ei au ochii, mintea și inima curate. Mâinile lor n-au lovit pe 
nimeni în viaţa aceasta, deci tot trupul lor este curat, de aceea 
Dumnezeu i Se descoperă copiilor. Vedeți... Hristos a venit în 
lume ca prunc. El a trăit în comunitatea pruncilor din Nazaret. 
Deci cine L-a cunoscut întâi pe Hristos? Pruncii din Nazaret. 
Și mai pe urmă, sutașul care a condus acei soldați, când a fost 
răstignit Hristos și la urmă a spus: Cu adevărat Fiul lui Dumne- 
zeu este acesta! După sutaș, abia apoi, Dumnezeu, prin cuvânt, 
i S-a descoperit și lui Petru, când a întrebat: Voi cine ziceţi că 
sunt Eu? Şi Petru spune: Ti ești Fiul lui Dumnezeu! Deci cui 
i S-a descoperit întâi Dumnezeu? Pruncilor li S-a descoperit 
mai întâi Hristos. Ei L-au perceput întâi pe Hristos. Cu toa- 
te că a făcut atâtea minuni și a spus atâtea cuvinte dătătoare de 
viață multor mii de oameni, totuși iată că nu L-au recunoscut 
ca Dumnezeu decât după Învierea Sa din morţi. 

lată că acești copii nu cer semne, nu cer minuni, pentru că 
ei, dacă trăiesc în curăţenie, în sfințenie, ei Îl văd mai îndea- 
proape pe Dumnezeu, de aceea chiar și Dumnezeu este acolo 
în jocul lor, este chiar și în jocul lor. Dacă le dai un creion în 
mână, fără să-L fi văzut pe Dumnezeu, copiii imediat pictează 
chipul lui Hristos, fără să-L fi văzut vreodată. L-au văzut nu cu 
ochii trupești, ci cu inima lor. Copiii pictează cu inima, nu cu 
un condei. 

L.C.: Vă mulțumesc din suflet, Înalrpreasfințite Părinte 
Arhiepiscop! 

Răbdarea cu care mi-aţi ascultat toate întrebările, uneori 
prea lungi, atunci când am vrut să exemplific o anumită situa- 
ţie, m-a făcut să mă gândesc la comportamentul meu ca profe- 
soară de-a lungul atâtor ani de misiune didactică. Am trăit cli- 
pe de adevărată bucurie când v-am ascultat răspunsurile, expli- 
caţiile, când aţi intrat în detalii, pentru a transmite tot ceea ce 
aţi acumulat în îndelungata activitate pastorală a Înaltpreasfin- 
ției Voastre. 

Cu adâncă smerenie, Vă sărut dreapta și Vă doresc clipe 
binecuvântate în fruntea credincioșilor din Episcopia Covas- 
nei și Harghitei, de la poalele Carpaţilor și de la izvoarele 
Mureșului și ale Oltului, cum spuneţi atât de minunat Înalt- 
preasfinția Voastră! 

Vă rog să pomeniţi în rugăciunile Înalrpreasfinţiei Voastre 
pe toţi cititorii acestei cărți! Doamne, ajută! 

Drumul nostru pe sub soare este scurt, iar drumul până la 
poarta Raiului este de o prescură. 


Dacă îţi iei ca merinde o prescură, când vei pleca din lumea 
aceasta, ea îţi va ajunge până la poarta Raiului. Aici, Dumnezeu 


Își hrăneşte fiii cu prescură, iar în Rai cu lumina harului 
dumnezeiesc. Aici prescură, acolo lumină! 

lată hrana pentru veșnicie! lată o sfântă și binecuvântată 
diadă! Românul cultiva grâu și viță de vie, ceea ce îl făcea să se 
gândească mereu la prescură și la potir. 

Atunci, la Constantinopol (1714), moartea a frânt o stâncă 
românească — Brâncovenii. În istoria neamului nostru românesc 


avem multe pilde de martiri. Martirul este martorul vieţii, iar 

călăul este martorul morţii. România este un antimis plin cu 
multe sfinte moaște pe care noi azi slujim lui Dumnezeu. 

Doamne, du neamul nostru acolo unde dorul nu mai doare! 

t IOAN AL MUNȚILOR 

